
CUVÂNT ÎNAINTE 


1. Lucrarea de față se adresează atât celor care se pregătesc 
pentru a îmbrățişa cariera didactică şi care iau pentru prima dată 
contactul cu problematica, deosebit de complexă, a procesului de 
instruire şi educare a copiilor şi elevilor, cât şi celor ce se pregătesc 
în vederea susţinerii unor examene, fie pentru titularizarea în 
învățământul preuniversitar sau universitar, fie pentru continuarea 
studiilor în formele învățământului postuniversitar, fie pentru 
definitivare sau obținerea gradelor didactice, ori pentru elaborarea 
unor lucrări metodico-ştinţifice. Problematica abordată în lucrare 
este, în egală măsură, şi în interesul celor care doresc să fie la curent 
cu elementele de noutăţi, de modernitate în activitatea de învățământ, 
determinate de marile şi rapidele transformări ce au loc în planul 
vieţii şi activităţii sociale, specifice societăţii contemporane. 

Din această perspectivă, pentru a fi cu cât mai mult folos, 
întregul traseu parcurs în elaborarea lucrării a fost gândit şi construit 
astfel încât „ beneficiarii” ei să poată găsi drumul cel mai direct spre 
a putea înțelege, cu relativă uşurinţă, ce au de făcut, pentru a-i 
conduce pe elevi în aventura cunoaşterii, a învăţării; ceea ce nu e 
deloc un lucru simplu şi uşor, nici pentru autor, nici pentru cei ce 
aşteaptă cu încredere şi speranţă să afle adevărul. 

2. Cititorul va constata că sunt aduse mereu dovezi care să 
scoată în evidenţă caracterul practic-aplicativ al procesului învăţării. 
Oricine doreşte să participe efectiv la aflarea a tot ce poate oferi 
pedagogia, ca ştiinţă a educaţiei, trebuie să înțeleagă şi să se 
convingă de adevărul că, în educaţie, ca şi în alte domenii ale 
cunoaşterii, totul porneşte de la acțiune, se realizează prin acțiune şi 
se finalizează în acte comportamentale, cu efecte în munca practică. 
De altfel, însuşi randamentul procesului învăţării, la orice nivel de 
vârstă, este determinat de măsura în care se asigură o corelaţie 
intimă între elementele teoretice şi aplicaţiile lor practice. O teză 
confirmată de întreaga experienţă de învățare atrage atenţia asupra 
faptului că informaţiile, toate achizițiile dobândite în procesul 

învăţării îşi probează temeinicia prin aplicarea lor în practică. lar 
domeniile aplicării în practică sunt cel puţin la fel de diverse ca şi 
sursele din care cunoştinţele îşi extrag esenţa. 

Orice concept nou, orice regulă, orice teoremă, orice informa- 
ție, indiferent de aria din care face parte, nu pot fi înţelese în profun- 
zime, nu pot fi durabile, dacă nu au trecut şi pragul practicii. Aceasta 
este explicația faptului că, după înţelegerea, într-o primă fază a unui 
concept nou, după formularea unei definiţii în procesul învăţării, se 
face apel la exerciţii de întărire a celor aflate, iar garantarea înţele- 
gerii şi temeiniciei învăţării o constituie transformarea noilor achiziţii 
în acte comportamentale; fireşte, prin aplicaţii, în condiţii variate. 

Societatea contemporană are nevoie de personalităţi capabile să 
valorifice în mod creator, în activitatea profesională, tot ce s-a 
acumulat în perioada şcolarităţii, precum şi ceea ce se va acumula pe 
parcursul întregii vieți. De aceea, în zilele noastre, cunoscuta formulă 
„a-i învăţa pe elevi să învețe” trebuie completată cu aceea de „a-i 
învăţa pe elevi să aplice”. 

Formarea capacităţii de aplicare în practică este, cum se vede, 
o finalitate esenţială a activităţii de învățământ, un ţel suprem al 
acesteia; în ultimă instanţă este însăşi raţiunea de a fi a şcolii de toate 
gradele. Din acest punct de vedere, capacitatea de aplicare în 
practică reprezintă un indicator de bază în evaluarea randamentului 
procesului învăţării. Oricât de „doct” ar fi cineva, oricât de enci- 
clopedică ar fi pregătirea sa, neputinţa de-a folosi cele ştiute îl face 
incapabil de a se integra în viaţa socială, în profesie, de a se adapta şi 
readapta continuu la cerinţele societății contemporane. 

Am Stăruit asupra caracterului aplicativ al procesului învăţării 
tocmai pentru a argumenta orientarea dată întregii lucrări pe care o 
prezentăm, spre ceea ce are legătură nemijlocită cu formarea 
capacităţii de adaptare şi readaptare a individului la realitatea 
extrem de dinamică a societăţii moderne. lar o asemenea capacitate 
complexă se intersectează cu capacitatea de aplicare a celor învăţate, 
constituind, în acelaşi timp, un pandant şi o garanţie a reuşitei 
depline în învăţare. 

3. Structura lucrării urmează, în linii mari, domeniile cunoscute 
ale pedagogiei ca ştiinţă a educaţiei, dar de o manieră mai sintetică, 
mai concentrată, cu o selecţie mai riguroasă a ceea ce reprezintă 
teme de referință în actul educaţional. Am urmărit o mai bună 
ancorare a finalităţilor învățământului în realitățile cu totul aparte 
ale societății contemporane. ln context, înseși obiectivele 


10 


învățământului contemporan sunt prezentate în forme care acordă 
prioritate laturii formative a învățământului, cu accent, îndeosebi, pe 
formarea şi cultivarea tehnicilor de învăţare, a capacităților 
creatoare, în general pe capacități comportamentale, care dau contur 
profilului personalităţii tinerilor pe care îi formează învățământul 
contemporan. 

4. Elementele de practică şcolară, absolut necesare în abordarea 
procesului educaţional sunt prezentate potrivit ultimelor documente 
curriculare elaborate şi adoptate de forurile competente, pe baza 
cărora se desfăşoară activitatea instructiv educativă în învățământul 
preuniversitar. Sunt avute în vedere atât elemente de conținut, cât şi 
cele de evaluare ale învățământului preuniversitar (planuri de 
învățământ, programe), dar şi normele de aplicare a acestora, cu 
accent pe elementele de noutate absolută. Toate componentele 
activității de învățământ analizate sunt ilustrate cu exemple extrase 
(prelucrate) chiar din documentele amintite mai sus, precum şi din 
experienţa didactică. Precizările cu privire la ciclurile curriculare, la 
ariile curriculare, la standardele curriculare şi descriptorii de 
performanţă, sunt însoţite de exemplificări de rigoare, care asigură 
atât înțelegerea corectă a unei terminologii moderne, cât şi oportuni- 
tatea unor demersuri metodologice, care sporesc randamentul activi- 
tății de învăţare. 

5. Autorul lucrării a dorit să se facă înţeles cât mai bine, prin 
folosirea unui limbaj clar, care să asigure o cale euristică în învăţare, 
astfel încât cititorul să poată descoperi cu relativă uşurinţă sensul 
conceptelor şi tezelor cu care operează pedagogia, această „ştiinţă şi 
artă a educației”, cum o defineşte un reputat pedagog al epocii 
noastre, Emile Planchard. Înțelegerea acestora este întărită atât prin 
ilustrări practice, aplicative, cât şi prin explicarea, în context, a 
termenilor şi sintagmelor prezentate, fie prin sinonime, acolo unde 
acest lucru e posibil, fie prin corelări, interferenţe şi reluări, în scopul 
integrării fiecărei cuceriri în actul învăţării, în sistemele deja 
construite sau în curs de a prinde contur. Căci cultura şcolară nu mai 
poate fi înțeleasă doar ca acumulare de cunoştinţe izolate, ci ca 
sisteme integratoare, capabile să declanșeze o stare de tensiune, de 
continue căutări cu valenţe creative. 

Considerăm că punerea la îndemâna celor interesaţi de actul 
educaţional a acestei lucrări răspunde unor nevoi reale, mai ales în 
condiţiile în care baza pregătirii psihopedagogice a profesorului se 
prefigurează a fi, în mare măsură, autoinstruirea. 

Partea I 
INTRODUCERE ÎN PEDAGOGIE 


I. PEDAGOGIA — ŞTIINŢĂ A EDUCAȚIEI 


1. La început a fost educaţia... 


Este un adevăr de necontestat că educaţia ca acțiune specific 
umană, pe care o studiază diferite ştiinţe sau ramuri ale acestora, a 
apărut cu mult înaintea apariţiei pedagogiei ca ştiinţă. Termenul de 
pedagogie a început să fie utilizat în mod curent doar în a doua 
jumătate a secolului al XIX-lea. Aşa cum face precizarea cunoscutul 
pedagog Emile Planchard, abia în această perioadă „Cursurile de 
educaţie generală ţinute în diferite universităţi franceze au fost 
denumite uneori Cursuri de pedagogie”. 

De altfel, aşa cum afirmă acelaşi autor, cunoscutului sociolog şi 
pedagog francez, Emile Durkheim, i s-a încredinţat, tot în acea vreme, 
o catedră de Pedagogie, mai întâi la Bordeaux, apoi la Paris.” 

Prin urmare, se poate spune că în pedagogie s-a petrecut ceea ce 
s-a întâmplat în toate celelalte domenii ale cunoaşterii şi acţiunii 
umane: „În medicină s-au îngrijit bolnavi înainte de a se face ştiinţă 
medicală, şi câteodată au fost vindecați pentru că se aplicau, fără să fie 
cunoscute, legi care au fost descoperite mult mai târziu (...) Țăranul 
şi-a cultivat pământul înainte de a recurge la ingineri agronomi; 
într-un cuvânt, evoluția oricărei ştiinţe arată o trecere de la implicit la 
explicit, de la ocazional la sistematic, de la empiric la rațional.” 


” Emile Planchard, Pedagogie şcolară contemporană, E.D.P-R.A. 
Bucureşti 1992, p. 30. După toate probabilitățile, cuvântul „pedagogie” apare 
pentru prima dată în 1945, în Dicţionarul Robert (Le Grand Robert de la 
langue française). A se vedea: Cezar Bârzea, Arta şi ştiinţa educației, E.D.P.- 
R.A., Bucureşti, 1998, p.132 ( cuvântul „pedagogie” apare şi în Dictionnaire 
universel des sciences, des lettres et des arts, rédigé par M-N. Bouillet, IV” 
edition revue et corigée, Paris, Librairie de L. Hachette et Ci, 1859. ) 

"É. Planchard, Op. cit., p. 34. 
” Ibidem, p. 34. 

Aceasta fiind ordinea lucrurilor este firesc ca, mai înainte de a 
defini pedagogia ca ştiinţă a educaţiei şi de a cunoaşte sistemul 
ştiinţelor educaţiei, să fie înțeles conceptul de educație. Acest lucru va 
permite cunoaşterea şi a altor concepte cu care operează pedagogia. 

a) Educaţia este un fenomen social, un produs al societăţii, un tip 
aparte de relaţii sociale. În procesul formării omului, mai mult decât 
mediul natural, o importanță deosebită o are mediul social. Natura 
omului nu poate fi înțeleasă decât ca natură umanizată, deoarece 
dezvoltarea sa este condiționată social-istoric în plan filogenetic şi, 
mai ales, în plan ontogenetic. 

O dată cu dezvoltarea istorică a societăţii, ca rezultat al practicii 
sociale, al activităţii umane, se produce şi schimbarea naturii omului, a 
conştiinţei sale. Condiţiile sociale influențează şi umanizează 
simţurile, limbajul, formele de manifestare a conştiinţei. 

Orice achiziţie care duce la perfecţionarea omului se 
materializează într-o mare diversitate de valori, care nu se pot fixa şi 
transmite pe cale ereditară, ci se învaţă. De aceea, fiecare generaţie 
învaţă din experiența generaţiilor anterioare, preia această experiență 
învățând şi oferind-o generațiilor următoare, prin educație. 

Fiindcă se învaţă, experienţa generaţiilor precedente nu se preia 
în forma ei pură, ci intervine un proces de selecționare, de valorificare, 
de sintetizare a acestei experiențe. Tocmai aceasta este opera 
educaţiei: de a face o sinteză a valorilor sociale acumulate şi de a le 
transmite tinerei generaţii. Educaţia are menirea de a extrage şi a 
prelucra, în funcție de cerinţele societăţii, precum şi de capacităţile de 
asimilare ale celor care învaţă, tot ceea ce este mai valoros în cultura 
materială şi spirituală a omenirii, precum şi de a le oferi, sub formă 
prelucrată şi prin mijloace specifice, idealurile intelectuale, morale, 
estetice, religioase etc. 

Pe această cale, relaţia socială dintre generaţii devine, în cele din 
urmă, relaţie între societate şi individ. Societatea este interesată de 
procesul prin care tânăra generaţie îşi însuşeşte experienţa câştigată de 
omenire până în momentul istoric respectiv, ceea ce se înfăptuieşte 
prin educație. Tocmai de aceea, una din trăsăturile esenţiale ale 
educaţiei este caracterul ei social şi istoric, ea este, pe de o parte, un 
produs al societăţii, iar pe de altă parte, a servit societatea de-a lungul 
evoluţiei sale istorice, satisfăcându-i nevoile, i-a prefigurat şi îi 
prefigurează viitorul. Întotdeauna educaţia a răspuns nevoilor 
societăţii potrivit nivelului de dezvoltare a perioadei istorice date. 

b) Din cele mai vechi timpuri pregătirea indivizilor pentru 
integrarea lor socială şi profesională a fost înfăptuită în cadrul unor 

instituţii special înzestrate cu spaţii şi mijloace specifice, precum şi cu 
personal abilitat spre a conduce procesul educaţional, care s-au 
constituit în acel factor socializator care s-a numit şi se numeşte 
învățământ. Perfecţionarea şi modernizarea continuă a acestuia a 
constituit o preocupare statornică a societăţii în evoluția sa istorică. 
Dintotdeauna s-a apreciat că învățământul a fost modern în măsura în 
care el a corespuns nevoii de educaţie potrivit nivelului de dezvoltare 
a societăţii în momentul istoric dat. 

De asemenea, prefigurarea viitorului, în fiecare etapă de 
existență a societății, a permis conturarea profilului personalității 
indivizilor supuşi acțiunii educaţiei, potrivit nevoilor societății în 
perspectiva evoluţiei sale pe trepte superioare ale exigenţelor vieții. 
Această realitate scoate în evidență caracterul prospectiv al educației, 
faptul că pregătirea tinerilor trebuie să asigure integrarea lor socială şi 
profesională, inclusiv din perspectiva viitorului. 

Relația dintre societate şi educaţie nu este univocă. Educaţia 
influenţează, la rândul ei, societatea; în acest sens, ea îndeplineşte o 
multitudine de funcții sociale, implicite şi explicite, cu influenţe directe 
asupra diverselor laturi şi componente ale societăţii. Faptul că educaţia 
răspunde nevoilor, cerințelor societăţii nu trebuie să lase impresia că ea 
aşteaptă formularea comenzilor acesteia, pentru a i le satisface. Trebuie 
spus că, de fapt, autorii actului educaţional sunt cei care au şi rolul de a 
„prospecta” nevoile societăţii în evoluţia sa şi de a lua, pe baza 
rezultatelor obţinute, măsurile ce se impun, formulând obiective de 
perspectivă şi modalităţi de îndeplinire a lor. Inseşi evaluările ce se fac 
sunt realizate tot de către cei care sunt angajaţi în procesul educaţional. 

c) Pe de altă parte trebuie făcută precizarea că educația nu 
acționează asupra societăţii în general, în ansamblul ei; există o relaţie 
firească şi necesară între societate, personalitate şi educaţie, între 
dezvoltarea personală şi educaţie. Pe această bază se asigură pregăti- 
rea individului pentru apartenenţa la grupurile în care acesta se va 
integra, precum şi rolurile specializate în funcție de structura şi 
nevoile fiecărui grup. De altfel, valorile personale se întrepătrund cu 
cele realizate în comun. Prin educaţie se asigură formarea individului 
pentru el însuşi şi se realizează perfecţionarea naturii umane. 

În acelaşi timp, trebuie înţeleasă corect relaţia dintre cultură, 
societate şi individ, dintre dezvoltarea ştiinţei şi tehnicii şi educație, în 
care aceasta din urmă îşi formulează obiectivele şi întreaga strategie 
de realizare a lor, în conformitate cu nivelurile şi ritmurile fără 
precedent cunoscute în evoluţia societăţii. Aceste niveluri şi 

schimbări, de-a dreptul dramatice, obligă educaţia la acţiuni care să 
cultive, cu prioritate, capacități creative, care să nu se limiteze doar la 
selectarea creativităţii, ci să găsească metode şi tehnici care să permită 
învățarea creativităţii la nivel de masă, o creativitate generalizată. In 
felul acesta, criteriul inovației la nivelul tehnicii de vârf nu mai este 
conceput ca o manifestare a întâmplării în evoluție istorică, prin apariția 
unor genii creatoare. Noile orientări în procesul învăţării au în vedere 
angajarea structurilor intelectuale astfel încât acestea să fie în stare de 
comportamente creatoare, aşa cum se va vedea în capitolele următoare. 

d) Esenţa educaţiei constă în aceea că ea acționează asupra 
personalității umane şi o transformă potrivit atât cerinţelor societății, cât 
şi posibilităţilor celui educat. Din acest punct de vedere, trebuie 
subliniat faptul că educaţia fiind un proces intenționat are, în acelaşi 
timp, caracter conştient şi activ. Ceea ce înseamnă că educația e un 
fenomen specific uman şi urmăreşte transformarea conştientă a indivi- 
dului. lar procesul educaţional nu se limitează doar la ceea ce între- 
prind „educatorii”, ci angajează efectiv şi activ pe cei ce învaţă, 
cultivându-le motivații stimulatoare. Învăţarea are în vedere nu doar 
latura cantitativă, concretizată în informaţii, ci şi învăţarea de capacități 
necesare continuării procesului cunoaşterii prin forțe proprii. Din acest 
punct de vedere, educaţia nu poate fi confundată cu dresajul. 

e) Cunoscute fiind aceste câteva note caracteristice, educaţia 
poate fi definită ca „un ansamblu de influenţe sociale, un proces de 
formare dirijată a personalităţii umane, conform cerinţelor societă- 
ţii”; sau „un tip special de relaţii sociale, care constau în prelucrarea, 
îmbogățirea şi transmiterea experienţei social-istorice de la o 
generaţie la alta”. De altfel, acelaşi Emile Planchard, la care ne-am 
mai referit pare, oarecum surprins, de opinia exprimată de Emile 
Durkheim, care defineşte educaţia astfel: „acțiunea generațiilor adulte 
asupra celor nepregătite încă pentru viaţa socială. Scopul educaţiei 
este să trezească şi să dezvolte la copil un anumit număr de stări 
fizice, intelectuale şi morale, impuse de societatea politică, în 
ansamblul său, şi de mediul social căruia îi este destinat în mod 
special”. Şi pentru a nu se limita la definițiile date de alţii, 
E. Planchard îşi exprimă punctul de vedere: „Educația constă într-o 
activitate sistematică, executată de adulți, mai ales asupra copiilor şi 
adolescenților, cu scopul de a-i pregăti pentru viaţa pe care va trebui 
şi vor putea s-o trăiască într-un mediu dat”. Ài 


"Emile Planchard, Op. cit. p. 36-37. 
” Idem. 

2. Sistemul ştiinţelor educaţiei 


Aprecierile făcute mai sus au scos în evidență complexitatea 
educaţiei, ca proces, ceea ce, atrage atenţia că înfăptuirea unui 
asemenea demers, de mare anvergură, nu poate fi apanajul doar al unei 
singure ştiinţe. Este nevoie de un sistem al unor ştiinţe sau ramuri 
(domenii) ale acestora, care concură la înfăptuirea marilor obiective 
ale educaţiei, mai ales în condiţiile societăţii contemporane. In acest 
context, este foarte frecvent uzitată sintagma de „Ştiinţe ale educației”, 
ceea ce scoate în evidență caracterul multidisciplinar al cercetărilor 
consacrate educaţiei, adică, la modul general spus, procesului de 
formare şi conturare a profilului personalității umane, potrivit nevoilor 
societăţii contemporane. 

In ordinea firească a lucrurilor, pedagogia apare ca ştiinţă 
principală a educației, care, cum se exprimă profesorul Constantin 
Cucoş, „se particularizează, în raport cu celelalte discipline care 
studiază fenomenul educativ, prin aceea că se opreşte asupra 
producerii intenționate a unor modificării în structura internă a 
personalităţii”. 

Etimologic, termenul de pedagogie derivă din grecescul paida- 
gogia, derivat din paidos (copil) şi agoge (conducere, îndrumare). 
Trebuie spus că termenul de pedagog a apărut cu mult înaintea 
pedagogiei; el îşi are originea în statutul social al sclavului, care 
conducea copiii stăpânului la şcoală (paidagogos). De aceea, „este 
posibil ca această împrejurare să fie victima unui transfer semantic 
depreciativ”, ceea ce a determinat autorii de limbă engleză să 
folosească termenul „education”, pentru a desemna atât acţiunea de a 
educa, cât şi disciplina corespunzătoare („pedagogia”). In ceea ce 
priveşte limbile franceză, germană, spaniolă şi italiană, termenul de 
pedagogie tinde să fie înlocuit cu cel de „ştiinţe ale educaţiei”, 
aparent mai comod, dar şi mai discutabil din punct de vedere 
„epistemologic”."” 

Lăsând evaluările de mai sus doar ca informaţii utile, se poate 
aprecia că pedagogia studiază aspectele esenţiale ale educaţiei, 
descoperind legităţile care guvernează acest domeniu şi reflectă în 
concepte ştiinţifice procesul formării şi dezvoltării omului în condiţiile 


C Cucoş, Pedagogie, Editura Polirom, Iaşi, 1999, p.18-19. 
Cezar Bârzea, Arta şi ştiinţa educaţiei, Editura Didactică şi Pedago- 
gică, Bucureşti,1998, p.197. 
17 


specifice de educare şi instruire, instituționalizată sau neinstituţio- 
nalizată (|. Cerghit). 

Prin urmare, pedagogia, ca disciplină de studiu şi cercetare, 
poate fi definită, în ultimă instanţă, ca teorie generală a educaţiei. Ea 
pune la dispoziţia celor care practică activitatea de educator posibilita- 
tea de a înţelege fenomenul educaţiei în toată complexitatea lui; are 
vocaţie atât teoretică, prin aceea că formulează şi explică legi, princi- 
pii, cât şi practică, aplicativă, prin stabilirea căilor, a formelor de orga- 
nizare şi a modalităților de evaluare a finalităților actului educațional. 

Apartenența diferitelor ştiinţe la sistemul ştiinţelor educaţiei este 
cu totul considerabilă, majoră. Unii autori (Cezar Bârzea) consideră că 
„de fapt, toate ştiinţele pot fi mai mult sau mai puţin ale educației. 
Fenomenul formării umane este atât de complex şi de vast, încât 
poate fi abordat cu mijloacele oricărei ştiinţe. Unele sunt însă mai 
pedagogice decât altele. Este vorba, în primul rând, de ştiinţele umane 
care, fiecare tratează educaţia din propriul unghi de vedere: 
psihologia, sociologia, economia , lingvistica, demografia etc.” 

Autorul citat mai sus, referindu-se, spre exemplu, la psihologie, 
face precizarea că ştiinţele educaţiei, îndeosebi pedagogia, împrumută de 
la psihologie doar unele cunoştinţe, metode sau tehnici de rezolvare a 
problemelor, iar educaţia la rândul său, nu se reduce la o interpretare 
psihologică, astfel încât recurge şi la alte surse: propriile cercetări, datele 
altor ştiinţe sau experiența practicienilor. În acelaşi context, este prezentat 
tabloul ştiinţelor educaţiei propus de Gaston Mialaret, care cuprinde: 

a) Științe care studiază condiţiile generale şi locale ale 
instituției şcolare: istoria educaţiei, sociologia şcolară, demografia 
şcolară, economia educaţiei, pedagogia comparată. 

b) Științe care se ocupă de relaţia pedagogică şi de actul 
educaţiei propriu zis: fiziologia educației, psihologia educației, 
psihologia grupurilor mici, ştiinţele comunicării, didacticile speciale. 

c) Științe consacrate reflecţiei şi evoluţiei: filozofia educaţiei, 
planificarea educaţiei, teoria modelelor. 

lată, în continuare, câteva discipline ale sistemului ştiinţelor 
educaţiei, grupate după criteriul diverselor medii educative: 

a) Pedagogiile specializate: pedagogia preşcolară;  pedagogiile 
şcolare (pe trepte sau nivele de şcolarizare), care cuprind: teoria insti- 
tuțiilor şcolare, teoria curriculum-ului, pedagogia socială, pedagogia 
întreprinderii, pedagogia mijloacelor de comunicare în masă. 


" Cezar Bârzea, Op. cit., p.139. 

b) Pedagogia comparată. 

c) Pedagogia istorică. 

Problematica relației pedagogiei cu celelalte ştiinţe duce la 
constatarea că educația devine obiect de studiu, de investigare comun 
cu discipline cum sunt anatomia şi fiziologia, psihologia, sociologia, 
istoria, teoria comunicațiilor, lingvistica, teoria informației, economia 
politică, etica, igiena ş.a. De aceea, pedagogia este direct interesată de 
studierea, generalizarea şi valorificarea rezultatelor înregistrate de 
aceste ştiinţe, în domeniul atât de complex, cum este cel al educației. 
Pe această cale are loc un transfer şi o prelucrare a datelor selectate 
din ştiinţele respective şi utilizate fie ca fundamente teoretice ale 
procesului educațional, fie ca ilustrare a unor tehnici de lucru 
periodice în acest proces. Este un adevăr de necontestat că pedagogia 
îşi găseşte fundamente teoretice extrem de necesare îndeosebi în 
domeniul ştiinţelor despre om şi societate. Bunăoară, succesul în 
activitatea de învățământ, la orice disciplină şcolară, este determinat în 
mare măsură de nivelul cunoaşterii de către educat a particularităților 
anatomo-fiziologice ale copiiilor şi şcolarilor la anumite perioade de 
vârstă. In aceeaşi măsură este necesară şi cunoaşterea trăsăturilor 
caracteristice ale individualităţii fiecărui elev, ceea ce presupune, de 
asemenea, cunoaşterea unor elemente de bază din discipline ca cele 
amintite. Acestea, la rândul lor, stau la baza unor procese de 
cunoaştere, la care sunt angajaţi elevii, precum şi a mecanismelor 
învăţării pe care le studiază psihologia generală. Cunoaşterea, de către 
educator a elevilor, care sunt subiecți ai actului învăţării şi de a căror 
participare efectivă la acest proces depinde succesul şi întregul lor 
randament în cunoaştere nu poate fi asigurat decât prin luarea în 
considerare a datelor pe care le oferă ştiinţe ca cele amintite mai sus, 
la care se pot adăuga şi altele, precum igiena (există chiar o igienă a 
muncii intelectuale), psihologia educației, sociologia educaţiei ş.a. 

Faptul că în procesul complex al educației sunt angajate o 
multitudine de discipline, constituite într-un sistem, nu înseamnă câtuşi de 
puţin că acestea se substituie pedagogiei. Cum s-a văzut, ele oferă doar 
direcții de acțiune, soluţii care ţin de specificul obiectului lor de cercetare. 
Oferta lor nu e preluată în formă brută, ci e prelucrată şi adaptată la 
specificul educaţiei, ale cărei dimensiuni fac obiectul de studiu al 
pedagogiei. Acesteia îi revine misiunea de a structura finalități şi 
conţinuturi bine determinate, precum şi metodologii şi forme adecvate de 
înfăptuire şi evaluare a scopurilor şi obiectivelor prestabilite. 

Pe de altă parte, toate aceste discipline ce alcătuiesc sistemul 
ştiinţelor educaţiei, au nevoie de datele pe care le oferă pedagogia, 
ceea ce presupune o pluridisciplinaritate ce implică mai multe 
discipline juxtapuse. Este interesant de observat faptul că, în limba 
engleză, „se desemnează prin «Disciplines of Education» programul 
multidisciplinar de formare pedagogică, în timp ce ştiinţa consacrată 
educaţiei este cel mai des numită «Theory of Education” (Teoria 
educaţiei). Această a doua sintagmă e preferată, în limba engleză, 
termenului de „pedagogie”. 


3. Formele educației 


Acţiunea educaţiei asupra formării personalităţii umane este 
neîntreruptă şi are loc atât în perioada şcolarităţii, pe toată durata 
acesteia, cât şi pe parcursul întregii vieţi, omul societăţii contem- 
porane este pus în situaţia de a continua să înveţe şi după terminarea 
studiilor, pentru a se putea adapta şi readapta cerinţelor societăţii, care 
cunosc şi vor cunoaşte schimbări într-un ritm fără precedent. 

Toate influenţele benefice, care acționează asupra subiecților 
supuşi procesului învăţării se asociază sau urmează unele celorlalte 
cunoscând diferite forme. Unele din aceste influențe acţionează în 
mod spontan, neorganizat, întâmplător, incidental, altele, dimpotrivă, 
sunt foarte riguros organizate şi provin din partea unor instituţii 
special constituite şi înzestrate cu tot ce e necesar pentru organizarea 
şi desfăşurarea unor activități specifice procesului învățării. Prin 
urmare, situaţiile de învăţare sunt foarte diverse, iar gradul de 
intenționalitate, de participare activă la actul învăţării este şi el diferit. 
Aceste realități au determinat obiectivarea educaţiei în trei ipostaze 
sau forme: educația formală, educaţia nonformală şi educația 
informală, aceasta din urmă fiind cunoscută şi sub denumirile de: 
incidentală, întâmplătoare, difuză. 

a. Educaţia formală se referă la totalitatea influențelor intențio- 
nate, programate, sistematizate ce au loc în instituții specializate 
(grădiniţe, şcoli, licee, universităţi ş.a.) a căror activitate este 
reglementată prin diverse documente normative. Este structurată pe 
categorii de vârstă, pe trepte de şcolaritate începând cu grădinița, până 
la formele postuniversitare şi cele care sunt organizate pe parcursul 
întregii cariere profesionale. Este, de departe, cea mai puternică formă 
a educaţiei şi are rolul principal în formarea competenţelor şi 


” C. Bârzea, Op. cit., p. 143. 

capacităţilor umane necesare pe întreg parcursul exercitării unei 
cariere profesionale, practic pe toată viaţa. Ea include ansamblul 
acțiunilor educative ce au loc intenționat, este organizată şi se 
realizează planificat, sistematic, prin instituţiile şcolare, universitare, 
postuniversitare constituite în sistemul de învățământ, structurat pe 
trepte de învățământ şi ani de studii. 

Toate aceste acţiuni constituie perioada de formare intensivă, cu 
obiective clar formulate, pe baza unor programe elaborate cu grijă, 
realizate în condiţii organizatorice şi materiale adecvate, sub 
conducerea unui corp profesoral specializat şi care se adresează unui 
„public” ce se bucură de un statut aparte, cel de elevi, studenți etc. 

In cadrul acestei forme a educației, pe parcursul anilor de studii, 
cel ce învaţă este introdus progresiv în multiplele domenii ale 
experienţei umane, ale ştiinţei, tehnologiei, ale literaturii şi filosofiei, 
ale artei şi ale altor discipline, care, altfel ar putea să rămână în multe 
privinţe inaccesibile. Educaţia formală permite formarea unor 
capacităţi ale activităţii intelectuale, precum şi însuşirea unor tehnici 
necesare actului învăţării (capacitatea de receptare a mesajelor orale, 
capacitatea de exprimare orală, capacitatea de receptare a mesajelor 
scrise (citirea, lectura), capacitatea de exprimare în scris, formarea 
competenţelor de comunicare sub diferite forme). Prin educaţia for- 
mală tinerii îşi formează şi îşi cultivă competenţe de care au nevoie pe 
parcursul întregii vieţi. De asemenea, educaţia formală permite 
asimilarea şi integrarea cunoştinţelor în sisteme de cunoştinţe, precum 
şi şansa de a transfera cele dobândite prin actul învățării în structuri 
noi, ceea ce va uşura adaptarea şi readaptarea la noile condiții şi 
cerinţe pe care le va solicita viața. 

Ceea ce conferă un plus de valoare educaţiei formale este evaluarea 
performanțelor obţinute în procesul învăţării. Aceasta se face după criterii 
care țin de măsura în care au fost înfăptuite finalitățile educaţiei până la 
nivelul transformării lor în atitudini şi comportamente. 

De aceea, în societatea modernă, o parte însemnată a educaţiei ia 
forma şcolarităţii obligatorii, pe durate diferite de timp, cu tendinţe de 
extensiune asupra treptelor superioare (liceu, colegii, universități etc.). 
De asemenea, se diversifică învățământul universitar şi preuniversitar 
în scopul formării competențelor profesionale cu un înalt grad de 
specializare şi profesionalizare. 

b. Educaţia nonformală este cea care se desfăşoară în afara 
clasei, a sălilor de cursuri, sau prin intermediul unor activități 
opţionale, facultative. Ea reuneşte ansamblul acţiunilor educaţiei 

neşcolare, dar care sunt structurate şi organizate, totuşi, într-un cadru 
instituționalizat, organizat în afara sistemului de învățământ. Ele sunt 
cuprinse în forme extraşcolare, deseori numite paraşcolare sau 
perişcolare. Cele paraşcolare au loc în mediul socio-profesional, cum 
sunt diferite acţiuni de perfecţionare, reciclare, iar cele perişcolare 
evoluează în mediu socio-cultural, ca activităţi de autoeducaţie, de 
petrecere a timpului liber în vederea refacerii echilibrului psihic şi 
fizic, prin distracţie şi divertisment. Acestea sunt realizate fie prin 
mijloace şi instituții tradiționale: familia, casele de cultură, căminele 
culturale, cluburile sportive, biblioteci publice, teatre, muzee, formaţii 
cultural-artistice, excursii etc., fie prin intermediul mijloacelor de 
comunicare în masă: presă, radio, televiziune, cinematografe, discoteci 
publice etc; acestea din urmă sunt numite, fie şi în sens figurat, 
„şcoală paralelă”. 

Faţă de o asemenea diversitate de acțiuni, acest tip de educaţie 
prezintă o mare flexibilitate, dar şi instabilitate; el cuprinde programe 
variate în funcție de vârstă, sex, categorii socio-profesionale care 
urmăresc dezvoltarea generală, lărgirea orizontului de cultură, precum 
şi obiective mai specifice, legate de îmbogățirea cunoştinţelor din 
anumite domenii, dezvoltarea aptitudinilor etc. 

După cum se constată, însuşi termenul nonformal sugerează o 
realitate educaţională mai puțin formalizată şi, în consecință, mai puţin 
programată, mai puţin organizată. Ceea ce nu trebuie să lase impresia 
că această foarte răspândită formă a educaţiei nu are efecte formative. 
În numeroase situaţii, educaţia realizată pe cale neformalizată poate 
veni în sprijinul celor care fie nu au condiţii prielnice pentru a accede 
la forme instituționalizate ale educaţiei, fie că înseşi resursele 
intelectuale îi obligă să se limiteze la ceea ce pot să-şi permită din 
acest punct de vedere. 


Principii ale organizării educaţionale nonformale 


Este un adevăr de necontestat că acțiunile cuprinse în această 
zonă sunt caracterizate, cum s-a mai spus, printr-o mare flexibilitate şi 
satisfac interese dintre cele mai variate. Toate aceste acţiuni se 
constituie într-un subsistem al sistemului instituțional al educaţiei. De 
aici şi preocuparea, cu totul justificată, de a se formula principii 
(norme generale, reguli, cerințe) ce stau la baza conceperii unor 
demersuri care să asigure obţinerea unor performanțe menite să se 
integreze în procesul educațional general. 

lată doar enunțate câteva din aceste principii; însăşi formularea 
le sugerează semnificaţia lor practică: 

Principiul integrării (corelării, coordonării) formulează cerința 
ca toate activităţile ce au loc în afara clasei şi a şcolii să fie integrate în 
sistemul general de educaţie, ca făcând parte din obiectivele şi 
conținuturile acestuia; ele trebuie să-şi îndeplinească rolul hotărâtor de 
cultivare a capacităţii de transfer a achiziţiilor învăţării şi mai ales de 
aplicare practică, în condiţii variate a celor învăţate. 

Principiul caracterului specific. Deşi fac parte din sistemul 
general educaţional, activităţile din perimetrul nonformalului se 
constituie, ele însele, într-un sistem specific, aparte, care le diferen- 
țiază de cele incluse în sfera formalului. Specificul acestor activităţi e 
dat, în primul rând, de obiectivele şi conţinutul lor, ele având forme 
proprii de organizare, precum şi raporturi aparte între educatori şi 
elevi faţă de cele practicate în perimetrul educaţiei formale. 

Un alt element specific îl constituie instrumentarul metodic, mai 
larg, mai diversificat, ceea ce oferă şanse sporite de a se acumula 
experienţă de viaţă, prin contactul nemijlocit cu oameni, cu fenomene 
de cultură materială şi spirituală, precum şi participarea directă la 
unele din manifestările la care iau parte elevii. 

Principiul caracterului atractiv al activităţilor nonformale. 
Atractivitatea este, de fapt, dominanta acestor activităţi, ce trebuie să 
țină seama de interesele, înclinațiile, preocupările şi preferinţele 
elevilor. Ceea ce are un efect pozitiv în cultivarea interesului pentru 
cunoaştere, precum şi pentru dezvoltarea unor procese afective. 
Atractivitatea nu înseamnă evitarea efortului propriu; de altfel, elevii — 
îndeosebi cei din clasele inferioare — au preferinţe pentru care, uneori, 
nici nu dispun de resursele necesare. Sunt considerate atractive 
acțiunile cu o finalitate clară, realizabilă, cele în care subiecţii au un 
rol activ, cele care au un grad sporit de autenticitate, cele care se 
caracterizează prin simplitate şi eleganță. 

Principiul varietății completează în mod necesar şi fericit pe 
precedentul; ceea ce e variat, diversificat e în acelaşi timp, interesant şi 
atractiv. Varietatea şi diversitatea, ca principii ale unei acțiuni eficiente, 
decurg din necesitatea pe care o resimt copiii, toți participanți la 
procesul educaţional, elevii de a-şi valorifica diversitatea şi comple- 
xitatea înclinațiilor, intereselor, gusturilor şi preferințelor lor. 

Principiul îmbinării conducerii de către adulți cu autocon- 
ducerea. În categoria activităților informale, relaţia profesor — elevi 
este mult mai largă, mai destinsă. Chiar dacă şi aici conduce, 


23 


educatorul se situează mai mult în planul sugerării şi nu al impunerii 
punctului său de vedere; el se află pe poziţia colaborării şi cooperării 
cu elevii, precum şi a sprijinirii lor pentru a deveni buni organizatori ai 
propriei lor activităţi. Cum se constată, este vorba de relaţii mai 
apropiate, care implică un mai mare grad de manifestare liberă şi 
nemijlocită a elevilor, iar pe de altă parte o îndrumare pedagogică mai 
discretă, mijlocită de inițiativa elevilor, mai spontană şi mai diversă. 

Din punctul de vedere al conținutului şi al formelor de organizare, 
practica şcolară a demonstrat că influenţele educaţiei nonformale 
cunosc forme care, de-a lungul anilor, şi-au dovedit utilitatea şi valoarea 
lor. E suficient să enumerăm doar câteva din acestea: cercurile pe 
discipline şcolare, îndeosebi cele în care se recurge şi la aparatura 
informațională (inclusiv în clasele primare), concursurile şi olimpiadele 
şcolare, începând cu cele la nivel de şcoală, continuând cu cele la nivel 
local, judeţean, naţional, iar pentru unele domenii „la vârf”, chiar 
internațional. La acestea se adaugă inițiativele unor formațiuni artistice, 
din diverse domenii ale artei, acțiunile organizate prin intermediul unor 
mijloace de comunicare în masă, îndeosebi emisiuni Tv., specializate în 
realizarea unor programe, care în aparență, deşi nu se declară emisiuni 
de tip şcolar, fac instrucție şi educaţie. Asemenea surse sunt oferite şi de 
emisiuni radio, de reţelele electronice, precum şi de unele publicații, 
care se adresează tineretului studios. 

După cum se constată, raportul dintre educația nonformală şi cea 
formală este acela de complementaritate, atât din punctul de vedere al 
obiectivelor generale, cât şi în privinţa conţinutului lor, al metodolo- 
giei şi al formelor de organizare. Fireşte, cu deosebirile ce apar mai 
ales în privința modalităţilor specifice de organizare, desfăşurare şi 
evaluare a lor. 

c. Educaţia informală (incidentală, spontană). Ca timp şi ca 
influenţă ocupă ponderea cea mai mare. Ea priveşte ansamblul influ- 
enţelor cu efecte educative ce rezultă din toate activitățile zilnice, care 
nu-şi propun în mod deliberat atingerea unor țeluri de ordin educativ. 
Este vorba de influenţe care se situează în afara unui cadru organizat, 
instituţionalizat, care provin din însuşi mediul de viaţă, din ambianța 
oferită de familie, din civilizaţia urbană şi din viața satului. In ultimă 
instanţă, şi strada, cartierul, terenurile de joacă, magazinele, vitrinele, 
mijloacele de transport în comun etc. fac educaţie. La fel, colectivită- 
tile umane, precum şi cele profesionale. De aceea, în condiţiile de azi, 
pe măsură ce sporeşte gradul de cultură al indivizilor şi al colectivelor 
de muncă, sporeşte şi capacitatea lor de influențare educativă pozitivă. 

Aceste influențe nu au un caracter organizat şi sistematic şi de 
aceea ele nu oferă totdeauna posibilitatea concentrării efortului asupra 
unor valori autentice, benefice, ceea ce poate avea consecinţe nedorite. 
Influențele spontane au, din acest punct de vedere, un efect secundar 
asupra formării şi dezvoltării personalităţii. Pe de altă parte, însă, 
informaţiile neintenționate, difuze, întâmplătoare cu care în mod 
obiectiv, inevitabil se confruntă individual în viața şi activitatea 
cotidiană pot fi organizate iar, unele din ele, chiar instituționalizate, 
eventual în cadrul unor structuri cu alt profil decât cel pedagogic. 

Mesajele informale, emise prin mass-media pot avea valoare 
funcţională, comportamentală în condiţiile în care ele sunt integrate în 
sistemul de informaţii şi capacități dobândite anterior. 

Condiţia esenţială a valorificării influențelor informale o 
constituie capacitatea de a învăţa, nivelul tehnicilor activității de 
învăţare ale fiecărui individ. Trebuie avut în vedere faptul că inițiativa 
învățării prin intermediul surselor informale ale educaţiei revine 
fiecărui individ. De altfel, însăşi modalităţile şi formele de evaluare 
sunt diferite de cele utilizate în educaţia formală, indicatorul de bază 
al reuşitei constituindu-l transformarea informaţiilor dobândite pe 
aceste căi în acte comportamentale. 


Legătura şi intercondiţionarea formelor educaţiei 


Corelarea şi coordonarea valenţelor multiple ale celor trei forme 
pe care le cunoaşte educaţia constituie o misiune complexă şi destul de 
dificilă, în condiţiile în care experiențele nonformale şi informale ale 
elevilor nu pot fi cunoscute în măsură necesară şi dorită de către şcoală. 

Un lucru este cert: nici una din aceste forme ale educaţiei nu 
poate fi neglijată; toate au contribuţii asupra formării şi dezvoltării 
integrale a personalităţii celor educați. Fireşte, ponderea cea mai mare 
o are educația formală, procesul acesteia având loc în instituţii 
speciale, care valorifică tot ce oferă şi celelalte forme ale educaţiei. 
Toate sunt produsul epocii în care trăim şi răspund unor nevoi reale 
ale educaţiei. 

Educaţia formală şi cea nonformală au drept notă comună faptul 
că ambele sunt special organizate de societate, cu scopul de a uşura, 
de a grăbi, de a eficientiza procesul formării unor comportamente 
propice învăţării continue, inclusiv prin mijloace proprii, precum şi de 
a asigura achiziționarea unor informaţii cu largi resurse de integrare în 
sisteme, de transferare a lor în diverse domenii ale cunoaşterii. De 
asemenea, ambele sunt instituționalizate, deosebindu-se doar prin 
cadrul şi modalitățile lor specifice de a acționa. 

În zilele noastre se constată atât o extindere, cât şi o inter- 
corelare strânsă a tuturor acestor forme, ceea ce face să le crească 
potențialul educativ. In acest sens, trebuie remarcat faptul că educația 
formală nu are decât de câştigat în condiţiile în care este mereu în 
contact cu modalităţile şi efectele educaţiei informale (spontane) şi ale 
celei nonformale. De aceea, şcoala din zilele noastre nu poate ignora 
bogatele experienţe acumulate de elevi în timpul lor liber, petrecut în 
afara şcolii. Aceste experiențe completează achizițiile dobândite în 
şcoală, prelungesc şi întăresc activitatea desfăşurată, poate, cam rigid 
şi mai puțin atractiv în şcoală. 

Important este ca influenţele neintenţionat educative să nu dea 
altă direcţie modelării personalităţii copilului sau tânărului, opusă 
celei pe care urmăreşte să o realizeze şcoala. Astfel, educația formală 
trebuie să cunoască valorile şi influențele exercitate prin intermediul 
educației ocazionale, nonformale şi informale, să exercite o funcţie de 
sinteză, de integrare a acestora în procesul unitar de formare şi 
cultivare a personalităţii copiilor, a tinerilor. 

Pe de altă parte, trebuie spus că experiența acumulată în cadrul 
educației şcolare contribuie la creşterea randamentului celorlalte 
forme ale educației, în condițiile în care tinerii sunt înarmați cu 
capacitatea de a discerne, de a selecta, de a sintetiza, din multitudinea 
de experiențe acumulate, pe cele care au în mod cert, valoare 
educațională şi pot influenţa comportamentele lor pozitive. 

Este un adevăr de necontestat că din punct de vedere al 
succesiunii în timp a influențelor sale, educaţia formală se situează pe 
primul loc, ea asigurând înţelegerea finalităților învăţării, cunoaşterea 
unei mari diversităţi de conţinuturi şi mai ales cunoaşterea nemijlocită 
a unor tehnici şi instrumente ale activităţii intelectuale, de învăţare. 

Prin urmare, numai o cooperare armonioasă, o punere în valoare 
reciprocă a ceea ce oferă toate aceste trei forme de educaţie poate 
constitui garanția unei eficienţe sporite a activității de educație privită 
în ansamblul său. 


4. Funcţiile educaţiei 


Ca acţiune socială specifică, educaţia este indispensabilă pentru 
existenţa şi progresul societăţii. Ea are menirea să-i transforme pe cei 
asupra cărora educația îşi exercită influența sa în personalități 
creatoare, integrate activ într-un sistem social dat, contribuind la 
progresul acestuia. 


26 


Funcţia principală a educaţiei este de a pregăti omul pentru 
integrarea lui socială şi profesională. De aceea, educaţia are în vedere 
formarea unor personalităţi „comandate”, solicitate de societate, de 
nevoile acesteia, capabile să se integreze cu rol activ şi să contribuie la 
sporirea experienţei sociale moştenită de la înaintaşi. 

Această funcție complexă şi cuprinzătoare a educaţiei are în 
vedere personalitatea umană pe câteva planuri, care vor fi prezentate şi 
analizate în cele ce urmează. 

a. Funcţia economică. Ca domeniu al practicii sociale, educaţia 
are menirea de a forma omul, factorul creator al istoriei, elementul 
hotărâtor al activităţii productive. Alături de ceilalți factori sociali, 
chiar mai mult decât aceştia, educația produce pe producătorii 
bunurilor materiale şi spirituale, contribuie la pregătirea forţei de 
muncă pentru toate sectoarele vieţii şi activităţii economico-sociale. 

In procesul dezvoltării economice şi sociale, factorul uman este 
singurul capabil să producă noi valori, având rol determinant în acest 
proces. 

Educaţia reproduce şi amplifică, la un nivel tot mai înalt, pe 
purtătorul uman al dezvoltării societăţii. Produsele materiale create de 
societate înglobează, laolaltă cu materia prelucrată şi cu tehnica de 
prelucrare, inteligență umană, cunoştinţe, rezultate ale unei înalte 
calificări asigurată de educaţie. 

In zilele noastre, nivelul tehnicii, al ştiinţelor impun o tot mai 
înaltă pregătire a specialiştilor, care să fie capabili să facă față 
exigenţelor tehnicilor şi tehnologiilor moderne. Educaţia nu mai poate 
fi privită astăzi ca un serviciu neproductiv, care urmăreşte doar 
formarea spirituală a omului, ci are legătură directă cu activitatea de 
creare a valorilor materiale şi spirituale; ea produce, cum s-a mai spus, 
pe producătorii acestor bunuri. De aceea, cheltuielile ce se fac în 
domeniul educaţiei constituie cheltuieli productive, investiţii de lungă 
durată. În consecință, printre cele mai importante investiții care se pot 
face pentru dezvoltarea şi modernizarea societăţii este investiția în om, 
în scopul ridicării nivelului său de pregătire. 

Pregătirea, calificarea forței de muncă reprezintă componenta 
economică a educaţiei, ceea ce trebuie să se reflecteze şi în acordarea 
fondurilor necesare pentru educaţie în planurile de dezvoltare 
economică şi culturală ale fiecărei ţări. 

b. Funcţia culturală. In procesul activităţii productive omul 
dobândeşte o anumită experienţă, anumite cunoştinţe necesare în 
efectuarea unor activităţi care, în cele din urmă, se finalizează în 

diverse „produse” de interes general, necesare înseşi existenţei sale. 
Această experienţă, îmbogăţită mereu, de fiecare generație, prelucrată 
şi generalizată a dat naştere diferitelor ramuri ale ştiinţei şi tehnicii. 

Educaţia are funcţia de a vehicula experienţa şi cunoştinţele 
necesare producerii şi transmiterii valorilor materiale şi spirituale de la 
o generaţie la alta, de a le păstra şi îmbogăţi continuu în vederea 
asigurării progresului societăţii. În aceeaşi măsură se operează şi cu 
valorile culturale. De aceea, educaţia se interferează cu tot ce ţine de 
cultură, cu totalitatea valorilor create în cadrul societăţii; este vorba de 
cultură privită ca existență obiectivă. In plan subiectiv, cultura 
înseamnă interiorizarea în individ a acestor valori, ceea ce duce la 
atitudini şi alte forme superioare de comportament. Tot educaţia este 
aceea care asigură asimilarea ştiinţei şi a culturii, ceea ce se reflectă în 
creşterea valorii intelectuale şi spirituale a omului. 

Ştiinţa îl pune pe om în situaţia de a acționa conştient şi activ 
asupra realității înconjurătoare, de a-şi spori efortul intelectual pentru 
a o cunoaşte, stăpâni şi folosi în scopul creşterii nivelului calitativ al 
vieții. „Explozia” de informaţii, un adevărat miracol al epocii 
contemporane, sporeşte valoarea funcției culturale a educaţiei. La 
rândul ei cultura omului determină o anumită viziune a acestuia asupra 
ambianţei sociale în care trăieşte, un anumit mod de a gândi, o 
atitudine aparte față de realitatea înconjurătoare. Toate aceste însuşiri 
(ale personalităţii umane) se dobândesc prin educaţie. 

c. Funcţia axiologică (axiologie, de la grecescul axio — valoare 
şi logos — cuvânt, teorie). Ca membru al colectivității sociale, o dată 
cu zestrea de experiență pe care o ia de la înaintaşi, ființa umană preia 
şi valori spirituale cum sunt: limba, obiceiurile, tradiţiile, precum şi un 
anumit mod de comportare specific mediului social în care s-a format. 
Pregătirea sa pentru integrarea socială se face, în bună măsură, prin 
acțiuni care asigură integrarea treptată în viaţa socială. Omul învaţă, 
astfel, să aprecieze şi să promoveze valorile morale, politice, juridice, 
estetice, care vor asigura o ambianţă propice unei formări şi dezvoltări 
de o ridicată ţinută valorică. 


x x 


Funcțiile educației reprezintă dimensiuni ale educației formulate 
sintetic, ce înglobează în conținutul lor componente de bază ale 
idealului educațional al şcolii româneşti, care constă în „dezvoltarea 
liberă, integrală şi armonioasă a individualității umane, în formarea 

personalității autonome şi creative”. „Idealul naţional şi finalităţile 
sistemului reprezintă un set de aserțiuni („enunţuri”, n.n. — 1.$) de 
politică educaţională, care consemnează la nivelul Legii învățămân- 
tului profilul de personalitate dezirabil (dorit) la absolvenţii sistemului 
de învăţământ î în perspectiva evoluţiei societăţii româneşti” 

„Întotdeauna educaţia s-a prezentat sub forma unei relaţii de 
factură teleologică (teleologia: teoria finalităților, n.n. — 1.Ş), derularea 
fiind astfel subordonată unei finalități anticipate (subl. ns. — I.§) şi 
proiectate pe plan mintal” 

Din perspectiva ideilor exprimate mai sus, funcțiile educației pot 
fi formulate în moduri diferite, dar în esență în fiecare exprimare a lor 
se află aceleaşi înțelesuri, fiind evidențiată, cu prioritate, finalitatea 
anticipată. Finalitate care stă la baza formulării scopurilor şi 
obiectivelor educaționale, a conținuturilor celor mai adecvate, precum 
şi a unor tehnologii şi metodologii care să asigure înfăptuirea țelurilor 
propuse anticipat. 

Iată, sintetic şi alte moduri de formulare a funcţiilor educației: 

— cognitivă, economică, axiologică (D. Todoran); 

— socială, culturală, formativă (Curs de pedagogie — Iaşi); 

— informativă, formativă, selectivă (D. Salade) 

— selectarea şi transmiterea valorilor de la societate la individ; 
dezvoltarea conştientă a potenţialului biopsihic al omului; pregătirea 
omului pentru integrarea activă în viaţa socială (I. Nicola) 

— funcţia de comunicare axiologică; funcția de anticipare a 
rezultatelor educaţiei; funcţia evaluativă; funcţia de organizare şi 
reglare a întregului proces pedagogic (D. Potolea). 


" Legea învățământului, nr. 85/1995, art. 3. 
M.E.N. — Consiliul Naţional pentru Curriculum (Curriculum Naţional 
pentru ! învățământul obligatoriu. Cadru de referință, Bucureşti, 1998, p.11-12). 
* L. Nicola, Pedagogie, Editura Didactică şi Pedagogică, 1996, p.26. 

II. EDUCAŢIA ŞI ŞTIINŢELE EDUCAȚIEI ÎN CONDIŢIILE 
PROVOCĂRILOR LUMII CONTEMPORANE 


1. Implicații ale particularităţilor specifice ale lumii 
contemporane în activitatea de învăţământ 


Cunoaşterea trăsăturilor caracteristice ale perioadei istorice pe care 
o străbate societatea umană în zilele noastre este o condiție esențială a 
punerii de acord a măsurilor şi acţiunilor întreprinse în activitatea de 
învățământ, în toate segmentele ei, cu nevoile reale, de o deosebită 
amploare şi complexitate ale societății, atât a celei actuale, cât şi a celei 
din viitorul mai mult sau mai puţin apropiat sau mai îndepărtat. 

Clarificarea a însuşi conceptului de modernizare şi perfecţionare 
a învățământului în zilele noastre este de neconceput fără cunoaşterea 
şi luarea în considerare a acestor particularități, care au nuanţe cu totul 
speciale față de etapele anterioare ale evoluţiei societăţii. Tocmai 
pentru a i se acorda importanţa cuvenită, această acţiune este cunos- 
cută sub denumirea de reformă. Din punct de vedere semantic, acest 
termen semnifică o „transformare (schimbare) a unei stări de lucruri, 
pentru a obține o ameliorare sau un progres” (cf. DEX). Vom folosi cu 
predilecție termenii de transformare, schimbare, perfecționare, de 
modernizare, care semnifică mai pregnant ideea punerii de acord a 
învățământului, în toată complexitatea sa, cu nevoile societăţii actuale 
şi ale celei viitoare. Avem în vedere că în unele componente ale 
învățământului schimbările se petrec într-un ritm mult mai rapid decât, 
spre exemplu, în cele care ţin de structura sistemului de învăţământ. 

Înțelegerea corectă a acestor transformări ce au loc în 
învățământ este determinată, în primul rând, de însăşi relația istorică 
dintre învăţământ şi societate, în care aceasta este chemată să 
corespundă cât mai deplin, mai organic tendințelor, cerințelor de 
progres social, să le impulsioneze şi să le transforme în realităţi 
dinamice ale acestui progres. 

Cunoaşterea corectă a conceptului de modernizare, de perfecțio- 
nare a învățământului este şi o chestiune de deontologie profesională, 
mai ales în condiţiile înţelegerii lui, uneori limitate, ceea ce poate duce 

fie la exagerări, fie la măsuri restrictive, unilaterale. De altfel, este un 
lucru evident că nu poate fi realizată în condiţii bune o acţiune dacă nu 
e cunoscută semnificaţia ei, esenţa ei. 

Pentru a înţelege bine esența transformărilor necesare în 
învățământ, direcțiile şi strategia acestei acțiuni complexe, de mare 
anvergură, trebuie cunoscute şi evidențiate caracteristicile epocii 
contemporane, cerințele şi direcţiile sale de progres. De fapt, orice 
epocă nouă în evoluţia societăţii şi-a avut specificitatea sa în funcţie 
de care învăţământul, ca fenomen social, s-a modelat, s-a modernizat, 
pentru a corespunde exigenţelor epocii respective. 

Privită astfel, teza de față, se poate afirma că modernizarea şi 
perfecţionarea învățământului nu e un simplu capriciu al organelor de 
decizie, nu e o acțiune întâmplătoare, ci o condiţie fundamentală a 
progresului, determinată de cerinţe obiective. 

Epoca actuală are caracteristici cu totul aparte, deosebite de 
celelalte perioade de dezvoltare istorică a societăţii, aceste 
caracteristici îşi pun amprenta pe toate componentele de evoluţie a 
societăţii, sub forma unor cerințe şi măsuri adecvate, implicit asupra 
învățământului. Tocmai de aceea e necesar să fie conturate 
particularitățile principale ale epocii actuale, pentru a se putea formula 
direcțiile, ţelurile şi măsurile adecvate de realizare a lor. 

O primă constatare, mai mult decât evidentă este ritmul fără 
precedent de acumulare a experienței umane, exprimată într-o 
cantitate uriaşă de informaţii (de unde şi cunoscuta sintagmă de 
„explozie informaţională”). Iată un singur argument în sprijinul acestei 
constatări: după calculele unor experți în materie, suma trans- 
formărilor care se produc azi în ştiinţă la un interval de 2-3 ani s-ar fi 
acumulat la sfârşitul secolului al XIX-lea în 30 de ani, în epoca lui 
Newton în 300 de ani, în epoca de piatră în 3.000 de ani. Metaforic 
vorbind, „rămânem analfabeți peste noapte” (dacă nu se iau măsuri !). 

O altă notă caracteristică a epocii actuale o constituie 
informatizarea societăţii, în condiţiile în care toate achizițiile în ştiinţă 
încep să fie utilizate nu doar pentru crearea unor tehnologii noi, ci şi 
pentru aducerea acestora la niveluri de performanță superioare, 
inclusiv în scopul ridicării standardului de viață al oamenilor. 

lată ce afirmă un cunoscut specialist în domeniu, cu privire la 
această dominantă a societăţii moderne: „...şcolile şi facultăţile 
trebuie să dea tuturor elevilor şi studenţilor o permanentă cultură în 
domeniul calculatoarelor de care vor avea nevoie, indiferent dacă vor 
fi arhitecţi, artişti, ingineri sau muncitori. De aceea, prioritatea 
priorităților noii revoluții ştiințifico-tehnice o constituie investiția în 

educaţie, dotarea unităţilor de producţie şi de învățământ cu 
calculatoare pentru învăţarea limbajului lor şi utilizarea lor efectivă. În 
acelaşi timp, spune acelaşi autor, este necesară pregătirea întregii 
populaţii, «alfabetizarea» în limbajul calculatoarelor, operaţie egală cu 
a «citi şi a scrie» în era industrială. Noua «alfabetizare» va fi posibilă 
nu întorcând lumea pe băncile şcolilor şi universităților, ci introducând 
instruirea sistematică la locul de muncă, în uzine, în condiţiile 
producţiei moderne”. 

Revenind la ritmul rapid de acumulare a experienței, a 
informaţiilor, se impune constatarea decalajului între cantitatea uriaşă 
a acestor acumulări şi capacitatea limitată de a fi receptate nu numai în 
timpul şcolarităţii, ci pe parcursul întregii vieţi. Creşterea acestui 
decalaj e un fenomen obiectiv şi constituie o problemă primordială a 
învățământului pe toate meridianele. In nici un caz, ea nu va putea fi 
rezolvată pe plan cantitativ, ci numai transferând-o în planul calității, 
ceea ce în limbaj pedagogic, înseamnă schimbarea accentelor de pe 
latura informativă pe cea formativă a învăţământului. Problema poate 
fi rezolvată numai prin conceperea unui învăţământ cu prioritate 
formativ. Vom reveni asupra acestui concept. 

O altă constatare cu implicații dintre cele mai evidente, care ţine de 
caracterul  prospectiv al educaţiei, atrage atenția asupra faptului că 
învățământul de azi formează tânăra generaţie pentru a răspunde cel puţin 
exigențelor deceniilor care se întind cu mult în prima parte a mileniului 
trei, căci tinerii care se află acum pe băncile şcolilor şi în amfiteatre vor fi 
nevoiţi să se integreze în societate, în deceniile viitoare. 

Pregătirea tinerilor din această perspectivă are serioase implicaţii 
în formularea obiectivelor educaţionale, în conținuturile învăţării, în 
metodologia şi tehnologia utilizată, în formele de organizare a proce- 
sului didactic. Din această perspectivă se poate desprinde o concluzie 
importantă pentru definirea unei activităţi educaționale cu adevărat 
eficiente, care să răspundă nevoilor în perspectivă ale societăţii, ceea 
ce presupune că viitorul, relativ îndepărtat, trebuie descifrat şi 
prefigurat în prezent, acum, pentru ca profilul personalității umane 
specific acelei etape să-i permită fiecărui individ încadrarea socială şi 
profesională viitoare, adaptarea şi readaptarea continuă la situaţiile noi 
ce vor apărea, care nu pot fi cunoscute în amănuntul lor de acum. 

Cu privire la această realitate obiectivă, într-un foarte cunoscut 
raport întocmit de o comisie a U.N.E.S.C.O., cu câţiva ani buni în urmă, 


i Jacques Servan Schreiber, Sfidarea mondială, Editura Humanitas, 1990. 

s-au emis unele evaluări care sunt încă actuale şi care, fără îndoială, îşi 
vor dovedi valabilitatea şi în viitor. lată unele din aceste aprecieri: 
„Pentru prima dată în istorie, educaţia pregăteşte în mod conştient 
oameni pentru tipuri de societăți care nu există încă”. Şi tot „pentru 
prima dată, dezvoltarea educației, considerată pe scară planetară, tinde 
să preceadă nivelul de dezvoltare economică”. De asemenea, „pentru 
prima dată în istorie, diferitele societăţi încep să respingă un număr 
mare de produse oferite de educaţia instituţionalizată” . 

Este vorba, după cum se vede, de contradicţia care se manifestă 
în zilele noastre între produsele educației şi nevoile societăţii, în 
perspectiva evoluţiei sale. Un cunoscut filosof şi pedagog al secolului 
trecut (Gaston Berger) exprima aceeaşi idee, cu câteva decenii în 
urmă, în formulări mai largi, dar cu aceeaşi clarviziune: „Noi trebuie 
să pregătim tineretul în vederea rezolvării unor sarcini pe care nu le 
putem prevedea exact; noi nu putem învăţa pe copiii noştri tot ce vor 
trebui să ştie timp de 30-40 de ani de activitate profesională, pentru 
că nu ştim încă în ce va consta această activitate şi pentru că o parte 
importantă din cunoştinţele indispensabile pentru această perioadă 
nici nu sunt descoperite ” 

Un lucru este cert: omul va trebui să înveţe toată viața, mai mult 
decât înaintaşii săi, iar obligaţia şcolii constă în a forma omul, mai 
mult decât a-l instrui. Dacă în trecut, în anii de şcoală se puteau da 
tânărului absolvent instrumentele necesare adaptării lui la condiții 
relativ stabile până ieşea din activitate, astăzi se pune acut problema 
prelungirii acţiunii educaționale şi după anii de şcoală indiferent de 
nivelul la care se asigură pregătirea. De unde şi cunoscuta sintagmă 
Educaţia permanentă, acţiune ce a căpătat sensuri şi conţinuturi, care 
necesită soluţii de o mare complexitate în înfăptuirea ei. 

Cum se poate subînţelege, este vorba de o asemenea pregătire a 
tinerilor, încât ei să fie capabili să se adapteze cu uşurinţă la 
realitatea socio-profesională extrem de complexă şi dinamică în care 
va trebui să se integreze, învățând mereu, pe parcursul întregii cariere 
profesionale, indiferent de profilul „meseriei”. 

O manifestare firească a ritmurilor extrem de rapide de evoluţie 
a ştiinţelor o constituie reducerea ciclurilor de inovare, de aplicare a 
noilor invenţii şi descoperiri. Dacă pentru aplicarea în practică a unei 


” Edgar Faure (coordonator), A învăța să fii, Editura Didactică şi Pedagogică, 
1974, p. 71, 72. 
” Gaston Berger, Omul modern şi educația sa, Editura Didactică şi 
Pedagogică, 1973, p. 32. 
33 


invenţii cum a fost, bunăoară, motorul electric, în secolul al XIX-lea a 
fost nevoie de 65 de ani, la vremea lor invenții ca radarul, tranzistorul, 
microprocesoarele, bateria solară etc. au avut nevoie doar de 2-5 ani 
de la data conceperii până la producerea lor în serie. În lumea 
computerelor, proiectele noilor modele apar înaintea procesului de 
producţie şi a apariţiei pe piață a celor precedente. 

lată cum „trăsăturile cele mai originale ale lumii moderne” 
(Gaston Berger) determină în mod imperios formarea şi dezvoltarea 
capacităţii de aplicare în practică, drept componentă esenţială a 
profilului personalităţii umane, care se formează prin educație. 

Societatea contemporană se caracterizează şi prin schimbarea 
criteriului de evaluare a însuşi nivelului de dezvoltare a diferitelor 
țări. Astfel, țări precum Japonia, S.U.A., Germania se află în prezent 
în fruntea ierarhiei mondiale datorită capacităţii lor de a inova la 
nivelul tehnicii de vârf. „Implicaţiile umane ale schimbării criteriului 
dezvoltării sunt dramatice, deoarece pentru a inova la nivelul tehnicii 
de vârf este nevoie nu de o elită creatoare, ci de o masă creatoare” 

În aceste condiții, însăşi problema cultivării la elevi a 
capacităţilor creatoare se pune în termeni cu totul noi, aşa cum se va 
vedea în paginile următoare, la locul potrivit. 

O altă trăsătură caracteristică a societăţii contemporane, care îşi 
revendică locul şi importanța îndeosebi în ultimii ani, o constituie 
creşterea gradului de interdependenţă între toate structurile societăţii, 
începând cu relaţia între persoane, între grupuri de persoane până la 
relația între naţiuni, între state, între grupuri de state. In societatea 
contemporană sunt de neconceput izolarea şi izolaţionismul. 
Interrelaţiile la toate nivelurile, începând cu cele dintre persoane şi 
până la cele din sfera cea mai largă a existenţei sunt o necesitate 
obiectivă, un mod de existență, de supraviețuire. O expresie certă a 
creşterii gradului de interdependență este şi globalizarea, un termen 
nou, foarte frecvent în exprimarea relaţiilor de interdependență atât 
interne, cât şi externe, la nivel atât naţional, cât şi internaţional. 

Asemenea realități angajează educația, învățământul în 
cultivarea în rândul tinerilor a unor astfel de capacități, atitudini şi 
comportamente care să faciliteze integrarea, cooperarea şi comuni- 
carea. Ceea ce incumbă formularea cu toată atenţia a unor obiective de 
perspectivă, dar mai ales a unor obiective comportamentale clare, 


ka . wo oe A A "yx A A A Ei = us A 
N. Radu, Orientări noi în învățământul românesc, în „Învăţământul 
primar”, nr. 1-2, p. 2, f.a. 

asigurarea unor activităţi de învăţare şi conţinuturi adecvate, precum şi 
a unei tehnologii didactice activizante care să pună tinerii în situaţia 
nu numai de a cunoaşte, de a şti cum să se integreze, ci şi de a exersa, 
de a practica tot ce implică asemenea capacități. 

Promovând această teză nu înseamnă câtuşi de puţin a neglija 
identitatea fiecărei structuri integratoare, începând cu personalitatea 
individului şi continuând cu identitatea unui popor, a unei naţiuni. 
Fiecare din aceste structuri au ceva ce le face să fie ele însele, 
inconfundabile. Tocmai particularităţile fiecărei unităţi de structură 
dau farmec, frumuseţe, atractivitate şi durabilitate întregului. Asupra 
unor asemenea aspecte se va reveni la locul potrivit, în alte contexte, 
de asemenea, integratoare. 

Revenind la problematica decalajelor, a contradicţiilor despre 
care s-a amintit, trebuie spus că acestea se pot rezolva numai prin 
transformări radicale, care sunt constituite în programe complexe ce 
cuprind toate componentele activității de învățământ, începând cu 
obiectivele educaţionale, cu modele ale activităţilor de învăţare cu 
conținuturile prin care se asigură înfăptuirea obiectivelor şi încheind, 
fireşte, cu criteriile şi modalităţile de evaluare a performanţelor la 
sfârşitul fiecărei trepte de şcolarizare. Tot acest set complex de măsuri 
este constituit în programe speciale menite să asigure modernizarea şi 
perfecţionarea învățământului la nivelul exigențelor pe care societatea 
contemporană le pune în faţa sa. 

In zilele noastre învățământul de pe toate meridianele globului 
este confruntat cu multe probleme asemănătoare, ceea ce face ca 
măsurile de reformă, de schimbare în bine întreprinse în diverse ţări să 
contureze unele evaluări şi măsuri comune; apar tendinţe generale 
menite să asigure pregătirea tineretului pentru a putea răspunde 
exigențelor desprinse din caracteristicile epocii contemporane. 
Tendinţele, preocupările, modificările ce se preconizează au în vedere 
nu doar finalitățile structurale, ci şi conţinutul învățământului, precum 
şi măsuri pentru grăbirea acţiunii de asimilare, prin prelucrarea 
minuțioasă, de către şcoală, a noilor achiziții ale ştiinţei şi culturii. 


2. Finalităţi majore ale învățământului 
în societatea contemporană 
Trecerea în revistă a particularităţilor esenţiale ale epocii 
contemporane permite conturarea profilului personalităţii umane pe 
care o solicită, o aşteaptă societatea modernă. Infăptuirea acestui 
deziderat constituie o condiţie fundamentală a unei reuşite depline în 

integrarea socioprofesională a tinerilor, şi are consecinţe care se extind 
pe parcursul întregii vieți. 

a) Educaţia permanentă, concept şi acţiune specifice 
pedagogiei contemporane 

Educaţia permanentă, cum s-a putut desprinde din analiza 
principalelor caracteristici ale societății contemporane, este un proces ce 
se întinde pe toată durata vieții, proces care nu poate fi limitat în timp, 
doar la perioada şcolarității. Ea răspunde unor nevoi stringente 
determinate de dinamismul existenței umane în societatea contemporană. 
„Scopul educaţiei ar trebui să fie nu atât pregătirea tinerilor şi adulților 
pentru o anume meserie, pe viaţă, cât optimizarea mobilităţii profesionale 
şi permanenta stimulare a dorinţei de a învăţa, de a se forma” . 

Omul de cultură contemporan este specialistul cult (nu 
enciclopedist), cu resurse polivalente, care să fie capabil de a căuta şi, 
mai ales, de a găsi soluţii proprii la situaţiile noi ce vor apărea. 

Altfel spus, tipul de formație, pe care trebuie să-l pregătească 
şcoala, presupune ca tânărul să dispună, în primul rând, de capacitatea 
generală de a se autoinstrui, de a învăţa independent. Pentru aceasta, 
e necesar ca el să posede asemenea tehnici şi instrumente ale muncii 
intelectuale, care să-i permită să gândească şi să lucreze 
independent, să ştie să înveţe cu mijloace proprii, să fie capabil să se 
adapteze mereu la condiţiile solicitate de dezvoltarea ştiinţei şi a 
tehnicii; să-şi restructureze cunoştinţele în funcţie de condiţiile 
concrete în care îşi va desfăşura activitatea. 

Societatea contemporană are nevoie, de asemenea, de persona- 
lităţi cu o mare mobilitate intelectuală şi profesională. In acest scop se 
au în vedere astfel de capacităţi, care să asigure individului posibi- 
litatea de adaptare şi de readaptare la schimbările rapide şi profunde 
ce survin în societate şi prin aceasta, integrarea creatoare în procesul 
de realizare a progresului social. Cultivarea unor asemenea capacități 
apare ca un obiectiv prioritar al învățământului contemporan. 

Multă vreme pedagogia, ştiinţele educaţiei în general şi-au 
concentrat atenția, cu prioritate, asupra copilăriei, aceasta fiind 
considerată ca perioadă de maximă receptivitate. Pregătirea pentru 
viață a fost considerată formula cea mai viabilă, mai realistă a 
idealului educaţiei, iar copilăria a fost socotită ca principala, uneori 
chiar singura perioadă a educaţiei. 


Edgar Faure, op.cit., p. 42. 

În condiţiile epocii actuale, educaţia oferită în şcoală nu mai este 
suficientă pentru întreaga viață a omului. De aceea, în gândirea 
pedagogică modernă a apărut teza educației permanente. Educaţia 
încetează de a mai fi concepută ca o simplă pregătire pentru viață, 
oferită odată pentru totdeauna, devenind o dimensiune, o preocupare 
pe întreaga durată a vieții. 

Astfel, nu mai poate fi făcută acea împărţire artificială a vieţii: o 
perioadă a dobândirii unei zestre de informaţii şi capacități considerate 
suficiente pentru integrarea socială şi cea care durează tot restul vieții. 
În epoca noastră nici un bagaj intelectual sau tehnic odată însuşit în 
anii de studii nu mai este suficient pentru întreaga viaţă. 

Altfel spus, cele patru trepte tradiționale de învățământ 
(preşcolar, primar, secundar, universitar) nu mai sunt suficiente pentru 
a asigura omului modern condiția necesară adaptării lui continue şi 
creatoare la ambianța în care va munci. 

Dincolo de absolvirea şcolii sau a universităţii se întinde 
acțiunea învățământului postşcolar sau postuniversitar cu multitu- 
dinea sa de forme. 

Educaţia permanentă îmbracă toate formele de educaţie; în 
primul rând cea realizată în instituţii de învăţământ special înzestrate 
şi obligate în acest scop (educaţia formală), cât şi cea realizată prin 
alte instituţii, care deşi au profiluri, forme de organizare proprii (insti- 
tuții de cultură, artistice, mijloacele de comunicare în masă — mass- 
media — etc.) contribuie la procesul educaţional (educaţia nonformală). 
De asemenea, întreaga ambianță naturală şi — mai ales — socială are 
contribuţii specifice, care pot şi trebuie integrate în procesul 
educaţional general. Aceste influenţe „întâmplătoare”, „difuze”, 
„incidentale” sunt cunoscute şi sub genericul de educaţie informală. 

Ideea educaţiei permanente a apărut, mai întâi, în marea mişcare 
din secolul al XIX-lea, din Anglia şi Danemarca, pentru educarea 
adulţilor, muncitori, ţărani, ca o compensare pentru că nu şi-au putut 
asigura instruirea la vârsta şcolară. In felul acesta a apărut educaţia 
adulţilor, care a cunoscut o amplă dezvoltare ulterior, îndeosebi în 
perioada dintre cele două războaie mondiale. In acest sistem s-a 
conturat ideea şi conceptul de educaţie permanentă. 

De altfel, problemele educaţiei adulților au fost şi sunt în atenţia 
unor foruri internaționale specializate, care organizează reuniuni 
periodice, cu programe speciale, bine conturate, în care se adoptă 
măsuri corespunzătoare. 

b) Capacităţi şi competenţe implicate în educaţia permanentă 

Conceptul de educaţie permanentă desemnează un proces care 
integrează toate modalitățile de educaţie, toate experiențele actului educativ 
într-un ansamblu funcțional, care se întinde pe tot parcursul vieţii. 

În consecință, şcoala trebuie să ofere tinerilor deschidere către 
autoinstruire, să-i înarmeze cu instrumente de muncă intelectuală, cu 
capacitatea de a le folosi. Iată, doar câteva asemenea capacități, în 
special din domeniul competențelor de comunicare: capacitatea de a 
recepta mesajul oral; capacitatea de exprimare orală; capacitatea de 
receptare a mesajelor scrise (citire/lectură), de orientare în textul scris 
(tipărit) în funcţie de marea diversitate de conţinuturi şi forme de 
prezentare a acestor mesaje; capacitatea de exprimare în scris etc. 

Pe această cale, şcoala oferă tinerilor deschidere către 
autoinstruire, cu ajutorul unor tehnici de învăţare, le cultivă 
capacitatea de a le folosi. lată, deci, una din menirile principale ale 
şcolii: a-i învăţa pe elevi să înveţe, a-i învăța să devină. 

c) Autoeducațţia 

Educaţia permanentă cuprinde în conţinutul său şi auroeducația, 
ca o necesitate şi posibilitate ca „educația prin alţii” să fie prelungită şi 
completată prin „educaţia de sine însuşi”. 

Autoeducaţia porneşte de la faptul că omul poate şi trebuie să 
fie, în ultimă instanță, opera propriei sale voințe. Într-adevăr, de la 
vârsta adolescenţei, el poate să-şi ia în propriile sale forţe modelarea, 
conturarea propriei sale persoane, a propriului său destin. Pe această 
cale, prin autoeducaţie se obţine autorealizarea fiinţei umane. 

În societatea contemporană acest lucru constituie o necesitate, 
un mod al existenţei umane; autoeducaţia este determinată de aceiaşi 
factori obiectivi care explică necesitatea educaţiei permanente. Secolul 
al XX-lea a cunoscut o extensiune fără precedent a autoeducaţiei. 

Autoeducaţia este posibilă datorită unor caracteristici ale 
conştiinţei de sine a omului, cum sunt: 

— funcţia anticipativă, proiectivă, care oferă individului posibi- 
litatea de a se autoproiecta în viitor şi, deci, de a-şi orienta activitatea 
şi preocupările spre obiective dinainte stabilite; 

— funcția normativă se referă la capacitatea individului de a 
formula unele judecăţi de valoare, de a-şi impune anumite conduite în 
vederea remodelării propriilor comportamente, a adaptării la situaţiile 
noi ce vor apărea; 


38 


— capacitatea omului de a se oglindi, de a se reflecta pe sine 
însuşi, de a formula opţiuni pentru propria sa devenire, pentru împli- 
nirea dorințelor, a vrerilor sale. 

Întrucât educaţia are un caracter conştient şi activ, procesul 
realizării ei e de neconceput fără participarea efectivă, a celui educat 
la acest proces. Angajarea acestuia este, de fapt, o formă de manifes- 
tare a însăşi autoeducaţiei. Cu cât cel educat se educă prin forţele 
proprii el preia asupra lui o parte tot mai mare din ceea ce face 
educatorul, cu atât el se afirmă ca un subiect al educaţiei, ca un 
participant activ la propria sa formare, educare. In ultimă instanță, 
educaţia trebuie convertită în autoeducaţie, care capătă valenţe 
sporite, atunci când va deveni permanentă. 

De aceea, sensul educaţiei moderne este tocmai de a înarma 
tineretul cu metode de lucru, care să-i permită să înveţe cu mijloace 
proprii, să se autoinstruiască. 

d) Cultivarea capacităţilor creatoare, prioritate a unui 
învățământ modern 

Progresul social este de neconceput fără activitatea creatoare a 
celor care realizează valori materiale şi spirituale. De aceea, unul din 
obiectivele majore ale învățământului contemporan, cu cele mai mari 
şanse de asigurare a progresului societății, îl constituie cultivarea 
spiritului creator, dimensiune esențială a profilului personalității 
omului societății de astăzi. Creativitatea este considerată ca „forma 
cea mai înaltă a activităţii omeneşti” (Al. Roşca). 

Evaluările de mai sus sunt confirmate, printre altele şi de faptul 
că, în ultimele decenii, numărul lucrărilor, al studiilor pe tema 
creativității în activitatea de învățământ a crescut într-un ritm 
nemaicunoscut. Explicaţia poate fi găsită tocmai în faptul că progre- 
sele realizate în toate ramurile cunoaşterii umane au determinat 
căutarea unor soluţii pe măsură în scopul cultivării creativității, atât 
individuale, cât şi a celei de grup. De asemenea, nu este lipsită de 
interes preocuparea specialiştilor în acest domeniu pentru delimitarea 
şi definirea corectă a sensului creativității, atât, în general, în condiţiile 
societății contemporane, cât şi, în particular, în activitatea şcolară. 

Până nu demult a existat tendinţa ca procesul creaţiei să fie 
asociat, aproape în exclusivitate cu conceptele de „talent”, de „geniu” 
sau de „om cu înzestrate nativă” deosebită, chiar ieşită din comun, 
fiind vorba, cum se vede, de aprecieri sinonime cu dobândirea 
capacităţilor creatoare numai pe calea informaţiei ereditare. Asemenea 
orientări nu s-au putut impune, deoarece actul creației nu trebuie 

identificat, confundat doar cu zestrea nativă; el n-are nimic misterios; 
este legat, în măsură considerabilă, de muncă, de efort intelectual, de 
activitatea conştientă a individului, care presupune căutare, deliberare, 
consum maxim de energie neuro-psihică. 

În activitatea de învățământ, sensul creativității are nuanţe cu 
totul aparte, cel puţin prin aceea că, din capul locului, nu este vorba 
neapărat de a forma creatori în înţelesul propriu-zis al termenului, ale 
căror produse creative să fie originale şi să contribuie direct la 
progresul vieţii şi activităţii sociale. Este vorba, mai ales, de formarea 
unor capacități de cunoaştere, care devin fundamente ale procesului 
creator real, atunci când tinerii intră în fluxul vieţii şi activităţii 
productive, ca făuritori de bunuri materiale şi spirituale. In acest sens, 
problema care se pune în prezent în învățământ este aceea a folosirii 
unor metode şi tehnici în activitatea cu elevii, care să permită 
„învăţarea creativităţii” (Nicolae Radu). 

In procesul de învățământ nu interesează atât produsul elevilor 
ca valoare socială intrinsecă, ci — în plan psihologic — suplețea soluţiei 
găsite pentru rezolvarea obligaţiilor şcolare, interesează măsura în care 
soluţiile găsite în rezolvarea acestor probleme produc elevilor o stare 
de surpriză, de trăiri afective, care reanimă dorinţa şi curiozitatea de a 
descoperi şi alte căi, alte soluții mai elevate, mai elegante. 

Asemenea performanțe şcolare sunt posibile numai prin 
solicitarea factorilor intelectuali, începând cu spiritul de observaţie şi, 
progresiv, până la formele complexe ale gândirii şi ale imaginației 
creatoare. Astfel de performanţe presupun, cu necesitate, restructurări 
radicale în metodologia învăţării, crearea unei atmosfere propice, care 
să elibereze elevii de tensiuni, de teamă, de frică de pedeapsă sau 
admonestare, o atmosferă care să favorizeze comunicarea, consultarea, 
conlucrarea în activitatea de învăţare. Intr-o asemenea atmosferă, chiar 
şi tinerii cu tendinţe spre pasivitate, neobişnuiţi cu efortul intelectual, 
intră treptat în procesul muncii intelectuale, prind gustul rezolvării 
problemelor şcolare; ei îşi eliberează, treptat, energiile latente, psihice, 
prin dorinţa de autoafirmare. Pe un asemenea traseu, se poate vorbi de 
o atmosferă creatoare, a clasei sau a grupului social, care poate duce, 
în cele din urmă, la „crearea omului creator”. 

Pentru a înțelege mai bine sensul pe care-l are creativitatea este 
sugestivă caracterizarea făcută de cunoscutul psiholog român, 
Al. Roşca persoanelor care se disting printr-o gândire creatoare. 
„Persoanele caracterizate prin gândire creatoare (...) ajung mai repede 
la idei şi principii noi”, „... ajung să descopere noi relaţii între obiecte 

şi fenomene, noi metode sau procedee de investigaţie (...), să reali- 
zeze forme artistice noi etc. Creatoare, în sens individual-psihologic, 
poate fi şi gândirea unei persoane care ajunge să «descopere» lucruri 
deja cunoscute pe o cale independentă. Creatoare este şi gândirea unui 
elev care găseşte rezolvarea unei probleme de matematică pe o cale 
diferită, eventual mai «elegantă» decât cea din manual, sau decât cea 
care a fost prezentată de profesor în clasă, chiar dacă modul de 
rezolvare de către elev nu este nou pentru ştiinţă” 

În orice domeniu de activitate creativitatea presupune unele 
însuşiri motivaţionale şi de caracter, cum sunt: sensibilitate ridicată 
pentru un anumit domeniu, interese dezvoltate, curiozitate deosebită, 
tenacitate în fața dificultăților, atitudine pozitivă, de încredere în faţa 
unor riscuri rezonabile (încercări, îndrăzneală), dar nu hazard. 

Ceea ce trebuie reținut, cu privire la cultivarea creativității în 
activitatea de învățământ, este faptul că în zilele noastre îşi face loc tot 
mai mult concepția că la orice persoană normală, sănătoasă, poate fi 
cultivată şi dezvoltată creativitatea, într-o măsură mai mare sau mai mică. 

lată, în cele ce urmează, câteva cugetări, adevărate aforisme ale 
unor ilustre personalităţi ale culturii, prezentate fără comentarii, care 
argumentează convingător considerațiile de mai sus: „Există în prima 
copilărie o prospeţime a imaginaţiei, o curiozitate neobişnuită, un fel 
de geniu poetic, pe care savanții sau artiştii ajunşi la maturitate nu le 
pot regăsi decât cu mare greutate. (...) Totul începe cu poezia, dar 
nimic nu se face fără tehnică. lată de ce trebuie ca poezia să fie 
pretutindeni atât de prezentă, încât ucenicia mecanicii să nu 
secătuiască sursa vie a creației” 

„Creator este oricine în meseria sau ocupaţia sa, dacă nu se 
mulţumeşte să săvârşească în chip mecanic ceea ce a apucat din moşi- 
strămoşi, ci caută şi el să adauge locului unde şade, lucrării ce făureşte 
ceva din personalitatea sa”, (...) „elementul creator nu trebuie să-l 
căutăm numai în aşa-zisele activități „Superioare. În orice activitate şi 
în orice făptură umană se poate găsi” „În gândirea lui Lucian Blaga, 
„Copilăria este inima tuturor vârstelor” 


” Al. Roşca, Condiţiile dezvoltării flexibilității şi creativităţii gândirii. 
În Al. Roşca (sub red.), Creativitate, modele, programare, Editura Ştiinţifică, 
București, 1967, p. 11. 
„Gaston Berger, Op.cit., p. 19. 
I.C. Petrescu, Scoala activă, Editura Didactică şi Pedagogică, 
Bucureşti, 1973, p. 73. 
Lucian Blaga, Elanul insulei, Editura Dacia, Cluj-Napoca, 1977, p. 195. 

Într-un eseu intitulat „Arta copiilor”, acelaşi poet-filosof care a 
fost Lucian Blaga, cugeta astfel: „Copilul devine — aproape prin 
fiecare cuvânt rostit — un artist, un poet, cum artistul în clipele sale 
rare de creaţie reia de fapt firul întrerupt al copilăriei” . Şi pentru a fi 
şi mai convingător, mai face un adaos: „Copilul e silit din sărăcie de 
cuvinte, să se exprime la fiecare pas prin metafore”. Cum se ştie, 
orice metaforă e rodul unui efort creator, de gândire. Şi când acest 
efort este al unor copii, care se află la limita vârstei preşcolară şi 
şcolară mică, nu trebuie să surprindă răspunsurile lor la întrebări, care 
nici pe ei nu i-au surprins, dar la care au răspuns creând metafore şi 
alte figuri de stil: „Ceaţa este un întuneric luminos”, „Scânteia este un 
puişor de flacără”, „Gâzele sunt picături cu inimă”, „Râurile curg ca să 
trăiască”, „Apa îngheaţă ca să se odihnească”, „Omul are umbră ca să 
nu fie singur când e singur” ş.a. 

Cultivarea spiritului creator la elevi poate avea loc la toate disci- 
plinele de învățământ. In acest sens nu este vorba de metode speciale, 
utilizate în vederea cultivării spiritului creator, ci mai degrabă, de 
folosirea celor cunoscute, dar încadrate în strategii didactice folosite de 
o manieră care să antreneze elevii în activitatea de învăţare, în însuşi 
actul „descoperirii” noilor achiziții, precum şi, mai ales, al aplicării lor 
creatoare în realitatea practică. De altfel, stabilirea domeniilor de 
aplicare în practică a cuceririlor procesului învățării prin aport (efort) 
propriu reprezintă un foarte potrivit mijloc de stimulare a creativităţii. 

Am extins această temă, a creativităţii, pornind de la premisa că 
e mult mai productiv ca prin dezvăluirea modului în care se pune 
problema cultivării creativităţii la elevi să sugerăm, indirect, chiar 
soluţii prin care se poate înfăptui acest deziderat major al 
învățământului. 


” Lucian Blaga, Ceasornicul de nisip, Editura Dacia, Cluj-Napoca, 
1973, p.105. 
Idem. 
42 


Partea a Il-a 
TEORIA ȘI METODOLOGIA CURRICULUM-ULUI 


I. DOMENII ŞI CONCEPTE NOI ALE CUNOAȘTERII 
IN PROCESUL EDUCAȚIEI 


Creşterea gradului de solicitare a educaţiei, în condițiile 
societăţii contemporane, concretizată, nu fără temei, în sintagma 
„explozie educaţională”, precum şi nevoia tot mai acută de sporire a 
randamentului, a eficienţei educaţiei, nevoie exprimată în însuşi felul 
în care sunt formulate finalităţile educaţiei, au determinat apariția 
unor domenii noi ale cunoaşterii în procesul educaţional. Pe de altă 
parte, incapacitatea didacticilor tradiționale de a realiza obiectivele 
pe care societatea modernă, supertehnologizată le pune în fața 
educației, a determinat crearea (apariţia) unor domenii noi ale 
activităţii educaţionale, concretizate în termeni care să corespundă 
nevoilor sporite de educaţie. 

Un asemenea domeniu, un astfel de termen, de o deosebită 
complexitate îl constituie teoria curriculum-ului, care se centrează în 
principal pe raportul dintre finalitățile şi conținuturile educației. 
Elementul de noutate absolută pe care îl aduce acest concept îl 
constituie aşezarea finalităţilor pe locul întâi, prin toate formele în care 
acestea sunt concretizate. In acest context, curriculum-ul cuprinde 
conținuturile învățământului, care au drept ţintă realizarea finalităților, 
la care se adaugă, în mod necesar, timpul de învăţare, precum şi 
strategiile didactice şi teoria evaluării. 

În ţara noastră, termenul de curriculum a apărut, în literatura de 
specialitate, la începutul ultimului deceniu al secolului trecut (1990). 
În definirea acestui concept s-au stabilit două formulări, fiecare cu 
sens propriu, dar cu înţelesuri care le apropie. În sens larg, curriculum-ul 
reprezintă ansamblul proceselor educaționale şi al experienţelor de 
învățare prin care trece elevul (cel ce învaţă) pe toată durata 
parcursului şcolar. 

În sens restrâns, curriculum-ul reprezintă ansamblul docu- 
mentelor şcolare, de tip reglator, în care sunt consemnate datele 

esențiale cu privire la procesul educaţional, precum şi experienţele de 
învăţare ale elevilor, oferite de şcoală. Până în 1990, se aveau în 
vedere, de fapt, doar ceea ce era consemnat în aceste documente, 
îndeosebi în programele şcolare „monodisciplinare”. 

In scurt timp „cultura curriculară” s-a extins şi asupra procesului 
educaţional în întreaga sa complexitate, atât în stabilirea finalităţilor 
educaţiei, care stau la temelia atât a conţinutului învăţământului (a 
planurilor de învățământ, a programelor şcolare, a ghidurilor 
metodologice), cât şi a metodologiei instruirii în general, devenind 
astfel un termen de referință pentru toate componentele procesului de 
învăţământ. 

In definiția dată la seminarul UNESCO ce a avut loc la Hamburg 
(1975), „,Curriculum-ul conţine orice activitate educativă elaborată 
de şcoală şi dirijată spre un scop, care are loc în instituţia însăşi sau 
în afara ei”. 

D. Haimaut comentează conceptul de curriculum în perspectiva 
educaţiei permanente şi pune elevul în centrul atenţiei, în sensul de a se 
urmări nu atât enunţuri ale unor discipline ce trebuie învățate, cât mai 
ales, obiective exprimate în competenţe, în capacități, în instrumente ale 
activităţii de învăţare, indispensabile în condiţiile prelungirii actului 
învăţării pe parcursul întregii vieți . 


* D. Haimaut, I. „Interdisciplinaritatea şi integrare”. În Programe de 
învățământ şi educație permanentă, Editura Didactică şi Pedagogică, 
Bucureşti, 1981, p. 84. 

II. FINALITĂŢILE EDUCAȚIEI — DOMENIU PRIORITAR 
AL CURRICULUM-ULUI 


1. Argument 


Fiind un fenomen social, intenţionat, conştient, activ şi 
prospectiv, educaţia „şi-a proiectat”, cum era şi firesc, finalităţile, 
adică răspunsurile la întrebarea: spre ce tinde ea, educația, altfel spus, 
ce se are în vedere, în ultimă instanță. Un răspuns cât mai aproape de 
nevoile în perspectivă ale societăţii, îl constituie formarea unor 
personalităţi umane în stare să se integreze în societate în funcție de 
nevoile imediate ale acesteia şi să se adapteze mereu la schimbările 
inerente ce vor avea loc atunci. Această realitate presupune 
proiectarea unor finalităţi generale, a unor strategii în măsură să 
asigure perfecţionarea continuă a procesului formării profilului uman 
solicitat de societate, în perspectiva evoluţiei sale. 


2. Formele (modurile) în care se exprimă finalitățile educaţiei 


Finalităţile educaţiei sunt exprimate în trei categorii, care au 
înțelesuri comune, dar şi specifice, aparte. lată-le, aşa cum apar ele în 
Chiar teoria curriculum-ului: ideal educațional, scopuri, obiective 
(acestea din urmă apar în documentele curriculare în denumiri pre- 
cum: obiective-cadru, obiective de referinţă, obiective operaţionale). 

Să le analizăm, în cele ce urmează, înţelesul şi semnificaţia 
fiecăruia, însoţite de ilustrările de rigoare. 

a) Idealul educației reprezintă (exprimă) modelul de 
personalitate pe care preconizează să-l proiecteze şi să-l realizeze un 
sistem educațional. Idealul educaţional este exprimat, de altfel, în 
chiar idealul social, specific epocii actuale. El are în vedere formarea 
personalităţii umane potrivit nevoilor actuale şi viitoare ale societăţii. 
In societatea contemporană, dinamismul dezvoltării sale generale soli- 
cită ca educaţie să-şi extindă acţiunile sale în aşa fel, încât 
personalitatea umană: să se integreze rapid şi creator într-o societate 
cu ritmuri de dezvoltare extrem de dinamice; să se adapteze mereu, 
din mers, la solicitările noi ce apar, printr-o învățare continuă 
(permanentă), ceea ce presupune să dispună de tehnici ale activității de 

învăţare, cu mijloace proprii; altfel spus, să posede ştiinţa („arta”) de a 
învăţa cu mijloace proprii. 

b) Scopurile educaţionale reprezintă o altă categorie de finalități. 
Chiar dacă acestea nu au forța şi, mai ales, amploarea idealului 
educaţional, ele oglindesc condițiile reale, specifice ale unui moment 
istoric dat. Ele au perspective mai apropiate, chiar bine conturate 
temporar. In epoca actuală scopul principal al educaţiei este să-i facă 
pe oameni capabili să-şi continue educaţia, folosind tehnici specifice 
de a învăţa cu mijloace proprii. Am ajuns din nou la educaţia 
permanentă (educaţia continuă) şi, fireşte, la autoeducaţie. 

Scopurile sunt elemente operaţionale; ele exprimă strategia 
adoptată în funcţie de condiţiile concrete. Strategia didactică, menită 
să asigure succesul în învăţare, presupune abordarea predării-învăţării 
printr-o combinaţie optimă a metodelor, mijloacelor şi tehnicilor de 
instruire, prin care să se poată înfăptui obiectivele, finalitățile stabilite, 
la parametri superiori de performanţă. O strategie care asigură un 
randament sporit în actul învățării implică participarea activă şi 
conştientă a elevilor în procesul învățării. 

Faţă de perspectiva îndepărtată a idealului educaţional, scopurile 
sunt perspective mai apropiate; ele se realizează într-un timp şi în 
forme bine determinate, proiectate. In învățământ se operează de 
obicei, cu scopuri care ţin de dimensiunile (laturile) educaţiei 
(intelectuală, morală, estetică, tehnologică, fizică, religioasă), de 
ciclurile curriculare, de structura sistemului de învățământ. 

Un scop înseamnă prevederea din timp a finalului acţiunii 
(atingerea țintei); el conferă activităţii o direcție. Diferenţierea dintre 
scopuri şi obiective constă în aceea că scopul este unic şi rămâne 
neschimbat timp îndelungat, pe când obiectivele sunt multiple în 
cadrul unei strategii şi se află în continuă schimbare, în funcţie de 
modificările ce survin în mediul înconjurător ambiant. 

Tratatele de specialitate (a se vedea, printre altele „Curs de 
pedagogie” — Universitatea Bucureşti) fac distincție (între scopuri şi 
obiective), exprimă, argumentat, punctul de vedere că „În timp ce 
noţiunea de obiectiv indică achiziţii concrete şi controlabile (o anumită 
cunoştinţă, o deprindere), care pot fi verificate la încheierea unor 
secvenţe de învățare, scopul are în vedere evoluţii mai largi, cognitive, 
afective etc. (sisteme de informații, abilităţi de gândire, convingeri care 
se realizează în intervale mai mari de timp”) (Dan Potolea). 

Finalitățile educaţiei sunt exprimate în scopuri şi concretizate în 
obiective care merg până la nivelul lecţiei. Obiectivele au în vedere 
toate aspectele dezvoltării omului, adică educaţia în toată extinderea 
dimensiunilor ei. 

c) Noțiunea de obiectiv pedagogic. Obiectivele pedagogice 
(educaţionale) reprezintă expresia finală a eforturilor instructiv- 
educative, care descrie rezultatele aşteptate după parcurgerea unei 
secvenţe de instruire şi învăţare, transformările ce se vor produce în 
personalitatea elevilor, comportamentele noi pe care le vor dobândi 
aceştia, ca efect al instruirii. 

Tehnologia nouă a educaţiei aşază în faţă tehnica formulării 
obiectivelor pedagogice şi, potrivit cu acestea, stabilirea celorlalte 
componente ale procesului de învățământ. Întâi se proiectează 
obiectivele (adică finalul, ceea ce se doreşte a se produce în final, ca 
rezultat), apoi se desfăşoară activitatea de instruire şi învăţare, iar în 
încheierea secvenţei de instruire se constată şi se măsoară rezultatele 
(evaluarea). „Categoria de obiectiv desemnează intenţionalitatea 
procesului instructiv-educativ, tipurile de schimbare pe care sistemul 
sau procesul de învățământ le preconizează să se producă în 
dezvoltarea personalităţii elevilor” (D. Potolea). 

Obiectivele pedagogice nu privesc doar proiectarea, ci ele 
„participă” la toate cele trei faze (etape) ale acestei activități: 
concepere şi organizare, desfăşurare, evaluare. Astfel, din punct de 
vedere structural, al organizării interne, se stabilesc condiţiile în care 
urmează să aibă loc activitatea, precum şi resursele necesare: 
cunoştinţe, aparatură, material didactic etc. Din punct de vedere 
operaţional, al înfăptuirii propriu-zise a unei acţiuni se stabileşte 
modul în care au fost îndeplinite sarcinile, criteriile de reuşită, 
însuşirile (mărimea) performanţelor pentru a fi acceptate. 


3. Funcţii ale obiectivelor educaţionale 


a) Funcţia de anticipare a rezultatelor se referă la faptul că, prin 
chiar definiţia lor, orice obiectiv prescrie, anticipează anumite 
rezultate (performanţe), urmărite în desfăşurarea activităţii de instruire 
şi educare. Altfel spus, e vorba de proiectarea obiectivelor. 

b) Funcţia de organizare şi reglare 

Măsura (nivelul) la care sunt realizate finalităţile constituie un 
semnal care oferă posibilitatea de a cunoaşte nivelul la care se 
realizează învăţarea în diferitele momente ale procesului didactic, 
calitatea acesteia, dovedită prin modificări ce apar în însuşi 
comportamentul subiecţilor participanţi la acest act al cunoaşterii. Pe 
această cale se poate realiza, implicit, reglarea demersului învățării şi 
luarea măsurilor ameliorative ce se impun, inclusiv în conţinutul, 
metodele utilizate, formele de organizare a activităţii ş.a. 

c) Funcţia de evaluare reprezintă un bilanţ parţial pe traseul 
fiecărei secvenţe a învăţării, precum şi la finalul acesteia. In acest 
sens, însăşi formularea obiectivelor trebuie să cuprindă şi criterii 
riguroase de măsurare şi apreciere a performanțelor obținute. Deşi nu 
sunt tratate separat, fiecare în parte, funcțiile obiectivelor se realizează 
în mod unitar; ele sunt cumulative. 


4. Definirea obiectivelor comportamentale 


Fiecare secvenţă de învăţare are un scop dominant, care arată ce 
trebuie realizat până la sfârşitul secvenţei respective. Orice finalitate 
propusă, indiferent de nivelul la care s-a stabilit, trebuie înfăptuită în 
cadrul respectivei secvenţe de învăţare. De aceea, profesorul are 
datoria să anticipeze modificările de comportament pe care le vor trăi 
elevii la sfârşitul fiecărei secvenţe de învăţare, inclusiv la finele 
fiecărei lecţii (oră de curs). 

Prin urmare, este vorba de formularea unor obiective, oarecum 
secundare, subordonate scopului, dar mai concrete, mai detaliate, axate 
pe secvenţe concrete ale conţinutului parcurs. Asemenea obiective se 
formulează de o manieră care să permită ca după parcurgerea fiecărei 
secvenţe de conţinut acestea să poată fi observate şi măsurate. 

Atunci când un obiectiv se concretizează (se manifestă) într-un 
comportament specific şi observabil spunem că este operațional sau 
„obiectiv comportamental”. (Exemple dintre cele mai simple: la 
lectură — să formuleze ideea principală, să construiască structuri de 
limbă (propoziţii) cu unele expresii întâlnite în text etc., etc). 

Prin urmare, obiectivele operaţionale pot fi definite ca scopuri 
imediate ale unei lecţii. Ele se exprimă simplu, în termeni de 
comportament observabil, în propoziţii în care se utilizează mai ales 
verbe specifice, precum: a scrie, a citi, a grupa, a sorta, a enumera, a 
selecta, a construi, a rezolva, a delimita, a formula, a folosi, a 
identifica, a demonstra, a explica, a preciza, a compara etc. 

Obiectivele operaţionale se formulează de către profesor pentru 
fiecare lecţie. Orientativ, se poate recurge la programele şcolare, care 
la rubrica „obiective de referință” oferă nu doar sugestii, ci chiar 
modele de asemenea obiective, corelate, în acelaşi timp şi cu 
secvențele de conţinut ale programelor. Ele trebuie să contureze, să 
prefigureze transformările ce vor avea loc în comportamentul elevilor 
după fiecare lecţie, ca o consecinţă firească a felului în care elevii vor 
folosi, vor valorifica în chiar comportamentul lor influențele de 
conținut din ceea ce au învăţat pe întregul traseu al învăţării. 

III. CONȚINUTUL ÎNVĂŢĂMÂNTULUI — COMPONENTĂ 
FUNDAMENTALĂ A CURRICULUM-ULUI 


1. Câteva clarificări terminologice 


Conţinutul învățământului este componenta care fixează ce 
trebuie învățat pentru înfăptuirea finalităților formulate pentru fiecare 
domeniu al activităţii şcolare. La modul general spus, conţinutul 
fixează, stabileşte ceea ce trebuie învăţat în scopul înfăptuirii 
întregului sistem al educaţiei. El este subordonat idealului social- 
educaţional, care urmăreşte formarea capacităţilor de care are nevoie 
personalitatea umană, în vederea integrării sociale şi profesionale. De 
aceea, conținutul învățământului ocupă un loc prioritar între 
componentele procesului de învăţământ. 

Modificările ce se petrec în profilul personalităţii, în compor- 
tamentul celor care învață, ţin de nivelul şi calitatea capacităţilor, 
competenţelor şi informațiilor dobândite prin învăţare, de măsura în 
care ei au participat efectiv, cu efort intelectual propriu la procesul 
învățării. Inseşi obiectivele educaţionale sunt determinate de 
conținuturile formative şi informative ce se transmit de către profesor 
şi se receptează de către elevi, prin efortul lor intelectual propriu. 
Toate celelalte componente ale procesului de învățământ se stabilesc 
potrivit conţinutului învăţământului şi finalităţilor acestuia. 

In stabilirea conţinutului învățământului trebuie să se răspundă 
la întrebări cum sunt: 

— care sunt direcţiile de perfecționare a conținutului 
învățământului pentru a putea corespunde obiectivelor puse 
în fața şcolii, în funcţie de cerințele etapei istorice 
respective; 

— cum trebuie să se reflecteze în conţinutul învățământului 
progresele realizate în diferite domenii ale cunoaşterii şi 
acțiunii umane; 

— ce informaţii (şi câte) trebuie stabilite pentru ca şcoala să 
poată răspunde cerinţelor societăţii. 

Conţinutul învățământului este componenta cea mai deschisă la 
progresele cunoaşterii. El necesită deplasarea accentelor de pe latura 
informativă spre cea formativă a procesului învățării. 

A nu ţine seama de aceste cerințe înseamnă a ajunge la o 
supraîncărcare a conținutului (a materiei de studiu) la gigantism, la 
supradimensionarea volumului de informaţii. Or, aducerea la zi, la 
nevoile contemporaneităţii a conținutului ce trebuie asimilat, nu se poate 
face nici prin adăugare, nici prin înlocuirea, eventual, a unor date, 
termeni, norme, legi, teoreme, în general, a unor conținuturi perimate. 


2. Dimensiuni noi ale conţinutului învățământului 


Conţinutul învățământului este componenta procesului didactic 
cea mai mobilă şi mai deschisă la progresele cunoaşterii. Punerea lui 
de acord cu ritmurile dezvoltării ştiinţei şi tehnicii nu se poate face 
prin adăugare, prin achiziţionare, nici — eventual — prin înlocuirea a 
ceea ce e vechi şi depăşit cu achiziții noi. Întrucât studiul ştiinţelor, al 
tehnicii şi tehnologiei constituie baza comună a pregătirii forței de 
muncă pentru toate profesiile, conţinutul învățământului trebuie astfel 
conceput încât să satisfacă exigenţele tehnicii moderne ale unei munci 
tot mai intelectualizate, ale unor profesii tot mai mobile. Apar domenii 
noi ale cunoaşterii, de o mare actualitate, cum sunt: protecția 
mediului, exploatarea rațională a resurselor naturale, educaţia în 
domeniul demografic, educația  nutrițională, educația pentru 
comunicare şi cooperare ş.a. 

Cercetările cu privire la stabilirea conținutului învățământului au 
formulat, pe de altă parte, adevărul potrivit căruia, cultura generală nu 
poate fi considerată în afara profesiei. Pe temeiul ei se clădeşte, de 
fapt, cultura de specialitate. De aceea, conţinutul învățământului 
trebuie astfel conturat încât să ofere cadrul optim pentru formarea 
unor specialişti culți, dotați cu competenţă profesională. 

In acest sens, în cadrul diferitelor domenii ale cunoașterii se 
constată o schimbare a raportului dintre categoriile de informaţii 
(fapte, date, descrieri etc.) pe de o parte, şi teoreme, reguli, norme, 
principii, legi etc. pe de altă parte, în favoarea acestora din urmă. 
Dezvoltarea ştiinţei şi tehnicii contemporane pune în evidenţă criterii 
de selectare şi clasificare a informaţiilor cu totul deosebite. Pe baza 
unor asemenea criterii se trece de la organizarea informaţiilor după 
criteriul descrierii şi clasificării, la constituirea unor structuri 
conceptuale, la relevarea unor concepte fundamentale, cum ar fi: 
structură, interacțiune, sistem, model, stare, proces, mărime, 

informaţie, comunicare, reglare, autoreglare, ordine, probabilitate, 
energie etc. Pe această cale se pune în valoare mai bine imensul 
material faptic acumulat de ştiinţă. 

Formularea obiectivelor, stabilirea conţinuturilor în jurul unor 
asemenea concepte fundamentale permite depăşirea dificultăţilor 
determinate de „explozia informaţională”. Conceperea conținutului 
procesului de învățământ potrivit unor asemenea structuri de bază 
ajută elevii să înțeleagă mai bine ideile fundamentale ale unei 
discipline şcolare. De asemenea, se asigură dezvoltarea capacităților 
intelectuale, o mai bună continuitate în învăţare, integrarea noilor 
achiziții în sisteme, îndeosebi când structura este prezentată nu ca un 
produs, ci ca un proces. 

Asemenea criterii de stabilire a conţinutului învățământului au 
determinat apariția unor discipline complexe, de sinteză, cu valoare 
metodologică, precum şi a unor discipline de graniţă şi de interferență, 
unele dintre acestea fiind deja bine cunoscute: biochimia, biofizica, 
astrofizica, chimia fizică ş.a., precum şi integrarea în sistem a 
ansamblului de informaţii din diferite domenii. 


3. Documente ale conţinutului învăţământului 


Conţinutul învățământului este configurat în planuri, programe 
şi manuale; fiecare din aceste instrumente formulează, în mod 
specific, cum se va vedea în continuare, modul în care această 
componentă a procesului de învățământ contribuie la înfăptuirea 
finalităților procesului didactic. 

a) Planul de învăţământ este un document fundamental, care 
sintetizează orientările generale ale conţinutului învățământului. 

Potrivit Curriculum-ului Naţional „Planul-cadru de învățământ 
pentru clasele I-XII/XIII stabileşte ariile curriculare, disciplinele 
şcolare, precum şi numărul de ore (resursele de timp) necesare 
parcurgerii acestora”. 

Disciplinele şcolare sunt structurate în Planul de învăţământ pe 
arii curriculare şi pe discipline cuprinse în acestea, cu specificarea 
numărului de ore pe săptămână pentru fiecare arie şi disciplină şcolară 
în parte. 

Pentru fiecare arie curriculară sunt stabilite ore la disciplinele 
opţionale, precum şi limitele minime şi maxime de ore pe săptămână 
la fiecare obiect de studiu. 

Planul-cadru de învățământ este însoţit de o metodologie de 
aplicare a lui. Din acest plan se desprinde Trunchiul comun 

(curriculum comun) care stabileşte numărul minim de ore pe 
săptămână, prevăzute pentru fiecare disciplină obligatorie; de 
asemenea, pentru fiecare arie curriculară sunt prevăzute disciplinele 
opționale cu numărul de ore afectate fiecăreia din acestea. Raportul 
dintre disciplinele obligatorii şi cele opţionale, precum şi schemele 
orare (pentru orarul săptămânal) se stabilesc de organele de conducere 
ale şcolilor. Schema orară reprezintă modalitatea concretă prin care 
clasele şi şcolile îşi alcătuiesc programul propriu. Schemele orare ale 
claselor formează toate la un loc schema orară a şcolii. 

Având un caracter unitar, planul de învățământ asigură o 
pregătire unitară a populaţiei şcolare din fiecare nivel şi profil de 
învățământ. El exprimă în mod sintetic modul cum sunt convertite 
valorile culturale din care îşi extrage esența fiecare disciplină şcolară, 
în obiecte de învăţământ . 

De asemenea, planurile de învățământ stabilesc succesiunea şi 
locul fiecărei arii curriculare, a fiecărei discipline pe trepte de 
învățământ şi pe clase. 

b) Programele şcolare reprezintă o componentă de cea mai 
mare însemnătate a Curriculum-ului Naţional. Ele consemnează oferta 
educațională a unei anumite discipline şcolare pentru un parcurs 
educațional determinat şi reprezintă instrumentul didactic principal, 
care descrie condiţiile reuşitei învățării exprimate în termeni de 
obiective, activităţi de învățare, conţinuturi şi standarde de 
performanţă. 

Alături de planurile de învățământ, programele şcolare ocupă un 
loc prioritar în conţinutul învățământului; modificările care se produc 
în profilul personalităţii elevilor, în întregul lor comportament sunt 
determinate de calitatea capacităţilor dobândite, de măsura în care ei 
au participat la propria lor formare. Chiar dacă sunt aşezate în față, 
obiectivele educaționale nu se pot determina la modul general, 
abstract, ci numai în raport cu conținuturile informaţionale ce se 
transmit elevilor. Toate celelalte componente (elemente) ale proce- 
sului didactic (mijloace, metode, strategii, forme de organizare etc.) se 
stabilesc în funcţie de conținuturile învăţării şcolare, stabilite prin 
planurile de învățământ şi programele şcolare. 

Programele şcolare noi cuprind în structura lor, la fiecare obiect 
de studiu, următoarele elemente: obiective-cadru, obiective de 
referință, exemple de activităţi de învăţare, conţinuturi, standarde 
curriculare de performanţă. Le vom defini, cu ilustrările de rigoare: 

+ Obiectivele-cadru sunt obiective cu un grad ridicat de 
generalitate. Ele urmăresc formarea la elevi a unor capacități şi 
atitudini specifice fiecărei discipline, pe parcursul mai multor clase 
sau cicluri curriculare, chiar a mai multor trepte de şcolarizare. 

lată câteva exemple de felul cum sunt formulate asemenea 
obiective în programe, ele având extensie în toate treptele sistemului 
de învățământ: 

e la limba şi literatura română: 

— dezvoltarea capacităţii de receptare a mesajului oral; 

— dezvoltarea capacităţii de exprimare orală; 

— dezvoltarea capacităţii de receptare a mesajului scris; 

— dezvoltarea capacităţii de exprimare scrisă. 

e la matematică: 

— cunoaşterea şi utilizarea conceptelor matematice; 

— dezvoltarea capacităţii de explorare/investigare şi rezolvare 

de probleme. 


+ In învățământul preşcolar, la categoria de activitate 
Dezvoltarea limbajului, obiective similare sunt formulate astfel: 

— să asculte cu atenţie, să se concentreze atunci când i se 
vorbeşte, când i se spune o poveste, când i se dau instrucţiuni, oricând 
i se cere să ducă la bun sfârşit o sarcină; 

— să participe ca ascultător şi ca vorbitor la activitatea unui 
grup, într-o sarcină dată etc. 


+ Obiectivele de referință stabilesc rezultatele scontate, aştep- 
tate la disciplina respectivă, la sfârşitul unui an de studiu. Ele 
urmăresc progresele realizate de elevi în dobândirea de competenţe şi 
de cunoştinţe de la un an de studiu la altul şi sunt formulate 
corespunzător pentru fiecare obiectiv-cadru. 

e Exemple de obiective de referință la limba şi literatura 
română: 

— să înțeleagă semnificaţia globală a mesajului oral; 

— să construiască enunţuri logice; 

— să desprindă semnificaţia globală a unui text dat (citit). 

e La matematică: 

— să înțeleagă sistemul poziţional de referință a numerelor...; 

— să folosească simboluri pentru a pune în evidență numere 

necunoscute în rezolvarea de probleme ş.a. 


+ Exemple de activităţi de învăţare sunt date îndeosebi sub 
formă de exerciții. Programele conţin (oferă, recomandă) cel puțin 

câte un exemplu de o astfel de activitate (exercițiu) pentru fiecare 
obiectiv de referință în parte. Aceste activități sunt astfel formulate 
încât să se pornească de la experienţa concretă (reală) a elevului şi să 
se integreze în strategia de învăţare stabilită de către profesor pentru 
fiecare lecție, potrivit specificului ei. 


+ Exemple de activităţi de învăţare: 

e La limba şi literatura română: 

— formulări de răspunsuri la întrebările puse; 

— formulări de întrebări în legătură cu mesajul ascultat 
(receptat); 

— exerciţii de delimitare a unui text narativ în fragmente 
(secvenţe); 

— exerciţii de formulare a ideilor principale într-o succesiune 
logică. 

e La matematică: 

— exerciţii de identificare a elementelor unei mulțimi, fiind date 
regula de corespondenţă şi elementele celei de-a doua mulţimi; 

— reprezentarea numerelor punând în evidență sistemul 
poziţional de scriere a cifrelor, trecerea de la o formă 
de reprezentare la alta. 


+ Conținuturile învăţării reprezintă „materia? de bază care, 
prelucrată din punct de vedere didactic, asigură realizarea obiectivelor, 
atât a celor cu grad ridicat de generalitate (obiective-cadru), cât şi a 
celor de referință, care sunt formulate în mod corespunzător chiar în 
programe. De asemenea, conținuturile învățării stau la baza stabilirii 
obiectivelor operaţionale (comportamentale) pe care le formulează 
profesorii pentru fiecare lecţie în parte, în funcție de conținutul ei. 

Unităţile de învăţare sunt grupate în programă, pentru fiecare 
obiect de învățământ, potrivit structurii acestora, pe teme, subteme 
(capitole, subcapitole), potrivit domeniilor constitutive ale diverselor 
discipline şcolare. Stabilirea conţinutului pentru fiecare lecţie este o 
operaţie pe care o efectuează, de asemenea, profesorul. 

Manualele sunt auxiliare, ale căror conţinuturi au la bază 
programele şcolare, în primul rând obiectivele formulate (obiective- 
cadru, de referință), precum şi activitățile de învăţare şi standardele de 
performanță. Planificarea calendaristică a materiei se face pornind, 
mai întâi, de la programă şi abia apoi, în funcţie de manualul folosit. 

Documentul de planificare a materiei conţine doar obiectivele şi 
unitățile de conţinut obligatorii, prevăzute în programă; selectarea 

celorlalte unităţi de conţinut este decisă la nivelul şcolii, respectiv al 
profesorului; în aceste condiţii nu este obligatorie parcurgerea 
integrală a manualului. Mai mult chiar, în situaţia în care manualul 
folosit nu oferă în măsura necesară conținuturi şi forme ale activității 
de învăţare, acestea pot fi luate din alte surse, prelucrate şi folosite în 
planificare şi la lecţii de către profesor. 


4. Ariile curriculare constituie grupări în viziune multi şi/sau 
interdisciplinară asupra obiectelor de studiu. Sistemul disciplinelor de 
învățământ este structurat pe şapte arii curriculare, stabilite pe baza 
unor criterii de natură epistemologică şi psihopedagogică. lată care 
sunt aceste arii curriculare: Limbă şi comunicare, Matematică şi 
ştiinţe ale naturii, Om şi societate, Arte, Educaţie fizică şi sport, 
Tehnologii, Consiliere şi orientare. Noile programe şcolare sunt 
alcătuite, pentru fiecare clasă, pe arii curriculare, după cum urmează: 

Aria curriculară I: Limbă şi comunicare, constituită din disci- 
plinele: Limba şi literatura română, Limbi moderne; 

Aria curriculară II: Matematică, Științe ale naturii constituită 
din: Matematică, Ştiinţe ale naturii; 

Aria curriculară III: Om şi societate cu disciplinele: Educaţie 
civică, Istoria, Geografia, Filosofia, Sociologia, Psihologia, Religia, 
Logica, Consiliere şi orientare. 

Aria curriculară IV: Arte cu disciplinele: Educaţie plastică, 
Educaţie muzicală; Aria curriculară V: Educație fizică şi sport, cu 
disciplina Educaţie fizică; 

Aria VI: Tehnologii, cu disciplinele: Abilităţi practice şi Edu- 
cație tehnologică. 

Aria curriculară Consiliere şi orientare este un domeniu nou în 
planul de învățământ. In învăţământul primar această arie are un 
caracter opţional. Conţinutul consilierii şi orientării cuprinde 
recomandări care obligă cadrele didactice la o cunoaştere temeinică a 
elevilor, deoarece „consilierea” lor nu poate fi înfăptuită fără a se 
cunoaşte trăsăturile esenţiale ale personalităţii lor. lată câteva 
elemente care pot constitui repere din acest punct de vedere; consiliere 
în chestiuni care ţin de tehnici de învăţare eficientă, de orientare 
şcolară, de nivelul resurselor intelectuale ale elevilor, atât pentru cei 
cu rămâneri în urmă, cât şi pentru cei cu posibilităţi de a obţine 
performanțe superioare (în ce direcţii?), consiliere în aspecte legate de 
viața personală a elevilor, în chestiuni legate de specificul învăţării la 
anumite discipline şcolare ş.a. 

Obiectivele, conținuturile şi modalitățile de realizare a tot ceea 
ce ține de aria curriculară Consiliere şi orientare se stabilesc de către 
cadrele didactice. In şcolile în care funcţionează psihologi sau 
pedagogi şcolari, orele de consiliere şi orientare se susțin, cu 
precădere, de către aceştia, fie în echipă cu alți profesori desemnaţi de 
Consiliul de administraţie al şcolii. În învăţământul primar, orele 
opţionale de consiliere şi orientare se susțin de către învăţători, 
eventual în echipă cu psihologi sau pedagogi. 


5. Cielurile curriculare sunt perioade ale şcolarității, grupând 
mai mulţi ani de studiu, chiar din niveluri (trepte) diferite de 
şcolarizare, care au ca elemente comune atât obiective, cât şi activități 
de învăţare şi conţinuturi. Constituirea acestor cicluri curriculare 
urmăreşte asigurarea unităţii şi continuității procesului didactic, în 
toate structurile sale, îndeosebi sub raportul obiectivelor, al 
conținuturilor şi al metodologiei didactice. 

Iată, în continuare, cum sunt constituite aceste structuri, cu 
denumirea fiecăreia, denumiri care sugerează chiar obiectivele lor 
specifice, precum şi modalităţile de realizare a acestora. 

Ciclul „achiziții fundamentale” este constituit din grupa pregă- 
titoare de la grădiniţă (denumită astfel pentru că are ca obiectiv funda- 
mental pregătirea copiilor din ultima grupă preşcolară pentru adap- 
tarea lor la specificul activităţii şcolare) şi clasele I şi a II-a ale şcolii 
primare. 

„Achiziţiile fundamentale” pe care le sugerează chiar denumirea 
acestui ciclu curricular, au în vedere asimilarea de către copiii preşcolari 
din această grupă şi elevii din clasele I şi a I-a a elementelor de bază 
ale principalelor limbaje convenţionale: citit, scris (comunicare orală şi 
scrisă), calculul aritmetic etc. Este vorba, cum se vede, de 
„alfabetizarea” inițială a copiilor. Un alt obiectiv îl constituie stimularea 
copiilor în vederea perceperii, cunoaşterii şi stăpânirii mediului 
apropiat. Asemenea obiective „se leagă” foarte bine de stimularea 
potenţialului creativ, a imaginației şi a spiritului de observaţie ale 
copiilor. Toate aceste obiective stimulează, în acelaşi timp, cultivarea 
motivării pentru învăţare, înțeleasă ca o activitate socială. 

Ciclul de dezvoltare (clasele a III-a şi a IV-a ale şcolii primare şi 
clasele a V-a şi a VI-a gimnaziale) are ca obiectiv major formarea 
capacităţilor de bază necesare pentru activitatea de învăţare. Aceste 
capacităţi se referă, printre altele la: exersarea comunicării corecte, 
orale şi scrise inclusiv prin citire-lectură, în scopul receptării corecte a 

mesajului scris-tipărit, dezvoltarea achiziţiilor lingvistice, a competen- 
telor de folosire a limbii române, a limbii materne şi a limbilor străine, 
pentru exprimarea corectă în situaţii variate de comunicare; 
dezvoltarea capacităţii de a comunica, folosind diferite limbaje 
specializate; dezvoltarea gândirii autonome şi a capacității de integrare 
în mediul social. 

Pentru deplina înţelegere a semnificației ciclurilor curriculare, 
prezentăm, sumar, şi obiectivele celorlalte cicluri curriculare. 

Ciclul de observare şi orientare cuprinde clasele VII-IX şi are 
ca obiectiv specific orientarea elevilor în vederea exprimării libere a 
opțiunii şcolare şi profesionale ulterioare. El urmăreşte descoperirea 
de către elevi a propriilor afinități, aspirații şi valori, în scopul 
construirii unei imagini de sine pozitive; formarea capacităţii de 
analiză a setului de componente dobândite prin învăţare, în scopul 
orientării spre o anumită carieră profesională; dezvoltarea, în 
continuare, a capacității de a comunica, folosind diferite limbaje 
specializate; dezvoltarea gândirii autonome şi a responsabilității față 
de integrarea în mediul social. 

Ciclul de aprofundare, constituit din clasele X-XI, are ca obiectiv 
major aprofundarea studiului în profilul şi specializarea aleasă, asigurând 
în acelaşi timp, o pregătire generală pe baza disciplinelor şcolare din 
trunchiul comun de discipline şi a opțiunilor din celelalte discipline. 

Ciclul de specializare, alcătuit din clasele XII-XIII (inclusiv 
pentru elevii care urmează la seral), are ca obiectiv prioritar 
prespecializarea în vederea integrării eficiente în învățământul 
universitar de profil sau pe piaţa muncii. 

Cum se constată, cu relativă uşurinţă, chiar dacă fiecare ciclu 
curricular are obiective proprii, acestea se circumscriu, fiecare la locul 
său, în sistemul întregului învăţământ, structura acestuia având un 
caracter unitar. Intre obiectivele specifice fiecărui ciclu curricular în 
parte există o continuitate firească, iar realizarea lor în ansamblu 
asigură implicit înfăptuirea obiectivelor generale ale învățământului, 
potrivit exigenţelor societăţii contemporane şi ale celei viitoare, în 
care se vor integra tinerii după încheierea studiilor. 

IV. SISTEMUL INSTITUŢIONAL AL EDUCAȚIEI 


A. Organizarea instituțională a educaţiei 


Educaţia este o acțiune socială permanentă, care a însoţit şi va 
însoţi societatea pe întreg parcursul existenței sale. La începutul 
formării societăţii educaţia se limita la simpla transmitere a 
experienţei dobândite în practica vieţii şi activităţii necesare existenţei 
fiinţei umane, fără a fi organizată în forme şi instituţii specializate. 
Treptat, pe măsura acumulării experienţei necesare, societatea şi-a 
creat instituţii speciale, educația fiind concepută ca o componentă a 
sistemului social. Ea s-a constituit într-un sistem, alături de alte 
sisteme ale societăţii. 

Sistemul educaţional îşi exercită rolul său prin mai multe 
subsisteme, constituite în instituţii cu caracter social, general. În 
ordinea firească în care apar în viaţa copilului, acestea sunt: familia, 
biserica, mijloacele de comunicare în masă ş.a. Dar instituţia 
fundamentală prin care se realizează educaţia în accepţia pe care o dau 
ştiinţele educaţiei, este şcoala (de toate gradele). Ansamblul tuturor 
instituţiilor de învățământ şi educaţie reprezintă ceea ce în fiecare stat 
care şi-a creat asemenea instituţii se cheamă sistem de învățământ. 

Multă vreme sistemul de învăţământ a inclus numai instituţii 
destinate să asigure educarea tinerei generaţii. În prezent sistemele de 
învățământ înglobează atât instituţii care, tradiţional şi preponderent 
realizează educarea tinerei generaţii, cât şi instituţii create pentru 
educarea adulţilor, în contextul cunoscut al educaţiei permanente. 
Există chiar tendinţa unirii celor două categorii de instituţii. 


1. Învăţământul — subsistem al sistemului social; direcţii de 
acţiune în modernizarea sistemelor de învățământ 


Privit prin teoria generală a sistemelor, sistemul de învățământ 
cuprinde totalitatea instituţiilor care funcționează pe baza unor 
principii proprii şi care asigură instruirea şi educarea, formarea şi 
dezvoltarea personalității umane, potrivit cerințelor societăţii. 

În orice ţară care are un sistem propriu de învățământ acesta e 
determinat de nivelul dezvoltării economice, culturale a societăţii, de 
tradiții şi experiența dobândite. În acelaşi timp însă, învăţământul de 
pretutindeni este confruntat cu multe probleme asemănătoare. 

lată câteva direcții de acțiune care se manifestă în toate 
sistemele de învățământ din zilele noastre: 

a) extinderea instrucției şi educaţiei la întreaga scară de existenţă 
a omului, pe parcursul întregii vieți (educația permanentă); 

b) creşterea numărului de instituţii care prelucrează, consem- 
nează şi transmit produsele ştiinţei şi culturii; 

c) introducerea unor sisteme educaţionale deschise, cu largi 
posibilități de opțiune, care să permită trecerea de la un tip de 
învățământ la altul; 

d) extinderea învăţământului preşcolar în vederea cuprinderii 
întregii generaţii de copii; 

e) conceperea învățământului primar astfel încât să poată asigura 
lichidarea şi prevenirea analfabetismului; 

f) sistemele de învățământ să asigure pregătirea nu doar pentru o 
singură meserie (profesie), ci să aibă în vedere crearea disponibili- 
tăților pentru ca tinerii să se poată adapta la diferite profesii, inclusiv 
la cele care încă nu sunt cunoscute şi practicate în timpul şcolarităţii; 

g) conceperea şi desfăşurarea unui proces instructiv-educativ 
care să-l facă pe tânăr autorul principal al propriului său progres. 


2. Sistemul de învăţământ din România 


Este structurat din „treptele” tradiționale, cu elemente de noutate 
care ţin, pe toate segmentele (treptele) sale, atât de realităţi (scopuri, 
obiective), cât şi, mai ales, de selecţia conţinutului şi de rolul aparte pe 
care-l are profesorul în toate etapele (secvențele) sistemului. De 
asemenea, scopurile fiecărei secvențe a sistemului de învățământ, aşa 
cum sunt formulate, au în vedere o „schiță de portret” care descrie 
aşteptările față de absolvenţii fiecăreia din cunoscutele „trepte” ale 
sistemului. 

In cele ce urmează vom „descrie” fiecare secvenţă a sistemului 
de învățământ românesc, din perspectiva aşteptărilor față de 
absolvenţii din toate secvențele sistemului de învățământ din ţara 
noastră. Trebuie spus că, din această perspectivă, fiecare din treptele 
sistemului au în față finalităţi care ţin seama de aşteptările față de 
absolvenţii fiecăreia din aceste segmente. De aceea, ne vom limita la a 
prezenta aceste finalități, în funcţie de modul în care se pot stabili şi 

parametri ce ţin de alcătuirea programelor corespunzătoare pentru 
fiecare segment. 

a) Învăţământul preşcolar este confruntat, înainte de toate, cu 
vârsta debutului şcolarităţii (şase sau şapte ani), în funcţie de care se 
aliniază planurile de învățământ în grădinițe. Oricum, ceea ce se face 
deja în anul pregătitor pentru şcoală, rămâne ca o perspectivă certă, 
indiferent de debutul şcolarităţii, sau — ca să ne exprimăm de pe 
poziţia grădiniţei — rămân obiective precum: asimilarea elementelor de 
bază ale principalelor limbaje convenţionale (citit, scris, calcul 
aritmetic); stimularea copilului în vederea perceperii, cunoaşterii şi 
stăpânirii mediului apropiat; stimularea potențialului creativ al 
copilului, a intuiţiei şi imaginaţiei; formarea motivaţiei pentru 
învăţare, înţeleasă ca o activitate socială. 

b) Învățământul primar, indiferent dacă la intrarea în şcoală 
copiii vor avea 6 sau 7 ani, are ca finalități: asigurarea educaţiei 
elementare pentru toţi copiii; formarea personalităţii copilului, 
respectând nivelul şi ritmul său de dezvoltare; înzestrarea copilului cu 
acele cunoştinţe, capacităţi şi atitudini care să stimuleze raportarea 
efectivă şi creativă la mediul social şi natural şi să permită continuarea 
studiilor; acomodarea la cerinţele sistemului şcolar şi alfabetizarea 
inițială (clasele I şi a II-a). 

c) Învățământul gimnazial face parte din învăţământul 
obligatoriu. lată — selectiv — câteva capacități şi atitudini pe care ar 
trebui să şi le cultive elevii (aşa cum sunt formulate în ghidurile 
metodologice): să demonstreze gândire creativă (ghidurile metodolo- 
gice prezintă căi şi soluţii posibile); să folosească diverse modalități 
de comunicare în situaţii reale; să demonstreze capacitatea de adaptare 
la situații diferite; să înțeleagă şi să utilizeze tehnologiile în mod 
adecvat; să-şi dezvolte capacităţi de investigare şi să-şi valorizeze 
propria experienţă. 

d) Învățământul liceal. Finalităţile liceului propun formarea unui 
absolvent în măsură să decidă asupra propriei cariere, să contribuie la 
articularea propriilor trasee de dezvoltare intelectuală şi profesională, 
să se integreze activ în viaţa socială, să-şi cultive unele capacităţi ale 
intelectului, precum: formarea capacităţii de a reflecta asupra lumii, de 
a formula şi de a rezolva probleme pe baza relaționării cunoştinţelor 
din diferite domenii; valorizarea propriilor experienţe în scopul unei 
orientări profesionale optime pentru piaţa muncii sau pentru învăță- 
mântul superior; dezvoltarea capacității de integrare activă în grupuri 
socio-culturale diferite: familie, mediu profesional, prieteni etc.; 

dezvoltarea competenţelor funcționale esenţiale pentru reuşita socială: 
comunicare, gândire critică, luarea deciziilor, formarea auto-nomiei 
morale. 

Trecerea în revistă a finalităților scoate în evidență misiunea 
generală a liceului, potrivit statutului său de învățământ secundar 
superior neobligatoriu. 

Ca elemente de noutate, documentele curriculare consemnează: 
prioritatea acordată procesului de învăţare şi intereselor elevului, 
centrarea demersurilor didactice pe formarea şi dezvoltarea competen- 
telor funcţionale de bază necesare pentru continuarea studiilor şi/sau 
pentru încadrarea pe piaţa muncii, conceperea ciclului ca furnizor de 
servicii educaţionale, creşterea responsabilității liceului faţă de 
beneficiarii educaţiei, faţă de societatea civilă, trecerea de la o cultură 
generală universalistă la o cultură funcțională şi adaptată finalităţilor 
fiecărei specializări. 

e) Învățământul superior se înscrie, treptat, dar hotărât, în 
structurile determinate de dinamica fără precedent a evoluţiei socie- 
tăţii contemporane, atât ca structură, cât şi din perspectiva evoluţiei 
revoluţiei  tehnico-ştiințifice contemporane, al progresului fără 
precedent, ale domeniilor de vârf cunoaşterii în care s-au instalat 
tehnicile  ultraperformanţe, create în domeniul informaticii, al 
computerelor. In acelaşi timp, învățământul superior românesc se 
înscrie, în perspectiva integrării țării noastre în Uniunea Europeană 
doar ca o etapă în formele de învățământ permanent care vor marca 
societatea viitorului în care am intrat deja. 


3. Unele consideraţii de principiu asupra sistemelor 
de învățământ 


Sistemul de învățământ se află în legătură de interdependență cu 
alte sisteme sociale. Astfel, sistemul economic al vieții sociale se află 
în relație intimă cu învățământul. Dezvoltarea şi perfecționarea 
învățământului, atât cu privire la elementele sale cantitative (cuprin- 
derea şi menţinerea la cursuri a tuturor copiilor şi tinerilor, precum şi a 
participanților la acţiunile de formare continuă, durata studiilor, fluxul 
de şcolarizare etc.), precum şi din punct de vedere al conţinutului, al 
nivelului calitativ, e condiţionată de starea economică a unei ţări. 

În acelaşi timp, dezvoltarea economică depinde de calitatea 
învățământului, respectiv a „produselor? acestuia. Învăţământul 
asigură pregătirea şi perfecţionarea forţei de muncă. Iar în calitatea 

forței de muncă se exprimă, în ultimă instanță, unul din cele mai 
importante efecte ale învățământului: productivitatea muncii. 

Pe de altă parte, evoluţia societăţii contemporane este depen- 
dentă şi ea de concordanța dintre dinamica dezvoltării socio- 
economice a unei țări şi nivelul învățământului. 

Activitatea de învățământ reprezintă, de asemenea, un proces de 
formare şi de dezvoltare integrală a personalităţii umane, nu doar ca 
producător de valori materiale şi spirituale, ci şi ca participant la 
formarea lui complexă, în perspectiva îndeplinirii unor roluri sociale 
de primă dimensiune. 


4. Trăsături ale sistemului de învățământ actual din România 


În Legea învățământului sunt prefigurate principalele trăsături 
caracteristice ale sistemului de învățământ din România. Le vom 
enunţa în ordinea în care ele apar, explicit sau implicit din documentul 
amintit, adoptat de Parlamentul României. 

a) Caracterul democratic este ilustrat prin accesul liber, fără nici 
o îngrădire a tuturor cetăţenilor la educație, inclusiv în limba maternă, 
pentru cetăţenii de altă etnie decât cea română, precum şi prin sistemul 
de organizare şi de conducere a instituţiilor de învățământ la toate 
nivelele. 

b) Caracterul unitar al învăţământului este asigurat prin 
documentele care reglementează toate componentele curriculum-ului, 
îndeosebi documentele care ţin de finalităţile, conținuturile şi metodo- 
logia întregului sistem educaţional, inclusiv componentele conducerii 
instituţiilor de învățământ. 

c) Caracterul obligatoriu al învățământului de 8-10 ani şi 
gratuitatea acestui segment al sistemului şcolar. 

d) Caracterul deschis al învățământului asigură continuarea 
studiilor fără restricţii în domeniul formării pentru cariera profe- 
sională, inclusiv în formele permanente ale educației. 

e) Asigurarea libertăţii de conştiinţă prin crearea condiţiilor 
didactico-materiale (planuri, programe, manuale) pentru elevii apar- 
ținând tuturor cultelor admise prin reglementări legale. 

f) Inscrierea învățământului în sistemul educației permanenței, 
prin crearea unei reţele de unităţi de învățământ, inclusiv la distanță, 
accesibile tuturor celor interesaţi. 

Se poate spune că, din punct de vedere al trăsăturilor sale 
caracteristice, învățământul românesc se situează în rândul sistemelor 
moderne, democratice din lume. 

B. Resursele educative ale unor medii educaţionale 


Procesul de instruire şi educare a omului e mult mai cuprinzător 
decât pot realiza instituțiile specializate de învățământ. El este, de fapt, 
rodul efortului conjugat şi al altor factori: familia, biserica, mass- 
media ş.a. 


1. Familia — subsistem al sistemului instituţional al educaţiei 


a) Consideraţii de principiu. Familia a fost dintotdeauna „prima 
şcoală a copilăriei”. Urmările educaţiei primite în familie rămân toată 
viața. Niciodată nu se uită ... cei şapte ani de-acasă (sau, poate, şase în 
viitor). In familie, copiii îşi formează primele reprezentări şi noțiuni 
despre mediul înconjurător, despre viaţă, despre relaţiile umane; tot 
aici îşi conturează opinii morale, estetice, intelectuale; aici îşi 
formează atitudini, dintre care cea mai importantă este atitudinea faţă 
de muncă, îşi dezvoltă trăiri emoţionale, stări afective dintre cele mai 
însemnate. 

O caracteristică specială a „primei copilării” este tendința de a 
imita. lar „modelele” pe care le au la îndemână şi pe care le imită sunt 
membrii familiei. De aceea, membrii familiei trebuie să constituie 
modele de comportament, demne de imitat de cei mici, ca şi de cei 
mai mari. Copiii învaţă, cum se vede, „pe bază de modele”. Iar familia 
trebuie să devină ceea ce este deja: celula de bază a societăţii şi, cum 
s-a mai spus, „prima şcoală a vieții”. 

Copilul trăieşte în familie şi după „cei şapte ani de acasă”. Ceea 
ce înseamnă că familia trebuie să-şi exercite menirea de factor 
educaţional, de influențarea creşterii şi dezvoltării psiho-sociale a 
copilului pe tot parcursul anilor. O premisă importantă cu largi resurse 
educative o constituie climatul familial, concretizat prin afectivitate, 
prin folosirea unui limbaj, a unui vocabular ales, chiar în condițiile 
folosirii graiului local. Familia devine astfel „filtrul”, poarta deschisă a 
copilului spre viitor. Important este ca prin acest filtru să treacă tot ce-i 
ales, ce-i frumos, ce-i nobil, ce-i măreț, calităţi care să intre în 
conduita copilului, a tânărului. 

b) Conţinutul educației în familie 

Familia este cel mai important factor cu care cooperează şcoala 
în procesul educaţional. Cum şcoala deţine atuul calităţii actului 
educaţional, prin însuşi profilul dascălilor, ea are obligaţia să realizeze 
o corectă şi competentă informare a părinţilor cu privire la ceea ce 

aceştia au de făcut, în vederea realizării unui front comun în procesul 
educaţional. 

lată câteva domenii ale procesului educaţional care intră în 
conținutul acelui dorit front comun: 

— cunoaşterea reală (nepărtinitoare) de către părinți a propriilor 
copii, evitându-se tendinţa unora dintre aceştia de a supraevalua 
calitățile şi posibilitățile propriilor copii. Există şi cazuri, izolate, de 
subestimare de către părinți a resurselor intelectuale ale propriilor 
copii. Este necesară o inițiere a părinților cu privire la tehnicile 
elementare de investigare a resurselor intelectuale, a calităţilor morale, 
a nivelului afectivității şi motivaţiei în ceea ce reprezintă ocupaţia de 
căpătâi a copiilor şi tinerilor: învățătura; 

— inițierea părinţilor cu privire la modalităţile prin care trebuie să 
„studieze” comportamentul copiilor din punct de vedere al trăsăturilor 
de caracter ale acestora, al înclinațiilor lor, al capacităţii de a evalua 
corect ceea ce e bun, frumos, corect, moral, în ţinuta propriilor copii; 

— recomandări cu privire la ajutorul şi controlul efectuării 
temelor, orale şi scrise, pentru ziua următoare de cursuri, să nu se 
încerce efectuarea unor teme în locul copiilor. De obicei, aceştia nu 
acceptă o asemenea practică, fiind bucuroşi să-şi rezolve obligaţiile 
şcolare prin efortul propriu; 

— sugestii cu privire la regimul zilnic de viață şi de activitate al 
copiilor, care să aibă în vedere atât obligaţiile lor de şcolari, cât şi 
integrarea într-un program care să ţină seama atât de aceste obligaţii, 
cât şi de „libertatea” de a-şi construi şi din proprie iniţiativă programe 
adecvate regimului lor zilnic. Şi ceea ce e deosebit de stimulatoriu 
pentru copii e „libertatea” care trebuie să li se acorde de a-şi introduce 
în programul zilnic iniţiative proprii. Ceea ce nu exclude controlul ... 
discret al părinţilor. 

c) Sistemul colaborării şcolii cu familia 

Este vorba, cum se vede, de un sistem alcătuit din mai multe 
componente integratoare, care asigură realizarea acelui front comun, 
care să ducă la unitatea de cerinţe şi acţiune între şcoală şi familie. 

Cadrul organizatoric al colaborării e dat de şcoală, conform 
principiului unităţii de cerinţe şi acţiune între şcoală şi familie. In 
acest sens, o practică frecventă o poate constitui sondarea opiniei 
părinților cu privire la modul în care văd ei această colaborare, 
cunoaşterea cerinţelor şi preferințelor lor. 

În practica de zi cu zi există o etapizare în programul acestei 
colaborări, care ar putea avea următoarele momente: 

a) documentarea celor doi factori, în scopul cunoaşterii reciproce 
a cerinţelor colaborării, care sunt comune, a condiţiilor specifice pe 
care le oferă atât şcoala cât şi familia; 

b) pregătirea „pedagogică” a părinților („educarea” lor) constă 
îndeosebi în cunoaşterea modului, a „metodologiei” specifice de 
supraveghere şi sprijinire a copiilor în realizarea obligaţiilor ce revin 
acestora de a învăţa, a importanţei pe care o are angajarea totală a 
copiilor” în procesul învățării. În propaganda pedagogică părinţii devin 
colaboratori ai profesorilor; 

c) etapa a treia e cea a „colaborării” efective, etapă pregătită de 
acțiunile precedente. 

Cu privire la formele colaborării şcolii cu familia, acestea se înscriu 
într-o practică devenită tradițională. Ne vom limita să le enunțăm, cu 
marcarea a ceea ce au ele specific din punct de vedere al conţinutului lor: 

a) Adunările cu părinţii pe şcoală, conduse de directorul unităţii, 
pe clase, organizate de diriginţi. Şi unele şi altele se organizează, de 
obicei, la început sau sfârşit de etape şcolare (început, sfârşit de an 
şcolar, de semestru) sau când intervin evenimente mai importante în 
viaţa şcolii, a clasei. De obicei, se dezbat probleme de interes general, 
în care se face eventual analiza rezultatelor înregistrate la sfârşit de 
etapă sau se prezintă obiectivele pentru perioada următoare. La 
asemenea acţiuni nu e recomandabil să se facă individualizări pe elevi, 
profesori, părinţi. Asemenea acţiuni se încheie cu jalonarea câtorva 
linii directoare pentru etapa următoare; 

b) Adunările tematice pe şcoală sau pe clase, au rolul unei 
„propagande pedagogice”, pe teme la ordinea zilei, de interes general 
cum ar fi, particularităţile vârstei elevilor respectivi, regimul zilnic al 
şcolarilor, timpul liber, sprijinul acordat în pregătirea lecţiilor, 
autoritatea părinţilor, căi de cunoaştere a propriilor copii ş.a.; 

c) Consultaţii cu părinții pot avea loc atât din iniţiativa 
profesorilor (diriginți sau de diverse specialităţi), cât şi la solicitarea 
părinților, pe teme propuse de aceştia. 

Consultaţiile pot avea loc şi în zile şi la ore stabilite de comun 
acord între profesori şi părinţi, afişate şi cunoscute de către toți ce 
interesaţi. 


"Notă: folosim termenul de „copii” inclusiv în cazul preadolescenţilor 
şi adolescenților, din rațiuni care ţin de raportul între părinți şi copii. 

2. Biserica în sistemul instituţional al educației 


Biserica este instituţia care se bucură de cea mai mare încredere 
şi simpatie din partea cetăţenilor ţării, a enoriaşilor săi. Ea inspiră 
tuturor credincioşilor, şi nu numai lor, optimism şi speranțe în 
realizarea aspirațiilor de mai bine ale cetăţenilor, ale societăţii. In 
calitatea sa de instituţie religioasă, biserica are o contribuţie decisivă 
în realizarea educaţiei religioase, componentă majoră a educației. 
Biserica propagă dogmele unei anumite religii, care aşază în plan 
central problematica umană, din care se propagă un umanism, ale 
cărei valori sunt asimilate de către persoanele şi grupurile sociale care 
aderă la una sau la alta din religii sau variante ale acestora; valori care 
se regăsesc la nivel comportamental. 

In înţelesul cel mai uzual, mai cunoscut, Biserica este clădirea 
(construcţia) destinată unui cult creştin, iar în sens mai larg este 
instituția creştinismului în ansamblu, precum şi o comunitate 
religioasă aparţinând aceluiaşi cult. Pentru înţelegerea deplină a 
semnificației conceptului de biserică este necesară şi definirea 
termenilor de religie şi de credință. Potrivit definiției date în 
Dicţionarul Explicativ al Limbii Române, „Religia reprezintă un 
sistem de credințe (de dogme) şi practici (rituri) privind sentimentul 
divinității şi care îi uneşte în aceeaşi comunitate spirituală şi morală 
pe toți cei care aderă la acest sistem”. Ca factor educaţional, biserica 
promovează teza credinţei, un concept care reprezintă „cheia de boltă” 
a religiilor. Pentru religiile creştine, credința înseamnă „convingerea 
despre existența lui Dumnezeu, mărturisire a acestei convingeri, prin 
respectarea prescripțiilor bisericeşti”. 

Virtuţile religioase, promovate prin biserică sunt generate de 
resorturi interne, sufleteşti de o deosebită profunzime; e vorba de 
sentimente, de trăiri care se transformă în acte comportamentale. Iar 
ceea ce dă profunzimile acestor trăiri este faptul că în ele se 
contopeşte credința în ceva ce nu se vede (pe Dumnezeu a-l vedea nu 
este cu putință oamenilor ...), dar care se simte, se trăieşte cu o mare 
intensitate. 

Idealul promovat de biserică este fericirea în eternitate... Dar şi 
viața pământeană oferă credincioşilor, prin chiar practicile religioase, 
legate îndeosebi de momente importante ale vieţii (naşterea, botezul, 
căsătoria ş.a.), satisfacţii, trăiri de o mare intensitate. Multe din 
slujbele practicate de biserică, specifice unor sărbători religioase 
(Crăciun, Anul Nou, Bobotează, Florii, Paşti, Rusalii, Sânziene ş.a.), 
sunt aşteptate cu deosebit interes şi aduc mari satisfacţii participanţilor 

la ele. Deseori, bisericile, lăcaşurile de cult devin neîncăpătoare pentru 
cei ce doresc să ia parte la asemenea manifestări. 

Tema pe care biserica (îndeosebi cea creştină) o promovează cel 
mai frecvent este aceea a dragostei, care porneşte atât de la creator 
(„Fiindcă atât de mult a iubit Dumnezeu lumea, că a dat pe singurul 
Lui Fiu, pentru ca oricine crede în El, să nu piară, ci să aibă viaţa 
veşnică”: loan, cap. 3, verset 16). Tema dragostei este prezentă în 
multe „cărţi” ale Bibliei. lată cum este ilustrată de Apostolul Pavel în 
epistola I către Corinteni, în capitolul 13 consacrat în întregime acestui 
nobil şi complex sentiment în versetul 3: „Și chiar dacă mi-aş împărţi 
toată averea pentru hrana săracilor, chiar dacă mi-aş da trupul să fie 
ars şi n-aş avea dragoste, nu-mi foloseşte la nimic”. 

Asemenea cugetări se află nu doar în scrieri bisericeşti, ci şi în 
numeroase scrieri laice, în cuvinte spuse direct. Marin Preda îşi 
încheie cunoscutul său roman, „Cel mai iubit dintre pământeni”, cu o 
cugetare de mare efect emoţional şi comportamental: „Dacă dragoste 
nu e, nimic nu e”. 


3. Mass-media şi valoarea lor educaţională 


a) Delimitări conceptuale şi practice. Conceptul de mass-media 
e un neologism luat din limba engleză: media = mijloc de comunicare, 
derivat din latinescul „medium”, cu sensul de mijloc, legătură, factor. 
Într-o ordine aleatorie, întâmplătoare, mijloacele de comunicare în 
masă sunt: cinematograful, radioul, televiziunea, discul, banda 
magnetică (fono, foto etc.), imprimatele de mare tiraj (ziare, reviste, 
ilustrate, cartea de popularizare), reproducerile de artă, afişul, fotogra- 
fiile, nu în ultimul rând internetul etc. Încercând o definiţie, aceasta ar 
putea fi formulată astfel: mass-media sunt mijloace de vehiculare a 
informaţiilor, ideilor, impresiilor etc. pentru un mare număr de 
oameni; o verigă de legătură prin care emițătorul comunică mesajul 
său celor care îl receptează. 

Influenţa acestor medii asupra educaţiei, în general asupra 
învățământului este covârșitoare. Semnificația lor pedagogică şi 
socială pozitivă în dinamica însuşirii culturii generale este mai mult 
decât evidentă. În zilele noastre, educația privită în sensul ei larg nu 
mai poate fi concepută fără această dimensiune importantă a dinamicii 
culturii contemporane. Iar şcoala nu se poate menține izolată de 
mişcarea generală a unei civilizații în care cartea e tot mai mult 
concurată de mass-media, îndeosebi de sectorul audio-vizual. Forma- 
rea copiilor, adolescenților, tinerilor, a întregii populații nu se mai 

poate realiza fără a se ţine seama de intervenţia tehnicilor moderne de 
comunicare în masă. 

Existenţa acestor tehnici nu e o simplă modă, un accident istoric, 
ci un fenomen real, determinat de dezvoltarea impetuoasă a ştiinţei şi 
tehnicii contemporane, de vârf, îndeosebi în domeniul transmiterii şi 
receptării informaţiilor. De aceea e necesar ca aceste tehnici să fie 
puse în slujba educaţiei. 

E un adevăr de necontestat că ele au zdruncinat monopolul sau 
privilegiul şcolii, al familiei şi al altor factori binecunoscuţi, de-a fi 
singurii în transmiterea patrimoniului cultural al omenirii. Alături de 
factorii cunoscuţi a apărut această mare forță de influențare şi răspân- 
dire a culturii în masă, care a creat o adevărată „şcoală paralelă”. 


b. Avantaje şi „limite ale mediilor educaționale” 

Opiniile cu privire la valoarea lor sunt diferite, pe alocuri chiar 
contradictorii. lată câteva opinii: sunt comparate cu forța nucleară; nu 
au dat o generație mai bună; „tânărul” veacului nostru este produsul 
exclusiv al acestor medii educaționale etc... 

Peste toate aceste opinii, cărora li se pot adăuga multe altele, un 
adevăr este cert: toate au o existență indubitabilă şi, mai ales 
ireversibilă. Omenirea nu se va întoarce înapoi. De aceea, trebuie 
„văzute” în primul rând, marile lor resurse. lată-le, în forma în care 
apar în studiile care fac o clasificare, o grupare a „funcţiilor” acestora, 
care, fireşte, este orientativă,; ele se întrepătrund: 

— Funcţia informaţională. Mediile audio-vizuale înlesnesc 
informarea omului cu date din diferite domenii (ştiinţă, tehnică, 
producţie, artă, sport) despre mari personalități din diverse domenii ale 
vieții şi activității umane; stimulează interesul pentru cunoaştere; 

— Funcție socială. Prin aceste mijloace, omul, indiferent de locul 
unde se află nu mai e singur; e în contact mereu cu societatea şi cu 
fenomenele ei specifice. Ele favorizează schimbul de idei pe plan 
internațional; facilitează apropierea între popoare; sunt adevărate 
„modelatoare” a opiniei publice; influenţează direct conştiinţa socială; 

— Funcţia culturală. Pun la îndemână marile valori cultural- 
artistice naţionale şi ale umanității; introduc în intimitatea mediului 
familial spectacolul dramatic, muzical, folcloric, sportiv, artă etc.; 
cultivă gusturile. 

— Funcția distractiv-recreativă. Satisfac nevoia individului de a 
se odihni, de a evada din cotidian; ele oferă momente de divertisment, 
de destindere; au, astfel, o funcție compensatoare, de realizare a unui 
divertisment, de încântare poetică, de reflecţie, de introspectie. 

— Unele limite (influenţe negative): restrâng timpul afectat altor 
ocupaţii utile, strict necesare, inclusiv timpul petrecut în aer liber sau 
pentru efectuarea temelor; răspândesc, uneori, informaţii sau prezintă 
situații contraindicate pentru anumite vârste; nu lasă timp pentru a 
discerne, a reflecta, a prelucra, a medita asupra unora din ofertele 
mediilor recepționate; pun tinerii în contact cu probleme proprii 
adulţilor, prematurizându-i şi trecând, nefiresc, peste unele etape ale 
evoluţiei lor; afluxul mare de informații poate îndemna la superficia- 
litate. Tânărul sau mai puţin tânărul stochează informaţii, dar nu 
discerne asupra lor, nu le prelucrează, nu meditează asupra lor. In 
general, capacităţile intelectuale sunt insuficient angajate în timpul sau 
după receptarea datelor. 


c. Relaţia dintre şcoală şi mijloacele de comunicare în masă (m.m.) 

Se poate spune că mijloacele de comunicare în masă apar ca o 
„şcoală paralelă”. Pe de o parte, activitatea şcolară coordonată de 
profesor, cu tot arsenalul didactic de care dispune; de cealaltă parte ne 
găsim în fața unei „şcoli fără profesor” care dispune de mijloace 
proprii, se adresează tinerilor în timpul liber; e o acţiune în afara 
şcolii; e bazată pe forme moderne de prezentare; e foarte atractivă, 
captivantă, e agreată; efortul elevului e mic. Faţă de cele de mai sus, 
se pare că m.m. fac concurenţă şcolii. Deci, apar semne de întrebare. 
Cum se pune problema? Ambele forme sunt produsul epocii noastre şi 
răspund cerințelor reale ale civilizației contemporane. De aceea, 
numai reunite într-un sistem coerent pot fi eficiente. E nevoie de o 
„coexistență” eficientă între ele, de o punte de legătură între şcoală şi 
m.m. Existenţa m.m. obligă şcoala să ţină seama de abundența de 
informaţii primite prin contactul cu aceste mijloace moderne, să 
valorifice acest fond aperceptiv oferit de m.m., să facă apel la el în 
lecţii şi în alte forme de activitate, să dezvolte spiritul critic şi 
capacitatea de discernământ, de evaluare a ceea ce e valoros şi de 
integrare a noilor achiziţii în sistemele deja existente. 

Oricum, în ciuda amplorii pe care o cunoaşte pătrunderea 
achizițiilor venite pe canalele mass-media, acestea nu pot suprima 
funcţia profesorului, ci doar s-o transforme. Profesorul trebuie să 
domine prin atitudinea sa aceste achiziții, să le prevină şi să le 
combată riscurile să le valorifice marile lor avantaje. 

4. Armata în sistemul instituţional al educaţiei. Integrarea 
armatei în sistemul instituțional al educației este o dovadă 
incontestabilă a recunoaşterii rolului pe care l-a jucat dintotdeauna 
armata nu doar în misiunea de mare răspundere de apărare a patriei, ci 

şi în educarea tinerilor aflați „sub arme”, atât în timpul pregătirii lor 
militare, cât şi atunci când a fost nevoie, pe câmpul de luptă. Misiunea 
aceasta a armatei implică eforturi şi măsuri de mare anvergură, de 
natură pur educativă, căci o asemenea „profesie”, cu implicaţii în ceea 
ce are mai sfânt o naţiune, apărarea țării se învaţă. Finalităţile 
educaţiei de tip militar se înfăptuiesc în cadrul unui proces complex, 
prin mijloace cu totul aparte, prin folosirea unor tehnologii în care îşi 
găsesc locul domenii de mare rafinament ale cunoaşterii. 

Din perspectiva pregătirii celor aflați sub drapel, întregul 
complex de acţiuni, care realizează acest deziderat, constituie modele 
ce pot fi aplicate în mod specific, creator în procesul educaţional de tip 
şcolar, pe toate treptele sistemului de învățământ, inclusiv din 
perspectiva educației permanente. 

Ca factor educaţional, armata oferă modele de conduită cu mari 
resurse pentru educaţia de tip şcolar. Un prim domeniu ce poate fi 
explorat îl constituie disciplina militară care oferă un cadru, pe fondul 
căruia se pot înfăptui comportamente dezirabile în toate formele 
educaţiei, formale şi nonformale. Trebuie avute în vedere dimensiu- 
nile unei discipline de fier, care îşi găsesc loc în toate componentele 
procesului didactic, de la finalități până la evaluarea finală. 

Spiritul de ordine, legat intim de disciplina militară, reprezintă o 
țintă permanentă în procesul educațional de tip şcolar, cu implicații în 
toate etapele acestuia, fie că avem în vedere proiectarea demersului 
didactic pe perioade de timp de perspectivă mai îndepărtată sau mai 
apropiată, fie că realizăm proiectarea pe unităţi de învăţare şi pe lecţii. 

Analiza periodică la intervale de timp rezonabile a rezultatelor 
obținute, a cauzelor şi măsurilor care le-au generat este o altă 
particularitate specifică a spiritului instruirii de tip militar. Pe această 
bază se stabilesc măsurile potrivite pentru parcurgerea în continuare a 
traseului stabilit. 

Armata oferă şi alte modele de conduită ce pot fi aplicate în 
demersul educațional de tip şcolar. Dar oferta armatei ca instituţie 
integrată în sistemul educaţional se răsfrânge inclusiv asupra celorlalte 
componente ale sistemului vieţii sociale, cărora le serveşte modele de 
finalități, de conţinuturi, de metodologii şi de evaluări de mare 
randament. 

Partea a III-a 
TEORIA ȘI METODOLOGIA INSTRUIRII 


I. DIDACTICA — TEORIA GENERALĂ A PROCESULUI 
DE ÎNVĂŢĂMÂNT 


1. Unele delimitări conceptuale 


Partea pedagogiei care se ocupă cu teoria procesului de 
învățământ poartă denumirea de didactică. Termenul derivă din limba 
greacă: didaktike, provenit din verbul didaiskein — a învăţa pe alții. A 
fost introdus în terminologia pedagogică în secolul al XVII-lea, 
datorită celebrului pedagog ceh J.A. Comenius, autorul cunoscutei 
lucrări Didactica magna (1640). În concepţia acestuia didactica 
trebuia să fie „arta universală de a învăţa pe toţi de toate”. 

Didactica — ramură a pedagogiei — are două părți: didactica 
generală şi didacticile speciale (metodicile). Didactica generală 
cuprinde principiile generale, valabile pentru întregul proces de 
învăţământ, pentru toate disciplinele şcolare (obiectele de învățământ). 
De fapt, proces de învățământ, în general, independent de abordarea 
unor teme din diferite domenii ale realităţii, nu există. De aceea au 
fost create didactici speciale (metodici), proprii fiecărui obiect de 
învăță-mânt. Astfel, legile generale ale procesului de învățământ se 
manifestă într-un mod specific, concret, la fiecare disciplină şcolară. 

Între didactica generală şi didacticile speciale există un raport de 
interdependenţă. Didactica generală orientează didacticile speciale şi 
rezolvă sarcini concrete, specifice fiecărui obiect de învățământ. In 
acelaşi timp, didacticile speciale furnizează didacticii generale date 
concrete necesare în stabilirea normelor şi principiilor generale cu care 
aceasta operează. 

Obiectul de studiu al didacticii este procesul de învăţământ, cu toate 
componentele sale, în interdependenţa şi unitatea lor. Procesul de 
învățământ poate fi definit ca un ansamblu de acţiuni exercitate în mod 
conştient şi sistematic de către educatori asupra educaților, într-un cadru 

instituțional organizat în scopul formării personalităţii acestora, în 
concordanță cu cerinţele idealului educaţional (cf. |. Nicola). 

Faţă de alte forme prin care se realizează educaţia, procesul de 
învățământ este forma cea mai bine organizată, fiind condus de 
personal special abilitat, investit pentru conducerea acestui proces. 


2. Procesul de învățământ ca sistem; componente ale 
procesului de învățământ 


Termenul de sistem derivă tot din limba greacă: systema — 
ansamblu, totalitate, adică un ansamblu de elemente, de componente 
aflate în interacţiune, care formează împreună un tot unitar, ceea ce 
înseamnă că: 

— urmăreşte înfăptuirea unui scop, că are o anumită funcționalitate; 

— interacţiunea dintre elementele sale se realizează de o manieră 
care angajează toate aceste componente; 

— elementele sistemului se constituie în structuri ierarhice, 
fiecare dintre acestea putând fi încadrate în anumite suprasisteme şi, la 
rândul său format din subsisteme; 

— dispune de capacitatea de autoreglare (feed-back). 

Dacă analizăm procesul de învățământ considerat ca sistem 
constatăm că el se încadrează în suprasistemul care este sistemul de 
învăţământ (constituit din totalitatea instituţiilor care funcționează pe 
baza unor principii proprii şi care asigură formarea şi dezvoltarea 
personalităţii umane conform cerințelor societății) şi, în consecință, 
este alcătuit din mai multe componente (elemente). lată câteva din 
acestea: 


a) Orice sistem are anumite finalităţi, care îi dau sensul şi 
rațiunea de a fi. Orice sistem ia ființă pentru a răspunde unor cerințe, 
pentru a realiza anumite obiective. Ca orice activitate conştientă, 
procesul de învățământ, ca sistem, presupune intenționalitate, precum 
şi un fond motivaţional, definite prin obiectivele pe care le vizează. 
Acestea se încadrează în obiectivele pedagogice fundamentale ce se 
conturează în termeni tot mai precişi la nivelul fiecărei trepte de 
învățământ, clasă, disciplină şcolară, lecţie. De aceea, organizarea, 
conducerea şi modelarea procesului de învățământ nu pot avea loc 
decât în măsura în care sunt elaborate şi formulate obiective precise şi 
modalităţi operative de evaluare a lor. 

În general vorbind, există două categorii de obiective ale 
procesului de învățământ: instructive şi educative. De unde şi cunos- 
cuta sintagmă: proces instructiv-educativ. Obiectivele instructive 

(instrucţia) se referă la înarmarea elevilor cu un sistem de cunoştinţe, 
priceperi şi deprinderi, iar cele educative (educaţia în sens restrâns) au 
în vedere, influențele pe care le au componentele instructive asupra 
formării conştiinţei şi conduitei elevilor, latura lor afectivă precum şi 
dezvoltarea capacităţilor de cunoaştere şi de creaţie. 


b) Resursele umane. Activitatea instructiv-educativă din şcoală 
se desfăşoară cu participarea a doi agenți principali (profesorul şi 
elevii). Aceasta conferă procesului de învățământ caracteristica unui 
proces unitar, bilateral, cei doi agenţi umani având fiecare atribuţii şi 
roluri specifice. Caracterul bilateral al procesului de învățământ presu- 
pune interacțiunea şi conlucrarea dintre profesor şi elevi, laturile sale 
principale fiind predarea (organizare, conducere, coordonare, îndru- 
mare, evaluare) pe care le realizează profesorul şi învățarea (recepţio- 
nare, prelucrare, înțelegere, aplicare etc.) pe care o realizează elevul, 
cu sprijinul şi îndrumarea profesorului; ciclul de comunicare dintre 
profesor şi elevi se încheie cu evaluarea rezultatelor. 

Calitatea şi rezultatele activităţii instructiv-educative depind atât 
de personalitatea profesorului, de nivelul competenţei sale, cât şi de 
personalitatea elevului, de natura relațiilor ce se stabilesc între 
profesor şi elevi, ca şi a celor interpersonale ce au loc între elevi. 


c) Resurse (mijloace) tehnico-materiale. Procesul de învățământ se 
desfăşoară într-un anumit cadru (săli de clasă, laboratoare, cabinete etc.) 
şi utilizează un ansamblu de diverse materiale al căror potenţial 
educativ, valorificat optimal, contribuie la realizarea obiectivelor 
învățământului. De la simplul material intuitiv folosit în şcoala 
tradițională, cu funcţie ilustrativ-explicativă, s-a ajuns, în şcoala 
modernă de astăzi la o adevărată industrie de mijloace tehnice (audio- 
vizuale) calculatoare ș.a., care conferă elevului statut de element activ, 
oferind posibilitatea individualizării procesului învăţării, autoinstruirii. 

Printre resursele procesului de învățământ trebuie consemnat şi 
timpul (care se consumă pentru desfăşurarea activităților instructiv- 
educative: lecţii, activităţi în laboratoare, cabinete, ateliere etc.), 
precum şi mijloacele financiare, necesare asigurării condiţiilor care să 
favorizeze creşterea randamentului procesului instructiv-educativ. 


d) Conținutul. În procesul de învăţământ se pune în valoare şi se 
vehiculează un anumit conţinut informaţional, se formează sisteme 
noţionale, urmărindu-se sporirea eficienței formative a acestuia. Prin 
calitatea informaţiilor şi modul de prelucrare şi integrare a lor se for- 
mează şi se dezvoltă structurile cognitive, un anumit mod de a gândi, 

aptitudini, atitudini, se conturează profilul personalității elevului. Cu 
cât conţinutul învățământului este selecționat şi organizat în optica 
obiectivelor stabilite, cu atât sporeşte eficiența întregului sistem al 
procesului de învățământ, a tuturor componentelor acestuia. Conţinu- 
tul procesului de învățământ este structurat în planuri de învățământ 
pentru fiecare treaptă de şcolaritate, în programe şi manuale. 


e) Metode, tehnici, strategii. Desfăşurarea procesului de învăţă- 
mânt se realizează prin intermediul unor „instrumente” de lucru 
specifice activității didactice numite metode de învățământ. Acestea se 
aleg şi se folosesc în funcţie de clasa de elevi, de specificul fiecărui 
obiect de învățământ, al fiecărei lecţii. Combinarea optimă a metode- 
lor, a mijloacelor şi tehnicilor de instruire se constituie în strategii 
didactice, calitatea acestora fiind asigurată de măsura în care ele anga- 
jează efortul intelectual al elevilor în procesul învăţării, făcând din 
aceştia subiecți ai propriei lor instruiri. 


f) Forme de organizare. Procesul instructiv-educativ se desfăşoară 
într-un cadru organizat, fiind adoptate forme specifice de organizare care 
să permită realizarea în condiții bune a obiectivelor formulate pentru 
fiecare secvenţă de conținut. Lecţia ca unitate de obiective, de conţinut, 
de structură poate fi concepută ca: activitate frontală — profesorul 
lucrează cu întreaga clasă, dar cu posibilități mai modeste de activizare a 
tuturor elevilor, de individualizare a învăţării şi de evaluare a rezultatelor 
în fiecare moment al lecţiei, activitatea în grup sau pe microgrupuri 
constituite în timpul desfăşurării lecţiei angajează elevii la o participare 
mai directă decât cea frontală, cultivă spiritul de echipă, dar nu oferă 
şansa deplină a individualizării învăţării; activitatea individuală sau 
individualizată oferă condiţii ca elevii să participe total la actul învăţării, 
potrivit capacităților şi ritmului propriu al fiecăruia. In procesul de 
învăţare se folosesc toate aceste trei tipuri de organizare a activității 
didactice, structurată unitar, desfăşurată în forme diverse. 


g) Relaţiile, de natură pedagogică, se stabilesc între: profesor — 
elevi, elevi şi colectivul clasei, elevi — elevi şi chiar elevi — profesor. 
Asemenea relații asigură închegarea colectivului de elevi, îi 
stimulează în participarea activă la procesul învățării. 


h) Verificarea şi evaluarea rezultatelor. Analiza şi evaluarea 
rezultatelor e o componentă ce încheie ciclul învățării permițând 
formularea unor concluzii, parţiale sau finale, cu privire la măsura şi 
nivelul la care au fost înfăptuite obiectivele. Cum se constată, între 
cele două extreme ale componentelor procesului de învățământ, 

respectiv finalitățile şi evaluarea rezultatelor, apare puntea alcătuită 
din mai multe trepte, între care există o strânsă interdependenţă; 
extremele reprezintă talonul, indicatorul care marchează nivelul 
calitativ al felului în care au acţionat fiecare din treptele — compo- 
nentele ce alcătuiesc sistemul. Pe această cale se poate face analiza 
eficienței întregului sistem, care se concretizează în produse, în 
rezultate. 

In capitolele următoare, fiecare dintre componentele sistemului 
numit proces de învățământ îşi va afla spaţiu special de abordare, în 
care se vor regăsi determinările teoretice şi semnificația fiecăreia, 
forma şi modul lor de existență şi acţiune, precum şi contribuţia lor 
specifică la înfăptuirea obiectivelor educaţionale, în complexitatea lor. 


3. Predarea, învăţarea, evaluarea — acţiuni de bază 
ale procesului de învățământ 


În procesul de învăţământ are loc o cooperare între profesor şi 
elevi în scopul exersării unor capacităţi, al formării de atitudini şi 
comportamente, pe temeiul dobândirii unor informaţii, a unor date de 
către elevi. Rolul de conducător în această cooperare îl are profesorul, 
elevii fiind participanţi activi în procesul didactic. 

Termenul prin care se exprimă cel mai adesea activitatea 
profesorului în procesul de învățământ este cel de predare; noţiunea 
prin care este denumit tipul specific de activitate la care participă 
elevul este cea de învățare. 

Procesul de învățământ atinge randamentul necesar şi dorit 
numai în condiţiile în care predarea, învățarea şi evaluarea se 
constituie într-un tot unitar, atunci când activitatea comună a celor doi 
agenți umani asigură realizarea, la parametrii aşteptaţi, a obiectivelor 
educaţionale formulate iniţial. 

În esenţa sa, procesul de învățământ este un proces de 
comunicare. Dialogul continuu şi complex ce are loc, deseori în mod 
expres prin comunicare verbală, alteori în mod tacit prin forme mai 
evoluate ale comunicării nonverbale, face ca predarea, învăţarea şi 
evaluarea să funcţioneze în mod unitar, ca o comunicare pedagogică 
exprimată prin sintagma unitară de predare-învăţare-evaluare. 

Cu privire la învăţare, precum şi, uneori, la evaluare, acestea pot 
avea loc şi independent de predare. Elevul învaţă (se autoinstruieşte), 
îşi autoevaluează rezultatele şi în afara clasei. De regulă, activitatea de 
învăţare, care trebuie să fie continuă, începe şi se realizează în clasă, 

apoi continuă şi se completează prin studiu individual acasă, iar apoi 
se evaluează şi se continuă în clasă. 


a) Predarea, în accepțiunea învățământului modern. Multă 
vreme, predarea a fost considerată ca fiind apanajul aproape exclusiv 
al profesorului şi consta în transmiterea unor informaţii către elevi, în 
ideea că pe baza acestora elevii îşi vor exersa şi unele capacităţi ale 
intelectului şi îşi vor forma, prin exerciţii, priceperi şi deprinderi, 
inclusiv unele atitudini şi comportamente. Deseori, în vorbirea 
obişnuită se foloseau sintagme ca: „am predat o lecţie despre...” sau 
„am predat elevilor despre...”. 

În accepţia învățământului modern, predarea îşi schimbă radical 
înțelesul şi conținutul. Ea cuprinde tot sistemul de acţiuni desfăşurate 
de profesor în cadrul lecției, care-şi extind influențele şi dincolo de 
lecţie, prin care acesta organizează, conduce şi îndrumă o activitate de 
învăţare a elevilor. Această teză considerată o noutate de marcă este 
formulată în termeni foarte tranşanţi în noul Curriculum Naţional: 
„plasarea învăţării — ca proces — în centrul demersurilor şcolii 
(important este nu ceea ce profesorul a predat, ci cea ce elevul a 
învăţat”; „orientarea învăţării spre formarea de capacităţi şi 
aptitudini prin dezvoltarea competențelor proprii rezolvării de 
probleme, precum şi prin folosirea strategiilor participative... ”; 
„flexibilitatea ofertei de învățare...” 

Profesorul nu este doar o sursă de informare a elevilor; el este, 
mai ales, specialistul care ştie să prelucreze informaţiile pe care le 
transmite, să le adapteze la sistemul de gândire al celor ce învaţă, să le 
facă asimilabile. Mai mult chiar, profesorul este cel care selecționează 
şi ordonează informaţiile în ideea sporirii valorii lor formative. El 
asigură condiţiile necesare pentru ca sursele de informaţii şi modali- 
tățile de difuzare a lor spre elevi să funcționeze la parametri superiori. 
În acest sens, profesorul dirijează elevii spre diverse surse de 
informare, învăţându-i tehnicile de dobândire a acestora prin efort 
propriu, precum şi în vederea formării capacităţii de investigare şi de 
descoperire a lor. Educatorul elaborează strategii didactice cu obiec- 
tive clare, care prefigurează comportamentul la care urmează să 
ajungă elevul prin parcurgerea fiecărei secvenţe de instruire. Faptul că 
el se îngrijeşte în mai mare măsură de activitatea elevului oferă şanse 
sporite de ridicare a nivelului calitativ al procesului de învățământ. 
Problema principală a învățământului este aceea a învățării, căreia 
trebuie să i se acorde prioritate. 


* M.E.N., Curriculum Naţional, Bucureşti, 1998, p. 14. 

În didactica tradițională, predarea a fost considerată doar ca o 
activitate de comunicare, de transmitere a informaţiilor, de prezentare 
a materiei ce trebuia predată de către profesor. In prezent, chiar dacă 
termenul de predare se menţine, el are un conținut mai bogat. 
Predarea include întregul sistem de acţiuni desfăşurate de profesor 
prin care el asigură condiţii optime de învăţare. Deci, totul este sub- 
ordonat activităţii de învăţare la care participă elevii; cel care învaţă 
este elevul, iar profesorul îl conduce, îl îndrumă, îl sprijină, îl ajută. 

Profesorul nu este doar o sursă de informare pentru elevi; el are 
datoria să prelucreze informaţiile pe care le transmite, să le selecteze 
şi sistematizeze, să le facă accesibile, să le dezvăluie resursele lor 
formative şi educative, care să influenţeze comportamentul elevilor. El 
îi învaţă pe elevi tehnici ale activităţii de învăţare, care să le permită să 
se autoinstruiască. 

In felul acesta funcţiile predării se extind de la comunicarea 
informaţiilor, care-şi menține un rol important, la activităţi de 
organizare, de conducere şi dirijare a învăţării, de inovare a procesului 
de învăţământ şi de creaţie didactică. La fiecare secvenţă de instruire 
profesorul parcurge trei etape ale unei acţiuni eficiente: proiectarea, 
desfăşurarea procesului, evaluarea rezultatelor. El concepe, proiectea- 
ză programul activității instructiv-educative, organizează şi îndrumă 
activitatea de învăţare a elevilor, controlează şi evaluează rezultatele, 
iar apoi proiectează noua etapă. Toate aceste atribute îi conferă rolul 
de conducător al procesului instructiv-educativ. 


b) Învăţarea — act de cunoaştere 

Învăţarea presupune, în general, orice achiziţie nouă, care se 
manifestă ca o schimbare în sfera comportamentală, ca rezultat al 
exersării; ea are menirea de a asigura adaptarea organismului la mediu. 

In sens larg, învăţarea are loc şi la animale; e vorba de o învăţare 
simplă, ca mod de adaptare la mediu, bazată pe asociaţii simple, pe 
formarea unor reflexe. 

Învăţarea este un capitol important al psihologiei. Au fost 
elaborate numeroase teorii ale învăţării. Vom reţine doar două, mai 
semnificative: învăţarea simplă, de tip condiţionat şi învăţarea comp- 
lexă, cognitivă, conştientă. 

Învățarea simplă se realizează fie pe baza mecanismelor 
reflexelor condiționate, fie pe baza „încercărilor şi erorilor”. Ea este 
considerată rezultat al condiționării şi întăririi conexiunilor dintre 
stimuli (S) şi răspuns (R). De aceea, aceste teorii mai sunt cunoscute şi 
sub denumirea de „teorii S — R”. Formarea reflexelor condiţionate 
constituie modelul elementar al învățării. 

Termenul de „reflex” este folosit în sens de reacție, de răspuns al 
organismului la stimuli externi (sau interni), reacţie care se înfăptu- 
ieşte cu participarea sistemului nervos central. In sens larg, schema 
aceasta a condiţionării se extinde şi în domeniul învățării umane. La 
om însă intervin şi anumite atitudini, se suprapun decizii voluntare, 
care schimbă forma activităţii, o complică, ea devenind intenţionată. 

Ideea de bază a teoriilor cu privire la învăţarea simplă este aceea 

de întărire imediată, prin exerciţiu, a ceea ce urmează să fie învăţat. 
r Învățarea cognitivă, complexă, conştientă este proprie omului. 
Învăţarea umană este o învăţare socială; ea reprezintă valorificarea 
experienței acumulate de generaţiile anterioare. Transmiterea acestei 
experiențe, cum s-a mai arătat, nu se face pe calea eredității, ci prin 
învăţare. Acumularea acestei experienţe se face cu ajutorul limbajului, 
care este propriu omului. Fiecare individ găseşte în societate un imens 
tezaur de experiență, pe care-l preia şi-l valorifică individual. Prin urmare, 
cunoştinţele pe care le dobândeşte elevul, capacitățile pe care şi le cultivă 
sunt produsul unei bogate experienţe, la acumularea căreia au contribuit 
numeroase generații. Ele, cunoştinţele, nu se preiau gata elaborate, ci se 
reconstituie, prin efort propriu, de fiecare individ care învaţă. 

Ceea ce caracterizează, în general, învățarea umană este 
explorarea vie şi selectivă a situațiilor, cu posibilitatea de a elabora 
forme noi de adaptare, soluţii creatoare, precum şi intenţia deliberată a 
individului de a învăţa (nu e spontană). Totdeauna învăţarea se 
bazează pe o motivaţie conştientă şi urmăreşte un scop. În acelaşi 
timp, învăţarea umană se caracterizează prin căutarea conştientă de a 
da un răspuns comportamental cât mai adecvat. 

Învăţarea umană nu se reduce la o absorbție pasivă de informaţii, ci 
e un proces activ de reconstrucție, prin efort propriu şi prin mijloace 
intelectuale a ceea ce trebuie învăţat, ea e un proces de organizare şi 
integrare a noilor achiziţii în propriul sistem de cunoştinţe şi deprinderi. 

Controlul permanent şi autocontrolul constituie alte caracteristici 
ale învăţării umane. 

Învăţarea realizată de şcolari este, în esență, un proces de 
asimilare a cunoştinţelor, de prelucrare şi interiorizare a lor, de for- 
mare a deprinderilor, de însuşire a tehnicilor de învăţare, de formare a 
aptitudinilor, de cultivare a atitudinilor. 

În procesul învăţării gândirea operează cu informaţii condensate 
în noțiuni şi categorii de noţiuni. De aceea, elementul cel mai 
caracteristic al conduitei inteligente a omului este capacitatea lui de a 
forma noţiuni. Noţiunea sau conceptul condensează informaţia 
esenţială cu privire la o clasă de obiecte sau fenomene. Informaţiile cu 

care se operează mai sunt incluse şi în definiţii, reguli, principii, legi, 
teoreme etc. care conţin, de asemenea, note esenţiale, însuşiri impor- 
tante menite să orienteze activitatea. 

Toate aceste forme de prezentare generalizată a gândirii sunt 
cuprinse în denumirea de cunoştinţe. Acestea (cunoştinţele) sunt un 
sistem de date, fapte, prelucrate şi generalizate sub formă de noțiuni, 
definiţii, reguli, teoreme, norme, principii, legi etc. Ele nu sunt însă 
simple date, fapte, constatări rezultate cu ajutorul simţurilor, ci sunt 
generalizări, adică date prelucrate cu ajutorul gândirii, din care a fost 
reținut esențialul, generalul. 

Problema centrală a teoriilor învățării a fost şi este aceea de a 
lămuri esenţa şi mecanismul formării noțiunilor, a însuşirii cunoştinţelor. 

In legătură cu această problemă au fost elaborate două categorii 
de teorii: teorii care consideră că noţiunile se formează pe baza 
imaginilor acestora, a percepției şi teorii care susțin că noţiunile se 
formează pe baza acţiunii cu obiectele. 


a) Adepții psihologiei clasice au formulat teza după care 
procesul de însuşire a conceptelor se produce prin trecerea de la datele 
percepţiei (furnizate direct pe calea simțurilor) la prelucrarea acestora, 
prin care se ajunge la generalizarea lor pentru o întreagă categorie 
(clasă) de obiecte sau fenomene. 

In sens larg, însuşirea cunoştinţelor presupune trecerea de la 
examinarea faptelor, datelor brute la generalizări sau principii, de la 
datele percepției la noţiuni, legi, definiţii etc. 

Potrivit acestor teorii, conceptele se formează pornind, deci, de 
la datele percepţiei. Impresiile achiziţionate cu ajutorul simţurilor 
devin fapte de conştiinţă (senzaţii, percepții, reprezentări). Prin 
prelucrarea materialului faptic cu ajutorul operațiilor de gândire se 
ajunge la desprinderea notelor comune şi esențiale ale unei clase de 
obiecte, fapte, fenomene şi la generalizarea lor, adică la noțiuni. 

In acest sens apare firească recomandarea de a se prezenta elevilor 
un material concret, intuitiv, pentru ca ei să poată ajunge la generalizări. 

Cercetările mai noi în acest domeniu, efectuate de reputați 
psihologi, au arătat limitele acestor teorii. Observaţia lor constă în 
aceea că didactica tradițională se bazează pe imprimarea imaginilor în 
mintea elevului, pe copiile pe care le lasă perceperea obiectelor şi 
fenomenelor în mintea celor ce învaţă. Ei susțin că o asemenea 
concepţie asupra cunoaşterii, a formării noţiunilor este simplistă, nu 
corespunde realităţii . 


” Hans Acbli, Didactica psihologică, Editura Didactică şi Pedagogică, 
Bucureşti, 1980. 

Dacă în accepţia psihologiei clasice cunoaşterea se realizează, în 
principal, prin intermediul percepţiei, în viziunea nouă, „instrumentul” 
cunoaşterii îl constituie, în principal, acţiunea. 

b) Teorii cu privire la formarea noţiunilor pe baza acțiunii 

Psihologia modernă, prin reprezentanți de seamă (Jean Piaget, 
P. I. Galperin, Jerone Bruner ş.a.) fundamentează teza după care 
formarea noţiunilor are loc nu pe baza imaginii obiectelor, ci pe baza 
acțiunii cu ele. Ei consideră acţiunea drept izvor al cunoştinţelor, 
percepția fiind asociată, integrată în contextul activității. Operațiile 
concrete cu obiectele se interiorizează şi devin operaţii logic-abstracte 
(mintale). De aceea, pentru formarea unor asemenea operaţii mintale 
trebuie pornit de la operaţiile concrete cu obiectele. Ei deplasează 
bazele formării noţiunilor de pe obiecte ca atare pe acţiunile efectuate 
cu obiectele. 

Concepţia şcolii condusă de J. Piaget, cu privire la formarea 
noţiunilor poate fi rezumată la următoarele: 

— la baza formării noţiunii stă acțiunea şi nu imaginea (percepția); 

— imaginea constituie un suport al gândirii; 

— acţiunile concrete se „interiorizează”, transformându-se în 
operaţii logice, abstracte (mintale); 

— transformarea operaţiilor concrete în operaţii abstracte consti- 
tuie un proces, care parcurge mai multe etape, se desfăşoară în timp. 

Cum se constată, şcoala lui Piaget consideră acțiunea concretă 
drept „izvor şi mediu al inteligenţei”, trăsătura esenţială a gândirii 
logice fiind aceea de a fi operativă, adică de a prelungi acţiunea, 
interiorizând-o în plan mintal. 

„Operațiunile nu sunt altceva decât produsul interiorizării şi al 
coordonării acţiunilor, astfel încât fără activitate nu ar putea exista o 
înțelegere autentică” (J. Piaget). 

J. Piaget nu neagă importanța imaginii, în învăţare, dar nu-i 
atribuie locul central. Imaginea este un suport al gândirii, care, 
simbolizând operaţiile, face posibilă evocarea lor interioară. Intre 
percepţie şi noţiune există o strânsă legătură; percepţia constituie baza 
de plecare pentru însuşirea noţiunilor. Dar pe măsură ce noţiunile îşi 
îmbogăţesc conținutul prin intermediul acțiunii, rolul percepţiei este 
diminuat. Are loc, cum se vede, o negare a percepției de către noţiune, 
accentul căzând pe acţiune. 

Procesul de învăţare trebuie să însemne pentru elev, mai întâi, 
efectuarea unor acţiuni concrete, care se structurează şi se interiori- 
zează, devenind operaţii logice, abstracte. Acest proces de interiori- 

zare a acţiunilor concrete se realizează printr-o succesiune de 
transformări, care presupun trecerea prin anumite stadii (etape). 
Astfel, spre exemplu, „schema operatorie” de adunare (operaţie 
aritmetică) nu rezultă dintr-o simplă percepere a unor obiecte, ea nu e 
înscrisă în obiectele concrete ca atare (beţişoare, bile etc.), ci în 
acțiunea cu aceste obiecte. Prin urmare, nu fotografierea acestor 
obiecte furnizează operaţia adunării, ci activitatea copilului cu ele. 

Ca şi J. Piaget, psihologul P. I. Galperin consideră noţiunile 
drept rezultat al cristalizării, al formării acţiunilor mintale. El a 
elaborat teoria formării acțiunilor mintale în etape. Care sunt acestea? 

a) In formarea noţiunilor se porneşte de la acțiunea externă 
(materială), care constă în operarea cu materiale concrete (prima etapă). 

b) In etapa a doua are loc acțiunea verbală, adică transpunerea 
acțiunii materiale în planul verbal, altfel spus reproducerea ei cu 
ajutorul limbajului extern, oral, cu voce tare. 

c) In cea de-a treia etapă are loc acţiunea mintală, care este, în 
esenţă o acţiune generalizată, intelectuală. 

Deci, în cele trei etape se constată tot atâtea feluri de acţiuni: 
materială, verbală, mintală. 

Pentru ilustrarea celor de mai sus, ne vom referi la etapele 
parcurse în formarea unei operații mintale de calcul aritmetic: 4 + 3 = 7. 
Atunci când operaţia mintală e formată, ea apare ca o asociație care 
funcționează automat; ea este un act mintal „prescurtat”, care 
funcționează ca o simplă asociaţie. 

Procesul de formare a unei asemenea operaţii se prezintă astfel: 

a) Acţiunea exterioară, materială, se desfăşoară cu obiecte 
concrete. Copilul grupează şi adaugă în mod real un grup de obiecte 
(4) la un altul (3), după care le consideră împreună. Deci, formează 
mai întâi o mulţime de 4 elemente (beţişoare, bile, buline etc.), apoi o 
alta de 3 elemente; apoi reuneşte cele două mulţimi. Se poate repeta cu 
obiecte diferite. 

b) Acţiunea se petrece în planul limbajului. Procesul îşi pierde 
treptat caracterul de acţiune externă, cu obiectele şi se desfăşoară prin 
intermediul limbajului, sub forma dialogului profesor — elev, dar 
reproduce acţiunea materială. 

c) Acţiunea se desfăşoară în planul limbajului intern, adică în 
plan mintal propriu-zis. Ea se detaşează de condiţiile concrete, 
neesenţiale (bile, beţişoare etc.) şi dobândeşte un caracter generalizat. 
Dar şi pe această treaptă, la început, copilul este legat de forma 
„unității”, de fiecare unitate în parte. Treptat, procesul mintal se pres- 

curtează; la început adaugă la primul termen pe al doilea, luat pe 
unități, apoi ajunge să asocieze ambii termeni în totalitate. 

Astfel, cuvântul începe să înlesnească interiorizarea acțiunii şi 
detaşarea de condiţiile concrete, neesenţiale. Cum se constată, se 
produce schematizarea acţiunii, prescurtarea ei; operaţia este interio- 
rizată, este — deci — însuşită. 

Interiorizarea nu e o simplă repetare a acţiunii în planul gândirii, 
ci implică o generalizare, o eliminare a elementelor neesențiale. Ceea 
ce îşi însuşeşte elevul este schema de acţiune, independent de obiec- 
tele cu care acționează. Această schemă reflectă relaţia cantitativă 
între obiecte. 

Formarea de operaţii mintale este proprie nu doar matematicii, ci 
tuturor disciplinelor şcolare. 

In procesul de învățământ are loc şi o învăţare senzorio-motorie, 
care duce la formarea deprinderilor. Scrisul, cititul, desenatul ş.a. 
presupun transpunerea unui model perceptiv într-o realizare motrică. 
Există deprinderi legate de munca intelectuală, ca cele de mai sus ș.a., 
precum şi deprinderi de muncă în general, inclusiv practice. 

Calea generală de formare a noțiunilor se particularizează în 
raport cu specificul fiecărei discipline şcolare. 


c) Evaluarea este ultima etapă a procesului de învățământ, care 
este un proces de autoreglare. Cu evaluarea se încheie circuitul pre- 
dare-învăţare. Prin evaluare, profesorul obţine informaţiile strict 
necesare, privitoare la rezultatele activității de învăţare (cunoştinţe, 
priceperi, deprinderi, capacităţi ş.a.) şi — ca urmare — reglează 
activitatea următoare în vederea obținerii unor performanţe superioare. 
Cunoaşterea performanţelor obținute la un moment dat, a eventualelor 
lacune, a cauzelor acestora constituie indicatorii care stau la baza 
aprecierii profesorului. In acelaşi timp, prin evaluare (măsurare) 
profesorul are posibilitatea să cunoască măsura în care elevii şi-au 
însuşit materialul predat, conform obiectivelor prestabilite. Atât 
succesele înregistrate de către elevi, cât şi eventualele lacune în 
pregătirea lor permit profesorului să-şi autoaprecieze propria sa 
activitate în toate fazele (etapele) pregătirii şi desfăşurării procesului 
didactic. Toate acestea îi vor permite să ia măsuri de ameliorare a 
propriei sale activităţi, atât prin continuarea, la un nivel superior, a 
experienţei valoroase, cât şi prin remedierea carențelor care au 
determinat unele lacune în nivelul de pregătire al elevilor. 

Evaluarea, privită în acest sens este o acțiune deosebită, absolut 
necesară procesului de învățământ. Deşi tratată, de obicei, ca o etapă 

care încheie procesul de predare-învăţare, ea este prezentă, în fiecare 
din momentele acestui proces. In acelaşi timp, rezultatele şcolare sunt 
dependente de celelalte componente ale procesului de învățământ 
constituite într-un sistem unitar. 

Evaluarea trebuie privită şi ca un moment aplicativ al învățării. 
De altfel, cunoştinţele se însuşesc cu adevărat, în mod temeinic, în 
procesul aplicării lor. In acest sens se poate spune că aplicarea 
informaţiilor constituie un moment important al învățării. 

Instruirea elevilor este în esenţă un act de informare. Dar infor- 
marea nu constituie un scop în sine, ci vizează formarea personalității 
elevilor, producerea unor modificări valorice pozitive în profilul per- 
sonalităţii lor, obiectivul fundamental fiind formarea omului dezvoltat 
integral. 

In epoca „exploziei informaționale” se pune accent pe infor- 
maţiile fundamentale, pe cele cu valenţe formative mai bogate, pe 
formarea capacităților elevilor de a descoperi şi a utiliza informaţiile 
în mod creator. 

Teza potrivit căreia este necesară deplasarea accentului de pe 
latura informativă pe cea formativă nu trebuie înțeleasă în sensul 
diminuării informativului. Informarea şi formarea constituie o unitate 
dialectică. Nu se poate realiza formarea în mod independent de 
informare. Pentru a exersa gândirea, în vederea formării unor capaci- 
tăți, ea trebuie să opereze asupra unui material. Noţiunile, deci infor- 
mațiile, constituie conţinutul operatoriu al gândirii; prin modalităţile în 
care elevul operează cu ele, informaţiile dobândesc funcționalitate, 
integrându-se şi structurându-se în sisteme de cunoştinţe, conducând 
la producerea unor modificări corespunzătoare în comportamentul 
elevilor. De aceea, este firească grija care trebuie manifestată pentru 
sporirea eficienţei formative a procesului de învățământ, investirea şi 
înnobilarea informaţiilor cu cât mai bogate valenţe formative. 

Aceasta depinde în cea mai mare măsură de nivelul conducerii 
ştiinţifice a procesului de învățământ pe care o realizează profesorul 
prin asigurarea calităţii cunoştinţelor şi prin dirijarea activităţii de 
învăţare, astfel încât elevul să fie angajat cât mai plenar în acest proces. 


4. Principiile didacticii 
(principiile procesului de învățământ) 
Dintotdeauna educaţia instituționalizată s-a structurat în forme 


tot mai bine organizate şi a fost călăuzită de anumite norme, care n-au 
fost impuse din afară, ci au fost „descoperite” de către cei care au 

practicat şi studiat procesul complex al instrucției şi educaţiei. În orice 
domeniu al activităţii umane obţinerea unor performanțe scontate este 
determinată de respectarea unor norme, a unor reguli, care în unele 
situaţii primesc chiar statut juridic (norme de muncă, norme de 
protecţia muncii, de protecția mediului, reguli de circulaţie ş.a.). Inseşi 
normele de comportare civilizată în societate asigură o convieţuire 
benefică pentru toți membrii colectivităţi. 

Tot aşa, în activitatea de învățământ, de-a lungul secolelor au 
fost formulate, la început pe baze empirice, apoi pe reale temeiuri 
determinate de studierea experienţei acumulate, reguli, norme prin a 
căror reprezentare a sporit eficienţa acțiunii educaționale, obținându-se 
performanţe superioare. J. A. Comenius a fost cel care a realizat o 
primă prezentare sistematică, a principiilor didactice. 

Pe măsură ce ştiinţele educaţiei au progresat şi s-au descoperit 
unele legităţi specifice fenomenelor educaționale, acestea au fost 
exprimate prin principii, iar aplicarea practică a lor s-a concretizat în 
norme sau reguli. Se impune atenţiei faptul că „principiile didacticii 
nu se limitează numai la o anumită latură a educaţiei, ci la procesul de 
învățământ ca un sistem prin care se urmăreşte, în ultimă instanță, 
realizarea idealului educaţional, dezvoltarea integral-vocaţională a 
personalităţii umane” 

Intr-o definiție exprimată lapidar, dar nu simplistă putem numi 
principiile didacticii sau principiile procesului de învățământ „idei 
călăuzitoare în organizarea şi conducerea activităţii instructiv — 
educative, în vederea realizării optime a sarcinilor educaţiei” 

În diverse tratate de pedagogie, chiar dacă principiile didacticii 
sunt denumite şi în alţi termeni, esenţa lor e aceeaşi. Ceea ce trebuie 
reținut e faptul că exprimarea diferită scoate în evidență caracterul 
dinamic al lor, că ele nu au fost formulate o dată pentru totdeauna, ci 
au evoluat şi vor evolua în pas cu dezvoltarea societăţii, a ştiinţei în 
general, a ştiinţelor educaţiei în special, în funcţie de sistemul de 
educaţie al fiecărei epoci. Ca şi sistemele de educaţie şi principiile 
didactice au o istorie a lor. 

În condiţiile societăţii contemporane, ale cărei caracteristici au 
fost analizate într-un capitol anterior, ale investigaţiilor psiho- 
pedagogice, care oferă activităţii didactice tot mai multă deschidere în 


"1. Nicola, Pedagogie, Editura Didactică şi Pedagogică, Bucureşti, 
1996, p. 284. 
N. Oprescu, Pedagogie, Editura Fundaţiei România de Mâine, 
Bucureşti, 1996, p. 186. 

proiectarea, organizarea, conducerea şi evaluarea acesteia, principiile 
didacticii cunosc o fundamentare ştiinţifică tot mai riguroasă, o 
reconsiderare continuă a lor; dinamismul lor este tot mai evident. Aşa 
încât este firesc să apară fie modificări în modul de formulare a lor, să 
apară chiar principii noi, pe temeiul unor concluzii care ar putea ridica 
unele norme sau reguli la rang de principii. De asemenea, finalitățile 
educaţiei, fie că sunt exprimate prin scopuri sau obiective, vor putea 
impune formularea unor teze generale, a unor principii, a căror luare 
în considerare să asigure îndeplinirea a însuşi idealului educaţional al 
societății moderne la nivelul exigenţilor ei. 

Principiile didacticii deschid şi direcționează drumul procesului 
instruirii. Ele solicită o participare activă, plină de inițiativă şi 
creativitate atât din partea profesorului, cât şi a elevilor; au un caracter 
orientativ, nu sunt restrictive, ceea ce înseamnă că, pe baza lor, se 
poate acționa cu multă libertate, atât în alegerea, cât şi în folosirea 
metodelor, a tehnicilor didactice. Această „libertate? implică în mod 
necesar ingeniozitate, căutări statornice, pentru construirea unor 
strategii didactice de mare randament. 


Sistemul principiilor didacticii 

Intocmai ca şi procesul de învățământ, principiile care stau la 
baza organizării şi desfăşurării acestuia sunt abordate în manieră 
sistemică. Toate au aceeaşi ţintă, ceea ce înseamnă că eficiența 
fiecăruia depinde de măsura în care a fost luat în considerare întregul 
sistem. Altfel, neluarea în seamă a unora dintre ele diminuează efectul 
pozitiv al celorlalte. 

Sistemul principiilor didactice statornicit în şcoala contem- 
porană cu reale şi largi posibilități de perfecţionare, converge spre 
clasificarea lor pe baza unor criterii general acceptate. Potrivit acestor 
criterii principiile procesului de învăţământ se pot grupa după măsura 
în care ele „acționează” în zona componentelor procesului de învăță- 
mânt. lată cum apare gruparea principiilor didacticii potrivit acestor 
parametri. 


A. Principii cu caracter general, ale căror cerinţe au implicaţii 
în toate componentele procesului de învățământ: 

a) principiul caracterului ştiinţific al învățământului; 

b) principiul caracterului aplicativ al învățământului; 

c) principiul luării în considerație a particularităţilor de vârstă şi 
individuale. 

B. Principii ale căror cerinţe, deşi afectează toate sau aproape 
toate componentele procesului de învățământ, au în vedere 
îndeosebi conţinutul învățământului. 

a) principiul accesibilităţii în procesul didactic; 

b) principiul sistematizării şi continuității în învăţământ. 

C. Principii ale căror cerințe se impun mai ales asupra meto- 
dologiei didactice şi a formelor de organizare a activităţii instructiv 
educative: 

a) principiul corelației dintre senzorial şi rațional în procesul de 
învățământ; 

b) principiul participării conştiente şi active în procesul 
instruirii; 

c) principiul însuşirii temeinice a cunoştinţelor şi abilităților. 

În abordarea principiilor didactice, în scopul asigurării 
semnificației fiecăruia şi pentru a avea o poziţie creativă, nuanţată, se 
cere, în primul rând scoaterea în evidență a factorilor care au 
determinat, în mod obiectiv formularea lor. Aceşti factori pot fi de 
natură gnoseologică, psihologică, metodologică. Importantă este 
înțelegerea faptului că existenţa lor nu e impusă din afară, ci constituie 
o necesitate obiectivă. In al doilea rând, tratarea fiecărui principiu 
presupune formularea unor soluţii, a unor măsuri şi acţiuni, care să 
asigure respectarea lor. 

A. a. Principiul caracterului ştiinţific al învățământului atrage 
atenția asupra faptului că pregătirea elevilor trebuie asigurată la 
nivelul exigenţelor ştiinţei contemporane. Obiectivele, conținutul a tot 
ceea ce se predă şi se învaţă de către elevi, incluse în planuri de 
învățământ şi în programe şcolare se stabilesc potrivit nivelului la care 
s-a ajuns în dezvoltarea ştiinţei şi tehnicii, aceasta fiind sursa de bază 
din care se extrage materia pentru fiecare disciplină de studiu. Aceste 
conținuturi se selectează şi se prelucrează în funcție de obiectivele 
învățământului pentru fiecare treaptă şcolară şi urmăresc educarea 
elevilor pentru ştiinţă, prin ştiinţă. 

Asigurarea caracterului ştiinţific al cunoştinţelor se înfăptuieşte 
prin abordarea lor intra şi interdisciplinară, ceea ce obligă educatorul 
ca în toate etapele procesului didactic, începând cu proiectarea şi 
încheind cu evaluarea să stabilească legăturile, conexiunile fireşti şi 
necesare între cunoştinţe, structurarea lor pe capitole, precum şi pe 
secvențe mai mici, subcapitole, lecţii. Asemenea cerinţe pe care le 
incumbă acest principiu presupun ca educatorul să fie atât un bun 
specialist în disciplina pe care o predă, cât şi un bun pedagog şi 
cunoscător al bazelor psihopedagogice ale învățării. 

A. b. Principiul caracterului aplicativ al învățământului este 
determinat în primul rând, de faptul că unul dintre obiectivele 
fundamentale ale învățământului contemporan îl constituie formarea la 
elevi a capacității de a aplica cele învăţate, în scopul unei cât mai bune 
integrări socioprofesionale, precum şi a capacităţii de a se adapta şi 
readapta la condiţiile noi ce vor apărea. Societatea modernă are nevoie 
de oameni capabili să valorifice în mod creator în activitatea 
profesională tot ce au învăţat în perioada şcolarităţii. In zilele noastre, 
cunoscuta formulă „a-i învăţa pe elevi să înveţe” trebuie completată cu 
aceea de „a-i învăţa pe elevi să aplice”. In acelaşi timp, acţiunea de 
aplicare în practică a ceea ce s-a învăţat este ea însăşi, un mijloc sigur 
de învăţare. Este un lucru bine cunoscut că, de fapt, cunoştinţele se 
însuşesc realmente numai în procesul aplicării lor în condiţii variabile. 

Acest principiu este strâns legat şi de cercetarea ştiinţifică, 
procesul învăţării având multe similitudini cu activitatea de cercetare, 
cel puțin în ceea ce priveşte căile şi etapele ce se parcurg. Chiar dacă, 
la sfârşitul drumului, cei ce învaţă ajung la „descoperirea” unor 
adevăruri care sunt noi doar pentru ei, acestea fiind cuceriri de mult 
descoperite de omenire. Este implicat, aici, şi principiul participării 
active şi conştiente la actul învăţării. 

Practica este punctul de plecare în căutarea unor adevăruri noi, 
ceea ce reprezintă un stimulent, o motivaţie pentru învăţare; este un 
mijloc de învăţare, dar în acelaşi timp, este şi un criteriu de verificare 
a adevărului celor învăţate. 

Cea mai frecventă formă de aplicare a teoriei în practică are loc 
imediat după asimilarea unor noţiuni sau chiar în timpul însuşirii lor şi 
se realizează prin efectuarea unor exerciții aplicative, cu caracter de 
întărire imediată a noilor achiziții. Asemenea exerciţii, de întărire, sunt 
recomandate în special când e vorba de obiective care solicită 
formarea unor capacităţi intelectuale cum sunt cititul (receptarea 
mesajului scris — tipărit) exprimarea în scris, aplicarea imediată a unor 
reguli gramaticale, de ortografie sau punctuație, reguli din domeniul 
matematicii ş.a. 

Aplicarea în practică, în înţelesul strict al acestui principiu are 
loc, în mod direct în lucrările de laborator, în cabinete, în operarea cu 
ajutorul calculatoarelor etc. 

A. c. Principiul luării în considerare a particularităților de 
vârstă şi individuale 

In rândul resurselor umane, care intră în componentele proce- 
sului de învăţământ, ca sistem unitar, elevii, în general cei ce învaţă, 

ocupă un loc central. De altfel, influenţele celorlalte resurse, atât 
umane cât şi materiale, precum şi toate celelalte componente ale pro- 
cesului didactic sunt centrate pe ceea ce sunt şi fac elevii. 

De aceea, randamentul procesului educațional, în sens general 
(global) este determinat de cunoaşterea şi lucrarea în considerație a 
particularităţilor de vârstă şi individuale ale acestora. Nu se pot obţine 
performanţe scontate, mai ales într-o activitate de o asemenea comple- 
xitate cum este procesul de învățământ, fără a se cunoaşte prin ce se 
caracterizează „„materialul” cu care se lucrează. lar în cazul procesu- 
lui de învăţământ, acest „material” e cu totul deosebit: e uman. E 
vorba de copii, de adolescenţi, care nu sunt „oameni în miniatură”, ci 
oameni în devenire. 

Comparând copiii de diferite vârste se constată, cu relativă uşurinţă, 
că ei sunt deosebiți din punct de vedere al dezvoltării fizice (anatomo- 
fiziologice) şi din punct de vedere al dezvoltării psihice. Cunoscând 
aceste particularităţi se poate acţiona cu mai multă eficienţă în instruirea 
şi educarea lor. Se poate stabili volumul de sarcini, care să solicite efortul 
fizic şi intelectual al elevului în funcție de capacitatea lor de efort. 

Este un lucru bine cunoscut că dezvoltarea structurii psihice a 
elevilor, tendințele evoluţiilor, precum şi modul în care procesele 
psihice interacționează în procesul instructiv-educativ sunt strâns 
legate de mecanismele activităţii de învăţare şi de funcțiile pe care le 
îndeplineşte învăţarea în dezvoltarea personalității umane. Se poate 
spune că activizarea învățării prin utilizarea integrală a capacităților 
elevilor se realizează potrivit categoriei lor de vârstă. 

Respectarea particularităţilor individuale, cea de a doua dimen- 
siune a principiului pe care îl avem în vedere este în consens deplin cu 
cerinţele unui învățământ modern, care impun valorificarea integrală a 
capacităţilor de care dispune fiecare elev. Fiecare copil, fiecare adoles- 
cent este o entitate unică, irepetabilă şi în mod firesc solicită un 
„tratament” individualizat. Esenţialul constă în a valorifica integral, la 
limita lor maximă resursele de care dispune fiecare elev. În activitatea 
didactică nu poate fi acceptată o egalizare a tuturor elevilor unei clase, 
în ideea că toți elevii având aproximativ aceeaşi vârstă au resurse 
intelectuale egale. De aici, bine cunoscuta cerință a diferențierii, 
activităţii cu elevii, mergând până la individualizarea acesteia. 

Profesorul are obligația de a cunoaşte resursele, înclinațiile, 
preferinţele, nivelul motivaţiei fiecărui elev şi să-l solicite la nivelul 
valorificării integrale a acestora. Modalităţile de diferenţiere şi chiar 
de individualizare sunt diverse: activități individualizate ce se 

desfăşoară pe fondul activităţii frontale cu toţi elevii clasei; în acest 
caz individualizarea este subordonată activităţii frontale; activități 
individualizate ce se realizează în afara clasei (teme diferenţiate pentru 
acasă; activităţi pe grupe de nivel, repartizarea elevilor unei clase pe 
grupe relativ apropiate în ce priveşte potenţialul intelectual al elevilor 
şi prescrierea unor sarcini diferenţiate, pe măsura grupelor 
respective) . 

B. a. Principiul accesibilităţii în procesul didactic 

Acest principiu este determinat de precedentul, şi se raportează 
cu precădere la conţinutul procesului de învățământ. El exprimă 
cerința punerii de acord a cunoştinţelor, priceperilor şi deprinderilor ce 
se au în vedere cu posibilităţile intelectuale ale vârstei elevilor, care se 
realizează prin selecţionarea şi gradarea cunoştinţelor şi sarcinilor de 
învăţare pe care le primesc elevii. 

Punerea de acord a gradului de dificultate a sarcinilor de 
învăţare cu nivelul particularităților de vârstă şi individuale, presupune 
obiective generale şi de referinţă, precum şi conținuturi ale învăţării la 
nivelul resurselor intelectuale ale elevilor, fără a exclude efortul 
pentru înţelegerea şi asimilarea acestora. Esenţialul nu constă în 
ocolirea cu orice preţ a greutăților, ci, dimpotrivă în învingerea lor 
printr-un efort gradat. Sunt accesibile acele cunoştinţe, acele ţinte, 
care pot fi atinse de către elevi prin efort propriu, cu ajutorul şi sub 
îndrumarea profesorului. Acesta trebuie să organizeze de aşa manieră 
procesul învățării încât să-i pună pe elevi în situația de a întâmpina 
greutăţile pe care, învingându-le să-şi sporească gradul de inde- 
pendenţă în învăţare. 

Chiar dacă accesibilitatea priveşte, în primul rând, planurile de 
învăţământ, programele şi manualele şcolare, cadrul principal în care 
se realizează cerințele acestui principiu, este activitatea ce se 
desfăşoară în clasă, lecţia. Conţinutul acesteia presupune o prelucrare 
a materiei şi alegerea unor soluţii didactice de predare — învăţare, încât 
obiectivele, atât informative, cât şi formative, propuse pentru fiecare 
lecție să poată fi înfăptuite prin efortul elevilor. Este vorba tocmai de 
ceea ce înseamnă accesibilitatea. 

Didactica tradițională recomandată în scopul asigurării accesibi- 
lităţii, respectarea unor reguli cum ar fi: trecerea de la uşor la greu, de la 
cunoscut la necunoscut, de la apropiat la îndepărtat, de la concret la 
abstract. Orientările noi cu privire la raportul dintre învăţare şi dezvol- 
tare, fără a nega valoarea acestor reguli, le nuanţează, în sensul de a 


"1. Nicola, Op. cit., p. 291-292. 

evita direcția unilaterală a lor şi de a accepta şi realiza „alternanţa şi 
unitatea lor” (I. Nicola). Dacă de cele mai multe ori se recomandă 
direcția amintită în amplificarea acestei reguli, nu de puţine ori 
generalul şi abstractul precede particularul sau concretul. De asemenea, 
diferențierea dintre uşor şi greu este relativă din punctul de vedere al 
învăţării. Ceea ce apare greu, la un moment dat devine uşor pe parcursul 
învățării şi invers, un lucru uşor se poate complica, devenind mai greu. 

In accepţia didacticii moderne, accesibilizarea nu se rezumă la 
simpla „potrivire” a obiectivelor şi a materiei care se predă cu 
particularitățile de vârstă şi individuale, ci presupune angajarea 
deplină a capacităţilor intelectuale ale elevilor, potrivit vârstei şi 
disponibilităților fiecăruia. 

B. b. Principiul sistematizării şi continuității în învățământ 

Acest principiu are la bază cerința ca atât obiectivele formulate, 
cât şi conţinutul a ceea ce se învaţă şi mai ales metodologia şi 
formulele de organizare a activității didactice să fie concepute şi 
desfăşurate într-o ordine logică, pe baza unui sistem ale căror 
componente să asigure un progres continuu. O asemenea cerință este 
determinată, în primul rând, de faptul că însăşi realitatea din natură şi 
societate, care este reflectată în diverse ştiinţe şi ramuri ale acestora, 
este ordonată şi structurată, după criterii de natură obiectivă. Tot astfel 
şi disciplinele şcolare îşi au sursa tocmai în aceste ştiinţe, iar structura 
lor trebuie să fie bine ordonată, sistematică. 

Pe de altă parte, structurarea şi ordonarea activităţii de învăţământ 
presupune o perfectă ordine în gândire, ordine mintală. Învăţarea nu poate 
avea loc decât pe baza unei clasificări a obiectivelor, a unei ordonări a 
sistemelor de cunoştinţe, pe baza logicii fiecărei ştiinţe şi prin abordarea 
lor metodologică în mod sistematic şi progresiv. 

Este un adevăr incontestabil că asimilarea a ceea ce se învaţă se 
realizează prin formarea unor sisteme de legături temporare noi pe 
scoarţa cerebrală, nu prin conexiuni izolate. Pe această cale are loc 
integrarea noilor achiziţii în cunoaştere, în acest sistem. Fiecare 
legătură nou formată se include în sistemul existent prin restructurarea 
şi îmbogățirea acestuia. 

Prin urmare, noile achiziții în cunoaştere au sorți de a deveni 
bunuri cucerite de elevi numai dacă sunt însuşite (învăţate) în mod 
sistematic. Ele se integrează treptat în sisteme mobile, formând 
structuri de cunoştinţe de un nivel mai ridicat, cu o zonă de cuprindere 
tot mai mare. De aici decurge şi cerința ca toate achiziţiile ce au loc în 
mintea elevilor să fie sistematizate în mod logic, să fie integrate în 
sisteme din ce în ce mai largi. 

C. a. Principiul unităţii dintre senzorial şi rațional în procesul 
de învățământ 

Acest principiu exprimă cerința ca procesul de predare-învăţare 
să se bazeze pe contactul nemijlocit cu realitatea obiectivă (sau cu 
substitute ale acesteia), să se asigure procesului învăţării un substrat 
concret, perceptibil, intuitiv. De aceea, acest principiu este cunoscut şi 
sub denumirea de principiul intuiției. 

Conceptul de intuiție are, în psihologie şi pedagogie sensul de 
cunoaştere nemijlocită, prin intermediul analizatorilor, a obiectelor şi 
fenomenelor, care se concretizează într-o imagine, care este 
întotdeauna concretă, individualizată (C. Cucoş). Pedagogi iluştri au 
susținut rolul hotărâtor al intuiției în învățământ, în formule proprii, 
dar cu acelaşi înțeles. „Totul, pe cât posibil, să se prezinte simţurilor”; 
„intuiţia este regula de aur a cunoaşterii” (J. A. Comenius), „Nimic nu 
există în intelect dacă mai întâi nu ar exista în simţuri” (J. Locke). 
Caracterul intuitiv al învăţământului este „temelia absolută a oricărei 
cunoaşteri”. (J. H. Pestalozzi). 

Calea inductivă în învăţare (de la concret la abstract) a generat 
supraestimarea intuiţiei în detrimentul luării în considerare a abstrac- 
tizării. Intuiţia a devenit un scop în sine, materialul didactic invadând 
lecţia, aceasta fiind redusă deseori la demonstrarea materialelor 
didactice („verbalism al imaginilor”). 

Cum se constată, în viziunea pedagogiei tradiționale, intuiţia era 
interpretată în sens restrâns, în manieră senzualist-empirică, mini- 
malizându-se rolul operaţiilor gândirii în procesul cunoaşterii. Direcţia 
cunoaşterii era concepută univoc, numai de la concret la abstract, intuiţia 
fiind etapă incipientă, dar indispensabilă actului învăţării. 

Procesul cunoaşterii ce are loc în activitatea de învățământ 
implică în mod necesar elementele senzoriale; în gândire este inclus 
un conținut senzorial, fie el cât de redus, care formează substratul ei; 
intuiţia nu trebuie însă înțeleasă doar ca o etapă de început a învăţării, 
ci ca un proces unitar, activ ce are loc în interacțiunea dintre acest 
moment şi cel rațional al cunoaşterii. 

Actul cunoaşterii este un proces unitar, nu în trepte, în care se 
intersectează concretul cu abstractul. Orice cunoaştere, inclusiv cea 
perceptivă, are un caracter logic. 

Când intuieşte un obiect, un fenomen, elevul îl interceptează nu 
doar cu simţurile, ci şi cu intelectul, cu întreaga lui zestre cognitivă, 
incluzând noile impresii în experiența anterioară. Altfel spus, intuiţia nu 
rămâne ca simplă „treaptă” (etapă) iniţială a cunoaşterii, ci este un proces 
activ, continuu, în care concretul se află în strânsă legătură cu raționalul. 

În didactica actuală nu se mai poate vorbi, pur şi simplu, de 
intuiție, ci de unitatea dintre intuitiv şi logic, dintre senzorial şi 
rațional, dintre concret şi abstract. Astfel, imaginile intuitive apar nu 
ca simple impresii senzoriale, izolate în contactul cu realitatea, ci ca 
produs ale unei acțiuni cognitive complexe, de selecţie, de organizare 
şi prelucrare a datelor percepute, la care participă atât senzațiile, cât şi 
operațiile gândirii. 

Psihologia genetică (J. Piaget) a demonstrat că elementul funda- 
mental al gândirii nu-l constituie imaginile, ci schemele de activitate 
mintală, structurile operaţionale. Imaginile apar nu ca simple urme ale 
impresiilor senzoriale în contact cu realitatea, ci ca produse ale unei 
acțiuni de cunoaştere complexe: de selecție, de organizare şi 
prelucrare a datelor percepute, la care participă nu doar senzațiile, ci şi 
procesele de gândire, fireşte, la un anumit nivel de operativitate. 

Prin urmare, intuiţia nu-şi pierde valabilitatea, dar îşi schimbă 
poziţia; accentul cade nu pe formarea în mintea elevului a unui volum 
mare de imagini ale obiectelor şi fenomenelor. lar calitatea 
generalizărilor exprimate prin noţiuni, reguli, principii, teoreme etc. 
nu este dată de numărul reprezentărilor, ci de modul cum se 
restructurează ele în scheme mintale, în operaţii care se transpun în 
planul mintal al elevului. In acest scop, este recomandabil ca însuşi 
materialul didactic, precum şi modul de folosire a lui să fie astfel 
concepute încât să stimuleze operaţiile intelectuale, să ducă la 
generalizări, să mobilizeze elevii în activitatea de cunoaştere. 

Principiul unității dintre senzorial şi rațional se aplică în funcţie de 
specificul fiecărei discipline şcolare. Dacă cele din domeniul ştiinţelor 
exacte fac apel la materiale relativ uşor de conturat, fie direct din natură, 
fie confecţionate de adevărate industrii specializate, cu destinaţie 
didactică declarată, cele utilizate la disciplinele din domeniul ştiinţelor 
socio-umane, trebuie să facă apel la alte surse imagistice. La literatură, 
istorie, religie ş.a., de pildă, se poate face apel la un inventar de exemple 
concrete şi de influențare a elevilor. Astfel, intuiţia poate fi cultivată 
prin intermediul limbajului simplu, plastic, expresiv, rostit prin povestiri 
Şi istorisiri, care să creeze stări de un fel deosebit, care să ducă la trăiri 
emoţionale, să creeze stări de satisfacţii interioare cu efecte dintre cele 
mai benefice în complexul act al cunoaşterii. 

C. b. Principiul însuşirii active şi conştiente a cunoştinţelor 
şi abilităților 

Aşa cum sugerează chiar felul în care e formulat, acest principiu 
exprimă cerința ca însuşirea cunoştinţelor de către elevi să se facă 

printr-o participare efectivă a efortului lor de gândire, printr-un proces 
activ de prelucrare şi integrare a noilor achiziții în sistemele existente. 

Din cele mai vechi timpuri, procesul educațional, chiar în 
formele lui neinstituționalizate a avut un caracter activ; atât cei care 
conduceau procesul educaţional, cât şi cei educați erau conştienţi de 
rolul lor activ în acest demers. 

In formele instuţionalizate ale educaţiei, agenţii umani angajaţi 
în procesul de învățământ, atât profesorul, de pe poziția celui care 
conduce, cât şi elevii, care învaţă au un rol activ, indiferent de locul în 
care sunt plasați. Învăţământul contemporan, fără a diminua cu nimic 
rolul profesorului, dimpotrivă, a schimbat statutul elevului, care nu 
mai poate rămâne un simplu obiect al educaţiei. Este vorba de plasarea 
elevului, a celui ce învaţă, în general, în rolul lui firesc de subiect al 
învățării. „Elevul trebuie pus în situaţia de a acționa ca şi când ar 
descoperi pentru sine acele cunoştinţe care au fost descoperite în 
procesul dezvoltării istorice a omenirii” spunea cu multe decenii în 
urmă un cunoscut pedagog american (John Dewey). Această teză a 
fost susţinută de toţi promotorii şcolii active. lată un exemplu: „... nici 
un progres sufletesc nu se poate realiza fără efort. Incât scopul 
principal al metodei active nu este de a înlătura efortul elevilor, ci de a 
le provoca activitatea spontană care, în desfăşurare nu se opreşte de 
îndată ce apar piedici” susţinea cunoscutul pedagog şi om de şcoală 
român I. C. Petrescu. lar academicianul profesor Mircea Malița, fost 
ministru al Învăţământului, susţinea această teză într-o exprimare care 
îi e caracteristică: „Nu există adevăr veritabil decât dacă este fructul 
unei experienţe proprii”; pentru că „Fiecare adevăr cucerit de către 
elevi este pentru ei un adevăr veşnic şi constituie o achiziție durabilă”. 

lată câteva sugestii în susținerea ideii angajării efortului 
intelectual propriu al elevilor în actul învăţării, cu implicații reale în 
cultivarea spiritului lor creator: „Plasarea învăţării — ca proces — în 
centrul demersurilor şcolii (important este nu ceea ce profesorul predă, 
ci ceea ce elevul a învăţat); orientarea învăţării spre formarea de 
capacităţi şi atitudini, prin dezvoltarea competenţelor proprii rezolvării 
de probleme, precum şi prin folosirea strategiilor participative în 
activitatea didactică; structurarea unui învățământ flexibil, adaptabil la 
posibilitățile şi interesele fiecărui elev; cultivarea motivaţiei învăţării, 
prin orientarea lor spre inovaţie”. 

O cerință esenţială care asigură însuşirea conştientă a 
cunoştinţelor este înțelegerea, care-i dă elevului posibilitatea de a 


* M.E.N., Curriculum Naţional, Bucureşti, 1998, p.14. 

pătrunde în esența fenomenelor, de a stabili relații de interdependență 
şi influențare reciprocă între acestea. Actul cunoaşterii se realizează 
într-un proces de integrare şi acomodare. Noile cunoştinţe nu se 
adaugă celorlalte, ci se integrează în sistemul de cunoştinţe deja 
format şi se interferează cu cele vechi, asigurând astfel înțelegerea. 

Elevul face dovada că şi-a însuşit cunoştinţele atunci când 
acestea devin funcționale, când el se poate folosi de ele, când poate 
face analize, comparații, când le poate transfera şi aplica. 

Principiul însuşirii active şi conştiente a cunoştinţelor se reali- 
zează prin maniera activizantă a profesorului, care trebuie să asigure 
atitudinea participativă a elevilor. Activismul elevilor în procesul 
învățării trebuie manifestat nu doar ca răspuns la solicitările exte- 
rioare, din partea profesorului sau a altor factori, ci şi ca o motivație 
internă. De aceea, elevii trebuie să cunoască ei înşişi scopul învăţării, 
obiectivele urmărite în fiecare structură sau secvență de învăţare. 
Elevul trebuie determinat să înveţe din motive interne, din însăşi 
nevoia de a şti, de interese cât mai înalte pentru această activitate. 
Acest adevăr, de necontestat, care este motivația învățării ar putea fi 
ridicat la rangul de principiu. Însuşirea activă şi conştientă este, cum 
se constată, un principiu de bază al didacticii. El stă, aşa cum se va 
vedea şi la baza însuşirii temeinice a cunoştinţelor şi abilităților. 

C. c. Principiul însuşirii temeinice a cunoştinţelor, priceperilor 
şi deprinderilor exprimă cerința ca toate achizițiile pe care la 
dobândesc elevii să le poată utiliza atât în activitatea de învăţare, 
asigurându-i acesteia continuitatea, cât mai ales în scopul integrării lor 
socioprofesionale, pe tot parcursul vieții (educaţia permanentă). 

Temeinicia presupune durabilitate şi trăinicie în timp, precum şi 
profunzime în actul învățării, capacitatea de a integra cunoştinţele în 
sistemele cărora le aparţin, de a le corela cu cele însuşite anterior, atât 
la aceeaşi disciplină cât şi la altele. 

Temeinicia învăţării este, în ultimă instanță, un corolar al 
respectării tuturor celorlalte principii ale didacticii. Trăinicia a ceea ce 
se învață se asigură, prin participarea activă şi conştientă a elevilor în 
procesul învăţării, prin continuitate şi sistematizare, prin unitatea între 
senzorial şi raţional etc. De asemenea, temeinicia în învăţare depinde 
şi de măsura în care elevii dispun de tehnici sau instrumente ale 
activităţii de învăţare, altfel spus, de modul în care ştiu cum să învețe. 

O modalitate importantă a asigurării temeiniciei cunoştinţelor 
este repetarea. Aceasta poate avea loc în cadrul fiecărei lecţii, în 
diferite momente ale acestora, cât şi în lecţii speciale de repetare, ce 

au loc la sfârşitul unui capitol, sau la sfârşitul unei etape şcolare 
(semestru — semestriale), an şcolar — finale. 

O regulă de bază cu privire la repetare o constituie luarea în 
considerare a faptului că sensul esenţial al repetării îl constituie 
prevenirea uitării: „repetăm nu pentru a ne reaminti ce am uitat, ci 
pentru a nu uita”. Uitarea e proces firesc şi uneori chiar necesar (în 
cazul unor date, a unor informaţii depăşite). Pentru a fi eficientă, 
repetarea în procesul învăţării necesită esenţializarea, structurarea şi 
sistematizarea cunoştinţelor, ceea ce implică şi selectarea lor, 
eliminarea a ceea ce e neesenţial sau depăşit, vetust. 

In orice activitate de repetare în procesul de învățământ, mai 
întâi se selectează materia ce se repetă, după care se stabilesc 
modalităţile concrete prin care se realizează această sarcină didactică, 
atât în cazul repetărilor curente ce au loc la fiecare lecţie, cât şi la 
lecţiile în care repetarea şi sistematizarea cunoştinţelor este o activitate 
dominantă. 

II. METODOLOGIA INSTRUIRII 


1. Precizări terminologice 


Desfăşurarea procesului de învățământ presupune, cu necesitate 
o temeinică organizare şi conducere, ceea ce implică folosirea unor 
instrumente specifice de lucru, prin care să fie angajat efortul 
intelectual al elevilor în actul învăţării. 

Aceste instrumente de lucru sunt cunoscute sub denumirea de 
metode de învățământ şi se află într-o strânsă relaţie cu însuşi 
conținutul învățământului, cu toate componentele procesului didactic. 

Prin ele se asigură transmiterea (de către profesor) şi receptarea 
(de către elevi) a valorilor multiple ale fiecărei discipline de învăță- 
mânt. Această activitate comună a celor doi „agenţi umani” ai proce- 
sului de învățământ se înfăptuieşte, deci, cu ajutorul metodelor de 
învățământ. 

a) Conceptul de metodologie didactică este utilizat frecvent în 
activitatea de învățământ şi reprezintă totalitatea metodelor folosite în 
ştiinţele educaţiei, în special în pedagogie. Se poate spune că 
metodologia se constituie ca un segment al didacticii, care studiază 
natura, funcțiile şi modul de folosire a metodelor specifice procesului 
instructiv educativ. 

Termenul de strategie didactică semnifică modalităţi de 
abordare a predării şi învăţării printr-o combinaţie optimă a metodelor, 
mijloacelor şi tehnicilor de instruire, prin care să se poată înfăptui 
obiectivele, finalitățile stabilite la parametri superiori de performanţă. 
Foarte frecvent se face uz, bunăoară, de „strategii didactice care 
asigură participarea activă a elevilor în procesul de învățământ”. 

b) Conceptul de metodă de învățământ poate fi înţeles făcând apel 
chiar la etimologia lui. El derivă din grecescul „methodos” (metho — spre 
şi odos — cale, drum). Dacă principiile didactice constituie teze, idei 
călăuzitoare în procesul didactic, cerinţe cu caracter normativ, orientativ, 
ce trebuie respectate pentru obținerea unor rezultate scontate, metodele de 

învățământ ţin de latura executivă a acțiunii. Ele constituie moduri 
concrete de lucru, sunt instrumente practice de desfăşurare a activităţii, 
care asigură atingerea țintelor propuse. Deci, metoda are un caracter 
instrumental, este un mod de intervenție efectivă, de informare şi 
acţionare. Aşa stând lucrurile, principiile se aplică, se respectă, iar 
metodele se folosesc, ca orice instrument de lucru. 

Metodele de învățământ sunt instrumente de lucru atât ale 
profesorului, cât şi ale elevilor. Ele au o sferă de cuprindere asupra 
tuturor componentelor procesului didactic, cu implicaţii atât asupra 
predării, cât şi a învăţării şi a evaluării. De asemenea, metodele 
acționează asupra tuturor formelor de activitate care angajează elevii 
în procesul asimilării de cunoştinţe, la diverse nivele de generalizare 
(noţiuni, reguli, teoreme, legi etc.), precum şi în formarea 
deprinderilor (intelectuale, motrice ş.a.), a unor capacităţi cu implicaţii 
pe tot traseul procesului educaţional, chiar al educaţiei permanente 
(formarea şi dezvoltarea capacităţii de receptare a mesajelor orale sau 
scrise, dezvoltarea capacității de exprimare corectă (orală sau scrisă), 
în general, în formarea competenţelor de comunicare. 

Implicaţiile metodelor se extind în toate dimensiunile educaţiei 
integrale, nu doar la cele care țin, oarecum, numai de educaţia intelec- 
tuală. Chiar şi aici metodele au implicaţii în procesul cultivării 
motivaţiei învăţării, a formării conştiinţei şi conduitei, moral — civice, 
a sentimentelor intelectuale, morale, estetice, religioase, în formarea şi 
cultivarea unor trăsături pozitive de caracter ş.a. 

Încercând formularea unei definiţii cuprinzătoare, metoda 
reprezintă „o cale de urmat în vederea atingerii unor obiective instructiv 
—educative dinainte stabilite, drept o cale de transmitere şi însușire a 
cunoştinţelor, de formare a priceperilor şi deprinderilor, drept o cale 
de transmitere şi însuşire a cunoştinţelor, de formare a priceperilor şi 
deprinderilor; drept o cale pe care profesorul o urmează pentru a da 
posibilitatea elevilor să găsească ei înşişi calea proprie de urmat în 
vederea redescoperirii unor noi adevăruri, a elaborării unor noi 
cunoştinţe şi forme comportamentale, a găsirii unor răspunsuri la 
situaţiile problematice de învăţare cu care sunt confruntaţi ” . 

Orice metodă include în structura sa un număr de operaţii 
ordonate într-o anumită succesiune logică. Aceste operaţii, care apar 
ca tehnici mai limitate de acţiune, ca simple detalii sau componente 
ale unei metode, sunt numite frecvent procedee. În ultimă instanţă, o 

metodă ne apare ca un ansamblu organizat de procedee, care se pot 
succeda sau relua în funcție de o situație nouă. Anticipând, vom 
aminti, pentru exemplificare, faptul că activitatea cu manualul şi cu alte 
cărți — metodă folosită îndeosebi la limba şi literatura română (în şcoala 
primară şi la gimnaziu), dar şi la alte discipline, îndeosebi din grupa 
celor umaniste se constituie din operaţii sau procedee, cum sunt: lectura 
integrală a textului, lectura pe fragmente, formularea ideilor principale 
din fiecare fragment ş.a. Altfel spus, procedeul este un auxiliar specific 
al unei metode. 

c) Privite în viziune sistemică, metodele de învățământ sunt 
indisolubil legate, într-o măsură mai mare sau mai mică, de toate cele- 
lalte componente ale procesului de învățământ. Funcţionalitatea lor este 
determinată de modul în care sunt angajate în întregul mecanism al 
acțiunii didactice, alături de toate celelalte componente ale sistemului. 

Bunăoară, scopul, obiectivele procesului didactic pot fi 
înfăptuite cu atât mai bine cu cât se folosesc metodele cele mai potri- 
vite; la rândul lor, acestea se aleg în funcție de obiective, de scopuri. 
Fiecare disciplină şcolară inclusă în planul de învățământ determină 
un mod propriu, un anumit specific atât în alegerea metodelor, cât şi în 
folosirea propriu-zisă a acestora. Metoda ce se utilizează trebuie să fie 
adecvată conținutului învățământului, specificului fiecărei discipline, 
chiar al fiecărei ramuri (subdisciplină) în parte. 

Folosirea metodelor are în vedere şi formele de organizare a 
activităţii instructiv—educative. În acest sens, activitatea frontală cu 
elevii, cea care are loc în grupuri sau microgrupuri de elevi, sau activi- 
tatea individuală obligă alegerea şi utilizarea unor metode adecvate. 
De asemenea, sarcinile didactice (asimilare de cunoştinţe noi, fixarea 
cunoştinţelor, recapitularea, evaluarea curentă sau finală etc.) care 
apar în fiecare lecţie cer folosirea unor metode specifice. Inseşi 
relațiile de natură pedagogică ce se stabilesc în procesul didactic între 
profesor şi elevi, între elevi şi elevi, între elev şi colectivul clasei etc. 
sugerează folosirea cu discernământ a metodelor de învățământ. 

Alegerea şi folosirea metodelor de învăţământ depind şi de 
specificul formării noțiunilor în domeniul fiecărei discipline şcolare, 
precum şi de particularitățile de vârstă ale elevilor, de nivelul 
dezvoltării lor psihice, de experiența acumulată. 

Metodele de învăţământ au, cum se constată, un caracter 
polifuncțional, ele asigurând simultan şi succesiv realizarea mai 
multor obiective de instruire. 

2. Tendinţe de reînnoire a metodelor de învățământ 


Metodele de învăţământ reprezintă componenta cea mai dina- 
mică, mai mobilă a procesului de învățământ. Această caracteristică a 
metodologiei instruiri este determinată de factori obiectivi. In primul 
rând, înseşi finalitățile, scopurile şi obiectivele cunosc o dinamică 
extrem de accentuată, datorită unor factori generați de ritmurile fără 
precedent de acumulare în cele mai diverse domenii ale acţiunii şi 
cunoaşterii umane. Toate acestea determină schimbări, aduceri la zi a 
conținuturilor procesului didactic prin „prelucrări”, care să corespundă 
nu doar nivelului elementelor de noutate în diferitele ştiinţe, ci şi 
capacităţilor de receptare ale subiecților actului învăţării, care rămân, 
în mare măsură, neschimbate. 

Cum e şi firesc, orice schimbare, fie ea şi în sensul acumulărilor 
spectaculoase, ce apar în unele componente ale procesului didactic, 
implică intervenţii corespunzătoare şi în celelalte elemente ale 
sistemului. Şi fiindcă în sistemul numit proces de învățământ metodele 
sunt instrumentele de lucru care asigură în mod nemijlocit realizarea 
ţelurilor propuse, adaptarea modului de utilizare a lor la noile condiţii, 
precum şi „găsirea” unor formule de evaluare, de îmbinare a lor, prin 
conceperea unor strategii didactice adecvate devine o necesitate obiec- 
tivă, de primă dimensiune. Nu poate fi vorba de schimbarea întregului 
instrumentar metodic, ci de adoptarea şi folosirea lui de o manieră 
care să asigure obținerea performanţelor dorite în noile condiţii. 

lată, sintetic, câteva tendințe de înnoire nu atât a metodelor, cât 
mai ales a modului de utilizare a lor, pentru a le spori eficienţa: 

— extinderea sferei metodologiei didactice, potrivit cu marea 
diversitate a situaţiilor noi de învăţare, determinate îndeosebi de 
finalitățile şi conținutul procesului de învățământ; 

— creşterea ponderii utilizării metodelor active, care solicită şi 
exersează operaţiile gândirii, participarea activă şi conştientă, înteme- 
iată pe înţelegerea profundă a ceea ce se învaţă; creşterea calității 
formelor de muncă independentă a elevilor în procesul învăţării; 

— plasarea învăţării, ca proces, în centrul demersurilor şcolii 
(important este nu cea ce profesorul a predat, ci ceea ce elevul a 
învăţat (Curriculum Naţional); 

— orientarea învăţării spre formarea de capacități şi atitudini, prin 
dezvoltarea competențelor proprii în rezolvarea de probleme, precum 
şi prin folosirea strategiilor participative în activitatea didactică. 
(Cf. Curriculum Naţional); 

— perfecționarea metodelor de comunicare orală, în sensul 
sporirii gradului lor de eficiență, a capacităţii de a transmite şi recepta 
o cantitate mai mare de informaţii într-un timp relativ mai scurt, de a 
opera o mai bună selecţie a informaţiilor; 

— diminuarea ponderii metodelor verbaliste, relativ pasive, care 
se bazează pe memorie şi memorizare, în favoarea extinderii 
metodelor de elaborare prin eforturi proprii a cunoştinţelor noi, a 
metodelor euristice de învăţare prin căutare, cercetare, descoperire; 

— folosirea metodelor care combină învăţarea individuală cu 
munca în echipă şi cu cea colectivă, precum şi a metodelor care 
asigură intensificarea relației profesor — elev; 

— folosirea metodelor de învățământ de aşa manieră încât să fie 
sporită valoarea lor instrumentală, în sensul de a-i ajuta pe elevi să-şi 
însuşească şi să-şi cultive capacitatea de a învăţa cu mijloace proprii, 
de-a se autoinstrui, în perspectiva educației permanente. 

Teza care se desprinde din enunţurile de mai sus este aceea că 
exigenţele la care trebuie să răspundă folosirea unei metode sunt 
asigurate prin modul în care este prezentată informația şi prin gradul 
de antrenare a elevilor, a efortului lor intelectual în procesul învăţării. 

Capacitatea activizantă a unei metode ţine de priceperea cu care 
este folosită. Bunăoară, metodele de comunicare orală, cum sunt 
povestirea sau conversaţia, pot şi să stimuleze, să sporească efortul 
intelectual al elevilor, dar şi să frâneze, să mențină efortul de gândire la 
suprafața fenomenelor. Prin urmare, importantă este nu atât metoda 
folosită, ca atare, ci modul, spiritul în care este utilizată. De aceea 
încercarea de a grupa metodele de învățământ în „clasice” şi „moder- 
ne”, în „active” şi „pasive” este total nejustificată. Metodele de învăţă- 
mânt nu pot fi considerate în mod arbitrar nici vechi nici noi, nici active 
nici pasive; metodele „clasice” pot fi folosite în manieră modernă 
pentru a răspunde cerinţelor învăţământului modern, iar cele „moderne” 
pot deveni cu timpul tradiționale, în funcţie de vechimea lor şi de felul 
în care sunt folosite. Fiecare metodă posedă, în măsură mai mare sau 
mai mică resurse activizante, care stau la îndemâna profesorului. 

Orice metodă dispune de rezerve care o pot face activizantă în 
funcție de capacitatea profesorului de a-i valorifica respectivele 
rezerve sau resurse, având o contribuţie specifică la declanşarea şi 
menţinerea unei atitudini active a elevului în procesul învățării. 
Oricum, perfecționarea continuă a metodologiei didactice rămâne o 
preocupare statornică a tuturor celor implicaţi într-un fel sau altul în 
activitatea de învățământ. 

3. Sistemul metodelor de învăţământ 


Din consideraţiile de ordin terminologic făcute mai sus, se poate 
desprinde diversitatea metodelor de învățământ, determinată atât de 
complexitatea procesului de învățământ, precum şi a situaţiilor de 
învățare. Exigenţele învățământului contemporan nu numai că nu 
acceptă uniformizarea sau şablonismul metodic, înscrierea metodelor 
în tipare prestabileşte, dar se declară deschis în favoarea diversificării 
lor. Însăși diversificarea situaţiilor de instruire sugerează folosirea 
unei mari varietăţii de metode şi procedee. 

De aceea, este firească încercarea de a face o clasificare a 
metodelor, ceea ce nu e deloc un lucru simplu. Aceasta explică exis- 
tența unor criterii diferite de grupare a lor. 

O clasificare a metodelor de învăţământ care îşi dovedeşte 
viabilitatea aparţine lui loan Cerghit. lată această grupare a 
metodelor, denumirea fiecărei grupe sugerând chiar criteriile ce au stat 
la baza clasificării lor. 

A. Metode de comunicare orală (bazate pe limbajul oral): 

a) Metode expozitive (afirmative); 
b) Metode interogative (conversative, dialogate). 
B. Metode de comunicare scrisă (bazate pe limbajul scris): 
a) Activitatea cu manualul şi cu alte cărți. 
C. Metode bazate pe contactul cu realitatea şi cu substitute ale 
realității (intuitive): 
a) Metode experimentale; 
b) Metode demonstrative. 

D. Metode bazate pe acţiune: 

a) exercițiul; 

b) studiul de caz; 

c) metode de simulare: jocuri didactice, jocuri simulative; 

d) lucrări practice. 


4. Descrierea principalelor metode de învăţământ 


A. Metode de comunicare orală 


a) Metode expozitive (afirmative) 

Procesul de învăţământ este, prin excelenţă, un proces de comu- 
nicare, prin care elevii au acces la valorile culturii. Achiziţionarea 
acestor valori se face prin intermediul limbajului; comunicarea 


"1. Cerghit, Op. cit., p. 89. 

informaţiilor pe cale verbală constituie modul cel mai direct pentru 
dobândirea acestora. Avantajele pe care le oferă prezentarea, expu- 
nerea prin intermediul cuvântului rostit şi receptat mintal, prin auz, a 
făcut ca metodele expozitive să fie utilizate în procesul de învățământ, 
încă de la primele forme instituţionalizate de educaţie. 

Transmiterea şi receptarea experienţei acumulate de omenire se 
face în modul cel mai simplu, prin cuvinte, pe cale orală (sau scrisă), ceea 
ce permite vehicularea unei mari cantități de informaţii într-un timp scurt. 
Fiind, din acest punct de vedere, foarte productive metodele expozitive 
(de comunicare orală) sunt folosite frecvent, îndeosebi în condițiile 
„exploziei informaţionale” care caracterizează epoca noastră. 

In acelaşi timp, redescoperirea de către elevi a adevărurilor pe 
care le învaţă, nu poate acoperi decât o mică parte din ceea ce ei 
trebuie să înveţe. A cere ființei umane să redescopere totalitatea 
culturii se pare a fi un lucru imposibil (cf. J. Brunner). De aceea, o 
bună parte din cunoştinţele fundamentale (fapte, date, evenimente, 
teze, principii etc.) cu care operează fiecare ştiinţă sunt prezentate 
elevilor pe cale expozitivă, prin comunicare orală (sau scrisă). 

O expunere orală făcută cu pricepere poate oferi elevilor modele 
de gândire ştiinţifică, de exprimare clară, un mod de abordare 
rațională a unor realităţi, de tratare a unei teme. Ea îi poate orienta pe 
elevi cum să-şi organizeze şi să-şi structureze propriile lor observaţii 
şi să le prezinte oral, printr-o exprimare îngrijită, atrăgătoare. Dezvol- 
tarea capacităţii de receptare şi exprimare orală a mesajelor reprezintă 
un obiectiv prioritar al învățământului modern. 

Folosirea metodelor expozitive prezintă însă şi anumite limite. 
Comunicarea unor cunoştinţe „gata elaborate”, oarecum impuse în 
mod autoritar, îi obligă pe ascultători să le accepte, să le înțeleagă şi să 
le memoreze pentru a fi apoi reproduse. De asemenea, aceste metode 
fac apel la receptivitatea elevilor fără ca ei să participe activ la 
elaborarea de noi achiziţii, să-şi exerseze gândirea şi spiritul critic; 
activitatea lor este redusă, din care cauză poate să apară plictiseala şi 
chiar oboseala; se poate instala predispoziția spre superficialitate şi 
formalism în învăţare. 

In ciuda unor astfel de fenomene negative posibile, folosirea 
acestor metode este absolut necesară, iar efectele negative amintite pot 
fi depăşite prin măsuri adecvate. Asemenea măsuri sunt pe deplin 
posibile, dacă se au în vedere, totuşi, atuurile lor, care, valorificate, pot 
compensa cu prisosință eventualele efecte negative. De altfel, în ultima 
vreme se încearcă o revitalizare a metodelor expozitive, recurgându-se 

la procedee care să asigure formarea unor audienţi (ascultători) activi, la 
stimularea motivației învățării, la alternarea strategiilor inductive cu 
cele deductive în prezentarea cunoştinţelor, la folosirea unor mijloace 
grafice, a unor proiecţii, a unor surse suplimentare de informaţii 
(lectură, extrase din documente, fragmente din opere ş.a.). 

lată în cele ce urmează prezentarea câtorva din formele pe care 
le pot lua metodele de comunicare orală. 

Povestirea este o metodă de comunicare orală, care răspunde mai 
ales nevoilor specifice de cunoaştere ale preşcolarilor şi şcolarilor mici, 
precum şi înclinației fireşti a copiilor spre miraculos, spre fabulaţie. 
Poveştile, povestirile, basmele, legendele sunt specii literare dintre cele 
mai îndrăgite de copii şi elevi, iar înţelegerea integrală a mesajului unor 
asemenea creaţii, atât sub raport informativ, cât mai ales emoţional, se 
realizează cel mai bine şi productiv prin folosirea povestirii. 

Dacă la grădiniţă şi în primele trepte ale şcolii copiii şi elevii pot fi 
cuceriți de farmecul povestirii, în clasele superioare ei ascultă cu plăcere 
episoade reprezentative din opere literare, ori fapte istorice depărtate în 
timp şi spaţiu, iau cunoştinţă de biografiile unor mari personalități. 

Prin povestire, deci, se comunică îndeosebi fapte şi evenimente 
care, în general, nu pot fi desprinse din experienţa proprie a elevilor. De- 
ducem, din cele arătate mai sus, că această metodă se foloseşte mai ales 
la discipline cum sunt literatura, istoria, geografia, ştiinţele naturii ş.a., 
cu o pondere diferită. 

lată câteva cerințe a căror realizare asigură sporirea eficienței 
povestirii: 

— stabilirea şi selectarea cu grijă a materialului ce se comunică 
prin povestire, ţinând seama de obiectivele propuse, de conţinutul se- 
lectat, de sursa folosită (manual, culegeri de texte, antologii, lecturi ş.a.), 
după care se fixează durata povestirii şi locul din lecţie în care se 
foloseşte; 

— asigurarea caracterului logic, prin exprimarea clară a ideilor 
esenţiale; corelația dintre datele concrete şi generalizările formulate; 

— caracterul plastic-intuitiv al povestirii, care să permită elevilor 
nu doar să audă, ci să şi „„vadă” ceea ce li se povesteşte; 

— caracterul emoţional, prin sublinierea unor fapte, întâmplări, prin 
plasticitatea şi expresivitatea expunerii. Acestea se asigură şi prin: accent, 
pauze (logice, psihologice, ritm, gestică, mimică). Povestirea emoţionează 
dacă cel ce povesteşte este el însuşi emoţionat de ceea ce prezintă. 

Explicaţia este o metodă care semnifică o acţiune de desluşire, 
de dezvăluire a ceea ce nu iese imediat în evidență. Ea presupune 

aflarea, pe baza unei argumentaţii deductive — de la general la 
particular — a unor adevăruri noi. Profesorul (cel care comunică pe 
cale orală) porneşte de la enunţarea clară a unor concepte, reguli, 
norme, teoreme etc. pe care elevii le cunosc deja, după care analizează 
şi argumentele, premisele sau cauzele, iar apoi prezintă exemple sau 
diferite cazuri aplicative, particulare; pe această cale se asigură 
dezvăluirea sau desluşirea, întărirea şi confirmarea celor expuse. 
Astfel, elevii sunt ajutați să-şi clarifice şi să adâncească înțelegerea 
noilor cunoştinţe (concepte, reguli, principii, legi etc.), prin raportarea 
lor la structuri de ordin inferior acestora. 

Explicația se foloseşte îndeosebi la discipline cum sunt 
gramatica, matematica, diferitele ramuri ale ştiinţelor naturii ş.a. 
Astfel, la gramatică, în condițiile dispunerii concentrice a materiei, se 
poate recurge frecvent la explicație, folosindu-se demersul deductiv, 
în vederea lărgirii sferei unor noțiuni sau categorii gramaticale pe care 
elevii le cunosc deja din lecţiile anterioare sau chiar din anii anteriori. 
La fel, la matematică se pot prezenta direct unele reguli sau norme 
cunoscute pentru efectuarea unor cazuri de operaţii similare, dar de o 
complexitate sporită. 

Atunci când se poate recurge la ea, calea deductivă este foarte 
productivă; accentul cade pe receptarea conştientă a ceea ce se învață 
ca noutate, iar elevii îşi însuşesc însăşi logica ce stă la baza noilor lor 
„descoperiri”, chiar dacă nu ajung la acestea decât prin propriul efort. 

Prelegerea şcolară este expunerea de către profesor a cunoş- 
tințelor sub forma unor înlănțuiri de raționamente şi descrieri, care au 
preponderență față de prezentarea faptelor. De aceea, o asemenea 
metodă de comunicare orală se foloseşte mai frecvent la liceu, 
îndeosebi la clasele terminale şi în învățământul universitar. 

Cerinţele pe care le incumbă folosirea prelegerii sunt, în linii 
mari, aceleaşi ca şi în cazul folosirii povestirii. În plus, ea necesită o 
ierarhizare foarte riguroasă a ideilor (stabilirea unui plan al expunerii), 
grijă deosebită pentru esenţializarea cunoştinţelor, sublinierea 
argumentației ştiinţifice cu explicațiile necesare, enunțarea unor 
ipoteze şi teorii, analiza şi interpretarea critică a acestora. Frecvent, 
planul de structurare logică a materiei se aduce la cunoştinţa elevilor, 
fie la începutul, fie pe parcursul lecţiei. Pe măsura expunerii, după 
epuizarea fiecărui punct din plan se pot face scurte fixări sau concluzii 
parţiale, cu sublinierea a ceea ce este esenţial. 


b) Metode interogative (conversative) sau dialogate 

Conversaţia este metoda de învățământ prin care profesorul 
angajează efortul de gândire al elevilor în procesul învăţării, cu ajutorul 

întrebărilor, fie în scopul dobândirii unor cunoştinţe noi, fie pentru 
consolidarea, sistematizarea, verificarea, evaluarea celor învăţate anterior. 

In situaţia în care, prin întrebări adecvate şi răspunsuri cores- 
punzătoare, elevii sunt conduşi spre cucerirea unor cunoştinţe noi, 
metoda poartă denumirea de conversaţie euristică. Iniţiatorul acestei 
metode este considerat cunoscutul gânditor grec, Socrate, care o 
folosea pentru a conduce discuţiile cu tinerii, prin întrebări formulate 
şi puse cu multă iscusinţă, astfel încât teza sau concluzia filosofică sau 
morală pe care urmărea s-o scoată, să rezulte în mod firesc din 
răspunsurile celor cu care purta conversaţia. Etimologic, termenul de 
euristică vine din grecescul euriskein, care înseamnă „a afla”, „a 
descoperi”, „a găsi”. Atunci când, prin conversaţie se realizează 
reproducerea celor învăţate, care deseori poate lua forma unei învăţări 
mecanice, care nu angajează decât în mică măsură efort intelectual, 
conversaţia e cunoscută sub denumirea de catihetică. 

Conversaţia euristică are ca principală funcţie didactică să 
mobilizeze elevii ca prin efort propriu de gândire, prin apel la 
cunoştinţele de care dispun şi la întreaga lor experiență de participare 
activă la procesul învăţării, să-i conducă la „descoperirea” unor 
adevăruri noi pentru ei. Cunoştinţele noi pot fi dobândite de către elevi 
fie prin contactul direct sau mijlocit de materiale intuitive, fie prin 
analiza unor date, a unor exemple, a unei experienţe anterioare. Astfel 
noile achiziţii sunt „deduse” din cele acumulate anterior sau pe cale 
inductivă (de la particular la general). Când este vorba de date exacte 
din domeniul istoriei, al geografiei sau al altor discipline, conversaţia 
euristică este completată cu expunerea profesorului. 

Conversația poate îndeplini funcții diverse în procesul didactic, 
în diferitele momente ale lecţiei. Astfel, conversaţia introductivă are 
rolul de a familiariza elevii cu natura activităţii pe care urmează să o 
desfăşoare, legat de subiectul lecției; conversaţia euristică are funcția 
de a conduce elevii spre dobândirea unor cunoştinţe noi; conversaţia 
de aprofundare, cu funcţia de clasificare şi aprofundare a cunoştin- 
telor pe care elevii le-au aflat în prealabil; conversaţia de verificare 
sau de control (evaluare, examinare) a performanţelor realizate. 

Se poate spune, despre conversaţie, că ea este metoda care 
introduce elevii pe căile cunoaşterii, prin investigare, cercetare, 
problematizare. În acest sens, cercetările noi în domeniu subliniază 
necesitatea ca această metodă să fie astfel folosită încât să-i fie sporite 
funcţiile ei formative, euristice. Se preconizează o conversație de mare 
supleţe, favorabilă declanşării operaţiilor de gândire şi intensificării 
efortului mintal. 

Conducerea dialogului presupune nu numai sensul univoc, între 
profesor şi elevi, profesorul având doar rolul de examinator, ci o 
discuţie mult mai largă; partenerul nu se limitează doar la a întreba, ci 
stimulează elevii să pună ei înşişi întrebări. Pe această cale se creează 
relații multiple: profesor-elev, elevi-profesor, în care răspunsurile să 
fie date, pe cât posibil, numai de elevi; asemenea relaţii complexe 
angajează exprimarea unor opinii personale, un larg schimb de 
informaţii. Se apreciază, în acest sens, că o lecție este cu atât mai 
reuşită, cu cât elevii răspund la întrebări pe care şi le pun ei înşişi. 

Cheia succesului în folosirea conversaţiei o constituie formula- 
rea întrebărilor, iar gradul de participare a elevilor în actul cunoaşterii 
este determinat de natura întrebărilor, de felul în care sunt constituite 
în sistem, într-o succesiune logică. 

In raport cu nivelul efortului intelectual al elevilor în formularea 
răspunsurilor, se poate face şi o grupare a întrebărilor: întrebări cu 
funcţie reproductivă, care fac apel, mai ales la memorie, de tipul: Ce 
este?, Ce aţi avut de învățat?; reproductiv-cognitive: Care?, Cine?, 
Când?, întrebări cu funcţie productivă: De ce?, Cum?, Pentru ce?. 
Acestea din urmă, în general întrebările cauzale, relaționale, ca şi cele 
ipotetice (... dacă, atunci) sunt productive sub raportul orientării 
gândirii spre operaţii superioare. Didactica modernă sugerează o mai 
frecventă utilizare a întrebărilor convergente (care îndeamnă la 
analize, sinteze, comparații, explicaţii, asociații de idei ş.a.) şi, 
îndeosebi, a întrebărilor divergente (care orientează gândirea pe 
traiectorii originale, inedite, spre diversitate de soluţii etc.), precum şi 
a întrebărilor de evaluare, care solicită formularea unor judecăţi de 
valoare sau a celor de anticipație. 

In didactica modernă se tinde, de asemenea, spre evitarea 
întrebărilor care fragmentează excesiv materia şi care cer de fiecare 
dată un singur răspuns, şi acela aşteptat, lipsind elevul de posibilitatea 
pe care o are de a-şi arăta propria iniţiativă şi spontaneitatea în 
gândire. Se încearcă să se impună o conversaţie mai puțin dirijată, de 
mai mare supleţe, cu întrebări mai cuprinzătoare, mai „deschise”, ce 
incită la explorarea mai multor variante, a mai multor răspunsuri. 
(Exemplu: Ce caracteristici are rădăcina unei plante? este de preferat 
unei suite de întrebări de tipul: Ce formă are rădăcina?, Ce culoare 
are ...? etc.) 

lată şi câteva condiții (cerinţe) care ţin mai ales de acuratețea 
formulării întrebărilor şi răspunsurilor: 

— să fie formulate clar şi precis, în sensul de a orienta elevii spre 
răspunsurile dorite, spre ceea ce este esenţial; 

— să nu ceară răspunsuri monosilabice („da”, „nu”); 

— să nu se pună întrebări „viclene” (/n ce an a avut loc bătălia 
lui Mihai Viteazul de la Stănileşti?); 

— să stimuleze gândirea elevilor, obligându-i să motiveze răspunsurile; 

— întrebările să aibă succesiune logică; 

— să fie adresate clasei întregi, nu unui singur elev; 

— întâi se formulează întrebarea, se lasă timp de gândire şi apoi 
se indică şi elevul care răspunde ş.a. 

Problematizarea, ca orientare nouă în didactică este o variantă 
modernizată a conversaţiei euristice, o modalitate a teoriei învăţării 
prin descoperire (I. Cerghit). 

Cum este cunoscut, gândirea reprezintă un proces psihic legat de 
acțiune şi derivat din acţiune. Acțiunea se întâlneşte în mod obişnuit, 
inerent cu situaţii incerte, când e nevoie de reflectare, de cercetare a 
realităţii, în vederea reducerii incertului. Gândirea acţionează când 
cunoştinţele şi experienţele vechi devin insuficiente pentru a impul- 
siona progresul acţiunii, al cunoaşterii; atunci când apar dificultăți în 
activitate; altfel spus, atunci când apar probleme. 

Prin efort de gândire se poate ajunge la soluții în rezolvarea 
problemelor. Ceea ce incită şi angajează gândirea este perceperea unei 
situaţii care contrazice modul obişnuit de a acţiona şi provoacă uneori 
derută, dar şi tendința de a depăşi momentul. Nevoia de a gândi este 
provocată de o situaţie dificilă sau de ivirea unui obstacol, care se doreşte 
să fie depăşit. De fapt, se poate spune că progresul în ştiinţă începe cu 
problemele, iar gândirea nu este un scop în sine, ci serveşte ca un mijloc 
pentru a conferi eficiență acțiunii. In fața unor situații noi, acţiunea 
nefiind dotată cu mijloace suficiente, se recurge la aportul gândirii. 

Problema apare, aşadar, ca o incapacitate de moment de a 
continua acţiunea, însoțită însă de dorinţa şi tendința depăşirii acestui 
moment. Dezadaptarea în acţiune se manifestă din cauza nepotrivirii 
între elementele (datele) ce le posedă subiectul (cel ce învaţă) şi natura 
dificultăţilor. Pentru aceasta e necesară o completare de informaţii, o 
reorganizare a acestora în conformitate cu specificul „problemei”. 

Prin urmare, o problemă nu se iveşte oricând, la întâmplare, în 
mintea unui individ, ci numai în acţiunile lui practice ori teoretice, de 
explorare, de invenţie, adică în procesul unei cunoașteri deschise. 
Insuşirea cunoştinţelor, în ipostaza lor de produs gata elaborat, 
generează în mică măsură probleme pentru cel care şi le-a însuşit în 

acest mod. O cunoaştere închisă nu poate favoriza apariţia noilor idei. 
Ca urmare, elevii nu pun probleme şi întrebări profesorilor decât 
foarte rar, pentru că nu înțeleg realităţile studiate şi, ca atare, nu 
sesizează contradicţiile specifice situaţiilor-problemă. 

Or, învăţământul euristic favorizează naşterea unor probleme în 
mintea elevilor, ele rezultă chiar din activitatea de cunoaştere şi de 
elaborare a unor lucrări de investigare. Elevii îşi dau seama, pe această 
cale, de insuficiența cunoştinţelor de care dispun la un moment dat şi 
implicit apare interesul şi dorința rezolvării situațiilor-problemă create. 

lată, spre ilustrare, câteva tipuri de situaţii-problemă: 

— când elevul se găseşte în situaţia de a alege dintr-un sistem de 
cunoştinţe numai pe acelea care îi sunt necesare pentru rezolvarea 
acelei situaţii; 

— când elevului i se cere să aplice în condiţii noi cunoştinţele 
asimilate anterior; 

— când elevul se află în impas datorită contradicţiei dintre modul 
de rezolvare posibil teoretic şi incapacitatea lui de aplicare în practică; 

— când elevul este solicitat să „vadă” dinamica mişcării în statica 
unei scheme ş.a. 

Asemenea situații-problemă pot fi depăşite şi rezolvate recur- 
gând la învăţarea prin descoperire. Prin definiție, rezolvarea de 
probleme implică de fapt o descoperire. 

Învăţarea prin descoperire este concepută după principii 
similare cu ale problematizării. Elevul este pus în situaţia de a căuta 
independent soluţia unor probleme, cauza unor fenomene etc. 
Profesorul îl introduce în tehnicile de colectare, organizare şi 
interpretare a datelor şi îl stimulează în eforturile de căutare şi de 
formulare a unor generalizări. lată, pentru exemplificare, cum poate fi 
gândită şi realizată o „descoperire” dirijată. Li se prezintă elevilor o 
hartă a zonei în care se află aşezarea în care locuiesc (poate fi şi una 
improvizată, dar care să creeze probleme), zonă care conţine indicarea 
râurilor, lacurilor, specificul reliefului, resursele naturale, de suprafață 
Şi, eventual subterane etc. Li se cere să arate unde vor fi marcate 
principalele oraşe, şosele, linii de cale ferată etc. Va urma o discuţie 
pentru motivarea soluţiilor propuse de elevi, după care se prezintă, 
pentru comparare, harta reală, cartografiată. 

Modalităţile de învăţare prin redescoperire corespund, în 
general, formelor de raţionament pe care se întemeiază: 

— descoperirea pe cale inductivă, de la fapte, date, exemple etc. 
analizate, pe baza operaţiilor de gândire, se poate ajunge la 


108 


generalizări. De exemplu, pornind de la diferite categorii de vieţuitoare 
— animale se cere o grupare a lor. Aceasta poate fi realizată în moduri 
diferite în două grupe: domestice şi sălbatice; sau după mediul în care 
trăiesc; la suprafața pământului, subteran, acvatic, în aer etc.; 

— descoperirea pe cale deductivă, de la general la particular. 
Astfel, în studiul gramaticii, pe baza dispunerii concentrice a 
conținuturilor învățării în clasele anterioare, o anumită noţiune 
gramaticală a fost definită, în scopul respectării particularităţilor de 
vârstă ale şcolarilor, fără a se lua în considerare toate cazurile 
particulare ale noţiunii respective: în clasele mai mari, definirea 
acestora se face complet pornindu-se de la definiţia cunoscută de către 
elevi încă din clasele inferioare, deci de la general. Se adaugă situaţiile 
sau cazurile noi, care au devenit accesibile elevilor pe baza experienţei 
dobândite. De asemenea, tot pornindu-se de la general se învaţă 
categoriile gramaticale ale noţiunii respective; 

— descoperirea prin analogie. Termenul de analogie semnifică o 
asemănare (parțială) între două sau mai multe noțiuni, situații, feno- 
mene, ceea ce în cazul de față sugerează descoperirea unor situații 
similare cu cele cunoscute dinainte. Astfel, spre exemplu, la matemati- 
că, noile cazuri ale unor operaţii pot fi aflate pornindu-se de la cele 
învăţate anterior, prin „descoperirea” a ceea ce este nou şi prezintă 
dificultate sporită, tocmai pe baza cazurilor analoage, învăţate anterior. 


B. Metode de comunicare scrisă: lectura 


1. Activitatea cu manualul şi cu alte cărţi; tehnica lecturii 

O adevărată şi eficientă educaţie permanentă nu poate fi 
concepută dacă şcoala nu-i învaţă pe elevi cum să înveţe. Din acest 
punct de vedere, lectura cărţii reprezintă o metodă esențială, absolut 
necesară, o cale indispensabilă pentru autoinstruire. Nu există un 
domeniu al cunoaşterii omeneşti, care să nu-şi găsească sălaş în 
literele cărților, în diverse publicații, acestea fiind unele dintre cele 
mai răspândite purtătoare de informaţii, de mesaje. „Cartea e o cameră 
de provizii, este şi un instrument de lucru. Ea trebuie să ofere noţiuni, 
să contribuie la dezvoltarea gândirii şi să sugereze aplicaţii utile, din 
ceea ce s-a învăţat. De aceea, cartea şcolară trebuie să fie, în acelaşi 
timp, un compendiu şi un manual de exerciţii”. 


” Emile Planchard, Cercetarea în pedagogie, Editura Didactică şi 
Pedagogică, Bucureşti, 1972, p. 239 

A-i învăţa pe elevi să înveţe cu ajutorul cărţii, al lecturii înseamnă, 
în primul rând, a-i învăţa cum să înveţe, cum să folosească o carte, cum 
să desprindă, să înțeleagă conținutul esențial al textului tipărit, pentru că 
„există o adevărată prăpastie între a şti să citeşti şi a şti să înveţi, a şti să 
exploatezi lectura, să te slujeşti cum trebuie de acest mijloc special care 
este textul tipărit”. De aceea, „prin activitatea cu manualul, în general 
cu cartea, se urmăreşte atât înţelegerea de către elevi a mesajului unui 
text, a valorilor multiple ale lui (cognitive, formativ-educative, cultural- 
artistice, stilistice etc.), cât şi formarea capacității de a se orienta în mod 
independent în textul citit, învăţarea unor instrumente ale muncii cu 
cartea” 

De altfel, unul din obiectivele-cadru prioritare ale studiului 
limbii şi literaturii române în şcoală este „Dezvoltarea capacităţii de 
receptare a mesajului scris (citirea/lectura)” . 

Primele elemente ale acestei capacităţi se învață în clasele 
primare, dar procesul perfecţionării şi adaptării acestei capacităţi la 
exigenţele tot mai mari ale învăţării prin intermediul cărţii continuă şi 
pe celelalte trepte ale şcolarităţii. 

In clasele primare, obiectivele de referință ale formării 
capacităţii de receptare a mesajului scris se realizează prin intermediul 
unei metode specifice, denumită lectură explicativă, metodă care pe 
treptele următoare ale sistemului de învățământ ia formele analizei 
literare. Lectura explicativă este o îmbinare a lecturii (cititului) cu 
explicaţiile necesare, care, împreună duc, în cele din urmă, la 
înțelegerea mesajului textului. Se poate spune că, de fapt, lectura 
explicativă, analiză literară în perspectivă, este mai mult decât o 
metodă; ea poate fi considerată un complex de metode, dacă avem în 
vedere că face apel şi la conversaţie şi la explicații, la exerciţiu, chiar 
la demonstraţie. 

Fiind un instrument de lucru, folosit în scopul receptării unei 
creaţii scrise, lectura explicativă este un act de cunoaştere. 

Valoarea manualelor, care cu peste trei sute de ani în urmă au 
cunoscut o adevărată revoluţie în învățământ, departe de a fi diminuată, 
va spori fără îndoială. Instruirea cu ajutorul cărții reprezintă una dintre 
cele mai rapide şi mai eficiente căi de îmbogăţire a cunoştinţelor, de 


” Bertrand Schwartz, Educația mâine, Editura Didactică şi Pedagogică, 
Bucureşti, 1976, p. 157. 
A, Şerdean, Didactica limbii române, Editura Teora, Bucureşti, 1998, p. 123 
“* M.E.N., Curriculum Naţional, Bucureşti, 1998, p. 26 

formarea unor capacități intelectuale, morale, estetice. Volumul de timp 
necesar însuşirii acestora este de trei sau patru ori mai mic decât cel 
solicitat de comunicarea orală şi cu atât mai restrâns faţă de cel consumat 
în practicarea „metodelor de descoperire”. 

Pe toate treptele învățământului, manualul se dovedeşte a fi unul 
dintre auxiliarele esenţiale de perfecţionare şi optimizare a activităţii de 
învăţare. In ultimele trepte ale învățământului şi îndeosebi în ceea ce 
solicită învăţarea continuă (educaţia permanentă), indicele de folosire a 
cărții este foarte mare în raport cu folosirea altor metode. Actul lecturii, 
al cititului rapid este solicitat la maximum şi în „lumea computerizată”. 


2. Tehnici de lucru cu manualul/cu cartea 

Perfecţionarea muncii cu cartea (cu manualul) înseamnă „a avea 
în vedere, în acelaşi timp: 

a) inițierea elevilor în cunoaşterea şi folosirea unor tehnici 
variate de lectură, în funcţie de specificul materiei şi al sarcinilor 
concrete de învăţare şi 

b) însuşirea treptată a unor deprinderi complexe de autoin- 
struire prin lectură”. In vederea realizării primei direcţii de acţiune, e 
vorba de însuşirea de către elevi, mai întâi, a succesiunii de operaţii 
proprii pe care le efectuează cel ce se află în faţa unui mesaj tipărit, cu 
intenția de a-l studia, de a-l recepta cu tot ceea ce conţine el: informa- 
tii exprimate în formele cunoscute, atât de natură pur informativă, cât 
şi formativă. Cititorul face, mai întâi, o privire de ansamblu asupra 
conținutului textului: titlul, structura şi dimensiunile; urmează, even- 
tual, o segmentare a textului, după criterii care țin de specificul 
domeniului sau după modul de exprimare folosit de autor; în 
continuare, se face lectura pe aceste segmente ale textului, se recurge, 
dacă e cazul, la dicționare, se reţine şi — eventual — se notează ceea ce 
e esenţial din fiecare segment. Pe această cale, la sfârşitul lecturii, 
cititorul are o privire sintetică asupra conţinutului textului, concreti- 
zată într-un mic conspect. 

Cât priveşte tehnicile de lectură propriu-zisă, acestea trebuie să 
asigure un ritm adecvat, care să grăbească însă întregul proces al 
învăţării prin intermediul cărții. La începutul procesului de învățare a 
cititului, în clasele primare, ritmul lecturii este extrem de lent, şcolarii 
neavând încă format „câmpul de citire” care să le permită să cuprindă 
„dintr-o privire” unul sau chiar mai multe cuvinte; din această cauză nu 
poate fi vorba de cititul „în gând”. Mai mult chiar, pentru înţelegerea 
sensului cuvintelor, ei simt nevoia să recurgă în realizarea cititului, atât la 
organul vizual, cât şi la pronunție, implicând astfel şi auzul (I. Şerdean). 

Referindu-ne la ştiutorii de carte, aceştia pot să realizeze o 
lectură „în gând”, silențioasă, fără să pronunţe cuvintele pe care le 
citesc. Ritmul este determinat, în aceste cazuri, de capacitatea de 
înțelegere a cititorului, care depinde de gradul de accesibilitate a 
textului. Oricum, citirea în gând este de profunzime şi este consacrată 
înțelegerii conținutului cunoştinţelor, care poate fi exprimat în niveluri 
diferite de generalizare. Se înțeleg mai uşor datele, faptele, 
evenimentele etc. şi cu efort intelectual mai mare secvențele din texte 
care conţin norme, principii, reguli, teze, teoreme etc. 

Citirea selectivă este un procedeu folosit pentru a găsi răspuns 
la anumite întrebări sau probleme care prezintă interes sporit sau 
dificultăţi în înţelegere. Citirea rapidă este apanajul celor cu bogată 
experienţă în „arta lecturii” şi depinde în mare măsură de experienţa 
dobândită, de corectitudinea exerciţiilor, de măsura în care au fost 
angajate capacităţile intelectuale ale cititorului. Cercetările întreprinse 
în acest domeniu au stabilit că un cititor cu experiență poate ajunge să 
parcurgă unu până la trei mii de cuvinte pe minut. lar exerciţiul 
efectuat corect, cu efort de înţelegere a sensului celor citite, tocmai 
datorită ritmului rapid, poate facilita obţinerea unor performanţe 
superioare datorită posibilităţii de a anticipa mai rapid sensul unor 
întregi structuri gramaticale. 

O formă cu angajament intelectual sporit şi cu performanţe 
superioare în înţelegerea celor citite o constituie lecturile critice. 
Acestea favorizează sesizarea a ceea ce trece şi „dincolo de materialul 
la care se face referire explicită”, ajută să se înţeleagă semnificaţiile 
mult mai largi care se găsesc în „dosul frazelor” să se desprindă din 
contextul acestora anumite concluzii cu înţelesuri aparte. Experienţa 
didactică mai propune şi alte forme de lectură cu largi resurse în 
procesul cunoaşterii prin mijlocirea cărții: lectura problematizată, 
stimulată de anumite întrebări-problemă, formulate de profesor în 
prealabil, la care elevii să afle răspunsurile adecvate; lectura dirijată, 
în cadrul căreia profesorul orientează, face recomandări în sensul 
concentrării efortului de gândire al elevilor spre ceea ce e esenţial; 
lectura autodirijată sau liberă ş.a. Important este ca elevii să fie 
orientați să treacă de la o formă de lectură la alta, astfel încât ei să 
înțeleagă, pe de o parte, mesajul textului citit, iar pe de altă parte să-şi 
însuşească tehnici ale muncii cu cartea, cu manualul. 

Cu privire la cea de-a doua direcție care asigură performanţe 
notabile prin lectura cărţii, a manualului, sunt necesare exerciții care 
să angajeze activ în procesul lecturii, astfel încât elevii să dobândească 

deprinderi şi obişnuințe care să accelereze procesul învăţării după 
manual (carte). Iată doar enunțate câteva asemenea capacități: 

— capacitatea de a face analiza fiecărei secvenţe a unui text citit, 
de a desprinde ceea ce e esenţial, de a face comparații şi corelaţii care 
să permită exprimarea prin formulări şi structuri de limbă proprii, 
conținutul esențial al fiecărui fragment; 

— capacitatea şi obişnuinţa de a face corelaţii cu datele aflate din 
lecturile anterioare, de a cerceta fapte, evenimente, informaţii, total 
deosebite, ieşite din comun, care pot fi utilizate în situații noi; uşurinţa 
de a interpreta mijloacele de expresie ştiinţifică aflate în paginile cărții 
(tabele, desene, schiţe, scheme, planuri); 

— capacitatea de a consemna sub formă de notițe datele cu 
semnificaţie deosebită asimilate în timpul lecturii; alcătuirea unei fişe 
de lectură, care poate să cuprindă: tema, ideile caracteristice principale 
ale temei, consemnarea unor amănunte semnificative, aprecieri critice, 
aprecieri proprii asupra conţinutului şi valorii textului lecturat. 

Cunoscând practicile actuale de a însoţi manualul cu utilizarea 
unor materiale şi mijloace auxiliare cum sunt culegeri de texte 
originale, culegeri de exerciţii şi probleme, albume, atlase, dicţionare, 
diverse colecţii de materiale demonstrative, benzi magnetice, casete 
audio şi video, este necesară iniţierea elevilor cu modul de folosire a 
acestora. Elevii trebuie învățați cum să se informeze, să se 
documenteze cu privire la modul în care trebuie să opereze cu toate 
aceste instrumente ale activității de comunicare. 


C. Metode bazate pe contactul cu realitatea 


Aceste metode au în vedere contactul nemijlocit al elevilor cu 
lumea obiectelor şi fenomenelor din realitatea înconjurătoare, precum 
şi formarea capacității de investigare, de căutare şi aflare, prin efort 
propriu a unor adevăruri noi pentru elevi. 


1. Observarea independentă este una din metodele cele mai des 
folosite în procesul didactic, îndeosebi în domeniul ştiinţelor naturii. 
A observa, în sensul pe care-l dă didactica acestui proces, înseamnă „a 
lua în atenţie”, în mod nemijlocit obiecte, fenomene, fapte, în scopul 
cercetării lor sub toate aspectele, pentru a le putea cunoaşte cât mai 
bine în profunzimea lor. Aşa cum în domeniul cercetării ştiinţifice, 
observarea este una din metodele cele mai frecvente de investigare şi 
mai la îndemâna oricui, tot aşa în procesul de învăţământ ea răspunde 
nevoii fireşti a elevilor, de „explorare a realității”, reprezentând pentru 
ei o „ştiinţă din experienţă”. 

Această metodă constă în punerea elevilor în contact direct cu 
obiecte şi fenomene, precum şi urmărirea (observarea) independentă a 
acestora, a modului de producere şi desfăşurare a lor, ceea ce-i dă un 
pronunţat caracter euristic şi participativ. Observațiile pot fi de scurtă 
sau lungă durată şi urmăresc, pe de o parte, explicarea, descrierea şi 
interpretarea unor obiecte şi fenomene din perspectiva unor sarcini 
concrete de învăţare, iar pe de altă parte, exprimarea şi explicarea 
rezultatelor obţinute prin observare, inclusiv cu ajutorul unor suporturi 
materiale: tabele, desene, schiţe, grafice etc. 

In general, observarea unui obiect oarecare sau a imaginii aces- 
tuia se face pornindu-se de la întreg la parte, cu ajutorul cuvântului, 
care asigură corelaţia dintre senzorial şi rațional. 

Observaţia este atât o sursă de informaţii, cât şi o cale de a 
forma şi cultiva spiritul de observaţie, capacitatea de a observa în mod 
independent, pentru a surprinde şi reţine ceea ce e esenţial. De asemenea, 
această metodă asigură formarea unor capacități comportamentale cum 
sunt perseverența, răbdarea, consecvența, perspicacitatea, imaginația ş.a. 


2. Experimentul este o metodă fundamentală de învăţare a ştiinţelor 
naturii (fizică, chimie, biologie, disciplinele tehnice şi tehnologice ş.a.), 
fiind, de fapt, o observare provocată. A experimenta î înseamnă a-i pune pe 
elevi în situaţia de a concepe şi a practica ei înşişi un anumit gen de 
operaţii cu scopul de a observa, a studia, a dovedi, a verifica, a măsura 
rezultatele operaţiilor la care au participat efectiv. E o provocare inten- 
ționată, în condiții determinate, a unui fenomen, în scopul observării 
desfăşurării lui, al descoperirii legităţilor care-l guvernează, al verificării 
unor ipoteze. Activitatea experimentală poate lua forma unui experiment 
cu caracter de cercetare (descoperire), a unui experiment aplicativ sau a 
unui experiment destinat formării unor abilități practice, precum şi în 
scop demonstrativ (de ilustrare, de susținere a unei explicaţii etc.). 

Orientările noi în folosirea acestei metode au în vedere trecerea 
de la lucrările experimentale frontale (colective) spre cele efectuate în 
echipe sau individual, în care elevii operează ei înşişi cu materialul 
utilizat, efectuează observațiile de rigoare pe baza unui program 
dinainte stabilit, notează constatările parţiale şi finale, precum şi, dacă 
e cazul, calculele necesare formulării generalizărilor corespunzătoare. 


3. Metode demonstrative 

Întrucât o bună parte din realitatea înconjurătoare nu poate fi 
pusă sub observaţie directă (obiecte şi fenomene din lumea „macro” şi 
„micro” a universului sau care aparțin unor epoci istorice sau spaţii 

geografice îndepărtate, inaccesibile), se recurge la substitute ale 
realităţii, la materiale înlocuitoare ale obiectelor şi fenomenelor 
originale. In astfel de situaţii se recurge la metodele demonstrative. A 
demonstra înseamnă a arăta, a prezenta elevilor obiecte, fenomene, 
procese — reale sau fictive —, imagini ș.a., în scopul asigurării unui 
suport perceptiv, pentru uşurarea efortului de explorare a realităţii, 
pentru a asigura accesibilitatea şi înţelegerea în procesul cunoaşterii. 

Demonstrația îmbracă forme dintre cele mai variate, în funcție 
de materialul intuitiv, demonstrativ ce se utilizează. Există posi- 
bilitatea de a efectua unele demonstraţii cu obiecte sau acțiuni în 
starea lor naturală; un loc de seamă îl ocupă demonstraţia figurativă 
(cu ajutorul reprezentărilor grafice), demonstrația cu ajutorul 
desenului la tablă sau cu ajutorul modelelor (fizice, grafice etc.), 
demonstraţia cu ajutorul imaginilor audiovizuale, demonstraţia prin 
exemple ş.a. 

lată câteva condiţii care asigură eficiență sporită folosirii 
demonstraţiei: 

— materialul intuitiv se arată elevilor numai în momentul în care 
va fi folosit efectiv; aceasta depinde de rolul ce i se acordă: în scopul 
dobândirii unor cunoştinţe noi, pentru fixarea celor învăţate, pentru 
formarea unor abilităţi practice ş.a.m.d.; 

— în măsura în care e posibil, fără a se forța nota, este bine ca perce- 
perea materialului să se facă prin intermediul a cât mai mulți analizatori; 

— obiectele şi fenomenele să fie prezentate, de la caz la caz, pe 
etape, faze specifice dezvoltării (evoluţiei) unui proces; 

— în dirijarea observaţiei să se pornească de la întreg la parte; de 
la perceperea în ansamblu a obiectului, către părţile sale componente, 
cu sublinierea, pe baza comparaţiilor, a unor asemănări şi deosebiri şi 
prin raportarea fiecărei părți la întreg; 

— în timpul demonstrării să se asigure angajarea efortului 
intelectual al elevilor, în scopul formării şi dezvoltării unor capacități 
de cunoaştere, a spiritului de observaţie; să se realizeze o explorare 
perceptivă, mobilizând şi exersând procesele de cunoaştere. 

Folosirea metodei demonstraţiei în viziunea didacticii moderne 
trebuie să aibă în vedere şi modul în care se stabilesc noile relaţii între 
profesori şi elevi. Demonstrarea este o modalitate de investigare a 
realităţii, de iniţiere a elevilor într-un asemenea demers; elevii nu sunt 
simpli „observatori” ai demonstraţiei realizate de profesor, ci trebuie 
să fie participanţi activi, cointeresaţi în a cerceta, a formula întrebări şi 
a găsi răspunsuri la acestea. 

4. Metode de modelare 

„Modelarea didactică este o construcție artificială, substanţială 
sau mentală, a unor modele materiale, privite ca analoage ale unor 
sisteme sau cazuri originale, reale”. Faptul că în explicarea semni- 
ficaţiei acestei categorii de metode am recurs la calea deductivă, 
dovedeşte că înţelegerea lor nu prezintă nici un fel de dificultate, dacă 
avem în vedere însuşi termenul de model, în contextul larg al 
metodologiei instruirii. Modelul, la modul general spus, reprezintă 
ceea ce poate servi ca orientare pentru reproduceri sau imitații; este o 
reprezentare în mic a unui obiect; este o machetă. Şi pentru ca 
înțelesul acestui concept să fie deplin, modelul este sau poate fi şi „un 
sistem teoretic sau material cu ajutorul căruia pot fi studiate indirect 
proprietăţile şi transformările altui sistem mai complex, cu care 
primul sistem prezintă o analogie” (DEX, 1996, p. 644). Sursa folosită 
pentru înţelegerea din punct de vedere lexical a termenului facilitează 
şi înțelesul pe care i-l acordă didactica generală. Căci, transferându-l 
în domeniul metodologiei instruirii, se poate deduce că modelul, ca 
instrument de învăţare, reproduce componentele esenţiale, distincte, 
ale originalului, în scopul accesibilizării explicaţiei, demonstrației şi 
înțelegerii sale. Ceea ce înseamnă că modelul presupune o simpli- 
ficare, o schematizare a realităţii şi, deci, nu poate fi identificat cu 
originalul. Dar, prin mijlocirea lui, a modelului, se poate cunoaşte şi 
înţelege originalul. 

In procesul de învățământ se folosesc modele diferite, care pot fi 
grupate după gradul lor de abstractizare în: 

— modele materiale (intuitive, fizice, tehnice) în rândul cărora se 
află: machetele, care pot fi relativ fidele originalului, dar în miniatură, ale 
unor aparate, maşini, instalații şi mulajele care sunt materiale intuitive. Şi 
unele şi altele sporesc în valoarea lor când sunt şi secţionate; 

— modelele figurative sunt reprezentări grafice: modele mole- 
culare, celulare, atomice etc., diagrame, organigrame ş.a. 

— modelele ideale (abstracte, simbolice) sunt exprimate în for- 
mule, scheme, ecuații. Acest tip de model poate fi prezentat şi sub 
forma unui concept, a unei idei sau teorii, chiar sub forma unui sistem 
simplu de reguli transpuse în plan ideatic (mintal). Bunăoară, simplul 
model grafic al scrierii unei litere, prin conştientizarea regulilor 
grafice, pe cale verbală, devine un model mintal, pe care elevul îl 


"1. Cerghit, V. Bunescu, Metodologia instruirii 1988. În I. Cerghit, 
L. Vlăsceanu, Curs de pedagogie, Universitatea Bucureşti, p. 195. 

poate folosi ca un mijloc de autocontrol, ceea ce-l va scuti să recurgă 
mereu la modelul grafic, extern. 

Modelele îndeplinesc atât funcţii demonstrative, cât şi euristice, 
prin aceea că îi ajută pe elevi să experimenteze, fie nemijlocit, fie în 
plan mintal, ceea ce înseamnă o reală angajare a efortului lor inte- 
lectual, o participare efectivă, specifică într-un proces de investigaţie. 
Lucrul cu modelul îl obligă pe elev să facă mereu corelaţii cu 
originalul, deschizând drumul spre ceea ce este esenţial, prin acţiune. 


D. Metode bazate pe acțiune (operaţionale) 


Dacă metodele de comunicare verbală pun elevii în situația de a 
recepționa, de a vehicula informaţiile şi de a le prelucra, metodele de 
explorare a realităţii le oferă posibilitatea de a învăţa cercetând, 
investigând obiectele şi fenomenele, metodele de acţiune directă 
(operaționale), oferă şansa de a acţiona, de a transpune în fapte, în 
acțiuni experienţa mentală câştigată. 


1. Exerciţiul. A efectua un exerciţiu înseamnă, în sensul cel mai 
larg al termenului, a executa o acţiune în mod repetat, a face un lucru 
de mai multe ori, astfel încât, în cele din urmă, să se dobândească 
unele îndemânări sau deprinderi. 

a) Rolul exerciţiului în procesul învăţării 

In activitatea didactică, exerciţiul reprezintă o metodă de bază, 
care presupune efectuarea conştientă şi repetată a unor operaţii şi 
acțiuni, în esenţă mintale sau motrice, în vederea formării unor 
deprinderi. Detaliind cele de mai sus se poate spune că exercițiul are 
un rol cu totul aparte în întreg procesul învățării. lată câteva date 
oferite în acest sens: 

— asigură învăţarea corectă a unor priceperi şi deprinderi, 
facilitând totodată însuşirea activă, conştientă şi temeinică a noțiu- 
nilor, regulilor, teoremelor, principiilor de bază ale ştiinţei, prin 
aplicarea lor în situaţii variate; 

— contribuie la formarea corectă a unor priceperi şi deprinderi de 
muncă intelectuală şi fizică, a unor forme noi de comportare moral- 
civică; 

— aduc o contribuţie importantă la dezvoltarea unor capacități 
creative, a spiritului de independenţă şi inițiativă; 

— fiind un mod specific de aplicare în practică a celor învăţate, 
priceperile şi deprinderile contribuie la consolidarea celor învăţate şi 
previn uitarea; 

— exerciţiile efectuate în condiţii variate oferă posibilitatea de 
transfer al cunoştinţelor, capacităţilor şi comportamentelor însuşite, de 
evaluare a gradului lor de operaţionalitate. 

Se poate spune că, de fapt, întreaga activitate şcolară are semni- 
ficaţia unui exercițiu, care angajează efortul în procesul învățării, în 
autoperfecționare, în perspectiva educaţiei permanente. 

b) Cerinţe şi condiţii care asigură eficienţa exerciţiului 

Exerciţiul este o metodă complexă, care nu poate fi redusă la 
obținerea unor automatisme, adică a unor deprinderi, înțelese ca părți 
componente, automatizate ale activității. Exersând, elevii nu sunt 
simpli executanți, mai mult sau mai puţin conştienţi, ai unei acţiuni, 
care are în vedere mai mult capacitatea de reproducere a celor 
învăţate; ei trebuie să folosească în mod conştient, cele învăţate în 
prealabil făcând mereu apel la rațiune. Automatizarea, fără a fi 
conştientizată, atrage după sine stereotopia acțiunilor, de unde nepu- 
tința de a le folosi, de a le transfera în situaţii diferite, după nevoi. De 
aici şi neputința unor elevi de a raporta cunoştinţele dobândite la 
situații noi, altele decât cele aflate din diverse surse. 

Cu toate limitele lor, deprinderile au o importanță deosebită în 
activitatea şcolară în general, în procesul învăţării în special. Unele 
dintre ele cum sunt cititul/lectura, scrisul, exprimarea corectă, oral şi 
în scris, deprinderea de a „citi” un desen tehnic, de a programa 
operaţiile pe faze de lucru, deprinderile de mânuire a unor instrumente 
de lucru, a unor maşini etc. au o reală valoare practică, aplicativă. 
Datorită lor, efortul de gândire este degrevat în vederea atingerii unor 
performanțe mai cuprinzătoare, mai complexe, specifice domeniilor 
cunoaşterii în care ele se utilizează. 

De aceea, didactica modernă pune accentul pe promovarea unor 
asemenea exerciţii care să conţină componente ale unei acţiuni 
creative, care să fie scoase din limitele stereotipurilor, ale reproduce- 
rilor după modele date şi să asigure posibilităţi de prelucrare activă şi 
constructivă a cunoştinţelor, cu real potenţial creativ. 

Eficiența exerciţiilor este determinată de luarea în considerare a 
unor cerinţe, cum sunt: 

— asigurarea caracterului conştient, a înţelegerii depline a ceea ce 
urmează a fi exersat, exerciţiul este, în ultimă instanță un mod 
specific, cu un obiectiv aparte, de aplicare a unor cunoştinţe; înainte 
de a începe exersarea este necesar ca profesorul să se edifice asupra 
dimensiunilor teoretice ale exerciţiului; elevii vor transpune în „plan 
mintal”, prin intermediul vorbirii, întreaga suită de acţiuni care 
urmează să fie exersate; 

— înţelegerea, de către elevi, a scopului urmărit prin exersare, 
precum şi a necesităţii şi însemnătăţii exerciţiului ce urmează a fi 
efectuat, în condițiile situației de învățare; cunoaşterea suportului 
teoretic (cunoştinţe, reguli, principii, condiţii etc.) al exerciţiilor; 

— verificarea măsurii în care elevii au asigurată cunoaşterea 
temeinică a ceea ce au de efectuat prin exerciţii, ca un mijloc de auto- 
control, în scopul evitării formării unor deprinderi greşite, fiind cunos- 
cute dificultăţile de corectare, ulterior, a unor astfel de deprinderi; 

— diferențierea exerciţiilor potrivit particularităților individuale, 
îndeosebi ale celor care ţin de capacitățile de învăţare de care dispun 
elevii. Se pot folosi fişe cu exerciţii de niveluri diferite din punct de 
vedere al dificultăților; 

— crearea unor situații cât mai diferite de exersare, pentru a 
asigura posibilităţi cât mai largi de transfer al cunoştinţelor şi al 
capacităţilor de învăţare; 

— demonstrarea modului de efectuare a exerciţiului de către 
profesor, însoțită de explicaţiile verbale necesare, este hotărâtoare în 
asigurarea efectuării unor exerciţii corecte, care să ducă, la rândul lor, 
la formarea unor deprinderi corecte; 

— asigurarea unei succesiuni progresive a exerciţiilor, pe măsura 
creşterii în acelaşi ritm a dificultăților în efectuarea lor; 

— realizarea unei ritmicități adecvate exersării, care să asigure 
formarea în timp scurt a deprinderilor; 

— asigurarea controlului şi autocontrolului, ca mijloc de reglare a 
acțiunii şi obținerii unor performanţe superioare; 

— eşalonarea în timp a exerciţiilor în raport cu nivelul atins pe 
întregul parcurs al acţiunii; la intervale de timp mai mici la început, 
apoi la intervale care să permită temeinicia formării deprinderilor; 

— creşterea gradului de independență al elevilor, pe măsura 
dobândirii experienţei, care să permită realizarea unei exersări corecte. 


2. Metoda studiului de caz 

Studiul de caz este o metodă de mare valoare euristică şi aplica- 
tivă. Ea este utilă în general, în procesul învăţării, la toate nivelurile 
de şcolaritate mai frecvent în stagiile de specializare, la cursurile de 
perfecţionare. 

Caracteristica principală a acestei metode o constituie faptul că 
permite elevilor, în general celor ce învaţă, o confruntare cu o situație 
reală, cu un caz real, care este luat drept „exemplu” tipic pentru o stare 
de lucruri mult mai generală şi care duce la înțelegerea şi soluţionarea 
problemei (a cazului luat spre analiză şi soluţionare). „Cazul” propriu-zis 

este selectat în mod intenționat din realitatea unui sector de activitate 
şi condensează în sine ceea ce e esențial. Astfel, el aruncă o rază de 
lumină asupra a ceea ce e general valabil pentru întregul sector al 
activităţii din care a fost ales. 

Ca metodă de învăţare, cazul reprezintă un suport al cunoaşterii 
inductive, de la particular la general. Astfel, se ia un caz particular, real, 
se analizează, se compară cu alte cazuri din acelaşi domeniu al realităţii se 
stabilesc asemănări şi deosebiri, se desprinde ceea ce este esenţial din 
fiecare caz în parte, se formulează generalizări sub forma unor concluzii. 

Analiza de caz se foloseşte îndeosebi în studierea unor situații 
problematice, care se referă la practica vieţii sociale (economice, 
industriale, agricole, administrativ-organizatorice, la aspecte ale 
conduitei umane). Prin folosirea acestei căi, cei ce învaţă se apropie de 
situaţii (cazuri) asemănătoare, chiar identice cu cele analizate. Prin 
studiul de caz se urmăreşte nu atât dobândirea unor cunoştinţe noi, ci 
mai degrabă aplicarea în mod creator, la condiţii noi, a unei experienţe 
deja dobândite, dar în condiţii şi la situaţii noi. Acestea sunt impuse de 
noua situație-problemă ce urmează să fie rezolvată prin efortul comun 
de gândire şi imaginație. 

Folosirea acestei metode presupune asigurarea unui portofoliu 
de cazuri reprezentative, printr-o atentă şi minuțioasă studiere a 
situațiilor cazuistice şi prin identificarea unor situații din domeniile 
cunoaşterii, ale culturii, ale istoriei, ale moralei, ale realităţii sociale 
îndeosebi. Comentarea acestora va oferi posibilitatea identificării de 
către elevi a unor procese, fenomene, care raportate la cazul studiat să 
permită înţelegerea cauzelor ce au determinat declanşarea fenome- 
nului respectiv, măsurile ce pot prefigura soluţionarea lui, comparativ 
cu fapte şi evenimente asemănătoare. 

Sintetizând, se constată că în analiza studiului de caz se parcurg 
anumite etape: sesizarea şi depistarea cazului, cunoaşterea, în 
prealabil, a modelului metodic, de la sesizarea situației ce prefigurează 
cazul, până la rezolvarea lui (luarea unei decizii). Cazul se dă spre 
cercetare şi dezbatere tuturor elevilor unei clase, se analizează şi se ia 
o hotărâre. O variantă posibilă ar fi formarea unei grupe de elevi, care 
să analizeze cazul, să ia hotărârea şi să o comunice, argumentat, 
întregii clase. Se pot da individual, fiecărui elev, sarcini de studiere a 
unor cazuri şi de a formula argumentat hotărârea (măsura) pe care a 
adaptat-o. Elevul care a găsit soluţia cea mai bună este solicitat să-şi 
argumenteze hotărârea. 

HI. LECŢIA — MICROSISTEM DE INSTRUIRE 


1. Relaţia dintre conținutul şi formele de organizare 
a procesului de învățământ 


Procesul de învățământ este o activitate întreprinsă intenţionat, 
deliberat, de o mare complexitate, ceea ce implică şi o riguroasă 
organizare a sa. Ca şi în cazul altor tipuri de activitate umană, între 
conţinutul procesului didactic şi formele de organizare şi desfăşurare a 
acestuia există o strânsă unitate. In relația conţinut — formă, cel dintâi 
reprezintă componenta principală; forma de organizare a procesului de 
învățământ trebuie astfel gândită şi construită astfel încât să asigure 
corelarea sa cu toate componentele sistemului. Pe de altă parte, forma 
de organizare nu reprezintă doar un element exterior, de decor, ea 
exercită un rol activ asupra conţinutului. 

Modul de organizare a procesului de învățământ cel mai răspândit 
este organizarea sa pe clase şi lecţii. Fundamentarea teoretică a lecţiei 
şi folosirea ei astfel încât să răspundă cerinţelor dezvoltării şcolii în 
condiţiile economico-sociale ale secolului al XVII-lea o datorăm 
cunoscutului pedagog ceh Jan Amos Comenius. El a fost acela care a 
contribuit la „asocierea conceptului de lecție şcolară cu cel de clasă de 
elevi; el a întrevăzut necesitatea legării lecţiei de activitatea colectivă, 
comună a unei întregi clase de elevi, în locul celei de tip individual, 
practicate secole de-a rândul până atunci” . 

Dacă la asocierea amintită mai sus se adaugă şi relaţiile ce se 
stabilesc între organizarea conţinutului, structura lecţiei, timpul 
desfăşurării ei, organizarea activităţii pe ani şcolari, se poate spune că 
marele pedagog ceh a pus bazele sistemului de organizare pe clase şi 
lecţii, care a cunoscut o largă şi rapidă răspândire. 

Ín țara noastră acest sistem a fost introdus prin Legea instrucţiunii 
din 1864, care a însemnat un moment decisiv în dezvoltarea şcolii 
românești. 


” I. Cerghit (coordonator), Perfecţionarea lecției în şcoala modernă, 
Editura Didactică şi Pedagogică, Bucureşti, 1983, p. 10. 

Iată, succint, caracteristicile acestui mod de organizare: 

— conţinutul este dispus pe discipline de studiu, fiecare cu pro- 
grame proprii, eşalonate pe ani de studii, divizate pe teme ce se 
parcurg într-un şir de lecții; 

— elevii sunt grupați pe clase, după vârstă şi nivelul de pregătire; 

— trecerea dintr-o clasă în alta se face anual, pe baza promovării; 
programul de activitate este organizat pe ani şcolari, cu o durată deter- 
minată şi împărțită în subperioade (trimestre, semestre) urmate de vacanțe; 

— ziua şcolară se desfăşoară după un orar, în care diferitele 
discipline se succed în unități de timp egale, alternând cu recreaţii; 

— lecţiile se predau succesiv tuturor elevilor clasei (după orarul 
stabilit). 

De-a lungul timpului, sistemul de organizare a procesului de învă- 
țământ pe clase şi lecţii a cunoscut continue perfecționări la înfăptuirea 
cărora au avut contribuții de seamă pedagogi precum J. F. Herbart, 
cunoscut îndeosebi prin stabilirea acelor „trepte formale”, care aveau să 
fie numite, cu timpul, verigi, etape, momente. Paralel cu extinderea şi 
perfecționarea sistemului pe clase şi lecţii au fost încercate şi aplicate şi 
alte forme de organizare a procesului instructiv—educativ. 

Toate aceste încercări au avut o existență efemeră, chiar dacă la 
baza lor au stat încercări meritorii de adaptare a procesului de învățământ, 
în toate componentele sale, la particularitățile psihice ale elevilor din 
diferite grupe de vârstă, de stimulare a activităţilor în actul învățării, a 
interesului lor pentru studiu. 


2. Tipuri şi structuri de lecţii; variante ale acestora 


Obiectivele întregului proces educaţional se realizează, în primul 
rând, prin forma sa cea mai bine organizată, care este lecţia. Că 
aceasta este forma de bază a procesului de învățământ o dovedeşte 
faptul că, raportată la alte forme de organizare a procesului instructiv— 
educativ, cum sunt, spre exemplu, lucrări practice, cercuri pe disci- 
pline de învățământ, excursii şi vizite, lectura particulară, meditații, 
consultaţii ş.a., aproximativ 70-80 la sută din totalul orelor de activi- 
tate pe parcursul celor trei trepte de învăţământ preuniversitar sunt 
folosite prin lecţii (cca 95 la sută în învăţământul primar, 70-80 la sută 
în învățământul gimnazial şi 60-70 la sută în cel liceal). Un elev 
participă în cei 12 ani de şcoală la cca 10.000 de lecţii, iar un învăţător 
/ profesor ţine pe parcursul carierei sale didactice între 20-22 mii de 
lecții . 


"1. Cerghit, Perfecţionarea lecţiei în şcoala modernă, Editura Didactică 
şi Pedagogică, Bucureşti, 1983. 

Acestea sunt, printre altele, argumentele care ne determină să 
supunem atenţiei, reluând (pentru a nu uita) câteva elemente cu privire 
la lecţie, ca formă de bază a procesului de învățământ. 

Fiind un microsistem de instruire, lecţia încorporează în ea toate 
componentele procesului de învățământ: obiective, conținuturi, 
metodologie, relaţii pedagogice, criterii de evaluare etc. Aceste com- 
ponente, prin acţiunea lor unitară, asigură eficiența microsistemului în 
ansamblul lui. Datorită virtuților ei formative, lecţia s-a menţinut, de-a 
lungul secolelor, ca formă fundamentală de organizare a instruirii. 
Structura fiecărei lecţii, modul de organizare a diferitelor activități ce 
au loc în cadrul ei, potrivit obiectivelor stabilite, dau lecţiei un anume 
specific, ceea ce permite ca lecțiile să fie încadrate în tipuri, pe baza 
unor elemente comune, care dau identitate fiecăreia dintre ele. 

Procesul de învățământ se înfăptuieşte prin câteva modele de 
activitate, care, de fapt, se confundă în bună măsură ca înseşi compo- 
nente ale procesului de învățământ. Aceste activităţi prefigurează 
scopul didactic principal, sarcina didactică dominantă în fiecare lecţie, 
care determină, în ultimă instanță tipul sau modelul pe baza căruia se 
concepe, se structurează, fiecare lecție. Existenţa acestor scopuri sau 
sarcini didactice nu este aleatorie, întâmplătoare; ele sunt determinate 
de chiar particularitățile procesului învăţării şi se regăsesc, într-o 
măsură mai mare sau mai mică, în succesiuni şi ponderi diferite în 
orice activitate de învăţare organizată; deci în fiecare lecţie. 

Potrivit acestui criteriu, se conturează tipurile fundamentale, de 
bază, principale, de lecţii. lată-le: lecții de achiziționare de noi infor- 
maţii (de predare-învăţare, de comunicare de noi cunoştinţe), lecţii de 
repetare (recapitulare) şi sistematizare a cunoştinţelor, lecții de 
aplicare în practică a cunoştinţelor, priceperilor şi deprinderilor, 
lecţii de verificare şi evaluare a rezultatelor şcolare. 

Deosebirea între aceste tipuri de lecţii, în privinţa structurii lor, 
nu este tranşantă, fără echivoc, categorică; fiecare tip de lecţie conţine 
în structura sa elemente din celelalte tipuri; este însă dominantă 
activitatea care îi dă identitatea, precum şi rolul pe care îl are în 
procesul instructiv—educativ. 

Din acest punct de vedere, este vorba de tipul cunoscut sub 
denumirea de lecție mixtă (combinată sau cu toate verigile). Este 
tipul de lecţie cel mai frecvent la clasele primare şi gimnaziale 
datorită diversităţii activităţilor, care asigură menţinerea cu mai 
multă uşurinţă a atenţiei, a interesului şi a efortului intelectual ale 
şcolarilor pe parcursul întregii lecţii. Adaptate la specificul fiecărei 

discipline şi la nivelul capacităților de care dispun elevii fiecărei 
clase, asemenea lecţii îşi găsesc loc, fireşte, şi în celelalte trepte ale 
învăţământului. 


3. Structura lecţiei „mixte” 


Problematica structurii lecţiilor a angajat intense cercetări 
încheiate cu formularea de soluţii care au evoluat de-a lungul anilor, 
cunoscând continue perfecționări. Indiferent de denumirea pe care o 
poartă momentele, etapele prin care trece lecţia, trebuie înțeleasă şi 
avută în vedere funcția logică şi psihologică a fiecărui eveniment 
instrucțional. lată cum poate fi concepută structura „tradițională” a 
lecției mixte; însăşi denumirea acestor momente, evenimente ale 
lecţiei sugerează specificul activităţii ce are loc în fiecare dintre ele. 

a) Pregătirea organizatorică a clasei se referă la prezenţa 
elevilor, la materialele necesare pentru cei doi „agenţi umani” — 
profesori, elevi, precum şi la pregătirea psihologică, la crearea unei 
atmosfere propice activităţii de învăţare ce urmează. 

b) Verificarea măsurii în care elevii stăpânesc informaţiile şi 
dispun de capacităţile corespunzătoare privitoare la ceea ce s-a parcurs 
anterior şi care asigură, în acelaşi timp înțelegerea a ceea ce urmează 
să se parcurgă în vederea realizării obiectivelor formulate pentru noua 
lecţie. Aceste considerente impun verificarea temelor efectuate de 
elevi acasă, atât în scopul cunoaşterii posibilităților de aplicare, de 
integrare a informaţiilor dobândite, a capacităţii lor de a rezolva 
independent şi creator sarcinile ce le revin în momentele următoare ale 
lecției, cât şi pentru cultivarea spiritului de responsabilitate în îndepli- 
nirea obligaţiilor şcolare. Şi fiindcă tema efectuată acasă are în vedere 
doar o parte din materia parcursă anterior, este necesară o succintă 
incursiune în întregul sistem de cunoştinţe şi capacități dobândite într-un 
întreg sistem de lecţii, care se referă la o temă sau la un capitol. 

c) Anunțarea subiectului noii lecţii, a scopului şi obiectivelor 
acesteia. Uneori este necesară o succintă discuţie pregătitoare pentru 
reactualizarea cunoştinţelor de care dispun elevii, în scopul integrării 
noilor achiziţii în sistemul celor vechi, alteori, anunțarea subiectului 
noii lecţii, inclusiv a obiectivelor, se poate face direct. 

d) Comunicarea — asimilarea noilor cunoştinţe reprezintă etapa 
principală a lecției mixte (combinate), având durata cea mai mare în 
economia acesteia. În această secvență se extinde experiența de 
cunoaştere a elevilor, ceea ce presupune, pentru profesor, luarea unor 
măsuri cu privire la: volumul şi calitatea informaţiilor ce vor fi 

asimilate de elevi, sistematizarea acestora, metodele, mijloacele folo- 
site, modalităţi de angajare a efortului propriu al elevilor în procesul 
învățării, a spiritului lor de independență, angajarea capacităţilor 
creatoare, a spiritului aplicativ, gradul de operaţionalizare a obiecti- 
velor formulate pentru lecție ş.a. 

e) Fixarea cunoştinţelor noi, prin exerciţii imediate, de întărire a 
celor învățate, exerciții aplicative, de consolidare a unor algoritmi, de 
aplicare a lor în condiţiile noi, în care se „asamblează” cunoştinţele şi 
algoritmii noi într-o nouă construcție ş.a. 

f) Darea temei pentru acasă, însoţită de explicațiile de rigoare, are ca 
obiectiv repetarea şi exersarea celor învăţate în scopul cultivării capacității 
de a munci independent, de a aplica cele învăţate în condiţii variate. 

Ordinea secvențelor unei lecţii mixte (combinate), în care 
sarcina dominantă o constituie dobândirea de noi cunoştinţe, nu este 
obligatorie; aşa cum nu e obligatorie nici parcurgerea absolut a tuturor 
etapelor amintite. In funcţie de clasa la care are loc (particularităţile de 
vârstă ale elevilor), de nivelul lor intelectual, de obiectivele formulate, 
de disciplina de învățământ, de conținuturile învățării, de mijloacele 
de învăţământ utilizate, de locul în care se desfăşoară, precum şi în 
funcţie de alţi factori, se pot concepe variante multiple ale acestui tip 
de lecţie, făcând din structura ei un cadru variabil, elastic, adaptabil. 
De altfel, trebuie spus că lecţia, orice lecţie este, în ultimă instanţă, un 
act de creaţie; ea nu poate accepta schematismul şi şablonismul 
mecanic. Dar pentru a fi creator în acest domeniu e nevoie de o 
pregătire superioară, de specialitate şi psihopedagogică, de calități nu 
doar native, ci şi formate prin studiu, prin căutări, prin dorința de 
autodepăşire. 

Şi pentru a susţine ideea de mai sus, iată câteva situaţii în care 
excepţiile întăresc regula: 

— când lecţia nouă constituie început de capitol (lecţie intro- 
ductivă) poate lipsi verificarea cunoştinţelor, mai ales în situaţii în 
care — în sistemul de lecții — lecţia combinată respectivă este precedată 
de o lecţie de verificare şi evaluare a cunoştinţelor; 

— anunțarea subiectului şi a scopului lecției noi se poate face în 
timpul comunicării — asimilării noilor cunoştinţe, după ce elevii au 
aflat despre conţinutul unor concepte noi, care nu puteau fi prezentate 
înainte de înţelegerea lor; 

— fixarea cunoştinţelor se poate face pe parcursul receptării lor, 
parţial, pe unităţi logice, pe fragmente (formularea unor idei principale 
— la citire / lectură, cu prilejul analizelor literare), sau după criteriul 

corpurilor (structurilor logice) de cunoştinţe distincte. În aceste cazuri, 
după asimilarea fiecărui corp de cunoştinţe, se face asimilarea lor; 

— tema pentru acasă se poate da şi în etapa comunicării — 
receptării noilor cunoştinţe, imediat după ce a fost efectuat, spre 
exemplu, un exerciţiu de întărire, de ilustrare a unor reguli teoreme, 
concepte etc. se fixează ca temă pentru acasă efectuarea unor exerciţii 
asemănătoare; în felul acesta nu se mai consumă timp, la sfârşitul orei, 
pentru explicarea temei . 

Recomandările făcute mai sus, cu privire la structura lecţiilor 
mixte (combinate), pot fi luate în seamă şi în cazul unor lecţii care au 
şi alte sarcini didactice dominante. Avem în vedere faptul că cele mai 
multe lecţii nu sunt „pure” din punctul de vedere al structurii lor, în 
funcție de sarcinile didactice pe care şi le propun. Într-un fel sau altul 
multe dintre ele, mai ales la clasele mici şi chiar la cele gimnaziale, 
sunt, în ultimă instanță, mixte (combinate), chiar dacă sarcina 
dominantă nu e comunicarea — receptarea cunoştinţelor. 


4. Structura lecţiei ca succesiune a evenimentelor de instruire 


Rezultatele cercetărilor întreprinse în ultimele decenii cu privire 
la tipologia şi structura lecţiilor converg spre înlocuirea vechilor 
„verigi”, „etape”, sau „momente” ale lecţiei cu ceea ce se cheamă 
„evenimentele” instruirii. Nu e vorba doar de o simplă schimbare de 
terminologie; se are în vedere faptul că desfăşurarea unei lecţii este 
privită ca o acţiune deliberată, ceea ce presupune a schimba o realitate 
dată, a schimba ceea ce există în ceea ce ar trebui să existe. Astfel 
procesul de învăţământ este înţeles ca o succesiune de schimbări în 
modul de lucru al profesorului şi al elevilor, în scopul învățării, al 
obţinerii de transformări în planul cunoaşterii şi al comportamentului 
elevilor. Un eveniment înseamnă o schimbare, iar lecţia nu este 
altceva decât o succesiune de evenimente externe care, valorificând 
resursele avute, conduce la declanșarea evenimentelor interne, adică 
la învăţare. 

Fără a fi negată structura „metodică” a lecţiilor în didactica tra- 
dițională, orientările noi în acest domeniu converg spre acceptarea 
teoriei lui Robert Gagné, care pare a reprezenta cea mai bună soluţie 
în legătură cu structura lecției, privită ca o succesiune a evenimentelor 
instruirii. Evenimentele includ un set de comunicări şi acţiuni care 


"N. Oprescu, Pedagogie, Editura Fundaţiei România de Mâine, 
Bucureşti, 1996. 

intervin în cursul desfăşurării lecţiei, cu scopul de a stimula şi susține 
realizarea optimă a procesului învățării, de a ajuta elevul „,...să 
progreseze de unde este la începutul unei lecţii până la însuşirea 
capacităţii identificate drept obiectiv al lecţiei”. 

a) Captarea şi orientarea atenţiei. Succesul în procesul învăţării 
este asigurat de o anume stare interioară a elevului, de promovarea şi 
menţinerea continuă a unei stări de atenţie a întregii clase, indispensabilă 
receptării, înțelegerii şi realizării actului învăţării. Concentrarea atenției 
facilitează creşterea elanului în starea de muncă, de învăţare, amplifică 
dispoziţia de a învăţa, sporeşte randamentul învățării. 

Captarea, menţinerea şi orientarea atenţiei sunt facilitate la pre- 
şcolari şi la şcolarii mici de interesul pentru cunoaştere, de curiozitatea 
lor încă neştirbită pentru a şti. lar modalităţile de a le capta atenția, chiar la 
începutul lecţiei sunt multiple. O ilustrație, un desen, un tablou, un obiect 
oarecare, fie din natură, fie imaginea lui, un semn grafic oarecare etc. sunt 
izvoare certe de captare şi menţinere a atenției. 

Pentru elevii mari, motivaţia învăţării poate reprezenta o „sursă” 
convingătoare de captare a atenţiei. 

Acest prim „eveniment” al lecţiei nu se limitează doar la ceea ce 
se face în deschiderea lecţiei, eventual printr-un artificiu, oricât de 
spectaculos ar fi el; atenția trebuie menţinută pe tot parcursul lecţiei 
prin măsuri adecvate, legate de fiecare secvență de conţinut, prin 
varietatea procedeelor, prin alternarea unor forme diverse de 
activitate, care să angajeze elevii în procesul învăţării. 

b) Enunţarea (comunicarea) obiectivelor urmărite. 

Este un adevăr de necontestat că elevii (şi nu doar ei) învaţă mai 
bine, sunt mult mai angajați în procesul învăţării, dacă ştiu de la 
început unde trebuie să ajungă. Ceea ce înseamnă, în acelaşi timp, şi 
un mijloc de captare a atenţiei, de angajare mai hotărâtă la efort. De 
vreme ce până şi jocurile preşcolarilor şi ale şcolarilor mici au o 
finalitate, au elemente de competiţie, cu atât mai mult este necesară 
cunoaşterea anticipată a finalităților urmărite în fiecare lecţie. 
Enunţarea obiectivelor e bine să fie făcută nu atât prin termeni de 
conținut, cât mai ales în termeni de învăţare comportamentală. 

c) Reactualizarea structurilor învăţate anterior. 

Acest eveniment are în vedere faptul că orice activitate didactică 
este o secvenţă instrucțională legată de activitatea care o precede şi de 
cea care o urmează. Cu cât este mai bine organizată în mintea elevilor 


"R. M. Gagné, Principii de design al instruirii, Editura Didactică şi 
Pedagogică, Bucureşti, 1977, p. 137. 

materia învățată anterior, cu atât mai uşoară va fi însuşirea, prin efort 
propriu, a elementelor noi, ce vor fi mereu integrate în structurile 
vechi, care sunt deja organizate în mintea elevilor. Raportarea 
continuă, în mod raţional, a stimulilor noi la structurile deja existente 
asigură învăţării un caracter conştient, ceea ce poate reprezenta o 
garanţie a succesului. 

d) Prezentarea materialului — stimul (a materiei noi) se face în 
funcție de obiectivele fiecărei lecţii, de conținuturile învățării, potrivit 
specificului fiecărei discipline de învățământ, şi conţinutului stabilit 
pentru fiecare lecţie. Acest eveniment se parcurge prin folosirea unei 
strategii şi tehnologii adecvate, cunoscute cu prilejul studierii metodelor 
de învățământ. Există moduri combinatorii sau alternative de prezentare a 
conţinuturilor. Frecvența cu care se apelează la una sau la alta dintre 
aceste modalităţi de lucru variază, de obicei, în funcţie de specificul 
materiei de învăţat, precum şi de alți factori, îndeobşte cunoscuți. 

e) Dirijarea învățării presupune folosirea unei metodologii care 
să asigure angajarea totală a efortului intelectual al elevilor în actul 
învăţării, antrenarea acestora în activităţi teoretice şi practice, 
aplicative, creative. Elevii sunt capabili de a dovedi o oarecare notă de 
originalitate în realizarea unor lucrări, în găsirea unor soluţii „noi” la 
sarcinile pe care propunătorul li le pune în față. Intervenţiile acestuia, 
enunţurile pe care le formulează au funcția nu doar de a comunica un 
anumit conținut, de a informa, ci de a dirija învățarea, de a îndruma 
eforturile de reamintire, de căutare şi exprimare, de redescoperire, de 
fixare în memorie, de transfer. Întrebările formulate trebuie să solicite 
elevii la operaţii de identificare, de recunoaştere, de comparare, de cla- 
sificare, de ilustrare a unor definiţii, de completare, de modificare ş.a. 

f) Asigurarea conexiunii inverse  (feed-back-ul). Obţinerea 
performanțelor propuse în procesul învăţării depinde în mare măsură de 
capacitatea elevilor de a se autocontrola, de nivelul la care ei reuşesc 
să-şi perfecţioneze activitatea de învăţare în funcție de informaţia ime- 
diată asupra rezultatelor înregistrate până în acel moment. Capacitatea 
de autocontrol presupune realizarea unor conexiuni inverse, pe baza 
cunoaşterii performanţelor atinse la un moment dat. Momentele de 
conexiune inversă oferă posibilitatea autoreglării activităţii atât a profe- 
sorului, cât şi a elevilor în vederea creşterii nivelului performanțelor. 

g) Verificarea şi evaluarea rezultatelor. Prin conexiunile inverse 
ce apar pe parcursul unei lecţii se face şi evaluarea, bazată pe 
măsurarea cât mai riguroasă a rezultatelor. Această operaţie trebuie să 
aibă în vedere nu doar informaţii factuale, date şi termeni de natură 
cantitativă, care solicită o simplă reproducere a acestora, ci şi însuşirea 

unor feluri de muncă intelectuală, a capacităţii de a opera cu elementele 
teoretice dobândite. Altfel spus, e vorba de a cunoaşte măsura în care 
obiectivele stabilite iniţial au devenit operaţionale, comportamentale. 

h) Intensificarea retenţiei şi a transferului. 

Chiar dacă învăţarea nu se confruntă cu memorarea, trăinicia 
învățării previne uitarea. Achiziţiile cucerite în procesul învățării au 
valoare dacă se menţin drept cuceriri pe termen lung şi dacă devin 
operaţionale. De altfel, tocmai calitatea de a deveni operaţionale, de a 
fi aplicate le asigură durabilitate. Valoarea informaţilor dobândite într-o 
lecţie constă nu atât în cantitatea, cât în calitatea lor; iar aceasta este 
asigurată de măsura în care informațiile sunt exprimate în concepte, 
idei, teze fundamentale, norme, reguli, principii etc. şi sunt utilizate în 
scopul dobândirii, prin intermediul lor, a unor noi cunoştinţe. 

Modalităţile de aplicare în practică ne introduc în domeniul 
transferului cunoştinţelor, atât de actual în didactica modernă. Astăzi 
este susținută tot mai mult ideea că valoarea unei cunoştinţe se exprimă 
nu prin ceea ce aduce ea specific, ci prin ceea ce are comun, 
generalizabil, transferabil dintr-un domeniu în altul de gândire şi acţiune 
(I. Cerghit). Transferul cunoştinţelor presupune circulaţia lor, folosirea 
lor dintr-un domeniu în altul, extinderea domeniului, a câmpului de 
aplicare a celor învăţate iniţial spre alte domenii. Aplicațiile practice au, 
prin urmare, nu doar un rol pur instructiv sau de fixare a cunoştinţelor în 
memorie. Ele pot fi plasate oriunde şi oricând este necesară o 
generalizare, o extindere a concluziilor teoretice formulate, care 
depăşesc sursa din care au fost extrase. 

i) Darea şi explicarea temelor pentru acasă este un eveniment 
plasat cel mai adesea în finalul lecţiei, dar care, uneori, poate fi 
realizat chiar în timpul prezentării conţinutului, sau în procesul 
dirijării învăţării. Cerinţele care asigură eficiența acestui eveniment 
coincid cu cele care s-au prezentat în structura „tradițională” a lecţiei. 

Evenimentele instruirii sunt valabile pentru toate tipurile de lecţii, 
iar numărul lor poate fi diferit de la o lecţie la alta. Fixarea şi ordonarea 
lor se fac în funcție de obiectivele stabilite. Astfel, bunăoară, anunţarea 
scopului poate lipsi în anumite cazuri, conexiunea inversă poate surveni o 
dată sau de mai multe ori, fixarea poate fi făcută şi după fiecare secvență 
de conţinut, ea putând fi înlocuită cu transferul cunoştinţelor ş.a.m.d. 
Organizarea evenimentelor se realizează într-o manieră flexibilă, suplă, 
adecvată situaţiilor concrete care pot apărea în intenţia de a înfăptui, în 
ultimă instanţă, obiectivele propuse. 

Modul acesta nou de a concepe realizarea lecţiilor conferă struc- 
turilor lor o mare valoare funcțională, evitând un nedorit schematism. 

Partea a IV-a 
EVALUAREA RANDAMENTULUI ȘCOLAR 


1. Semnificaţia evaluării randamentului şcolar 


Privită din punct de vedere pur didactic, evaluarea este o 
componentă de seamă a procesului de învățământ. Restrângând sfera 
termenului, se poate spune că evaluarea încheie ciclul predare- 
învăţare devenind, ea însăşi, un proces, prin care se estimează măsura, 
sau nivelul la care cei doi „agenţi umani”, profesorul şi elevii, au 
realizat, la parametri doriți, performanţele propuse. Asociind termenul 
de evaluare, cu acela de randament se poate aprecia raportul dintre 
efortul depus în desfăşurarea procesului şi efectele sau rezultatele 
obținute. În acest sens, evaluarea apare ca o activitate de autoreglare 
(feed-back), atât pentru elevi, cât şi pentru profesori, în perspectiva 
obținerii unor performanţe superioare. 

Privită în acest sens, evaluarea activităţii de învățământ este mai 
mult decât o operaţie sau o tehnică, fiind o acțiune complexă, un 
ansamblu de operaţii mintale şi acţionale, atitudinale şi afective prin care 
se răspunde la întrebări cum sunt: în ce scop şi în ce perspectivă se 
evaluează; ce se evaluează (conţinutul evaluării); când se evaluează (în ce 
fază sau etapă a procesului învățării), cum se evaluează; cum se pre- 
lucrează datele obținute şi cum sunt valorificate informaţiile obținute”. 

Evaluarea randamentului şcolar se face atât la nivel de macrosistem 
(sistemul de învățământ), cât şi la nivel de microsistem (procesul de 
învățământ). Evaluarea procesului de învățământ, la care sunt angajați 
direct profesorul şi elevii, se face prin compararea performanţelor 
realizate de elevi, cu ajutorul unor instrumente speciale folosite în acest 
scop, cu obiectivele instructiv-educative ale unui nivel (ciclu, treaptă) de 
învățământ. În acest sens, se poate spune că asigurarea succesului la 
învăţătură, obținerea unor performanţe superioare în procesul didactic 


"1. T. Radu, Evaluarea în procesul didactic, Editura Didactică şi 
Pedagogică, Bucureşti, 2000, p.12-13. 

reprezintă un fapt social cu profunde semnificaţii şi consecinţe. Iar funcția 
pedagogică a evaluării constă tocmai în cunoaşterea nivelului 
performanțelor, a cauzelor care le-au generat. 

Din perspectiva elevilor, evaluarea (verificarea şi aprecierea 
sistematică) constituie o puternică influență asupra comportamentului 
propriu activităţii de învăţare al lor, un stimulent puternic, un mijloc 
de formare a motivaţiei învăţării, de cultivare a interesului pentru 
cunoaştere, un mijloc de consiliere profesională. Pentru profesor, 
rezultatele obţinute prin evaluare îi oferă posibilitatea de a valorifica 
toate constatările în scopul perfecționării întregului sistem al 
procesului didactic, începând cu formularea scopurilor şi obiectivelor 
educaţionale, continuând cu selectarea conținuturilor şi cu alegerea 
strategiilor şi metodologiilor didactice de mare randament. 

Sintetizând, se poate spune că evaluarea, concretizată în 
măsurarea şi aprecierea rezultatelor şcolare, are un triplu rol: a) de 
constatare, ceea ce înseamnă o inventariere a celor dobândite până în 
momentul evaluării; b) diagnosticarea, adică analiza tuturor datelor 
culese, compararea lor, separarea a ceea ce e esenţial din datele 
particulare, care să permită formularea unor generalizări, a unor 
concluzii cu valoare operaţională; c) prognosticare, adică proiectarea 
a ceea ce va urma, în scopul ameliorării situaţiei şi obţinerii unor 
performanţe superioare, în perspectivă imediată şi îndepărtată; altfel 
spus e vorba de prefigurarea desfăşurării ulterioare a procesului. 


2. Strategii de evaluare a randamentului şcolar 


O analiză comparativă realizată de I. T. Radu scoate în evidență 
faptul că evaluarea devine productivă cu condiția integrării ei în 
procesul didactic, ca acțiune constitutivă a acestuia; nu doar ca o aură 
sau un auxiliar. Experiența în acest domeniu a permis conturarea a trei 
forme de evaluare potrivit momentului şi modului în care se 
realizează. Le vom prezenta în cele ce urmează: 


a) Evaluarea iniţială, după cum o spune chiar denumirea sa, se 
efectuează la începutul unui program de instruire (ciclu de învăţământ, 
an şcolar, începutul unui capitol şi chiar al unei lecții). Semnificația şi 
conținutul evaluării iniţiale sunt sugerate chiar de denumirea ei. 
Justificarea e cât se poate de uşor de explicat. Indiferent de întinderea 
în timp a unei activități de instruire, există certe şi explicabile 
diferențieri în nivelul de pregătire al elevilor, în resursele intelectuale 
de care dispun, în capacităţile pe care şi le-au conturat. Toate aceste 

elemente trebuie ştiute în prealabil. Cunoscutul specialist în psihologia 
învăţării, D. Ausubel, consideră că „ceea ce, influenţează cel mai mult 
învăţarea, este ceea ce ştie elevul la plecare” . 

lar pentru a cunoaşte ce elevii ştiu, la orice început de drum, 
singura soluţie este evaluarea inițială, prin examinări orale, dar mai 
ales scrise. Pe această cale se stabileşte un „diagnostic” care arată 
nivelul pregătirii elevilor în domeniul ce urmează să fie investigat în 
continuare. Dacă e cazul se întocmesc programe de recuperare, 
eventual pe niveluri diferite. 


b) Evaluarea pe parcursul procesului didactic (evaluarea 
dinamică). 

Succesul în activitatea didactică depinde în mare măsură de felul în 
care sunt evaluate procesele de predare-învăţare. Altfel spus, evaluarea 
rezultatelor şcolare trebuie realizată pe întreg parcursul procesului 
didactic, ca o ilustrare a caracterului dinamic al acesteia (1I. T. Radu). 

Evaluarea dinamică se foloseşte în forma a două modele: 
evaluare cumulativă (sumativă) şi evaluare continuă (formativă). 

Evaluarea cumulativă se realizează prin verificări parțiale, şi se 
finalizează cu încheieri de bilanţ, asupra rezultatelor, după perioade mai 
lungi (capitole, semestru, an şcolar, ciclu şcolar). Se apreciază numai 
rezultatele, nu şi procesul. Are loc după parcurgerea procesului, care nu mai 
poate fi ameliorat. Acest tip de evaluare oferă informaţii necesare pentru 
desfăşurarea procesului în perspectivă mai îndepărtată (nu imediată). 


c) Evaluarea continuă (formativă) are loc prin verificarea 
tuturor elevilor şi a întregii materii. Ea este inclusă în procesul de 
instruire şi se realizaseră pe parcurs, după secvenţe mici şi oferă luarea 
unor măsuri de ameliorare a procesului de recuperare „din mers” a 
rămânerii în urmă a unor elevi, sau a unor secvențe din materia 
parcursă, favorizând prevenirea eşecului. Evaluarea continuă se face 
în mod curent, pe secvenţe de lecţie, la sfârşitul fiecărei lecţii sau după 
mai multe lecţii (sisteme de lecţii). În acest fel, evaluarea realizează un 
feed-back continuu, atât pentru elevi, cât şi pentru profesor. 

Abordarea în parte a fiecăreia din formele (strategiile) de 
evaluare nu trebuie să creeze impresia că destinaţia lor e tranşantă; ele 
nu se exclud, dimpotrivă se întrepătrund şi se completează reciproc. 


” Ausubel D., Învăţarea în şcoală (trad.), Editura Didactică şi Pedagogică, 
Bucureşti, 1981 

3. Relaţia dintre finalitățile educaţiei şi evaluare 


Evaluarea randamentului şcolar, oricare ar fi obiectivele ei ime- 
diate (cunoaşterea performanţelor, ierarhizarea acestora, clasamentul, 
selecția la încheiere a unui ciclu de şcolaritate sau pentru intrarea într- 
un ciclu nonobligatoriu) trebuie să susțină şi să stimuleze activitatea 
de predare-învăţare, cu care face corp comun. Ea are menirea de a 
facilita reglarea activității profesorului, oferind informaţii despre 
calitatea predării, despre modul în care a fost selectat şi structurat 
conţinutul instruirii, despre accesibilitatea acestuia, despre valoarea 
metodologiilor utilizate. În acest sens, evaluarea are o dublă semni- 
ficaţie: de orientare şi de corecție. Orientarea are în vedere traseul 
predării-învăţării, iar funcția de corecție urmăreşte reglarea procesului 
didactic şi implică explicarea obligatorie a performanțelor. Dintotdeauna 
evaluarea a constituit un barometru, mai ales pentru celelalte secvenţe 
ale procesului didactic: predarea-învăţarea. Fie şi numai enunţarea 
câtorva trăsături ale epocii contemporane prezentate într-un capitol 
anterior, permite formularea unor teze, a unor principii, norme etc., cu 
implicaţii majore în însăşi componenta evaluării procesului didactic. 
Cum se vede, este vorba de o abordare sociologică a evaluării, ceea ce 
dă naştere unei adevărate sociologii a evaluării. 

Din această perspectivă, evaluarea rezultatelor şcolare se 
produce deopotrivă sub impactul sistemului educativ şi al contex- 
tului social, ceea ce duce la folosirea unor tehnici specifice de 
evaluare (I. T. Radu). 

Privite din perspectiva evaluării, problemele cu care se confruntă 
învățământul contemporan nu pot fi soluționate prin măsuri de natură 
cantitativă, ci calitativă; prin separarea informaţionalului (a canti- 
tății) de formaţional şi predarea-învăţarea în mod nemijlocit a 
capacităţilor intelectului. 

Cum se ştie, în didactica tradițională avea prioritate informa- 
ționalul; toată atenţia era îndreptată asupra lui, el fiind centrul 
instruirii. Chiar dacă, pe această cale, se asigura formarea, noua 
didactică, cea a intelectului, care pune accentul pe capacități nu 
exclude însuşirea de informaţii, fără de care nu poate fi concepută 
formația; dar dacă altă dată aceasta din urmă era punctul final al 
instruirii, în noua didactică, ea (formaţia) constituie o prezenţă activă, 
legitimă, chiar de la începutul instruirii, informaţiile fiindu-i 
subordonate. 

Realitatea de mai sus presupune o separare clară, explicită a 
informaţiei de formaţie, stabilirea riguroasă a ceea ce este această 
formaţie şi transformarea ei în obiective ale învăţării, întocmai ca şi 
cele legate de informaţie. Este necesară subordonarea informaţiei 
obiectivului formativ, astfel încât prin intermediul ei (a informației) 
cel ce învaţă să-şi poată construi treptat, conştient şi activ un mod 
anume de a gândi (N. Radu). 


4. Tipologia rezultatelor şcolare sau ce se evaluează 
în activitatea de învăţământ 


Aprecierile făcute mai sus nu ne-au îndepărtat câtuşi de puţin de 
componenta evaluării a procesului didactic. Problematica evaluării poate 
fi soluţionată prin încercarea de a formula obiectivele educaţionale de aşa 
manieră încât să permită stabilirea unei relaţii intime între componentele 
procesului didactic. In context, în noile programe de învăţământ, 
obiectivele reprezintă primul element al structurii lor. Iată, spre ilustrare, 
câteva obiective formative, care răspund nevoilor de instrucție ale 
societății contemporane. Toate pot fi formulate sub genericul de 
„capacități” sugerând şi modalităţile de evaluare. 

Societatea contemporană are nevoie nu de „enciclopedişti”, ci de 
specialişti culți, care să dispună mai ales de capacități ale intelectului, 
cu ajutorul cărora să răspundă marilor comandamente ale societății 
actuale şi, mai ales, ale celei viitoare. 


a) Capacitatea de adaptare (readaptare) la situaţiile extrem 
de mobile, care apar inevitabil, ele fiind o dovadă a progresului, iar 
mobilitatea profesională o condiţie a adaptării. In planul evaluării, 
adaptarea presupune capacitatea de transfer al informațiilor şi folosi- 
rea lor în situaţii noi, iar corelarea şi integrarea informaţiilor în siste- 
me noi sunt dovezi ale capacităţii de adaptare. Deci, se evaluează. 


b) Capacitatea de a aplica; nimic nu se învaţă doar de dragul 
de a şti; cunoştinţele se însuşesc realmente în procesul aplicării lor. 
Orice achiziție nouă obţinută prin efort intelectual propriu, are o 
finalitate, care îi asigură durabilitate şi dovada existenţei sale; această 
capacitate poate şi trebuie evaluată. Un simplu termen sau concept 
nou, o expresie nouă introduse în sistem asigură aplicarea lor. 


c) Capacitatea de a învăţa cu mijloace proprii „ştiinţa de a 
învăţa”, altfel spus: „a învăţa să înveţi” — în perspectiva educației 
permanente. Asemenea capacități (resurse) pot şi trebuie evaluate. 

Capacitatea de a învăţa presupune învăţarea şi, fireşte, evaluarea unor 
tehnici (instrumente) de muncă intelectuală. Formularea unor 
asemenea capacităţi şi tehnici de învăţare apare în programele şcolare, 
încă de la clasele primare; unele sunt comune pentru limba română şi 
pentru limbile moderne (de la clasa a III-a începând). Prin extensie 
însă, aşa cum se va observa, ele apar pe parcursul întregii perioade de 
şcolaritate, la toate disciplinele de studiu; mai mult chiar, în înseşi 
dimensiunile educaţiei permanente. 

lată câteva din aceste capacităţi, care au implicații în toate 
componentele procesului didactic, inclusiv în evaluare. 

* Capacitatea de receptare a mesajelor orale: a şti să asculti, 
pentru a înţelege şi a trăi cele transmise; a şti să desprindă sensul global 
al unui scurt mesaj audiat (minidialog), descrieri de persoane, obiecte, 
acțiuni, a şti să reacționeze adecvat la diferite tipuri de mesaje ş.a. 

e Capacitatea de exprimare orală: a şti să formuleze sau să 
reproducă, într-o exprimare liberă, mesaje/părți ale acestora; a şti să 
integreze achiziţiile noi de vocabular în enunţuri proprii ş.a. 

* Capacitatea de receptare a mesajelor scrise, citirea/lectura 
(activitatea cu cartea): a şti să identifice ideile principale dintr-un text 
narativ; a şti să distingă şi să interpreteze ca atare secvențele 
descriptive de cele dialogate; capacitatea de înțelegere a mesajului 
unei lecturi în funcţie de specificul exprimării. 

e Capacitatea de exprimare scrisă: corectitudinea exprimării în 
scris, a construcției acesteia; acurateţea scrisului; aplicarea corectă a 
regulilor de ortografie şi punctuație; adaptarea redactării la scopul 
comunicării ş.a. 

lată doar câteva obiective-cadru din disciplina cu cea mai mare 
pondere în conținutul învățământului. Asemenea obiective (cadru sau 
de referință) sunt formulate la toate disciplinele. Evaluarea 
randamentului şcolar se face raportată la măsura în care elevii fac 
dovada unor comportamente ca o consecinţă a faptului că au înţeles 
mesajele vehiculate în procesul predării/învăţării. 


d) Capacitatea de a gândi creator 

In societatea modernă, progresul este de neconceput fără a avea 
creatori numeroşi; nu se poate aştepta până vor apărea „creatori în 
mod natural”; tema creativităţii nu poate fi lăsată ca o manifestare a 
hazardului în sfera evoluţiei istorice. Problema cultivării creativității 
poate fi rezolvată prin folosirea unor tehnici didactice care să permită 
„învăţarea creativităţii”. 

Modul de a pune problema creativităţii a fost abordată, pe larg 
într-un capitol precedent, cu privire la finalitățile învățământului. In 
evaluare, creativitatea este indicatorul cel mai de preţ; ea presupune 
formarea unor capacităţi de cunoaştere, ce devin fundamente ale pro- 
cesului creator real şi care permit găsirea unor soluţii, idei, metode etc., 
„descoperite” pe cale independentă, prin efort propriu de gândire, de 
către cei supuşi actului evaluării. 

Măsura în care soluţiile găsite în rezolvarea problemelor produc 
o stare de surpriză plăcută, care reanimă dorinţa şi curiozitatea de a 
descoperi şi alte căi, alte soluţii, eventual mai „elegante”, toate acestea 
nu pot să nu atragă atenţia evaluatorilor. In procesul evaluării 
asemenea indicatori ridică serios standardul, calitatea nivelului acestui 
„moment” al procesului didactic. 

În fine, amintim doar câteva atribute ale celor care sunt „căută- 
tori” ai noului, făuritori de civilizaţie şi care fac dovada spiritului lor 
creator: pasiunea („visul nu e pasiune; pasiunea arde, e dinamică, duce 
la țintă”), curiozitatea, precizia, sobrietatea, politeţea, efortul (fireşte, 
efortul propriu); toate acestea nu sunt trăsături ale inteligenţei, ci de 
caracter. (M. Malita) 


5. Instrumente şi tehnici noi ale evaluării 


Evaluarea în procesul didactic este unul din domeniile cele mai 
insistent explorate ale activităţii de învățământ în ultima perioadă de 
timp. Ca urmare, abordarea problemelor pe care le comportă procesul 
evaluativ se înscrie în ansamblul acțiunilor ce se întreprind pentru 
modernizarea şi perfecționarea învățământului în societatea contempo- 
rană. Aceste elemente sunt cuprinse în documente oficiale, în lucrări 
de sinteză şi analitice puse la îndemână celor interesați. lată, în cele ce 
urmează cele mai semnificative documente. 


a) Standardele curriculare de performanță intră, de fapt, 
chiar în structura programelor şcolare şi reprezintă un concept relativ 
nou utilizat în teoria şi, mai ales, în practica educațională. 

Termenul de standard semnifică un „ansamblu de norme care 
reglementează calitatea, caracteristicile, forma etc. unui produs, 
precum şi documentul în care sunt consemnate aceste norme”(DEX). 
In activitatea de învățământ este vorba de calitatea actului învățării, de 
rezultatele (performanţele) acesteia, ceea ce înseamnă a testa măsura 
în care au fost înfăptuite obiectivele preconizate, concretizate în acte 
comportamentale (de conduită) ale elevilor. 

Standardele curriculare de performanţă reprezintă un sistem de 
referință unitar pentru toți elevii, stabilit la sfârşitul unei etape de 
şcolaritate. De asemenea, ele constituie criterii de evaluare a calităţii 
procesului învăţării, care să arate nivelul la care au fost realizate 
obiectivele curriculare de către elevi. În acelaşi timp, standardele de 
performanță au şi un caracter normativ, constituind indicii (semne, 
dovezi) utile la îndemâna tuturor celor implicaţi în procesul 
educaţional. Astfel, pe baza lor, elevii înşişi vor fi conştienţi de ceea 
ce se aşteaptă de la ei, ca rezultat al învățării: atitudine şi 
comportamente corespunzătoare, nivel de cunoştinţe; ei vor afla că 
toate acestea constituie criterii de evaluare la sfârşitul fiecărei etape 
sau trepte de şcolaritate. 

Pentru cadrele didactice standardele de performanță constituie 
un criteriu de bază în autoreglarea propriului lor demers didactic. 
Părinţii vor lua cunoştinţă de ceea ce aşteaptă şcoala de la elevi, de 
rolul lor ca factori educaţionali. 

În sfârşit, pentru specialiştii care concep standardele de 
performanță, analizele şi metodele de investigare a rezultatelor 
aplicării lor constituie cel mai bun criteriu de evaluare a nivelului 
calitativ al tuturor componentelor curriculum-ului, în scopul luării 
unor măsuri ameliorative. 


b) Descriptorii de performanță 

Evaluarea reprezintă o acțiune esențială a procesului de predare- 
învățare; este parte integrantă a acestuia. Prin evaluare, profesorul 
obține informaţiile strict necesare cu privire la rezultatele învățării 
(capacităţi, cunoştinţe, deprinderi etc.) şi, pe baza acestora, reglează 
activitatea pentru obţinerea unor performanțe superioare. 

Standardele la care ne-am referit mai sus, pot fi atinse şi apreciate 
cât mai aproape de realitate, cât mai obiectiv prin folosirea unor criterii 
unitare de evaluare criterii care poartă denumirea de „descriptori de 
performanţă ”. 

Aceştia sunt stabiliţi atât printr-un document la nivel naţional, 
cât şi de înseşi cadrele didactice după modelele date”. 

Aceste modele sunt aplicabile în clasele primare, unde sistemul 
de evaluare este realizat cu calificative, bazate tocmai pe descriptori 
de performanţă. Sistemul de notare, prin calificative (f. bine, bine, 


“A se vedea M.E.N., Curriculum Naţional, Bucureşti, 1998 şi M.E.N., 
Evaluarea în învățământul primar. Descriptori de performanţă, Editura 
Humanitas, Bucureşti, 1998. 

suficient, insuficient), este bazat pe descriptori de performanţă şi 
permite o evaluare mai aproape de realitate, pe niveluri de perfor- 
manță: superioară, medie şi minimă, fără discriminările de nuanţă ce 
apar în cazul notării prin cifre. 

În aceste condiţii se renunță la mediile generale, cataloagele 
obişnuite şi carnetele elevilor se înlocuiesc cu alte mijloace de înregistrare 
a rezultatelor şcolare, care sunt prezentate sub forma descriptivă (de unde 
şi denumirea lor), iar premiile sunt înlocuite cu alte distincții. 

Descriptorii de performanță sunt formulaţi în concordanță cu 
noile programe, pe o linie (serie) de elemente constând din: obiective- 
cadru, obiective de referință, capacităţi sau subcapacităţi esenţiale pe 
care elevii trebuie să le demonstreze după o anumită perioadă de 
instruire. 

Asemenea capacităţi corespund obiectivelor-cadru, obiectivelor 
de referință şi standardelor de performanţă descrise în programe; 
pentru fiecare dintre ele se formulează descriptori de performanţă. 

lată, spre exemplificare, cum pot fi formulați asemenea 
descriptori la clasele primare: 

La limba şi literatura română: 

— Obiectiv-cadru: Dezvoltarea capacităţii de receptare a mesajului 
scris (citire), lectura. 

— Obiectiv de referință: să identifice ideile principale dintr-un 
text narativ citit; să identifice secvențele descriptive şi pe cele 
dialogate dintr-un text narativ etc. 

— Standarde curriculare de performanţă: citirea corectă, fluentă 
şi expresivă a unui text narativ; formularea ideilor principale ale unui 
text narativ; identificarea secvenţelor narative, descriptive şi dialogate 
dintr-un text citit etc. 

Pe baza acestor standarde care exprimă capacităţi, se formulează 
descriptorii de performanţă, după care se evaluează elevii, pe nivele 
de performanţă (calificative). 

Foarte bine: 

— Identifică componentele structurale ale textului narativ (titlul, 
autorul, textul propriu-zis). 

— Delimitează textul în fragmente logice. 

— Identifică informaţia esenţială /mesajul dintr-un fragment logic. 

— Formulează şi redactează ideile principale corect din punct de 
vedere gramatical, ortografic şi al punctuaţiei. 

— Scrie planul de idei lizibil şi îngrijit. 

Bine: 

— Identifică componentele structurale ale textului narativ. 

— Delimitează textul în fragmente logice, cu ajutorul minim al 
învățătorului. 

— Identifică informaţia esenţială/mesajul dintr-un fragment logic, 
cu ajutorul minim al învățătorului. 

— Formulează şi redactează ideile principale, cu mici erori 
gramaticale de ortografie şi/sau de punctuație. 

— Scrie planul de idei lizibil şi parțial îngrijit. 

Suficient: 

— Identifică componentele structurale ale textului narativ, cu 
mici ezitări (ajutor minim din partea învățătorului). 

— Delimitează textul în fragmente logice, cu ajutorul învăţă- 
torului (prin întrebări). 

— Identifică informaţia esenţială/mesajul dintr-un fragment logic, 
numai cu ajutorul învățătorului (întrebări: Cine?, Ce face?, explicaţii 
suplimentare). 

— Formulează şi redactează ideile principale, parţial corect din 
punct de vedere al esenţializării informației/mesajului şi cu unele gre- 
şeli gramaticale, ortografice şi/sau de punctuație. 

— Transcrie planul simplu de idei, parțial lizibil şi îngrijit. 

La matematică: 

Obiectiv-cadru: Dezvoltarea capacităților de explorare/investigare 
şi rezolvare de probleme. 

Obiective de referinţă: Să descopere, să recunoască şi să utilizeze 
corespondențe simple şi succesiuni de obiecte sau numere asociate pentru 
a pune în evidenţă numere necunoscute în rezolvarea de probleme etc. 

Standarde de performanţă: folosirea corectă a unor modalităţi 
simple de organizare şi clasificare a datelor; utilizarea de reguli şi 
corespondențe pentru formarea de şiruri; rezolvarea de probleme din 
alte discipline utilizând limbajul matematic adecvat etc. 

lată, mai jos câţiva descriptori de performanţă pentru atingerea 
standardelor preconizate, pe calificative. 

Foarte bine: 

— Determină regula după care s-a format un şir şi-l completează 
cu alte numere naturale. 

— Identifică funcții numerice descrise de tabele, prin aflarea regulii. 

— Grupează convenabil, mintal şi în scris termenii unei sume a 
mai multor numere, prin aplicarea proprietăților operaţiilor (asocia- 
tivitatea, comutativitatea, elementul neutru). 

Bine: 

— Determină regula după care s-a format un şir şi-l completează 
cu alte numere naturale, cu sprijin acordat. 

— Identifică funcţii numerice descrise de tabele, prin aflarea 
regulii, cu ajutor acordat. 

— Grupează convenabil, în scris, termenii unei sume a mai 
multor numere, prin aplicarea proprietăţilor operațiilor. 

Suficient: 

— Identifică predecesorul şi succesorul unui număr natural dat, 
mai mic decât 1.000. 

— Identifică funcţii numerice descrise de tabele, prin aflarea 
regulii, după model dat. 

— Grupează convenabil, în scris, termenii unei sume a mai mul- 
tor numere, prin aplicarea proprietăţilor operaţiilor, după model dat. 

O analiză fie şi sumară a felului în care sunt formulaţi descrip- 
torii de performanţă duce la constatarea că evaluarea se face avându-se 
în vedere măsura în care elevii şi-au format capacitatea de a folosi, 
de a aplica prevederile standardelor stabilite, potrivit obiectivelor- 
cadru formulate pentru fiecare disciplină de învățământ, precum şi a 
obiectivelor de referinţă. 

În situaţia în care o capacitate vizată are un grad mai mare de 
complexitate şi presupune parcurgerea mai multor lecţii, evaluarea se 
face prin mai multe probe (orale, scrise sau practice), care — fiecare în 
parte — testează anumite elemente (componente) formulate în descrip- 
torii de performanță. De asemenea, calificativele consemnate în 
catalog şi în carnetul de elev vor fi rezultatul câtorva „evaluări 
parțiale” făcute în prealabil, pe baza a două-trei răspunsuri la întrebări 
orale. Asemenea evaluări se consemnează într-un caiet personal al 
profesorului şi se iau în considerare la stabilirea calificativului acordat 
în finalul unei etape de şcolaritate. In felul acesta se respectă şi 
principiul înregistrării ritmice a rezultatelor învăţării. 

Documentele de evaluare întocmite de Serviciul Naţional de 
Evaluare şi Examinare (S.N.E.E.) conţin numeroase exemple de 
descriptori de performanţă la diverse discipline de învăţământ. Ele au 
menirea de-a oferi modele, exemple, sugestii viabile de către fiecare 
cadru didactic şi a altor descriptori, ținând seama de curriculum şi de 
situaţiile concrete de evaluare. Se parcurge următorul traseu: 

— Se formulează o capacitate (şi/sau o subcapacitate) pe care o 
doreşte „evaluatorul”, pe baza obiectivelor cadru şi /sau a obiectivelor 
de referință. 

— Se elaborează (formulează) descriptorii de performanță pe trei 
niveluri: Fb., B., S. 

— Se aplică o probă de evaluare şi se apreciază elevii, prin 
calificative, în concordanță cu descriptorii de performanță pe baza 
cărora s-a realizat evaluarea. 


c) Tehnici de evaluare a rezultatelor şcolare 

Sistemul metodologic al evaluării performanțelor elevilor 
cuprinde mai multe forme, metode şi procedee de examinare, care pot 
fi grupate spre a le înțelege şi folosi cu randament sporit în: 
observarea comportamentului de învățare al elevilor; diferite tipuri de 
probe: orale, scrise, practice etc.; analiza produselor (rezultatelor) 
activității elevilor (caiete de teme, fişe de muncă independentă, lucrări 
de control, produse ale activităților practice ş.a.). Constatările 
receptate prin aceste mijloace sunt confruntate şi completate cu cele 
rezultate prin observarea curentă a comportamentului elevilor în 
timpul lecţiilor manifestat prin interesul lor pentru studiu; modul în 
care participă la procesul învățării; îndeplinirea obligațiilor ce le 
incumbă calitate de elev, calitatea răspunsurilor în timpul lecţiilor ş.a. 

Evaluarea prin probe orale presupune respectarea unor cerinţe 
precum: durata examinării în funcție de vârstă şi particularitățile 
individuale ale elevilor, frecvenţa (ritmicitatea) acestora, angajarea 
efortului intelectual al tuturor elevilor, nu doar al celor desemnaţi să 
răspundă, extinderea verificării de la informaţia bazată doar pe 
memorie la capacitatea lor de transfer, de operare cu achiziţiile dobân- 
dite, de a opera cu cele învăţate pentru aflarea unor date noi, 
necunoscute (problematizarea). 

Se impune, de asemenea, evitarea unor limite, a unor efecte 
nedorite. Astfel, sunt situaţii care pot influenţa obiectivitatea evaluării 
rezultatelor: gradul diferit de dificultate al întrebărilor, de la un elev la 
altul; variaţia stării afective a examinatorului şi a comportamentului 
acestuia în momente diferite; variația comportamentului de 
examinator, la educatori diferiţi (atitudine de calm sau — dimpotrivă — 
de nerăbdare, de irascibilitate, de bunăvoință sau de indiferență, de 
bunăvoință sau lipsă de înţelegere, încurajatoare sau inhibatoare ş.a.). 

Datorită unor asemenea situații, evaluările realizate prin exami- 
nare orală prezintă un grad ridicat de variaţie de la un profesor la altul, 
uneori la acelaşi profesor, dar în momente diferite. Examinarea pe cale 
orală se face prin sondaj şi nu oferă posibilitatea profesorului de a 
cunoaşte modul în care toţi elevii realizează performanţe scontate. Pe 

lângă toate aceste limite, examinarea orală a tuturor elevilor este mare 
consumatoare de timp. 

Examinarea prin probe scrise se realizează în moduri diferite: 
probe scrise de control curent (extemporale), cu întrebări din lecţia 
curentă şi durează 15-20 minute; lucrări de control la sfârşitul unui 
capitol, folosite mai ales în condiţiile aplicării unui sistem de evaluare 
continuă; lucrări scrise semestrial, de obicei pregătite prin lecții 
speciale de recapitulare, de sinteză. Avantajele pe care le prezintă 
probele scrise față de cele orale fac ca ele să fie preferate altor forme. 
Posibilul anonimat al „autorilor” lucrărilor scrise asigură un mai mare 
grad de obiectivitate, fapt dovedit şi din sondajele efectuate de către 
mai mulţi corectori asupra aceloraşi lucrări; fac posibilă verificarea 
tuturor elevilor în legătură cu însuşirea unui anumit conţinut, ceea ce 
oferă compararea rezultatelor; permit o mai bună individualizare în ce 
priveşte ritmul elaborării răspunsurilor. 

Ca limite ale probelor scrise, se poate considera faptul că nu 
permit corectarea, îndreptarea greşelilor, fie de exprimare, fie de 
conținut, că nu fac posibilă acordarea unui sprijin constând din 
întrebări ajutătoare, atunci când ar fi cazul, că ele sporesc gradul 
întâmplării în evaluarea rezultatelor, mai ales atunci când conţinutul 
lor nu acoperă decât o mică parte din materia verificată. 

O notă aparte o prezintă probele scrise aplicate la sfârşitul unui 
capitol, în condiţiile unei evaluări continue, rolul acestora fiind nu atât de 
a realiza o clasificare a elevilor după notele obţinute, ci de a oferi 
profesorului informaţii cu privire la calitatea procesului predării/învățării. 

Examinarea prin probe practice este folosită mai ales pentru 
verificarea conținutului experimental şi practic al instruirii. Ceea ce nu 
înseamnă că ea oferă şi informaţii cu privire la nivelul de însuşire a 
conţinutului conceptual, mai ales la discipline cum sunt: matematica, 
fizica, chimia, biologia, educaţia fizică ş.a. 

Testul este un instrument de verificare cu structură şi însuşiri 
aparte; poate fi utilizat fie sub formă orală sau practică, fie, de cele 
mai multe ori, sub o probă scrisă. Caracteristici: probă complexă, 
acoperind o arie mare de conţinuturi; asigură o măsurare mai exactă a 
performanțelor de care sunt capabili elevii; permite stabilirea unor 
criterii de notare standard; prezintă un grad sporit de obiectivitate. 

Elaborarea testelor este o activitate complexă, presupunând: 
precizarea obiectivelor pedagogice şi a conţinutului ce trebuie verificat; 
concordanța între conţinutul probei şi obiectivele corespunzătoare 
materiei asupra cărora se face verificarea; analiza conţinutului materiei ce 

se verifică, cu accent pe datele esențiale şi pe analiza comportamentului 
în care se exprimă, în cele din urmă învăţarea (aplicare, capacitatea de a 
efectua operaţii logice, posibilitatea de a le măsura; alcătuirea testelor prin 
redactarea întrebărilor (ifemilor) conform obiectivelor pedagogice ce se 
verifică). De unde se poate constata importanţa ce trebuie acordată 
tipurilor de întrebări, pentru ca răspunsurile să fie formulate la ceea ce se 
doreşte. După modul în care se poate răspunde la ele, întrebările pot fi: 
a) cu răspunsuri „deschise” (elaborarea completă a răspunsului de către 
elevi, stimulând originalitatea), de tip redactare (tratarea unei teme); cu 
răspunsuri scurte, formulate din câteva fraze sau chiar cuvinte; b) cu 
răspunsuri „închise”, când subiecţii nu elaborează răspunsuri, ci le aleg 
din mai multe, din cele care le-au fost oferite. Variante ale acestui tip de 
test: „alegere multiplă”. Din mai multe răspunsuri, numai unul este 
corect, (răspunsurile „greşite? să fie în aparenţă, acceptabile) — tipul 
„corect-greşit” la care elevul trebuie să atribuie una din aprecieri 
enunțului prezentat în item. Folosirea acestui tip de item este limitată la 
un număr mai restrâns de obiective pedagogice (coeficientul de hazard 
este de 50%). De aceea e necesar să se solicite motivarea răspunsului ales. 
Cum s-a putut constata, fiecare din tehnicile de verificare prezintă 
avantaje şi unele dezavantaje, unele limite. De aceea alegerea lor trebuie 
făcută cu grijă; nici un instrument de măsurare nu poate fi considerat 
general valabil. E de preferat îmbinarea şi alternarea folosirii lor. 


6. Aprecierea rezultatelor şcolare 


Rezultatele obținute la probele de evaluare dobândesc 
semnificație numai în urma aprecierii prin raportarea lor la anumite 
criterii. În practica şcolară sunt folosite diferite sisteme de exprimare a 
aprecierilor asupra rezultatelor şcolare: comentarea lor prin laude sau 
observaţii critice, precum şi diverse moduri sau observații critice, 
diverse moduri de notare (cifrice, literale, calificative, color ş.a.). 
Oricare ar fi sistemul de apreciere folosit, aceste forme de expresie de 
„măsurare” sunt convenţionale. Ele sunt simboluri, îndeplinind, totuşi, 
clasificarea, determinarea rangului elevilor în cadrul grupului din care 
face parte (clasa, şcoala), contribuie la cultivarea motivaţiei pentru 
învăţare, oferă elevilor repere de autoapreciere a propriilor rezultate şi 
le cultivă capacitatea de autoevaluare. 

În sistemul nostru şcolar, aprecierea rezultatelor se exprimă prin 
note, de la 10 la 1. Incepând cu anul şcolar 1998-1999, la clasele 
primare aprecierea se face prin calificative: Foarte bine, Bine, 

Suficient, Insuficient. Deseori, aprecierea se face prin: admis/respins 
sau prin satisfăcător/nesatisfăcător ş.a. 

Notarea rezultatelor şcolare generează, frecvent numeroase 
probleme şi atitudini diferite din partea celor angajaţi în acest proces. Fie 
că e vorba de atitudine de subapreciere a rolului şi funcțiilor actului de 
evaluare, manifestată prin uşurinţa cu care se acordă nota, fie prin 
„fetişizarea” acestui act, considerat a fi în stare să rezolve prin ceea ce ar 
trebui soluționat prin alte mijloace (cultivarea interesului pentru studiu, a 
motivaţiei învăţării, a responsabilităţi faţă de obligaţiile şcolare). 

De aceea este necesară respectarea unor cerințe cum sunt: 
stabilirea criteriilor la care se raportează rezultatele (concretizate în 
calificative), deci asigurarea unei obiectivităţi depline; raportarea 
calificativelor la cerinţele programelor, la obiectivele pedagogice, care 
reprezintă „rezultatele dorite”, „aşteptate”. 

Deseori, aprecierea rezultatelor este influenţată de nivelul general 
de pregătire al clasei de elevi, de unde se ajunge la „indulgenţa” sau 
exigenţe care nu corespund realităţii. Alteori, aprecierea se „abate” de 
la obiectivele propuse spre a fi realizate, de unde se realizează o 
stimulare fără temei. Un alt fenomen destul de frecvent este 
„variabilitatea” aprecierilor, determinată de diverşi factori. 

Ca urmare, notarea unor elevi se face sub influența impresiei 
generale, care poate cuprinde o clasă întreagă sau sub forma „efectului 
blând” care constă în aprecierea cu indulgență a elevilor. Alte 
manifestări cu semne de întrebare au primat denumiri care se 
autodefinesc: „efectul de contaminare” (influenţa notelor obţinute de 
la alți profesori), „efectul de anticipație” (aprecierea unor elevi e 
influențată de părerea nefavorabilă formată de profesor). 


7. Cultivarea capacităţii de autocontrol 


Participarea elevilor la aprecierea propriilor rezultate şcolare 
este o modalitate de conştientizare a concordanţei sau neconcordanţei 
dintre aprecierile făcute de profesor, concretizate în simbolizarea sub 
diferite forme şi nivelul real de pregătire al lor. Pe această cale, 
profesorul dobândeşte confirmarea aprecierilor sale în opinia elevilor 
cu privire la rezultatele constatate, iar elevul exercită rolul de subiect 
al acțiunii pedagogice, de participant la propria sa formare, ceea ce îl 
ajută să înţeleagă eforturile necesare pentru atingerea obiectivelor 
propuse, să-şi aprecieze corect performanţele obţinute. 

Tehnicile folosite în scopul cultivării capacităţii de autoapreciere 
sunt variate. lată, doar enunțate câteva: 

— autonotarea controlată; propunerea de notă o face chiar elevul 
examinat, fiind revăzută şi definitivată de către profesor, eventual cu 
consultarea celorlalți elevi; 

— autocorectarea sau corectarea lucrărilor colegilor (prin schimb 
de lucrări), efectuate în cadrul evaluării formative, prin aplicarea 
probelor pe frecvenţe mai mici. Chiar şi fără a se nota, delimitarea 
răspunsurilor corecte de cele necorespunzătoare şi, în consecinţă, a 
stării de reuşită, de starea de eşec, oferă elevilor repere convingătoare 
pentru aprecierea performanţelor obţinute; 

— „notarea reciprocă” realizată de grupuri de elevi, prin rotație 
sub îndrumarea profesorului. 

Evaluarea randamentului şcolar este, aşadar, o condiţie necesară 
pentru orice decizie luată corect, care să confere activității didactice o 
eficienţă sporită. 


8. Proiectarea demersului didactic din perspectiva evaluării 


a) Clarificări teoretice şi practice 

Proiectarea activității didactice este un demers care priveşte 
îndeosebi activitatea profesorului. Rolul acestuia a fost din totdeauna 
şi va rămâne acela de „predare”; dar în accepțiunea modernă predarea 
este definită ca o activitate a profesorului (învățătorului, institutorului) 
de organizare şi conducere a ofertelor de învăţare, care au drept scop 
facilitarea şi stimularea învăţării eficiente, ai cărei subiecți sunt elevii. 
Activitatea didactică se prezintă ca un complex de acţiuni, procese şi 
operaţii ce oferă largi posibilităţi de desfăşurare a ei, ca un demers 
programat. Nivelul la care se realizează depinde în mare măsură de 
modul în care sunt stabilite intențiile urmărite, resursele, precum şi de 
felul în care este conceput şi se desfăşoară procesul de învățământ, de 
interacțiunea componentelor acestuia etc. Se poate spune că activitatea 
didactică este cu atât mai productivă cu cât este mai temeinic şi mai 
minuţios anticipată. 

Din acest punct de vedere, proiectarea activităţii didactice apare 
ca un ansamblu de operaţii şi acțiuni de anticipare a acestora, confe- 
rindu-i un caracter sistematic, raţional şi, ca urmare, o eficiență sporită. 

În practica şcolară, pentru definirea acestei acţiuni se folosesc 
sintagme foarte diverse, precum: „proiect de tehnologie didactică”, 

99, 


„proiect de activitate didactică”, „plan calendaristic” (anual, semestrial), 
„plan de lecţie”, „proiect de lecţie”, „proiect de tehnologie a predării 
temei” etc. Toţi aceşti termeni definesc de fapt aceleaşi acţiuni de 
pregătire, de anticipare a activităţii didactice, privită în diversele ei 
ipostaze. 

Deşi este absolut necesară, proiectarea activităţii nu asigură, prin 
ea însăşi succesul demersului didactic. Proiectarea poate fi gândită ca 
un ansamblu de procedee raționale, care unesc într-un tot coerent 
cerințele, resursele, strategiile şi rezultatele acţiunii didactice. Altfel 
spus, succesul activităţii didactice depinde direct de temeinicia şi 
corectitudinea pregătirii ei, iar pregătirea prealabilă este cel puţin la fel 
de importantă şi necesară ca şi desfăşurarea ei. 

Procesul didactic trebuie privit în perspectiva desfăşurării lui pe 
o perioadă de un an şcolar, secvenţionat pe semestre, pe capitole, pe 
unităţi de învăţare şi, dacă e cazul, pe lecţii. Pot fi acceptate situațiile 
în care proiectarea unităţii de învăţare permite, prin finalităţile sale 
specifice (componente specifice) şi prin conținuturile mai clar deli- 
mitate, structurate, marcarea grafică, prin linii orizontale punctate, 
spaţiile corespunzătoare unei ore de curs sau a unei lecţii (aşa cum se 
face recomandarea în Ghidurile metodologice). 

Noile programe şcolare centrate pe obiective nu mai stabilesc o 
repartizare a timpului (a numărului de ore) pentru conținuturile 
propuse şi nici o succesiune obligatorie a acestora la nivel centralizat, 
ceea ce face ca rolul cadrului didactic să crească în mod considerabil. 
Această realitate obligă profesorul să-şi contureze o viziune de 
ansamblu asupra întregului curriculum repartizat pentru un an de 
studiu, să identifice câteva teme semnificative în jurul cărora să 
structureze, să proiecteze conținuturile. Aceste secvenţe ale proiectării 
didactice purtau pe vremuri denumirea de „sisteme de lecţii”, care, de 
obicei, nu aveau nici o relevanță în proiectarea didactică, însă au 
determinat opțiunea pentru organizarea procesului de învățământ pe 
unităţi de învăţare, care reprezintă structuri didactice deschise şi 
flexibile, unitare din punct de vedere tematic, ce se desfăşoară 
sistematic şi continuu pe o perioadă de timp şi se finalizează prin 
evaluare. Opţiunea pentru acest termen a fost exprimată „cu scopul de 
accentua necesitatea unui demers didactic centrat pe elev. În literatura 
de specialitate, structura didactică având aceste caracteristici mai este 
denumită unitate de instruire sau unitate funcțională” (2002, p. 29). 

b) Lectura programei 

Conceptul central al proiectării didactice îl constituie demersul 
didactic personalizat, iar instrumentul acestuia este unitatea de 
învăţare. Demersul didactic personalizat exprimă, fără echivoc, 
„dreptul şi libertatea profesorului de a lua decizii asupra modalităţilor 
pe care le consideră optime în creşterea calităţii procesului de 
învățământ, respectiv răspunderea personală pentru asigurarea unui 
parcurs şcolar individualizat, în funcţie de condiţii şi cerinţe concrete” 
(2002, p. 30). De altfel, aşa cum se stipulează în Noul Curriculum Naţional, 
„Documentele de proiectare didactică sunt documente administrative, 
care asociază într-un mod personalizat elementele programei” (Idem), 
care au fost prezentate, analizate şi comentate în contextul mai larg al 
reconsiderării demersului curricular şi didactic în didacticile speciale. 


c) Planificarea calendaristică constituie, ca şi celelalte documente 
de proiectare didactică, documente administrative care personalizează 
elementele programei şi care asociază elementele programei: obiective 
de referinţă şi conţinuturi, respectiv competenţe specifice şi conți- 
nuturi cu repartizarea resurselor de timp pe tot anul şcolar, potrivit 
aprecierilor profesorului. Sintagma de planificare calendaristică este 
încetăţenită de multă vreme în şcoala noastră de toate gradele, numai 
că vechile programe, care puneau accentul exclusiv pe conţinuturi (pe 
cantitatea de informaţii) îngrădeau inițiativa profesorului, obligându-l 
să facă o grupare a materiei de studiu care avea în vedere exclusiv 
cantitatea de informaţii, de date. 


În elaborarea planificărilor calendaristice, pe baza noului curri- 
culum, profesorului îi revine datoria ca, în funcţie exclusiv de modul 
său de a gândi, de a evalua situaţia în faţa căreia se află, să parcurgă 
etapele care, de fapt sunt sugerate chiar de structura programelor. 
Acestea sunt: realizarea corelaţiei (asocierilor) dintre obiectivele de 
referință şi conținuturi (la învățământul obligatoriu), respectiv dintre 
competențele specifice şi conţinuturi (pentru liceu); gruparea pe unități 
de învăţare; stabilirea succesiunii parcurgerii unităților de învăţare; 
alocarea (repartizarea) timpului considerat necesar pentru fiecare unitate 
de învățare, în concordanță cu obiectivele de referință / competențele şi 
conținuturile vizate (2002, p. 31). 

Ghidurile metodologice sugerează următoarea rubricaţie pentru 
întocmirea planificărilor calendaristice: 


Şcoala.......... Profesor.......... 
Disciplina...... Clasa / Nr. de ore pe săpt.... 
Anul şcolar 

Planificarea calendaristică 


Unităţi Obiective de | Conţinuturi Nr. de Săptămâna | Observaţii 


de referinţă / ore 
învățare Competenţe alocate 
specifice 


Unităţile de învăţare se marchează prin titluri (teme) pe care la 
stabileşte profesorul. 

Obiectivele de referinţă / Competenţele specifice se marchează 
prin cifrele corespunzătoare numărului de ordine din programa şcolară. 

Conținuturile alese sunt cele extrase din lista de conţinuturi a 
programei 

Numărul de ore alocate se fixează de către profesor, pe baza 
experienţei proprii şi de nivelul pregătirii elevilor clasei. 

Planificarea, în toate secvențele ei este orientativă. Eventualele 
modificări determinate de situaţiile ce pot apărea pe tot parcursul 
şcolar pot fi consemnate la rubrica de Observații. 

In interiorul planificării anuale se poate face o delimitare între 
semestre, ţinând seama de numărul de săptămâni. Planificarea anuală 
(care include, de fapt şi cea pentru cele două semestre) trebuie să 
acopere integral programa şcolară la nivelul obiectivelor de referință / 
competenţe şi conținuturi. 

Cum se vede, programa fiind un document oficial este 
obligatorie; profesorul este însă suveran în stabilirea structurilor şi a 
succesiunilor acestora, în alocarea numărului de ore, în efectuarea, 
dacă se consideră oportun, a unor modificări. 


d) Proiectarea unei unităţi de învăţare 

In contextul noului curriculum, conceptul central al proiectării 
didactice îl reprezintă demersul didactic personalizat, iar instru- 
mentul de bază al acestuia îl constituie unitatea de învăţare. 

Dacă demersul didactic personalizat se referă la dreptul cadrului 
didactic de a lua decizii asupra modalităţilor pe care le consideră 
optime, în vederea creşterii calităţii procesului de învățământ (pentru a 
asigura, astfel, elevilor, un parcurs şcolar individualizat), unitatea de 
învăţare reprezintă o structură didactică deschisă şi flexibilă, unitară 
din punct de vedere tematic, ce se indică prin titluri (sau teme) 
stabilite de către profesor. 

O unitate de învăţare determină formarea, la elevi, a unui 
comportament specific, generat prin integrarea unor obiective de refe- 
rință sau competenţe specifice; aceasta se desfăşoară în mod sistematic 
şi continuu pe o perioadă de timp şi se finalizează prin evaluare (de 
regulă, sumativă). 

Proiectarea unei unități de învăţare (ca şi a fiecărei teme sau 
lecții în parte) are la bază parcurgerea unui set de întrebări, care 
precizează elementele procesului didactic, într-o succesiune logică, în 
vederea atingerii obiectivelor de referință şi a competenţelor specifice 
stabilite. Iată o variantă posibilă a unui asemenea set de întrebări!, care 
pot fi adaptate la specificul disciplinei de învăţământ şi la locul unităţii 
de învăţare în sistemul din care face parte: 


1. Elementele procesului sunt aceleaşi, oricare ar fi unitatea de 
învăţare vizată, la orice disciplină. 

a. În ce scop voi face? Răspunsul la această întrebare are în 
vedere identificarea obiectivelor cadru şi a celor de referință, precum 
şi a competenţelor generale şi specifice în proiectarea unității 
respective de învăţare; 

b. Ce voi face? E vorba de căutarea şi selectarea conținuturilor; 

c. Cu ce voi face? Întrebarea atrage atenția asupra resurselor ceea 
ce implică analiza acelor elemente care asigură materialul (cadrul) 
necesar pentru buna desfăşurare a activităţilor de învăţare. Aşadar, 
profesorul va consemna specificări de timp, de loc, forma de organizare 
a clasei, mijloacele de învățământ, precum şi orice alte elemente 
considerate utile în desfăşurarea demersului sau scenariului didactic, în 
funcție de propria viziune; 

d. Cum voi face? Este întrebarea care solicită determinarea 
activităților de învăţare; ceea ce presupune implicit, orientarea către 
un anumit scop, vizat prin însăşi tema activităţii. Oricum, în 
proiectarea unei unități de învăţare, profesorul va alătura fiecărei 
activităţi de învăţare acele resurse, acele conţinuturi pe care le 
consideră necesare pentru conceperea atât a strategiei, cât şi realizării 
în sine a demersului didactic; 

e. Cât s-a realizat? Răspunsul la această întrebare implică 
stabilirea instrumentelor de evaluare folosite la clasă; evaluare reali- 
zată cu scopul de a evidenția progresele înregistrate de elevi în raport 
cu ei înşişi, pe drumul atingerii obiectivelor prevăzute în programa 
şcolară. In ultimă instanță, în proiectarea probelor de evaluare 
profesorul trebuie să aibă în vedere următoarele elemente: obiectivele 
cadru (sau competențele generale) şi obiectivele de referință (sau 


150 


competențele specifice) prevăzute în programa şcolară, pe specialităţi, 
pe care elevii trebuie să le realizeze; performanțele minime, medii şi 
superioare pe care le pot atinge elevii, pentru a demonstra că au atins 
aceste obiective; specificul colectivului (clasei) de elevi pentru care se 
face evaluarea; momentul şi scopul evaluării; tipurile de evaluare 
pentru care se optează: inițială, sumativă sau formativă; instrumentele 
cu ajutorul cărora se va realiza evaluarea; procedee folosite ca 
evaluarea să fie cât mai obiectivă şi relevantă; datele oferite de 
instrumentele de evaluare administrate, pentru a elimina eventualele 
blocaje constatate în formarea dintre elevi. 

In concluzie, cu privire la evaluare, considerăm că este impor- 
tant ca aceasta să se centreze nu numai pe cantitatea de informație de 
care dispune elevul, ci, în special, pe ceea ce poate el să facă, utilizând 
ceea ce ştie sau ceea ce intuieşte. Mai mult decât atât, fiecare activitate 
de evaluare a rezultatelor şcolare trebuie însoţită, sistematic, de 
aşa-numita autoevaluare a procesului pe care profesorul l-a desfăşurat 
cu colectivul de elevi în ansamblu, şi cu fiecare elev în parte, pentru a 
putea „regla”, de la o etapă la alta, modalităţile de evaluare, pe de o 
parte, şi activitatea de învăţare — formare a elevilor în mod diferențiat, 
pe de alte parte. 


e) Relaţia dintre lecţie şi unitatea de învățare 

Proiectarea unităţii de învăţare angajează elevii în „proiecte de 
învăţare personale” pe termen mediu şi lung, ceea ce presupune o 
viziune de ansamblu, o corelare şi o explorare interdisciplinară a 
ofertei de conţinut, din perspectiva realizării obiectivelor de referință 
şi a competenţelor specifice avute în vedere. 

Din perspectiva profesorului, proiectarea şi parcurgerea traseului 
didactic solicitat de unitatea de învăţare îl implică într-un „proiect 
didactic” pe termen lung şi mediu, corespunzător ritmurilor proprii de 
învăţare ale elevilor, în funcţie de resursele reale ale lor. 

Această conjunctură asigură proiectarea lecţiilor în contextul 
unităţii de învăţare, chiar în cadrul aceluiaşi document de planificare, 
prin delimitări grafice corespunzătoare (eventual linii punctate). 

Faptul acesta nu schimbă cu nimic locul şi rolul fiecărei lecții în 
cadrul unităţii de învățare. 

Lecţia are un statut propriu prin aceea că este construită pe grupuri 
de elevi (clase), care reprezintă organisme în cadrul cărora se produc 
procese complexe, de comunicare şi interacţiune intelectuală, afectivă, 
axiologică şi care exercită o bogată influență asupra membrilor săi. 

Pe de altă parte, lecţia ţine de o resursă a cărei existență este 
indubitabilă: timpul. Toate documentele care reglementează activi- 
tatea de învățământ, în întregul ei, au la bază şi sunt determinate de 
durata lor în timp: planuri-—cadru, trunchiul comun, planurile la decizia 
şcolii, programele şcolare, structura anului şcolar, săptămâna de curs, 
orarele, precum şi, fireşte, lecţia. 


f) Proiectarea lecţiei, ca microsistem de instruire 

În viziunea modernă, lecţia trebuie înțeleasă şi abordată ca „o 
componentă operațională, pe termen scurt a unităţii de învăţare” (Ghid 
metodologic, p. 35). Altfel spus, pentru o înţelegere cât mai deplină a 
acestei realități, unitatea de învăţare asigură înțelegerea procesului 
didactic din perspectivă strategică, în timp ce lecţia oferă înţelegerea 
procesului din perspectivă strategică, în timp ce lecţia oferă 
înțelegerea procesului din perspectivă operativă, tactică, imediată 
(apropiată), iar durata ei se întinde pe parcursul unei ore de curs. 

Timpul, ca resursă, delimitează şi structurează procesul didactic, 
pe întreaga desfăşurare a acestuia: de la treptele de şcolarizare (cu 
durata) la anii şcolari, semestre, săptămâni, zile de şcoală şi ore de 
curs. lar pentru a completa unitatea lecţiei ca microsistem de instruire, 
se recurge la cealaltă dimensiune a procesului didactic, care este 
conținutul învățământului stabilit şi structurat corespunzător în docu- 
mente ale curriculum-ului formal. Ceea ce dă contur lecţiei, ca micro- 
sistem de instruire sunt agenții umani, elevii, constituiți în clase 
omogene ca vârstă şi ca efective corespunzătoare, precum şi cadrele 
didactice. Astfel, lecţia încorporează în sine toate componentele 
procesului de învățământ: obiective, conţinuturi, forme interne de 
organizare frontală, pe micro-grupuri, individuală, relaţii pedagogice, 
criterii de evaluare etc., într-o strânsă interdependenţă. 

Fiecare din aceste componente are o contribuţie specifică la 
realizarea obiectivelor procesului de învăţământ, iar acţiunea lor este 
unitară, interdependentă, ceea ce asigură eficienţa lui în ansamblu. 

Complexitatea obiectivelor instructiv-educative are implicaţii în 
structura lecţiilor, determinând o mare variantă a lor. 

Există însă câteva criterii, care uşurează gruparea lor în tipuri de 
lecţii, toate acestea având însă numeroase elemente comune. 

Criteriul fundamental al unei asemenea clasificări a tipurilor de 
lecţii îl constituie sarcina didactică fundamentală, dominantă în fiecare 
lecţie. 

Procesul învățării implică asemenea activităţi dominante, 
fundamentale formulate din perspectiva realizării obiectivelor propuse 

pentru fiecare lecţie: intercomunicarea profesor-elev, (tradițional, 
comunicarea de cunoştinţe, formulare care însă nu scoate în evidenţă 
participarea efectivă a elevilor în receptarea informaţiilor); fixarea şi 
exersarea în scopul formării unor abilităţi (perceperi şi deprinderi), 
repetarea şi sistematizarea noilor achiziţii, evaluarea acestora. În 
funcție de măsura în care unele din aceste sarcini didactice sunt 
dominante, se stabileşte structura (tipul) lecţiei. 


Secvenţe ale unui proiect de lecţie 

Sintetizând cele de mai sus, ar putea fi intuit scenariul didactic, 
ceea ce, în termeni foarte uzuali, înseamnă proiectarea unei lecţii, care 
reprezintă operaţia de identificare şi marcare a secvenţelor ce se întind 
pe parcursul unei ore şcolare. Documentul care ordonează momentele 
(evenimentele) unei lecţii, cu sarcinile didactice corespunzătoare are 
un caracter normativ şi poartă, de la caz la caz, denumiri care au mai 
fost amintite: proiect de lecţie, plan de lecţie, proiect de tehnologie 
didactică, scenariu didactic etc. Asemenea formulări sunt o dovadă că 
verigile tradiționale, inițiale ale lecţiilor nu pot fi repudiate sau 
neglijate, dar nici uniformizate. Ele lasă loc formulărilor cu valenţe 
euristice, care conduc la conceperea unor demersuri didactice căutate, 
găsite şi puse în aplicare de către profesor în funcţie de condiţiile date. 

Ceea ce, în ultimă instanță, constituie argumente că demersul 
didactic, prin intermediul lecției este un act de creaţie, care nu are 
nimic comun cu improvizaţia, schematismul şi şablonismul didactic. 

Schiţând o succesiune a etapelor unei lecţii, indiferent de 
ponderea pe care o au sarcinile didactice care se au în vedere la fiecare 
lecţie, o primă operaţie o constituie identificarea şi dimensionarea 
obiectivelor educaţionale ale lecţiei. 

Ceea ce, din perspectiva proiectului, a profesorului presupune 
prevederea unor achiziții educative, care la sfârşitul lecţiei, să fie 
dovedite, exprimate în termeni de comportamente identificabile, 
concrete, vizibile. 

O asemenea țintă, deşi nu e uşor de formulat, de anticipat, nu este 
însă deloc insurmontabilă. Obiectivele lecției vor fi formulate astfel 
încât comportamentele elevilor, ca rezultat al parcurgerii fiecărei 
secvenţe de conținut, să poată fi observabile şi măsurabile. Când un 
obiectiv se concretizează într-un comportament specific şi observabil, 
spunem că acesta este un obiectiv operațional sau „obiectiv compor- 
tamental” (Robert Gagné ş.a. 1977, p. 90). Altfel spus, un obiectiv este 
formulat cu precizie atunci când comunică ce ar trebui să facă elevii cu 
ceea ce au aflat după lecţie şi nu ceea ce fac în timpul lecției. 

Etapa a doua a proiectării lecţiei are în vedere pe de o parte 
selectarea resurselor educaționale ce se constituie în delimitarea 
conținutului învățării (informaţii, abilităţi, atitudini, valori) stabilit în 
programe şi manuale, iar pe de altă parte, a resurselor psihologice 
(capacităţi de învăţare, motivaţie), precum şi a resurselor materiale 
(mijloace de învăţare, inclusiv timpul necesar). Toate acestea trebuie 
să asigure un echilibru corespunzător între componentele informative 
şi formative ale demersului didactic. 

A treia etapă în proiectarea (şi desfăşurarea) lecţiei este consacrată 
găsirii celor mai adecvate răspunsuri la întrebarea „Cum vor fi folosite 
resursele disponibile pentru atingerea obiectivelor stabilite, prin 
intermediul conţinutului selectat.” Este vorba de strategia didactică 
utilizată, adică de conturarea unor sisteme coerente de metode, pro- 
cedee, mijloace de învățământ, prin îmbinarea cărora să se asigure 
realizarea obiectivelor proiectate. 

Evaluarea rezultatelor învăţării reprezintă etapa finală a 
proiectării didactice. Această operaţie se face avându-se în vedere 
modul şi măsura în care au fost îndeplinite obiectivele operaţionale 
stabilite iniţial; este criteriul adevărului, al reuşitei reale în realizarea 
întregului parcurs al lecţiei. 

Prin urmare, evaluarea are în vedere raportul dintre rezultatele 
obținute şi rezultatele scontate (proiectate inițial). 


9. Finalităţile şi conţinutul proiectării didactice 
din perspectiva evaluării 


Organizarea propriu-zisă a procesului de instruire şi educaţie are 
în vedere atât relația dintre finalitățile educaţiei şi conținutul aces- 
tora, cât şi natura proiectului de activitate didactică (anual, semes- 
trial, lecţie). Dacă din perspectiva autorilor programelor, a activităţii 
didactice în ansamblu, relaţia este „obiective-conţinuturi”, din punctul 
de vedere al educatorului, relaţia are mai ales sensul „de la conţinut la 
obiective”. Din această a doua perspectivă se realizează proiectarea 
activităţii didactice (I. T. Radu). 

Intreaga operaţie de studiere a programelor de definire şi 
ordonare a unităţilor de conţinut se concretizează în cele din urmă în 
planuri calendaristice, anuale, semestriale, în care aceste unităţi sunt 
încadrate în timp, potrivit structurii anului şcolar. Operația aceasta de 
planificare calendaristică a materiei vizează în mod deosebit stabilirea 
şi ordonarea unităților informaționale până la nivel de lecție, inclusiv 


154 


formele şi modalităţile de evaluare, precum şi încadrarea corespun- 
zătoare a lor în timp, pe toată durata anului şcolar, pe semestre. Se au 
în vedere scopurile generale, obiectivele-cadru, şi cele de referință; nu 
se pot formula acum obiective pedagogice operaţionale; acestea îşi 
află locul în proiectarea fiecărei lecții. 


a) Precizarea scopurilor generale şi a obiectivelor pedagogice. 

Întrucât obiectivele-cadru ale fiecărei discipline, obiectivele de 
referință, activitățile de învăţare pentru realizarea acestor obiective 
precum şi conținuturile învățării sunt prezentate în programele şcolare, 
formularea obiectivelor operaționale (care se face pentru fiecare lecţie) 
este de competența profesorului şi se realizează cu prilejul proiectării 
fiecărei lecţii. In cele ce urmează vom trata mai pe larg problematica 
acestor obiective, cu ilustrările pe care le considerăm necesare. 

Finalităţile educației se concretizează, în cele din urmă, în 
modele de personalitate, în tipuri sau profiluri umane, pe care le 
aşteaptă societatea şi care se exprimă cel mai bine în însuşi idealul 
educaţional, care reprezintă țelul suprem al năzuințelor de succes în 
activitatea de învățământ. Transpunerea în viaţă a idealului 
educaţional presupune formularea riguroasă a scopului educativ, în 
funcţie de scopurile sociale, ceea ce sugerează şi acțiunile concrete ce 
trebuie întreprinse pentru a-l realiza. 

Scopurile sunt elemente operaţionale, care exprimă strategia 
aleasă în funcţie de condiţiile obiective şi subiective în care se va 
parcurge drumul spre ideal. In practica educaţională se operează cu 
scopuri, care privesc diferite dimensiuni (laturi) ale educaţiei (intelec- 
tuală, tehnologică, morală, religioasă, estetică etc.), precum şi diversele 
stadii de vârstă. Precizarea scopurilor este absolut necesară pentru 
conturarea mai clară a profilului personalității ce trebuie formată, ceea ce 
presupune un nivel relativ mai ridicat de generalitate. De aceea este 
necesară folosirea sintagmei de obiective educaționale, ca verigi 
intermediare între scopul general al educaţiei şi activitatea concretă, reală 
a educatorului. Obiectivele educaţionale reprezintă tocmai o concretizare 
a scopului; ele arată ce se aşteaptă să devină copilul, tânărul, ca rezultat 
al procesului instructiv-educativ. Mai direct spus, ele definesc modul în 
care trebuie să se comporte elevul după ce parcurge o anumită experiență 
de învăţare. Astfel, scopul poate fi atins numai prin obiective, dar acestea 
n-ar avea sens dacă n-ar fi raportate la scop. 


b) Operaţionalizarea obiectivelor 
Obiectivul educaţional reprezintă o expresie finală a eforturilor 
acțiunii educaționale, transformarea sau performanţa pe care o 

înregistrează individul instruit, în formarea sa; el se exprimă în felul în 
care elevul face dovada că a suferit o transformare, că a dobândit 
capacităţi şi cunoştinţe noi, care se manifestă în comportamentul său. 
De aceea, una dintre orientările de primă mărime în didactica modernă 
o constituie tocmai formularea obiectivelor pedagogice şi, ca urmare, 
precizarea, stabilirea celorlalte componente ale procesului învăţării. 
Intâi se formulează obiectivele (adică finalitatea, ceea ce se doreşte să 
se obţină în final), apoi are loc activitatea de instruire şi învăţare, iar 
concomitent sau în încheierea acestei secvenţe, se constată şi se 
măsoară ceea ce s-a obţinut (evaluarea). 

Pe acest temei s-a simţit nevoia formulării mai directe, mai 
precise a obiectivelor educaţionale şi a operaționalizării lor pentru 
fiecare secvență de conţinut ce se transmite elevilor în vederea 
receptării acestora. A defini cu claritate obiectivele educaţionale 
înseamnă a descrie ceea ce elevii pot şi trebuie să ştie ce să facă cu 
ceea ce ştiu, la sfârşitul unei perioade de învăţare. 

La nivelul lecţiei, forma de bază a procesului de învățământ, 
entitate cu un conţinut propriu, se operează cu obiective concrete 
formulate în enunţuri limitate la conţinutul respectiv. Fiecare lecție îşi 
are propriul ei scop, obiectivul său central sau dominant. Conceptul de 
scop (al lecţiei) trebuie înţeles delimitat de obiectivele educaţionale 
generale. In felul acesta se vorbeşte de scopul lecției şi despre 
obiectivele lecţiei, iar pentru a se marca semnificaţia sa aparte este 
considerat scop dominant. 

Scopul fiecărei lecţii, precum şi obiectivele operaţionale ale 
acestora se formulează de către fiecare învăţător/profesor cu prilejul 
proiectării didactice, la nivelul lecţiei; această operaţie implică studierea 
programelor, pornind de la obiectivele-cadru, de la cele de referință de 
la conținuturile învăţării şi de la standardele de performanţă. 

Rezultatele cercetărilor în didactică au permis stabilirea a trei mari 
domenii de încadrare, de clasificare (grupare) a obiectivelor: domeniul 
cognitiv, cel afectiv şi cel psihomotor. Cum sugerează însăşi denumirea 
lor, obiectivele din domeniul cognitiv au în vedere formarea unor 
capacități intelectuale (înţelegerea, abstractizarea, generalizarea etc.), 
elaborarea unor concepte, definiţii, norme, reguli, grupări, clasificări etc., 
aplicarea celor învăţate în condiţii noi, transferul informațiilor, corelarea 
şi integrarea lor în sisteme, activitatea de creaţie etc. 


” Ioan Cerghit, Perfecţionarea lecţiei în şcoala modernă, Editura 
Didactică şi Pedagogică, Bucureşti, 1983. 

Obiectivele din domeniul afectiv se referă la formarea şi culti- 
varea unor convingeri, sentimente, stări emoţionale, a unor atitudini, 
judecăți de valoare, care au influență asupra comportamentului 
elevilor. Cele din domeniul psihomotor vizează unele priceperi şi 
deprinderi care implică motricitatea, mişcarea, cum sunt, în special 
scrisul, desenatul, alte diverse acţiuni care solicită şi efort fizic. 

Încercarea de clasificare a obiectivelor permite, fără rezerve, 
constatarea că realizarea lor se face într-o strânsă unitate, pentru că, de 
fapt, ele nu se află în stare „pură”. Bunăoară, un obiectiv cognitiv are 
în conținutul său şi componente afective şi invers. Atunci când elevul 
receptează un anumit volum de informaţii clare, o dată cu înţelegerea 
acestora, el poate să dorească şi să fie interesat să înveţe, să trăiască 
bucuria succesului. Există sentimente intelectuale deosebit de 
profunde, care nu se nasc din nimic. Nu este posibilă trăirea unor 
sentimente, formarea de convingeri în afara unui suport cognitiv, 
intelectual; în acelaşi sens se poate vorbi şi de sentimente estetice. 

De asemenea, deprinderile, inclusiv cele motrice (scrisul bună- 
oară), indiferent de domeniul lor, au la bază elemente conştiente, de 
natură intelectuală, cognitivă; ele nu sunt altceva, decât rezultatul 
exersării efectuate prin aplicarea unor reguli, deci a unor informaţii. 
La rândul lor, deprinderile favorizează procesul realizării unor 
obiective cognitive. 

Prin urmare, această clasificare trebuie înțeleasă în sens larg şi 
adaptată la specificul fiecărei discipline de învățământ, chiar al unor 
capitole, subcapitole sau teme. Pe de altă parte, obiectivele lecției vor 
fi formulate astfel încât comportamentele elevilor, ca rezultat al 
parcurgerii fiecărei secvențe de conţinut, să poată fi observabile şi 
măsurabile. Când un obiectiv se concretizează într-un comportament 
specific şi observabil, spunem că acesta este un obiectiv operațional 
sau obiectiv comportamental (Robert Gagné ş.a.). 

Comportamentele observabile şi măsurabile ce se manifestă pe 
parcursul unei lecţii sunt finale sau terminale; ele concretizează într-o 
formă specifică rezultatele învățăturii, precizează ceea ce elevii trebuie 
să ştie să facă la sfârşitul unei secvențe de învăţare. lată, spre ilustrare, 
câteva exemple luate din activităţi de dezvoltare a capacității de 
receptare a unui mesaj scris (lectura/citirea) după texte tipărite sau 
scrise „de mână”: să identifice structura unui text, să formuleze ideea 
principală a unui fragment, să alcătuiască enunţuri cu noile achiziţii 
de lexic sau figuri de stil învăţate, să redea pe scurt conţinutul 
integral al textului parcurs etc. In acelaşi timp, a cere elevilor să 

efectueze un anumit tip de exerciţii, potrivit specificului disciplinei 
şcolare respective, înseamnă a le pretinde să demonstreze că au înțeles 
anumite norme sau reguli învăţate şi, în consecinţă, că pot opera cu ele, 
ceea ce reprezintă, în esenţă un mod de operaţionalizare a obiectelor. 

Sintetizând, se poate spune că a operaţionaliza înseamnă a 
efectua, de fapt, două operaţii absolut indispensabile: una de a 
desprinde din scopurile mai generale obiective mai concrete, specifice 
şi alta de a transpune efectiv aceste obiective în planul acţiunii, al 
aplicațiilor directe, adică în comportamente observabile. Obiectivele 
operaţionale apar ca scopuri imediate ale unei lecţii, prin care rezul- 
tatele se concretizează sub formă de diferite achiziţii (acumulări de 
cunoştinţe), precum şi în capacitatea de a aplica cele învăţate în 
situații diverse de a face corelaţii şi sinteze noi sau de a evalua cele 
învăţate. 

Obiectivele operaţionale se exprimă simplu, în termeni de 
comportament observabil, sub forma unor propoziţii în care se 
utilizează, cu precădere anumite verbe specifice diferitelor niveluri ale 
învăţării, cum sunt: a citi, a scrie, a anunța, a descrie, a analiza, a 
compara, a corela, a demonstra, a explica, a combina, a transforma, 
a schimba, a grupa, a clasifica, a enumera, a selecta, a rezolva, a 
demonstra, a aplica ş.a. Cum se poate constata, cu relativă uşurinţă, 
fiecare din aceste verbe, precum şi altele asemenea lor, poate fi 
folosite în formularea unor obiective operaționale, la orice disciplină 
de învățământ. Pentru conceperea corectă a obiectivelor operaționale 
trebuie cunoscute, cum s-a mai arătat, obiectivele-cadru şi cele de 
referință, precum şi conținuturile învăţării prevăzute în programele 
şcolare, şi în manuale, sau în alte surse de informare. După această 
operaţie are loc o „disecare” în secvențe, în unități mici a conţinutului 
stabilit pentru fiecare lecţie şi formularea obiectivelor operaţionale ale 
lecției. Infăptuirea acestei componente importante a procesului 
didactic stă la baza conceperii întregii strategii a realizării unei lecţii, 
inclusiv a evaluării performanțelor şcolare. 

Prezentăm, în cele ce urmează, cu titlu orientativ, modul în care 
ar putea fi formulate obiective operaţionale la lecţii din domenii şi 
clase diferite. 

La o lecţie de „scriere” la clasa I: litera „I” mic de mână: 

Scopul: formarea deprinderii de a recunoaşte, a reproduce în 
plan grafic litera 1” mic de mână; utilizarea ei în mod corect în scris. 

Obiective operaţionale aparţinând domeniului cognitiv: să 
asocieze corect sunetul cu litera corespunzătoare; să descrie 

elementele grafice ale literei (locul în spaţiul caietului, de unde se 
începe fiecare element grafic, sensul-direcţia mişcării, locul unde 
conturul fiecărui element atinge marginea spaţiului, locul unde acesta 
se termină, cum se realizează legătura cu elementele grafice urmă- 
toare); să recunoască litera nouă în situaţii diferite; să scrie litera 
corect, aplicând regulile grafice învăţate. 

Obiective operaţionale aparţinând domeniului psihomotor: 
să realizeze gama de mişcări adecvate scrierii literei respective; să 
realizeze coordonarea oculo-motorie (ochi-mişcare) din ce în ce mai 
fină în mânuirea instrumentului de scris; să-şi formeze mişcarea 
grafică adecvată scrierii literei respective, pe baza „modelului 
intelectual” însuşit prin învăţarea şi rememorarea regulilor grafice de 
scriere a literei respective; să realizeze scrierea literei respective cu 
relativă uşurinţă, fără efort fizic deosebit, cu gesturi (mişcări) sigure, 
cu suplețe şi într-un ritm adecvat, care să permită autocontrolul în 
timpul scrisului. 

Obiective afective: să participe cu plăcere şi interes la toate 
etapele lecţiei; să dorească să scrie corect şi frumos litera nouă; să 
perceapă şi să distingă literele realizate „frumos ” de cele mai puţin 
reuşite; să se bucure de reuşita aşezării corecte în pagina caietului a 
literelor scrise, de acuratețea şi aspectul scrisului şi în general, al 
caietului. 

Obiectivele formulate, chiar mai extins, cu privire la lecţia de 
scriere a unei litere (oricare ar fi această literă) sunt, în general, 
aceleaşi. Vor apărea deosebite elementele grafice şi regulile respective 
de scriere a fiecărui element, precum şi ale literei în ansamblu. 

lată cum ar putea fi formulate scopul general şi obiectivele 
operaționale la o lecţie de lectură (literatură), cu subiectul Bunica de 
Şt. O. Iosif. 

Scopul: Dezvoltarea capacității de a citi corect, expresiv; 
cultivarea unor sentimente şi trăiri emoţionale desprinse din relaţiile 
vieţii de familie; învăţarea tehnicii de memorare a unei poezii. 

Obiectivele operaţionale: Elevii să citească poezia corect 
expresiv, să extragă cuvintele al căror sens nu-l înţeleg; să găsească 
sensul opus al cuvintelor: mic, alb, cald, firav, fraged, blând, senin, 
tăcut, trecut, să sesizeze şi să exprime starea sufletească, sentimentul 
de care e stăpânit poetul în reconstituirea portretului bunicii sale; să 
delimiteze părţile poeziei, care alcătuiesc portretul; să identifice în 
text expresiile şi modalităţile prin care este realizat portretul fizic şi 
moral al bunicii; să exerseze tehnica memorării versurilor pe unităţi 

logice, să dezvăluie atitudini posibile şi norme de comportare a 
copiilor faţă de bunici. 

lată şi câteva obiective operaţionale pentru o lecţie de limba 
română (gramatică), având ca temă: Propoziția dezvoltată: să 
definească propoziția dezvoltată; să recunoască propoziția dezvoltată 
şi să motiveze felul ei; să formuleze (să alcătuiască) propoziții 
dezvoltate; să transforme propoziţii simple în propoziții dezvoltate şi 
invers; să grupeze propozițiile dintr-un text în propoziţii simple şi 
propoziții dezvoltate; să alcătuiască o compunere scurtă în care să 
folosească propoziții dezvoltate. 

Fiecare obiectiv operațional presupune folosirea unei tehnologii 
didactice proprie, devenind o secvență de lecție, în care metode, 
procedee şi mijloace didactice adecvate asigură transformarea 
obiectivului într-un fapt de comportament. 

Formularea clară şi precisă a obiectivelor instructiv-educative 
oferă profesorului o direcţie constantă în activitatea sa, un ghid sigur 
în stabilirea conţinutului, a metodelor şi mijloacelor de învățământ 
utilizate, în stabilirea secvenţelor (etapelor) lecţiei. De asemenea, 
aceste obiective constituie, în cele din urmă, principalele criterii de 
evaluare şi apreciere a propriului randament al activităţii sale. Pe de 
altă parte, cunoaşterea clară a obiectivelor de către elevi contribuie la 
crearea motivaţiei învăţării, la intensificarea eforturilor lor pentru 
realizarea acestora. 


10. Elaborarea instrumentelor de proiectare 


Integrarea elementelor de strategie didactică într-un tot unitar şi 
funcţional, orientat spre realizarea fiecărui obiectiv operaţional 
reprezintă proiectul didactic, care poate fi concretizat, cum se va 
vedea, în moduri diferite. O condiţie de bază a unui proiect reuşit este 
ca procesele de predare-învățare-evaluare să fie în deplină concor- 
danţă cu obiectivele urmărite şi adecvate conţinutului instruirii. 

Acţiunea de proiectare a activităţii didactice se concretizează în 
proiecte anuale, semestriale, proiecte ale unităţilor de învăţare, precum 
şi — fireşte — în proiecte de lecţii. lată, înainte de a ne referi la acestea 
din urmă, doar enunțate câteva acţiuni ce au loc în proiectarea 
unităților de învăţare. 

Repartizarea prevederilor programei pe secțiuni mai mari 
(capitole) şi apoi pe lecţii, respectiv pe unități de învăţare, este o 
obligaţie care revine celui care predă. El stabileşte numărul de lecţii şi 

de alte activități câte sunt necesare parcurgerii în condiţii bune, 
progresiv şi sistematic a fiecărei teme sau unități de învăţare. Potrivit 
numărului de lecţii se formulează subiectul, precum şi scopul fiecăreia 
(concretizat în tipul de lecţie denumit: de comunicare, de recapitulare 
şi sistematizare etc.). De asemenea, se asigură buna corelare a 
lecţiilor, se prevede succesiunea lor firească, în care fiecare este o 
continuare a celei precedente şi un punct de pornire pentru cea care 
urmează. „Obiectivele şi conţinutul fiecărei lecţii trebuie să se justifice 
ca necesare în atingerea unor finalități mai largi prevăzute de predarea 
unei unităţi didactice complexe, din care face parte şi a disciplinei 
respective în ansamblul ei’ 

Proiectul de lecţie — instrument de lucru 

Conceperea unei lecţii se concretizează în elaborarea unui 
proiect de lecţie (în viziunea tradițională, „plan de lecţie”). „În esenţă, 
un proiect de lecție se prezintă ca o descriere a soluției optime găsite 
situației de învăţare date”, iar în privinţa calităţilor pe care trebuie să 
le întrunească, mai întâi „să fie bine finalizat, adică precizând cu 
claritate scopul, obiectivele, să indice desfăşurarea acelor acţiuni, 
utilizarea acelor metode şi mijloace, care să conducă în mod real la 
atingerea ţelurilor urmărite. Ca anticipare ideală a ceea ce se va 
întreprinde practic, proiectul oferă o perspectivă de ansamblu, globală 
şi completă asupra lecției, asupra succesiunii fazelor şi evenimentelor 
de parcurs, diviziunii timpului şi utilizării mijloacelor adecvate, 
subordonate ca un tot funcțional, cerinţelor finale”. 

Proiectele de lecţii au, în alcătuirea lor, multe elemente comune; 
este vorba, în primul rând, de cele ce se constituie în „antetul” lor: 
Data, Obiectul, Clasa, Subiectul lecţiei, Scopul şi obiectivele, 
Metodele, mijloacele (materialele) ce vor fi utilizate (inclusiv tehnici 
şi instrumente de evaluare). 

Partea referitoare la desfăşurarea propriu-zisă a lecţiei înfă- 
țişează evenimentele ce se parcurg, în relația şi unitatea lor organică, 
cu precizarea timpului aproximativ repartizat pentru fiecare dintre ele, 
metodele, procedeele şi mijloacele necesare. Ceea ce apare nou, în 
spiritul didacticii moderne, este faptul că accentul nu se mai pune pe 
conţinut, pe descrierea materialului nou ce va fi predat, ci pe prezen- 
tarea activităților şi operațiilor prin care elevii vor deveni beneficiarii 
respectivului conţinut, având ca ţintă obiective clare. 


* loan Cerghit, Op. cit., 1983, p. 55. 
Ibidem, p. 62-63. 

În practica şcolară s-au conturat câteva forme de proiecte ale 
lecţiilor care, fără a fi identice, au unele note esenţiale comune. Astfel, 
unele proiecte de lecţie iau forma unui scenariu, în care, după 
completarea „antetului”, se prezintă filmul (scenariul) desfăşurării 
lecției, care cuprinde etapele (secvențele, evenimentele) lecţiei, după 
criteriul obiectivelor concrete, conţinutul pe secvenţe, metodele, 
procedeele şi mijloacele de învățământ, tehnicile şi instrumentele de 
evaluare. Avantajele unui asemenea proiect constau în detalierea 
secvențelor de conţinut, în descrierea acţiunilor sau operațiilor între- 
prinse de profesor şi elevi, în prezentarea mai clară a tehnicilor 
didactice folosite la momentul potrivit. 

Formal, un asemenea proiect de lecţie poate fi înfățişat grafic pe 
coloane: a) momente ale desfăşurării lecției; b) conţinutul, timpul 
afectat; exerciții — probleme; c) activitatea profesorului (metode, 
procedee); d) materiale şi mijloace de învățământ; e) activitatea 
elevilor (metode şi tehnici de învăţare). 

Câştigă teren şi proiectul de lecţie centrat deopotrivă pe conţinut 
şi pe acțiune (comportamente), atât pe activitatea profesorului, cât şi pe 
cea a elevilor. Şi un asemenea proiect poate fi dispus grafic (aşezat în 
pagină, pe coloane): a) evenimentele instruirii (succesiunea acestora) 
şi timpul afectat, cu aproximaţie; b) activitatea profesorului (ce şi cum 
predă), c) activităţi şi conduite posibile ale elevilor, legate de 
solicitarea profesorului. O variantă a celei de mai sus ar putea 
cuprinde: a) obiective; b) conţinutul şi secvențele lecţiei (centrate pe 
obiective), c) strategia didactică (axată de asemenea, pe obiective 
precum şi pe conţinut), d) durata (aceasta ar putea fi introdusă în 
coloana secvenţelor). O formă mai simplificată ar putea fi: 
a) evenimentele instruirii; b) conţinutul — activitatea profesorului şi 
c) activităţi şi conduite posibile ale elevilor. 

Modelele prezentate mai sus au un caracter orientativ; valoarea 
lor constă în aceea că multe dintre ele au izvorât din practica şcolară şi 
au fost verificate, ca atare, în activitatea cu elevii. Chiar în aceste 
condiţii, trebuie avut în vedere că ele nu pot fi realizate întocmai în 
orice situaţie, mai ales în ceea ce priveşte secvențele instruirii, ordinea 
şi durata acestora. De asemenea, în situaţia în care se stabilesc coloane 
(rubrici) separate pentru activitatea profesorului şi pentru activitatea 
elevilor trebuie avut în vedere caracterul unitar al lecţiei, faptul că 
activitatea celor doi „agenţi” umani nu poate fi despărțită artificial, pe 
parcursul desfăşurării procesului didactic (chiar din raţiuni de natură 
grafică, uneori apare pe coloane diferite). 

Activitatea de proiectare a lecţiei are în vedere şi elemente 
speciale de evaluare a performanțelor şcolare şi a procesului de 
predare-învăţare. Este vorba de elaborarea probelor de evaluare, în 
concordanţă cu obiectivele stabilite şi de adoptarea unor măsuri de 
ameliorare a procesului didactic şi a unor acţiuni recuperatorii. În 
stabilirea formei şi conținuturilor probelor de evaluare se are în vedere 
atingerea obiectivelor comportamentale. 

Proiectele de lecţie, oricât de bine ar fi gândite şi elaborate, nu 
pot asigura prin ele însele succesul deplin în activitatea didactică. 
Lecţia este un act de creaţie şi oricât de bine ar fi gândită în prealabil, 
condiţiile şi situaţiile concrete ce pot apărea pe parcursul desfăşurării 
ei obligă proiectantul să-şi schimbe şi să-şi adapteze soluţiile potrivit 
realităţilor vii ale grupei de copii, ale clasei de elevi. Numai astfel 
proiectul reprezintă un adevărat instrument de lucru. El trebuie să aibă 
un caracter realist, să fie realizabil, nu supradimensionat cu rubrici, 
secvenţe, conținuturi, strategii didactice preţioase etc., care oricum nu 
ar încăpea într-o lecţie ce trebuie încadrată în timp şi care nu poate 
suprasolicita elevii peste limitele unui efort normal. Un proiect de 
lecție capătă un spor de calitate tocmai prin simplitate şi operativitate, 
în sensul de a putea fi transpus în viaţă. 

Întrucât activitatea cu elevii solicită multă spontaneitate şi 
mobilitate în funcţie de relaţiile ce pot apărea pe parcursul desfăşurării 
lecției, însuşi proiectul trebuie să fie flexibil, să ofere educatorului 
posibilitatea să-şi adapteze demersul propus potrivit situațiilor noi ce 
pot apărea, în raport şi cu răspunsurile, reacțiile sau chiar intervenţiile, 
uneori spontane, prompte sau neaşteptate ale elevilor. În fond lecţia e 
a lor, a copiilor, a elevilor, ei sunt cei care învaţă. 

O asemenea cerință atrage atenția asupra faptului că proiectul 
lecţiei are un caracter orientativ şi nu urmăreşte standardizarea 
activităţii, ci invită la meditaţie, îndeamnă la creaţie. În acest sens 
trebuie înţeleasă şi teza după care lecţia este un act de creație; iar 
creaţia nu are nimic comun cu improvizaţia. 

Partea a V-a 


TEORIA EDUCAȚIEI — DISCIPLINĂ DE RAMURĂ A 
PEDAGOGIEI 


Teza cu privire la finalităţile educației atrage atenția asupra 
dimensiunilor acesteia. Dacă se are în vedere că termenul de 
„dimensiune” sugerează o mărime, o măsură, o întindere, o proporţie, 
atunci când aceasta se referă la educaţie, se ia în consideraţie 
personalitatea umană integrală, totală. 

Idealul educaţional contemporan se profilează în dimensiunile 
sau laturile educaţiei, de unde şi necesitatea studierii acestora. In 
tratarea şi aprofundarea laturilor educaţiei se recurge mai puțin la 
termenul cunoscut de „sistem”; în schimb, se folosesc frecvent sintagme 
ca: „om total”, „om integral” sau „multilateral” dezvoltat. 

De aceea, este necesară analiza procesului formării personalității 
integrale, pe dimensiuni sau laturi ale educaţiei, care, prin realizarea 
obiectivelor lor specifice, asigură formarea omului „total”, „integral”. 

In pedagogie, disciplina aceasta de ramură, care studiază proble- 
matica fiecăreia din dimensiunile (laturile) educaţiei, inclusiv 
obiectivele şi modalităţile de realizare a lor, este cunoscută sub denu- 
mirea de Teoria educaţiei. In cele ce urmează, vor fi tratate câteva 
laturi (dimensiuni) ale educaţiei: educaţia intelectuală, educația moral- 
civică, educaţia religioasă, educaţia tehnologică, educația estetică. 


A. EDUCAȚIA INTELECTUALĂ 


1. Rolul şi locul educaţiei intelectuale 
în formarea personalităţii 


Într-o definiţie foarte concisă, intelectul — de la care derivă denumirea 
acestei laturi a educaţiei — este capacitatea omului de a gândi, de a avea o 
activitate rațională, de a opera cu noțiuni. Termenul de inteligență are multe 
note comune cu acela de intelect, la care se mai poate adăuga capacitatea 
omului de a cunoaște, de a înțelege, de a cugeta. 

Educaţia intelectuală este o componentă de bază a educaţiei 
integrale (totale), prin care se asigură asimilarea (însuşirea) unui 
sistem unitar de cunoştinţe, pe baza cărora se formează şi se dezvoltă 
capacităţi cognitive (de cunoaştere), se stimulează interesele de 
cunoaştere, se dobândesc priceperi şi deprinderi de studiu. Realizarea 
celorlalte laturi ale educației depinde de nivelul de înţelegere a 
cunoştinţelor asimilate, de gradul de dezvoltare a proceselor cognitive. 
Fiecare dintre celelalte laturi ale educaţiei are componente cognitive, 
care trebuie asimilate pentru realizarea obiectivelor lor specifice. 
Nivelul ce poate fi atins de cineva, în fiecare dintre celelalte laturi ale 
educaţiei, depinde de nivelul performanţelor sub aspectul intelectual: 
volumul de informaţii, nivelul dezvoltării psihice, orientarea intere- 
selor, posibilitatea de a se informa independent. 

Latura intelectuală a personalităţii asigură omului posibilități 
nelimitate de cunoaştere şi acțiune; dezvoltarea personalităţii umane 
este dependentă de gradul de realizare a educaţiei intelectuale. De aici 
şi interesul sporit pentru această dimensiune a educaţiei, acordat în 
condiţiile revoluţiei ştiinţifice şi tehnice contemporane, când munca 
fizică are un tot mai puternic suport intelectual. În acest context, se 
poate spune că educaţia intelectuală înseamnă educaţie pentru știință 
prin ştiinţă, cultivarea sensibilităţii pentru valorile ştiinţei, precum şi a 
capacităţilor pentru a le dobândi. 


2. Obiective ale educaţiei intelectuale 


Conţinutul educaţiei intelectuale se regăseşte în viaţă, în 
activitatea umană, în ştiinţă, tehnică, artă, în cultură în general. Toate 
aceste elemente sunt incluse, printr-o minuțioasă prelucrare 
pedagogică, în conţinutul învăţământului. De asemenea, încă de la 
naştere, copilul este supus unei influențe spontane, prin educaţia 
informală. Educaţia intelectuală îi abilitează pe elevi nu numai cu 
receptarea, prelucrarea şi valorificarea informaţiilor oferite prin 
diferite surse, ci şi cu capacitatea de a manifesta o anumită autonomie 
privind căutarea, descoperirea şi utilizarea informaţiilor în condiţii 
variate. În această perspectivă pot fi identificate şi analizate 
obiectivele educaţiei intelectuale. 

a) Asimilarea cunoştinţelor şi structurarea lor în sisteme logice. 
Orice proces de cunoaştere începe cu achiziţionarea de informaţii, fie 
prin contactul direct cu obiectele şi fenomenele lumii reale, fie prin 
receptarea lor sub formă de noţiuni, reguli, norme, principii, teze etc. 

Procesul de asimilare a cunoştinţelor este pregătit din clasele 
primare, prin învăţarea modului de folosire a instrumentelor cu 
ajutorul cărora se dobândeşte cultura: cititul/lectura, scrisul, expri- 
marea corectă, calculul matematic, toate acestea formând şi cultivând 
competențe de comunicare. Pe acest temei se sistematizează infor- 
mațiile în jurul unor concepte fundamentale, al unor „idei ancoră” 
(David Ausubel) sau pe „idei instrumentale”, „Cu cât noţiunea este 
mai importantă, mai de bază, cu atât mai largă va fi aplicabilitatea ei la 
noile probleme” (J. Brunner). 

Asimilarea cunoştinţelor nu se limitează la simpla receptare şi 
depozitare a lor. Orice concept se învață pentru a fi utilizat ; altfel nu 
are rost însuşirea lui. De fapt, conceptele, în general cunoştinţele se 
învață în mod temeinic în procesul aplicării lor. Conceptele au 
valoarea numai dacă se operează cu ele dacă au funcţionalitate. Scopul 
fundamental fiecărui act de învăţare constă în „viitoarea utilitate a 
rezultatelor obținute” (J. Brunner). Funcţionalitatea cunoştinţelor e 
dată de aplicarea lor în rezolvarea unor sarcini asemănătoare 
(transferul specific al cunoştinţelor), precum şi de transferul nespecific, 
care oferă posibilitatea rezolvării unor sarcini noi, cu ajutorul ideilor 
generale sau al principiilor asimilate anterior. Astfel, sarcinile de 
învăţare ulterioare devin cazuri particulare ale unei idei generale 
însuşite anterior. Pe această cale se realizează structurarea informaţiilor, 
astfel încât achiziționarea şi prelucrarea lor să devină funcţională, să 
asigure deschiderea pentru însuşirea unor cunoştinţe noi. 

b) Insuşirea şi perfecționarea tehnicilor de muncă intelectuală 

Rezultatele activităţii şcolare, în general, ale activității de 
învățare sunt determinate de măsura în care elevii posedă tehnici de 
învăţare („instrumente de asimilare” — J. Piaget). Cei ce stăpânesc 
asemenea instrumente ştiu cum să-şi organizeze procesul învăţării, ei 
sunt, indubitabil, capabili de performanţe superioare, cu un consum 
mic de energie. Pe această cale, elevii îşi vor forma un stil propriu de 
muncă intelectuală, care, o dată învăţat, se păstrează pentru toată viaţa, 
perfecționându-se continuu. 

„A-i învăţa pe elevi să înveţe” înseamnă, printre altele, a le 
forma priceperi şi deprinderi de a utiliza metode şi tehnici de instruire. 
Analfabetul de mâine nu va fi cel ce nu ştie să citească, ci va fi cel 
care nu şi-a însuşit tehnici de învăţare. 

Insuşirea tehnicilor de muncă intelectuală presupune formarea a 
trei tipuri de competenţe sau de abilități: 


167 


— competențele informaţionale se pot dobândi prin metode şi tehnici 
care asigură receptarea, consemnarea şi stocarea cunoştinţelor: lectura 
(activitatea cu cartea), receptarea mesajelor orale, observarea obiectelor şi 
fenomenelor (directă sau prin substitute ale acestora), competența 
informaţională se obține şi prin învăţarea tehnicilor de consemnare a 
datelor, extragerea şi consemnarea esenţialului, întocmirea unor planuri 
de idei, a unor concepte, fişe, note de lectură ş.a.; 

— conceptele operatorii presupun capacitatea de a utiliza 
informaţiile (de a opera cu ele); se realizează prin exerciţii, prin 
corelarea şi compararea informaţiilor, prin sistematizarea informaţiilor 
în structuri largi şi coerente, prin interpretarea lor în condiţii variate; 

— competenţe de comunicare (oral şi în scris) a informaţiilor 
dobândite; ele vizează capacitatea de a exprima clar şi precis, într-o 
manieră originală, proprie cele învăţate. 

c) Exersarea şi dezvoltarea proceselor psihice de cunoaştere; 
formarea capacităților cognitive. Activitatea de învăţare implică efort 
personal atât în plan cognitiv, cât şi în plan afectiv şi voliţional. În 
plan cognitiv sunt angajate procese psihice simple (perceptii, 
reprezentări) şi — mai ales procese psihice complexe (gândirea, 
memoria, imaginaţia). 

Învățarea perceptivă (pe bază de senzaţii, percepții, repre- 
zentări) contribuie la dezvoltarea spiritului de observație. La rândul 
lui, spiritul de observaţie constituie un element esenţial în dezvoltarea 
capacităţilor de cunoaştere. De asemenea, învăţarea perceptivă 
condiționează formarea reprezentărilor, atât a celor reproductive, cât şi 
a celor „anticipative” (J. Piaget). Volumul şi calitatea reprezentărilor 
asigură creşterea randamentului şcolar, prin aportul lor la formarea 
noţiunilor. 

În procesul formării noţiunilor sunt angajate operațiile mintale 
(analiza, sinteza, comparaţia abstractizarea, generalizarea etc.) cu 
ajutorul cărora se prelucrează şi se interpretează informațiile asimilate. 
Cu ajutorul acestor operaţii se asigură înţelegerea cunoştinţelor noi, 
prin integrarea lor într-un sistem cognitiv de bază, constituit anterior. 

În strânsă legătură cu constituirea noţiunilor, prin mijlocirea 
operaţiilor mintale amintite, precum şi cu formarea judecăților se dezvoltă 
limbajul, ceea ce implică exerciţii de verbalizare liberă a ceea ce s-a învăţat. 

În procesul învățării este implicată şi memoria, care fixează şi 
reactualizează cunoştinţele. Memoria este atât o premiză, cât şi un 
rezultat al învăţării, iar solicitarea ei depinde de felul în care se 
realizează învățarea însăşi. O învăţare conştientă stimulează memoria 

logică, iar conştientizarea scopului şi a duratei pentru care e necesară 
fixarea şi stocarea informaţiilor uşurează intensificarea memoriei 
voluntare şi a celei de lungă durată. 

Dezvoltarea imaginaţiei este o condiţie a cultivării creativității. 
Investigaţiile întreprinse în domeniu atrag atenția asupra faptului că în 
prezent asistăm la un fel de „involuție” a imaginaţiei creatoare, mai 
ales la preadolescenţi şi la adolescenţi. Se apelează mai mult la 
imaginația reproductivă şi mai puţin la cea creatoare. Or, elevii, 
inclusiv şcolarii mici şi chiar preşcolarii, sunt capabili de o activitate 
creatoare, fireşte în limitele a ce are acestea specific în procesul 
didactic. 

d) Stimularea şi cultivarea intereselor de cunoaştere. Educaţia 
intelectuală asigură paralel cu formarea unui stil de muncă adecvat, a 
însuşirii tehnicilor de muncă intelectuală, şi cultivarea interesului pentru 
cunoaştere, a dorinţei de a şti a elevilor, a „trebuinţei” lor de a cunoaşte. 

Interesele cognitive trebuie să fie o consecinţă a dezvoltării 
proceselor de cunoaştere. Ele sunt durabile spre deosebire de inte- 
resele spontane, şi se educă trecându-se de la „reflexul de orientare” 
(Pavlov) la curiozitatea epistemică (pentru cunoaştere, de a şti). 
Interesele devin astfel motive ale învățării, care pot fi: de nivel 
inferior (imediate şi concretizate în forme precum lauda de către 
educator, părinţi etc.), notele (calificativele), diverse avantaje (dis- 
cuţii) de nivel superior: satisfacţii proprii (motivele devin trebuinţe), 
pregătirea pentru integrarea socială şi profesională, contribuţie la 
progresul social. 

Delimitarea obiectivelor educaţiei intelectuale nu trebuie să 
creeze impresia că înfăptuirea lor are loc separat, pe cele patru 
domenii. Doar în conţinutul lor pot apărea elemente aparte, care 
permit o mai bună aprofundare şi conturare a lor. In înfăptuirea lor se 
regăsesc metode, tehnici, tipuri de activitate care asigură o viziune 
unitară asupra educaţiei intelectuale, ca o componentă de primă 
dimensiune a educaţiei totale. 


3. Igiena muncii intelectuale 


Înfăptuirea obiectivelor educaţiei intelectuale presupune crearea 
unor condiții materiale, a unei ambianţe şi a unui regim de lucru, care 
să asigure şanse sporite de reuşită unei activități care angajează 
segmente „a vârf” ale organismului celor care învaţă. 

Igiena muncii intelectuale urmăreşte păstrarea sănătăţii fizice şi 
psihice a elevilor, educarea lor astfel încât să-şi apere ei înşişi 

sănătatea fizică şi mintală. Atunci când vorbim despre igiena muncii 
intelectuale se au în vedere doi indicatori de bază: spaţiul în care elevi 
desfăşoară activitatea intelectuală, precum şi timpul în care are loc 
aceasta. lată câteva recomandări de igienă a muncii intelectuale: 

Cu privire la spațiul în care are loc: 

— încăperea să aibă sursă de lumină/naturală sau artificială 
adecvată activități de învăţare, pentru toate situaţiile în care elevii 
citesc, scriu, desenează etc.; 

— mobilierul să corespundă fizicului vârstei copiilor şi elevilor; 
băncile, mesele să fie aşezate astfel încât lumina naturală să vină din 
partea stângă a lor; 

— aşezarea în bănci să fie astfel făcută încât cei cu statură mică 
sau cu unele handicapuri senzoriale să fie în față; la grădiniţă însă, toţi 
copiii vor fi aşezaţi pe scăunele în timpul activităţilor, în formă de 
semicerc, sau în alte moduri pentru ca educatoarea să-i poată cuprinde 
pe toţi cu privirea şi în acelaşi timp să poată fi văzută în egală măsură; 

— să fie asigurată o bună vizibilitate, pentru toți elevii, la tablă şi 
la locul unde se expun materialul didactic şi alte mijloace de învă- 
țământ necesare unor demonstrații în timpul lecţiilor, al activităţilor; 

— să fie asigurată aerisirea sălilor de clasă, precum şi o 
temperatură adecvată în funcţie de anotimp. 

Cu privire la timpul în care are loc activitatea intelectuală. 
Randamentul activităţii intelectuale depinde în foarte mare măsură de 
perioadele de timp în care aceasta are loc. Este vorba de un regim de 
activitate echilibrat, atât la nivelul unei zile întregi, cât şi la cel al 
orarului şcolar zilnic ce se întocmeşte pentru o săptămână întreagă. 
lată, pe scurt, câteva cerințe de care trebuie să se ţină seama în 
alcătuirea acestor programe: 

— activitatea şcolară zilnică a claselor primare să fie stabilită în 
programul zilnic al şcolii înainte de amiază, când capacitatea de efort 
intelectual a elevilor este mai mare; aşezarea programului şcolar în 
perioada amiezii sau după amiază este improprie unei solicitări inte- 
lectuale pe o durată de patru ore pentru şcolarii din clasele primare; 

— orarul săptămânal pentru cele cinci zile lucrătoare trebuie 
astfel conceput încât, în funcţie de numărul de ore pe săptămână 
stabilit pentru fiecare clasă, disciplinele care solicită un efort 
intelectual mai mare să fie aşezate în zilele din interiorul săptămânii; 
în zilele de început şi de sfârşit ale săptămânii să fie introduse 
discipline care solicită un efort intelectual mai mic; 

— orarul zilnic al fiecărei clase trebuie să ţină seama de „curba 
de efort” a elevilor. În primele ore de curs se trec discipline, pe cât 
posibil atractive şi interesante pentru elevi, dar care solicită un efort 
mintal mai mic şi care îi introduc, treptat, într-un ritm mai susţinut de 
activitate intelectuală, la care vor fi supuşi în orele de mijloc ale 
programului zilnic. Ultima oră de curs va fi dedicată unor discipline 
atractive, relaxante, care permit realizarea unei odihne active, după 
efortul depus în ziua respectivă; 

— atât în timpul zilei de curs, cât şi în cadrul fiecărei lecţii vor fi 
introduse, la preşcolari şi la şcolarii mici, şi activităţi relaxante, 
inclusiv sub forma unor jocuri (eventual didactice), care vor asigura 
alternarea activității de învăţare cu cea de joc, fără a prejudicia 
unitatea fiecărei lecţii, precum şi continuitatea firească şi necesară 
între activitatea intelectuală şi cea de joc, de divertisment, mai ales că 
şi aceasta din urmă presupune, deseori şi un real efort intelectual din 
partea elevilor. 

Printr-o riguroasă igienă a activității intelectuale se asigură 
angajarea susținută a efortului mintal al elevilor, prevenindu-se 
oboseala prematură şi supraîncărcarea lor. 


B. EDUCAŢIA MORAL - CIVICĂ 
1. Semnificaţia şi rolul educaţiei moral-civice 


Conţinând principii morale, reguli de convieţuire a oamenilor, 
morala a apărut o dată cu societatea, din necesitatea obiectivă de 
reglementare a relaţiilor interumane. 

Termenul de morală este derivat din latinescul mor-moris- 
moravy, „obicei”, şi semnifică un sistem de principii, norme şi precepte 
de conduită ale comunităţilor umane şi ale individului, care reglemen- 
tează convieţuirea socială în raport cu un ideal stabilit de societate. 

Conceptul de moralitate desemnează măsura în care 
comportamentul indivizilor şi colectivităților umane corespunde prin- 
cipiilor şi normelor morale existente într-o societate, gradul în care 
membrii colectivității şi-au însuşit şi aplică normele şi prescripțiile 
moralei din societatea respectivă. Moralitatea individuală, ca rezultat 
al educaţiei, este parte componentă a structurii de ansamblu a 
personalităţii influențând dezvoltarea acesteia. 

Educaţia morală reprezintă activizarea pedagogică a principiilor, 
normelor, valorilor morale specifice unei societăți istoric determinate, 

în vederea formării de convingeri, sentimente, atitudini, comportamente 
(deprinderi şi obişnuinţe) morale, a trăsăturilor morale ale personalității” 

Atât la baza educaţiei intelectuale, cât şi la baza educaţiei morale 
stau informaţiile. Dacă informaţiile dobândite în sfera educaţiei 
intelectuale au în vedere cu precădere sfera cunoaşterii cele din sfera 
educaţiei morale vizează întreaga personalitate, mai ales domeniul 
afectiv şi cel voliţional. Normele morale nu se învaţă teoretic. 
Cunoaşterea lor reprezintă doar începutul procesului educației morale. 
Informaţiile morale devin instrumente de acţiune numai în măsura în 
care ele ies din cadrul proceselor care ţin exclusiv de domeniul 
structurilor intelectuale, angajând activ structurile afective şi voliţio- 
nale. Funcţionalitatea informaţiilor morale vizează formarea profilului 
moral al personalităţii, care este concretizat în atitudinea individului 
față de societate şi faţă de sine însuşi. 

Ca şi celelalte componente ale educaţiei integrale, educaţia 
morală are o contribuţie specifică la formarea personalității, ea 
influențează, în ansamblu, acțiunea de formare a omului, punând în 
valoare, din perspectivă socială, pregătirea acestuia ca om util 
societăţii; are în vedere personalitatea în ansamblu. Formarea morală a 
omului este supusă permanent controlului societăţii, fiind sancționată 
de opinia publică. 


2. Obiective ale educaţiei moral-civice 


S-a desprins din consideraţiile prezentate anterior concluzia că 
instruirea are un caracter formativ; prin informaţii se produc modi- 
ficări în profilul personalităţii elevilor, ca o consecință a resurselor 
formativ-educative pe care le conţin informaţiile. 

Sintetic spus, informaţiile se convertesc în convingeri prin inter- 
mediul sentimentelor, care determină anumite atitudini în plan 
comportamental. Atitudinile se exprimă în comportament, ele consti- 
tuie o verigă indispensabilă a trecerii de la idee la faptă; cunoaşterea 
procesului de transformare a informaţiilor morale în convingeri, care 
conduc la înfăptuirea actului moral uşurează formularea obiectivelor 
educaţiei moral-civice. Acestea sunt: formarea conştiinţei şi conduitei 
morale, educarea trăsăturilor pozitive de voinţă şi caracter. 

a) Formarea conştiinţei morale se realizează în planul cognitiv, 
psihic şi afectiv ca un proces de prelucrare a informațiilor morale, de 


" Steliana Năstăsescu-Cruceru, L. Vlăsceanu, Educaţia morală. În I Cerghit, 
L. Vlăsceanu (coordonatori), Curs de pedagogie, Tip. Buc., 1988, p. 305. 

dinamizare a lor de către trăirile afective. Tot acest proces duce la 
formarea convingerilor morale. 

Să revenim asupra unor termeni. Prin instruirea morală elevii 
dobândesc reprezentări şi noţiuni morale. Reprezentările morale sunt 
reflectarea, sub forma unor imagini intuitive, a ceea ce este 
caracteristic unui complex de situaţii şi fapte concrete, cu care elevul a 
fost angajat ca subiect moral. Noţiunea morală reflectă ceea ce este 
esenţial şi general unei clase de manifestări pe care le cuprind normele 
şi regulile morale. Prin instruirea morală elevii dobândesc reprezentări 
şi noțiuni morale. Altfel spus, prin reprezentările şi noţiunile morale se 
formează discernământul moral, deci capacitatea de a aprecia 
moralitatea actelor concrete, inclusiv a celor proprii. 

Cunoştinţele morale îl introduc pe elev în universul valorilor 
morale, îl fac să înțeleagă semnificaţia acestora; ele duc la formarea 
capacităţii de a discerne actele morale. Intervenţia sentimentelor (a 
trăirilor afective) duce la conturarea convingerilor morale şi implicit a 
conştiinţei morale. 

b) Formarea conduitei morale se referă la comportamentul 
moral al individului; ea este o obiectivare a conştiinţei morale în fapte 
şi acțiuni concrete. Faptele probează convingerile morale, concordanța 
dintre vorbe şi fapte, ceea ce dovedeşte tăria morală a individului, 
capacitatea sa de a se stăpâni pe sine însuşi. 

Conduita morală se concretizează în deprinderi şi obişnuințe 
morale. Deprinderile sunt componente automatizate ale unei activităţi, 
care la originea ei a fost conştientă. Obişnuinţele sunt deprinderi aflate 
în stadii de trebuinţe interne; cel care le posedă simte nevoia unui 
comportament civilizat, care s-a fixat prin convingeri. La acest nivel 
de conduită se ajunge prin exerciții de comportament repetate, în 
cadrul regimului de muncă şi viață al individului. 

Convingerile constituie mobilurile, motivaţia internă, care 
determină atitudinile, comportamentul, iar obişnuinţele, în calitate de 
trebuinţe interne, asigură declanşarea acestora. 

c) Formarea trăsăturilor de voință şi caracter ca forme stabile 
de comportare morală reprezintă corolarul conştiinţei şi conduitei 
morale. 

In relaţiile individului cu cei din jurul său, cu societatea şi cu 
sine însuşi, prin adoptarea repetată a unei atitudini, nu doar în situații 
identice, ci şi în situații dificile, în care funcționează discernământul 
moral, el ajunge să-şi contureze şi să stabilizeze un anumit stil de 
comportare, un profil moral care-l caracterizează. 

Profilul moral al tinerilor se construieşte treptat, spre o 
multitudine de aspecte şi caracteristici, unele de profunzime (idealuri 
ce se apără cu pasiune, aspirații, sociabilitate, cooperare, 
responsabilitate, prețuire a muncii şi a opiniei altora, a adevărului, a 
libertății de opinie şi a dreptăţii), altele, trăsături de suprafaţă, 
alimentate de profunzime (buna cuviință, politețea, loialitatea etc.), 
precum şi trăsături morale operaţionale de tensiuni diferite (hărnicia, 
cinstea, sinceritatea, modestia, punctualitatea, spiritul de ordine etc.) . 


3. Premise psihologice ale formării conştiinţei 
şi conduitei morale 


Procesul formării conştiinţei şi conduitei morale a elevilor este 
foarte complex. El se interferează, într-un fel sau altul, cu toate com- 
ponentele educaţiei, ceea ce sporeşte şi mai mult dificultatea realizării 
lui. În acelaşi timp, rolul cu totul deosebit al informației morale în 
formarea conştiinţei şi conduitei morale creează impresia că în 
condiţiile în care elevii sunt bine informați cu norme şi alte categorii 
morale, întreaga problematică a educației morale e ca şi rezolvată. 

Acest fenomen se explică prin aceea că e mai simplu să 
comunici anumite cunoştinţe decât să organizezi întreaga experiență 
morală a elevilor, este mai uşor de asigurat dezvoltarea intelectuală 
decât cea morală. 

Ca în orice proces, întregul demers, întregul parcurs al educației 
morale vizează un obiectiv riguros stabilit, o finalitate precisă în funcție 
de care se stabilesc soluţiile, căile cele mai adecvate pentru atingerea 
obiectivelor propuse. Finalitatea procesului educaţiei moral-cetăţeneşti 
o constituie conduita morală a elevilor, comportamentul lor în 
conformitate cu normele stabilite de înseşi exigenţele societăţii. 

Punctul de pornire în întregul parcurs al formării conştiinţei 
morale îl constituie informațiile, cunoştinţele morale. Acestea îşi au 
sursa în chiar conţinutul învăţământului, al activităţilor ce au loc cu 
elevii. De aici decurge şi teza potrivit căreia toate cunoştinţele 
(informaţiile), indiferent de domeniul din care îşi extrag esenţa, au în 
conţinutul lor resurse educative, dispun de potenţial educativ, care 
vizează îndeosebi latura morală a educaţiei. 

Acest potenţial educativ nu se transformă însă, prin simpla lui 
receptare, de la sine, într-un comportament civic corespunzător; 


” Ursula Şchiopu, Morala din viaţa de fiecare zi, în „Revista de 
pedagogie” nr. 6/1990. 

informaţiile morale nu se „autoselectează” pentru a determina o 
anumită conduită, chiar dacă exercită o influență pozitivă asupra 
elevilor. Informaţiile în general, cele morale în special, nu au valoare 
decât dacă ele asigură şi finalizarea, aplicarea lor. Domeniul finalizării 
informaţiilor morale în practică îl constituie comportamentul moral 
civic corespunzător. Deci informaţiile morale nu au valoare dacă sunt 
considerate şi tratate doar ca „un scop în sine”, pentru că nu 
interesează „o morală a vorbelor”, ci „o morală a faptelor”. Infor- 
maţiile morale trebuie să determine un progres în actele şi faptele 
elevilor, pentru că „a şti” nu e totuna cu „a face”. 

Analizând procesul formării conduitei morale a elevilor, trebuie 
spus că problema cea mai spinoasă o constituie tocmai transformarea 
informaţilor morale în conduită corespunzătoare. 

Pentru a-şi exercita funcționalitatea lor acțional-practică în plan 
psihologic, informaţiile morale trebuie să fie trăite afectiv şi pe această 
cale să devină convingeri. De aceea apare cu totul firească întrebarea: 
cum se transformă cunoştinţele în convingeri? Convingerile nu sunt 
simple reprezentări şi noţiuni referitoare la cerinţele morale. Ele sunt 
idei ce trebuie să pună stăpânire pe sentimentele şi voinţa elevilor, 
devenind pentru ei adevărate principii de acțiune, instrumente 
pedagogice de lucru. Temeiul acestor instrumente nu constă doar în a-i 
pune pe elevi să înveţe maxime, reguli şi alte precepte morale, în 
speranţa că în cele din urmă vor acţiona „din convingere”, adică vor 
învăţa sârguincios, se vor comporta disciplinat etc. 

Datele a numeroase observaţii atestă că, pentru mulți elevi, 
informaţiile morale ce le sunt sugerate nu devin convingeri. Convin- 
gerile exprimă acceptare, aderare totală, participare la diversele 
valori sociale. Relaţia dintre cunoştinţe, convingeri şi comportament 
poate fi redată prin formula: prin cunoştinţe la convingeri şi apoi la 
comportament, iar apoi invers: comportament — convingeri — 
cunoştinţe. Cunoştinţele generatoare de trăiri emoţionale (sentimente) 
se contopesc în convingeri care, întărite apoi prin comportament, 
deschid calea spre un nou ciclu al acestui proces, la indici calitativi 
superiori. În procesul repetării, al exersării actelor morale, 
comportamentul întăreşte convingerile, ajungându-se la o nouă 
semnificaţie valorică şi afectivă a normelor morale. Prin urmare, 
relaţia dintre cunoştinţe, convingeri şi comportament este reversibilă. 

In procesul formării morale a elevilor, un rol cu totul de excepție 
îl au sentimentele morale, mai ales când acestea devin însuşiri stabile 
ale personalităţii. Sentimentele constituie „puntea” între cunoştinţe şi 

convingeri, ele fiind generatoare de convingeri. Procesul formării 
sentimentelor este diferit de cel al formării noţiunilor ştiinţifice. 
Astfel, dacă o noţiune, indiferent de domeniul din care este extrasă, se 
învaţă după o schemă metodică adecvată, sentimentul se cultivă, nu se 
dezvoltă prin „învăţare” propriu-zisă. Trăirea unui sentiment nou se 
realizează prin crearea unei ambianțe specifice, bazată pe anumite 
cunoştinţe, care au în conţinutul lor resurse educative şi care au 
menirea de a dezvolta sentimentele corespunzătoare respectivei 
secvențe de conținut. 

Sentimentele au, prin excelență, un caracter electiv; ele sunt 
orientate concret spre persoane, fapte, evenimente, obiecte etc.; nu se 
schimbă de la o zi la alta şi nu pot fi stăpânite aşa uşor. Ele nu pot fi 
declanşate „la comandă”. Apariţia şi trăirea lor porneşte de la 
informaţii, care sunt „„prelucrate” prin metode adecvate conținutului. 
Astfel, spre exemplu, în înfăţişarea unor secvenţe de conținut cu o 
mare încărcătură emoţională, folosirea povestirii are darul să împingă 
mesajul informațional al conținutului respectiv, dincolo de ceea ce se 
poate realiza doar prin capacităţile intelectuale ale elevilor, spre 
resorturile lor afective. Într-adevăr, o povestire realizată pe un ton 
adecvat, cu nuanțările cerute de conținutul prezentat, într-un ritm 
corespunzător şi, de asemenea, nuanțat, cu pauze logice şi psihologice 
bine plasate etc., are darul de a genera trăiri emoționale, sentimente. Şi 
ceea ce este mai important este faptul că educatorul are posibilitatea ca 
pe parcursul prezentării evenimentelor, faptelor, datelor etc. să 
întreţină un adevărat „dialog” cu elevii; fie şi numai din priviri... 
Insăşi „reglarea” povestirii se face ca un răspuns al trăirilor pe care le 
realizează elevii şi care pot fi citite în ochii lor, în întreaga lor 
atitudine faţă de lecție. 

Parcurgerea drumului de la informațiile morale la actul moral 
presupune, deci, conştientizarea normelor morale şi adeziune afectivă 
la ele, care declanşează opţiunea ce conduce la acțiune. Atât opțiunea, 
cât mai ales acțiunea sunt de neconceput în afara practicii. 

Producerea actului moral ca act de voinţă este rezultatul conju- 
gării factorului cognitiv cu cel afectiv, factorul volițional încadrându-se 
şi el în această unitate. 

Normele şi regulile care constituie conţinutul moralei se trans- 
formă în convingeri, în măsura în care se interiorizează în toate pla- 
nurile psihicului individului: cognitiv, afectiv şi volițional. Pe măsură 
ce convingerile morale se stabilizează, făcând parte integrantă din 
conținutul psihic al personalităţii se produce trecerea de la o conduită 

impusă din exterior şi susținută prin măsuri de nuanţă coercitivă, la o 
conduită motivată intrinsec, de la determinare la autodeterminare. 


4. Conţinutul educaţiei moral-civice 


Educaţia morală cuprinde toate domeniile unde trăieşte şi îşi 
desfăşoară activitatea ființa umană şi are în vedere îndeplinirea 
obiectivelor acestei componente a educației; cu prioritate formarea 
profilului moral al omului, adică a conştiinţei şi conduitei sale morale. 

Referindu-ne la „domenii” în care trăieşte şi munceşte omul, e 
suficient să avem în vedere şi numai următoarele: familia, patria, 
societatea umană în mare, cu toate structurile ei, şi să ţinem seama de 
existența unor norme, a unor reguli de convieţuire. In consecință, 
conținutul educaţiei morale se referă la educaţia în familie, educaţia 
patriotică, educația pentru viaţa şi activitatea în colectivitățile umane, 
educaţia în spiritul unei atitudini sănătoase faţă de muncă, referiri la 
unele componente ale educaţiei morale. 

a) Educaţia patriotică a elevilor 

Patriotismul este un sentiment profund, care se manifestă prin 
trăiri specifice actului moral şi are ca sursă de informare patria. De 
aceea, conţinutul său moral îşi găseşte expresia în însăşi definiția dată 
patriei. Mari oameni de cultură români au exprimat în cuvinte impre- 
sionante, emoţionante gândurile lor despre ceea ce înseamnă patria şi 
iubirea de patrie. Conţinutul conceptului de patrie cuprinde compo- 
nente care se întind de la dimensiunea spaţiului geografic, trecând la 
cea a trecutului istoric şi ajungând la realitățile culturale, inclusiv 
limbă, tradiţii, obiceiuri. Fiecare din aceste elemente şi-au găsit 
expresia în cuvinte de o neasemuită frumuseţe, rostite de scriitori, de 
istorici, de oameni din cele mai diverse categorii sociale. 

Pământul patriei, folosind o metaforă sadoveniană, este „o 
creangă de aur”. Incât nu poți să nu admiri cu sufletul la gură măreția 
Carpaţilor, peisajul mitic al Oltului, melancolia Mureşului — utilizând 
un cuvânt mult îndrăgit al unui mare scriitor — imaginea extatică a 
Mării Negre sau simfonia barocă a Deltei. Nu poţi să nu fii mândru de 
acest mirabil pământ românesc în care, vorba poetului, „toți teii miros 
a Eminescu şi sunt... fără sof”. 

Şi cum ai putea trece nepăsător pe lângă istoria Daciei Felix, pe 
lângă faptele mari ale voievozilor, culminând cu secolele de aur ale 
domniilor lui Ştefan, Mihai Viteazu, Brâncoveanu, sau pe lângă 
simbolurile veşnic vii ale generaţiei de la 1848, ale celei care a 
înfăptuit Unirea şi a pus bazele statului modern românesc... 

Iubirea de patrie are începutul în viaţa intimă a fiecăruia. „Omul 
totdeauna, înainte de neam şi-a iubit familia, înainte de lume şi-a iubit 
neamul şi partea de pământ, fie mare fie mică, în care părinţii săi au 
trăit şi s-au îngropat, în care s-a născut, a petrecut dulcii ani ai 
copilăriei ce nu se mai întorc, a simţit cea întâi bucurie şi a simţit cea 
întâi durere de bărbat”. 

Fără a avea un caracter înnăscut, sentimentul patriotic cunoaşte 
o evoluţie stadială. La început patria este identificată cu locul natal, 
cu împrejurimile acestuia, cu situaţiile reale ale vieţii de familie, cu 
comunitatea locală; toate acestea se asociază cu impresii, reprezentări 
şi noţiuni localizate. Trăirile şi impresiile din prima copilărie sunt 
atât de puternice încât ele însoțesc ființa umană de-a lungul întregii 
vieți, punându-şi amprenta în întregul său comportament. Cu timpul, 
prin lărgirea spaţiului de existență şi — mai ales — prin asimilarea de 
cunoştinţe despre patrie, popor, înaintaşi, despre pământul şi istoria 
patriei, prin amplificarea trăirilor afective se formează şi se dezvoltă 
conştiinţa patriotică, iar pe baza acesteia, atitudinea şi comportamentul 
patriotic. 

Obiectivele educației patriotice sunt o particularizare a obiec- 
tivelor educaţiei morale la specificul conţinutului educaţiei patriotice. 
Ele ar putea fi comentate după cum urmează: 

Formarea conştiinţei patriotice asigură conştiinţa apartenenţei 
la o anumită realitate geografică, istorică şi culturală, precum şi 
conştiinţa responsabilităţi ce decurge din această apartenență. 
Conştiinţa patriotică are ca suport al formării sale informaţii 
corespunzătoare acestei componente a educaţiei morale. Din această 
perspectivă, conținutul învățământului asigură cunoaşterea a tot ceea 
ce ține de pământul patriei, de frumuseţile sale inestimabile, de 
armonia reliefului său, de marile sale resurse naturale, de rolul pe care 
l-a avut chiar în lupta poporului care l-a locuit, în faţa vitregiilor 
istoriei. Prin tot ceea ce învaţă la istorie, şi nu numai, elevii înțeleg că, 
de-a lungul veacurilor, moşii şi strămoşii neamului românesc, care au 
locuit pe aceste meleaguri nu le-au părăsit niciodată, că aici, prin 
munca lor, au făcut pământul să rodească, i-au smuls din adâncurile 
sale izvoare de lumină, bogății pe care le-au prelucrat spre uşurarea 
vieţii lor. Pe acest pământ, de-a lungul anilor, s-au creat şi s-au păstrat 
tradiții, obiceiuri, care au menţinut unitatea şi vigoarea oamenilor care 


"M. Kogălniceanu, „Cuvânt introductiv la cursul de istorie națională”, în 
Scrieri literare, istorice, politice, ediţie îngrijită de Geo Şerban, 1967, p. 165. 

l-au locuit. Tot aici s-au format relații sănătoase de convieţuire, de 
respect şi întrajutorare umană. Elevii învaţă că unul dintre elementele 
de bază care au asigurat unitatea oamenilor pe tot pământul patriei a 
fost şi a rămas limba. Nu întâmplător poeţii, şi nu numai ei, au creat 
versuri nemuritoare, în care limba pe care au vorbit-o şi o vorbesc este 
pe rând, „o comoară”, „numai cântec”, „foc ce arde”, „un şirag de 
piatră rară” sau e „frumoasă”, e „armonioasă”, e „dulce” etc. 

Înţelegând toate aceste însuşiri exprimate prin cuvinte de o rară 
frumuseţe, prin metafore, nu e greu ca elevii să fie conduşi să 
înțeleagă că în spatele lor se dezvăluie sentimentele ce le-au generat. 
Cei care le-au creat, cei care le-au păstrat, rostindu-le sau cântându-le, 
au fost îndemnați s-o facă din ceva lăuntric, de sentimente care, fiind 
generate de dimensiuni ale patriei sunt, bineînţeles, patriotice. 

Iată prin urmare în ce constă şi cum poate fi formată conştiinţa 
patriotică. Este de reținut, cum s-a văzut şi din analiza psihologică a 
procesului de transformare a informaţiei morale în convingeri şi 
atitudini morale care, la rândul lor, prin convingeri patriotice 
determină manifestări atitudinale şi comportamentale corespunzătoare. 

Comportamentul sau conduita patriotică, alt obiectiv al educa- 
tiei patriotice, este întruchiparea conştiinţei patriotice în fapte. 
Educarea elevilor în spiritul unui patriotism activ presupune ca încă 
din primii ani de şcoală ei să fie ajutaţi să dobândească o experienţă 
bogată prin exersarea unor acțiuni cu caracter patriotic. Inseşi 
obligaţiile zilnice ale elevilor trebuie înfăţişate şi înţelese ca fiind 
principalele îndatoriri ce le revin, iar îndeplinirea lor, ca o manifestare 
firească de comportare patriotică. 

Cum se constată, unele obiective ale educației patriotice, care țin 
de formarea conştiinţei patriotice se pot realiza prin procesul de 
învățământ. Altele presupun crearea de situaţii educaţionale în care 
elevii să-şi asume atitudini patriotice, să săvârşească fapte şi acțiuni 
care să conştientizez semnificaţia conştiinţei patriotice. 

b) Educarea atitudinii sănătoase față de muncă 

Semnificaţii şi interpretări. Atitudinea față de muncă reprezintă 
una dintre dimensiunile fundamentale ale personalității umane, ale 
educaţiei moral-civice. De aceea, educarea tineretului în spiritul unei 
concepții sănătoase faţă de rezultatele muncii, faţă de cei ce muncesc 
constituie un obiectiv prioritar al educaţiei şi învățământului contem- 
poran. Atitudinea față de muncă presupune înţelegerea rolului şi 
importanţei muncii în societate, convingerea fermă că munca este o 
necesitate obiectivă, indispensabilă însăşi vieții, existenței umane. În 

acest sens, atitudinea față de muncă nu e doar o manifestare platonică, 
o simplă acceptare a unei realități; ea implică obligaţia fiecărui individ 
de a practica, într-o formă sau alta, o activitate utilă, în folosul 
personal şi al societății. Ea se manifestă prin îndeplinirea promptă şi 
de calitate a obligațiilor de muncă, prin inițiativă, prin capacitatea de a 
învinge greutăţile, de a subordona interesele personale celor de grup. 

De aceea toate celelalte componente ale educaţiei moral-civice 
se regăsesc într-un fel sau altul în atitudinea față de muncă. În jurul 
acestei dominante sunt polarizate toate celelalte virtuți morale ale 
omului. În fond, disciplina, spiritului de solidaritate, umanismul, chiar 
înălțătorul sentiment al patriotismului îşi găsesc cel mai propice câmp 
de manifestare, de cultivare, de conturare a personalităţii în procesul 
muncii, în special al muncii creatoare de valori materiale şi spirituale. 
Un comportament caracterizat prin cele mai alese virtuţi morale se 
formează cu precădere în procesul muncii. 

Facem cuvenita şi necesara precizare că aria largă a atitudinii 
sănătoase față de muncă este inclusă şi în activitatea de învățătură, 
obligaţia supremă a elevilor. Cu bună ştiinţă nu vom face referiri 
speciale la ea, considerând că însăşi tema pe care o abordăm 
subsumează, într-un fel sau altul, întreaga problematică a educării 
elevilor în spiritul unei atitudini sănătoase faţă de muncă. Mai facem 
precizarea că foarte frecvent este folosită sintagma educația prin 
muncă şi pentru muncă sau — şi mai potrivită — educația pentru 
muncă prin muncă. Nu e vorba de un simplu joc de cuvinte, ci de o 
realitate de necontestat. Educarea unei atitudini sănătoase față de 
muncă, altfel spus, educarea elevilor în spiritul muncii se realizează 
prin muncă. În acelaşi sens este frecvent folosită sintagma „educarea 
cultului muncii la elevi”. 

Obiective ale educării atitudinii faţă de muncă 

Formarea cultului muncii la elevi reprezintă un obiectiv 
primordial al învățământului modern, ce depăşeşte cu mult sfera 
activităţii de instruire practică sau de pregătire a tinerilor î în meserie. 
În şcoala modernă pregătirea profesională, în „meserie”, se realizează 
atât prin activitatea propriu-zisă, cât şi prin întregul conținut al învăță- 
mântului, prin întregul complex al influențelor educative, didactice şi 
extradidactice, care acţionează asupra elevilor. Randamentul acestui 
complex de influenţe este dat, în cea mai mare măsură, de nivelul în 
care elevii înşişi sunt conştienţi de semnificaţia socială şi economică 
pe care o are munca. Un asemenea punct de vedere nu necesită prea 
multe explicații. Ne vom limita doar la a sublinia faptul că, destul de 

frecvent, munca elevilor, fie că e vorba de învăţătură, de activităţi 
obşteşti sau chiar de instruirea practică în ateliere, în cabinete sau 
chiar în sala de clasă (la lucru manual în clasele primare) este tratată 
avându-se în vedere doar finalitatea ei imediată sau restrânsă. Cultul 
muncii nu se manifestă doar prin satisfacția pe care o oferă, spre 
exemplu, notele sau calificativele obţinute după munca prestată sau 
prin faptul că s-a participat la o activitate înscrisă în orar sau în 
programul de măsuri extradidactice. 

In situaţia în care, în şcoală, munca — inclusiv învăţătura — repre- 
zintă mijlocul principal prin care se realizează educaţia pentru muncă 
este necesară înţelegerea de către elevi a unor valenţe superioare ale 
acestui factor educativ inestimabil, care să determine întregul 
comportament cotidian al lor, atât în perioada şcolarității, cât şi după 
integrarea lor în activitatea socială. 

Munca, în condiţiile şcolii, trebuie să se finalizeze şi în produse, 
în bunuri materiale cu valoare de întrebuințare, oricât de modeste ar 
fi acestea. Elevii, chiar cei de vârstă şcolară mică, precum şi preşco- 
larii, trăiesc mari satisfacţii atunci când efortul lor, fizic şi intelectual 
este concretizat în obiecte utile, oricât de limitată ar fi utilitatea lor. 
Obiecte din hârtie realizată printr-o succesiune de îndoiri şi împăturiri 
(bărcuţe, vaporaşe, porumbei, planoare, coifuri etc) creează satisfacţii 
nebănuite copiilor. Ei trebuie ajutaţi să înţeleagă, chiar forțând nota, 
cât de important şi necesar a fost efortul lor. In nici un caz nu poate fi 
neglijată conştiinţa faptului că efortul lor n-a fost o simplă ocupaţie 
pentru petrecerea plăcută a timpului. De la asemenea plăceri se ajunge 
la satisfacţii majore, pe care le poate oferi numai o muncă efectuată în 
mod plăcut, dar şi util. 

Chiar dacă munca la nivelul şcolii are un specific aparte, trebuie 
proiectată şi realizată în condiții cât mai apropiate de cele din instituţii 
şi unităţi economice. Nu e deloc desuet să se considere munca 
şcolarilor ca fiind foarte apropiată de ceea ce se petrece în viaţa soci- 
ală. Elevii trebuie ajutați să înțeleagă că în munca lor, indiferent de 
natura acesteia, ei nu sunt doar reproducători ai cunoaşterii realizate 
prin învățătură, ci şi producători efectivi. O asemenea înțelegere a 
muncii elevilor nu trebuie să denatureze statutul pe care-l au elevii — 
de persoane care învaţă. /nvață muncind şi muncesc învățând. 

Modalităţi de educare a atitudinii faţă de muncă 

Educarea elevilor pentru muncă prin muncă este un proces 
cuprinzător şi se realizează prin întregul complex de influenţe 
educaţionale, şcolare şi extraşcolare, la care sunt supuşi elevii. Fără a 

stabili forţat o ierarhizare a acestor influenţe, se poate spune că rolul 
primordial îl are activitatea şcolară, de învăţare. Această afirmație se 
întemeiază pe faptul că, într-un fel sau altul, într-o măsură mai mare 
sau mai mică, toate disciplinele de învățământ în care e inclusă şi 
munca practică — lucrul manual — (acum această disciplină şcolară 
inclusă în planul de învățământ al claselor primare se cheamă 
„Abilităţi practice”) dispune de resurse care oferă reale posibilități în 
vederea educării la elevi a cultului muncii. 

Astfel conţinutul a numeroase discipline şcolare, chiar din arii 
curriculare cum sunt: „Om şi societate”, „Matematică şi Ştiinţe ale 
naturii”, „Educaţie fizică şi sport”, „Arte”, „Consiliere şi orientare” 
conțin idei, date, informaţii care scot în evidenţă rolul şi importanța 
muncii în societate, în crearea tuturor valorilor materiale şi spirituale, 
fără de care nu poate fi concepută existența umană. Asemenea 
conținuturi informaţionale au şi bogate resurse educative, din 
perspectiva cultivării atitudinii faţă de muncă. In acest sens, rolul 
educatorului este acela de a stabili, în strânsă corelaţie cu obiectivele 
cognitive, şi pe cele educative, pe care să le formuleze în termeni 
comportamentali. 

Un asemenea demers este posibil de vreme ce însăşi atitudinea 
faţă de muncă este o formă incipientă de conduită. Formularea şi 
realizarea unor asemenea obiective poate avea largi implicații în 
cultivarea şi dezvoltarea sentimentelor de satisfacție, de bucurie pe 
care le poate genera înțelegerea semnificației pe care o are munca. 


C. EDUCAȚIA RELIGIOASĂ 


Una dintre laturile educației care vizează, prin excelență 
sensibilitatea profilului persoanei umane, care se revarsă asupra 
comportamentului său şi care conferă o bunătate amplificată de calități 
ce ţin de ţinută, de atitudini superioare chiar de alesele calități morale 
este educaţia religioasă. 

Strămoşii noştri au cunoscut şi au trăit intens sentimentele pe 
care le generează religia, din cele mai vechi timpuri, cu mult înainte 
de apariţia creştinismului. Le-a cunoscut şi le-a trăit îndeosebi o dată 
cu propovăduirea pe pământul pe care abia se plămădea poporul 
nostru a învățăturii creştine. De-a lungul istoriei a fost elementul cel 
mai puternic în jurul căruia au prins contur limba, tradiţiile, obice- 
iurile, s-au clădit sentimente morale, estetice şi — mai ales — religioase. 

Majoritatea pedagogilor şi slujitorilor actului educaţional au 
susţinut cu fermitate, de-a lungul vremurilor, din imbolduri şi resurse 

nebănuite, oarecum ascunse, pentru că erau de natură divină, 
componenta religioasă a personalității umane în contextul educaţiei 
integrale. Educaţia religioasă a fost şi este considerată o dimensiune 
de prim rang a fiinţei umane. De aceea, e firesc să o avem în vedere, 
ca fiind nu pe locul din urmă a laturilor educaţiei, ci ca pe un corolar 
al tuturor acestora, mai ales pentru că însăşi Constituţia României 
consfințeşte dreptul fiecăruia de a-şi alege credinţa. 


1. Delimitări conceptuale 


Primul termen care trebuie explicat este chiar cel care dă 
denumirea acestei dimensiuni a educației totale, integrale: religia. 

Potrivit definiției date în Dicționarul Explicativ al Limbii 
Române, „Religia reprezintă un sistem de credințe (de dogme) şi 
practici (rituri) privind sentimentul divinității şi care îi uneşte în 
aceeaşi comunitate spirituală şi morală, pe toţi cei care aderă la acest 
sistem”. În acelaşi concept este inclusă totalitatea instituţiilor şi 
organizaţiilor corespunzătoare, care deservesc sistemul respectiv. 
Înțelegerea completă şi corectă a conceptului de religie impune 
înțelegerea unor termeni care intră în definiția dată. lată câţiva dintre 
aceştia: credința — element component esenţial al religiei, lucru 
dovedit de faptul că uneori devine sinonim cu termenul de origine: 
religia. Deci, o persoană este de o anumită religie sau de o anumită 
credință: ortodoxă, catolică, protestantă, evanghelică, baptistă ş.a. 
Toate aceste religii (credinţe) fac parte din acelaşi sistem care este 
creştinismul. În acelaşi sens se foloseşte şi termenul de cult (cult 
ortodox, catolic etc.) Dar acest termen înseamnă şi un omagiu care se 
aduce divinității; manifestare a sentimentului religios prin rugăciuni şi 
prin acte rituale; este vorba, de asemenea, de totalitatea ritualurilor 
unei religii. Creștinismul constituie „ansamblul religiilor la baza 
cărora se află credința în persoana şi învăţăturile lui lisus Hristos”. 
Ne-am referit — ca exemplu — la creştinism, dar în țara noastră trăiesc 
în bună conviețuire adepţii a numeroase confesiuni. 

In explicarea conceptului de religie s-au mai folosit şi alți 
termeni care intră în genul proxim al definiției: dogma este o 
„învăţătură, o teză etc. fundamentală a unei religii, obligatorie pentru 
adepții ei, care nu poate fi supusă criticii şi nu admite obiecţii” (DEX); 
ritul semnifică fie o anumită „rânduială”, fie un anumit tipic. Mai e 
folosit şi pentru marcarea unei confesiuni religioase (rit ortodox, rit 
romano-catolic ş.a.). 

Credinţa este un concept care reprezintă „cheia de boltă” a 
religiilor. Pentru religiile creştine, credința înseamnă „convingere 
despre existența lui Dumnezeu, mărturisire a acestei convingeri, prin 
respectarea prescripţiilor bisericeşti”. 

Biserica, în înţelesul cel mai uzual şi mai răspândit, este clădirea 
destinată unui cult creştin, iar în sens mai larg este instituția 
creştinismului în ansamblu, precum şi o comunitate religioasă de 
acelaşi cult. Termenul de biserică a generat formularea unor sintagme, 
a unor expresii cum sunt: a fi (sau a nu fi) „uşă de biserică”, cu 
înțelesul de a respecta (sau a nu respecta) morala religioasă. Prin 
extindere, înseamnă o trăsătură negativă de comportament: a fi sau a 
nu fi corect, cinstit etc., „a nu fi dus (de multe ori ) la biserică”, cu 
înțelesul de „a nu se sfii să spună cuiva în faţă lucruri neplăcute”, „a 
lua calea bisericii”, cu înţelesul de a deveni evlavios, pios. 

In sfârşit, pentru religiile creştine, „Dumnezeu, (aşa cum e 
explicat în Catehismul romano-catolic editat de Episcopia Romano- 
Catolică de Bucureşti (1988) p. 10-11), este un duh desăvârşit, 
creatorul Cerului şi al Pământului... are minte şi voinţă, dar nu are şi 
trup şi de aceea nu-l putem vedea; este desăvârşit (are toate însuşirile 
cele mai bune, fără număr şi fără măsură; e veşnic, pretutindeni, 
atotştiutor, atotputernic, sfânt şi drept) ”. 

Am stăruit asupra acestor concepte pentru că ele trebuie să fie nu 
doar apanajul ierarhilor bisericeşti sau al celor care predau religia în 
grădiniţe şi în şcoli. Cum se va vedea, educaţia religioasă nu se face 
doar în orele speciale dedicate acesteia. Intregul complex al influen- 
telor educaţionale, la care sunt angajați educatoarele, învățătorii, 
institutorii, profesorii, chiar personalul auxiliar se află mereu în 
contact cu elemente ale fenomenului religios, iar necesitatea asigurării 
unităţii de cerinţe şi acţiuni solicită imperios cunoaşterea semnificației 
acestor concepte, precum şi adeziunea totală la acțiunea de respectare 
a lor, spre a li se oferi copiilor şi şcolarilor modelele de comportare 
religioasă. 


2. Semnificaţii ale educaţiei religioase 


Faţă de educaţia morală, care promovează respectarea unor 
principii, norme sau reguli de comportare, ce reglementează buna 
convieţuire între individualităţi luate fiecare în parte, între aceştia şi 
colectivităţile umane din care fac parte, precum şi între indivizi şi 
aceste colectivități, educația religioasă, chiar dacă prin întreg 
conţinutul ei vizează şi ea virtuţi, însuşiri, calităţi care se află în sfera 

unor comportamente morale, îşi propune mult mai mult. Dacă virtuțile 
morale sunt însuşiri care, transformate în atitudini şi în 
comportamente se văd cu relativă uşurinţă, virtuțile religioase, chiar 
dacă se manifestă şi ele în acte de conduită, sunt superioare. Ele sunt 
alimentate de resorturi interne, sufleteşte mult mai profunde, de 
sentimente, de trăiri în care se contopesc credinţa în ceva care nu se 
vede („pe Dumnezeu, a-L vedea, nu este cu putință oamenilor”) dar 
care se simte, se trăieşte cu o intensitate greu de cuantificat. Căci 
sursele religioase sunt generate de forțe divine, externe, care există 
dintotdeauna şi vor exista veşnic. Cum se vede, religia, în general, cea 
creştină în special, pune Omul faţă în faţă cu sublimul, cu divinul, iar 
idealul, în religie, este fericirea în viaţa veşnică. Până la aceasta însă, 
şi viaţa pământeană oferă credincioşilor, prin practicile religioase, 
satisfacţii, trăiri emoţionale cu o intensitate inegalabilă. 

Vom ilustra acest lucru încercând o enumerare a unor citate 
(versete) din Biblie, cartea de căpătâi a religiilor creştine. Una din te- 
zele de bază ale acestora este credinţa în misiunea lui lisus Hristos pe 
pământ. lată un verset din Evanghelia lui loan: , Fiindcă atât de mult a 
iubit Dumnezeu lumea, că a dat pe singurul Lui Fiu, pentru ca oricine 
crede în EI, să nu piară, ci să aibă viaţă veşnică” (loan, cap. 3,16). 

Cu privire la mobilul jertfei lui lisus, tot aceeaşi sursă reproduce 
cuvintele Mântuitorului adresate apostolilor săi: „Nu este mai mare 
dragoste decât să-şi dea cineva viața pentru prietenii săi” (loan 
15,13) şi „Aceasta este porunca Mea: să vă iubiţi unii pe alții, cum v-am 
iubit eu ” (loan 15,12). 

Credinţa şi iubirea sunt două mobiluri care, în concepţia religiei 
creştine, asigură trăiri de înaltă satisfacție sufletească precum şi 
încrederea în viață, atât în cea de pe Pământ, cât şi în cea viitoare. Prin 
urmare, prin iubirea Creatorului față de oameni şi prin credința 
acestora în Fiul Său şi în jertfa Sa, ei au asigurată „mântuirea”. 

Tema dragostei între oameni este prezentată în numeroase 
„cărți? ale Bibliei, atât din Vechiul, cât şi din Noul Testament. 
Apostolul Pavel şi-a intitulat un capitol întreg (13) din întâia sa epis- 
tolă către Corinteni „Dragostea ”. Fiecare din cele 13 versete sunt mai 
mult decât aforisme. lată unul dintre ele, greu de ales: ,, Și chiar dacă 
mi-aş împărți toată averea pentru hrana săracilor, chiar dacă mi-aş 
da trupul să fie ars şi n-aş avea dragoste, nu-mi foloseşte la nimic”... 

Lăsând scrierile religioase şi trecând la cele laice găsim, cu 
satisfacție, gânduri identice, exprimate prin cuvinte simple spuse 
direct. Marele prozator român Marin Preda îşi încheie celebrul său 

roman „Cel mai iubit dintre pământeni” cu o cugetare rezonantă, bine 
cunoscută: „...dacă dragoste nu e, nimic nu e”. 

Comentariile la asemenea maxime, cu astfel de substanţă, sunt 
de prisos. Toţi cei angajaţi în procesul educaţiei în general, inclusiv a 
celei religioase, sunt vizați într-un fel sau altul şi, ţinând seama de 
receptivitatea copiilor şi a elevilor la asemenea trăiri, să creeze surse 
generatoare în acest scop. 


3. Obiective ale educaţiei religioase 


Clasificarea obiectivelor-cadru ale educaţiei religioase formulate 
chiar în Curriculumul Naţional, se încadrează în structura obiectivelor 
celorlalte laturi ale educaţiei, fiind, ca formulare, apropiate de cele ale 
educaţiei moral-civice. Este vorba, în primul rând, de însuşirea de 
către elevi a unor concepte, a unor informații cu care se operează în 
educaţia religioasă. Ca să ne exprimăm în limbajul obiectivelor-cadru, 
este vorba, în primul rând, de „ Cunoaşterea şi folosirea limbajului din 
sfera valorilor religioase”, valori din care au fost selectate câteva în 
alineatele precedente. Toate acestea constituie informaţii care stau la 
baza formării conştiinţei religioase a elevilor. Ele singure, izolate, nu 
au însă valoarea de vreme ce nu devin măcar atitudini, care pot să se 
transforme în acte comportamentele. lar transformarea lor în „fapte 
bune”, cum sunt denumite curent comportamentele religioase, nu se 
poate face direct. Ca şi în cadrul informaţiilor morale, datele teoretice, 
informaţiile din domeniul religiei, prin care se realizează compor- 
tamentul adecvat sunt convertite în convingeri, dar nu direct, căci 
aceasta ar fi ceva forțat, ci prin intermediul sentimentelor. Or, 
sentimentele religioase nu pot fi declanşate la comandă. Factorul 
cognitiv (informaţional) se contopeşte cu cel emoţional (afectiv), dacă 
acesta din urmă e provocat printr-o metodologie adecvată. Copiii şi 
elevii sunt foarte receptivi şi sensibili la informaţiile din domeniul 
religiei, selectate pe baza elementelor de conţinut prevăzute de 
programă şi prezentate de o manieră care să le solicite nu doar inte- 
lectul ci şi afectivitatea, emotivitatea. Pe această cale, sentimentele, 
trăirile afective determină formarea de convingeri religioase. 

Prin urmare, formarea convingerilor religioase constituie un alt 
obiectiv-cadru al acestei laturi a educației integrale. 

Cum obiectivele-cadru şi cele de referință au valoare numai când 
devin operaționale, deci comportamentale, şi ca urmare observabile, 
finalitatea educaţiei religioase este concretizată în cele din urmă în 
formarea conduitei religioase. Aceasta înseamnă nu doar exersarea 

unor ritualuri exterioare, formale (închinatul în fața sau în dreptul 
bisericilor, a troiţelor şi a crucilor, sărutatul obiectelor de cult ş.a.), ci 
mai ales acţiuni de trăire interioară, de reculegere, de meditaţie; 
înseamnă participare, nu doar trupească, la slujbe religioase şi la alte 
manifestări ocazionate de tradiţii bisericeşti specifice fiecărui cult sau 
religii. Intr-o formulă consacrată, rostită foarte frecvent de ierarhii 
bisericilor, adevăratul comportament religios constă în a face „fapte 
bune”; toate acestea sunt înscrise în dogmele fiecărei Biserici şi contu- 
rează profilul unui „om religios” nu doar prin vorbe, ci mai ales prin 
comportament, atunci când acesta este rezultatul unei trebuințe interne. 


4. Factori şi mijloace de educaţie religioasă a copiilor şi elevilor 


a) Mediile socio-umane, în rândul cărora, în ordinea „intrării pe 
scenă” se află mai întâi familia, oferă copiilor modele de viață şi 
comportare religioasă, începând cu obiectele de cult oferite de 
ambianța locuinței: icoane, cruciulițe, candele, lumânări şi 
continuând cu comportamentul membrilor familiei. Într-adevăr unele 
practici religioase ale acestora, cum sunt: rostirea de rugăciuni la 
momente mai importante ale regimului zilnic, dimineaţa şi seara, 
respectiv la deşteptare şi la culcare, la începutul şi la sfârşitul meselor 
principale, lectura unor cărți cu conținut religios, frecventarea sluj- 
belor religioase, constituie tot atâtea îndemnuri şi modele compor- 
tamentale. 

Grădiniţa cu activităţile ei specifice poate introduce în ambianță 
şi în activitatea ei simboluri şi practici religioase, precum şi activități 
instructiv-educative adecvate. 

La acest nivel de vârstă, cele mai potrivite sunt poveştile cu 
conţinut „„laico-religios”, cu pilde moralizatoare, care ating, prin 
conţinut şi semnificație, atât latura relațională, cât şi afectivitatea, 
sensibilitatea copiilor. 

Mediul social-uman oferă, de asemenea, modele de manifestare 
a sentimentelor religioase atât luate individual, cât şi organizate în 
colectivităţi, îndeosebi prin practicarea unor obiceiuri cu variate 
semnificaţii, ce au loc la unele sărbători religioase: de Crăciun, de 
Anul nou, la Bobotează, la Florii, la Paşti, la Rusalii etc. 

Participarea efectivă a elevilor la practici de cult, cum sunt 
spovedania şi împărtăşania, îndeosebi în posturile premergătoare celor 
două mari sărbători creştine, Paştile şi Crăciunul, explicarea pe 
înțelesul lor a semnificației acestor acte majore nu pot rămâne fără 
urme adânci în mintea şi în sufletul micilor şi marilor credincioşi. Cel 

mai important lucru este ca preşcolarii şi elevii să simtă, să trăiască 
emoţiile produse de asemenea adevărate evenimente de spiritualitate 
din viaţa lor, să le dorească şi să le aştepte cu nerăbdare şi bucurie. 

Frecventarea regulată, măcar în zilele de duminică şi în marile 
sărbători creştine, alături de cei vârstnici, a slujbelor religioase, la 
biserică, fie şi numai pe durate limitate de timp, spre a nu li se încerca 
răbdarea, completează un set de acţiuni bogate în semnificaţii şi în 
conţinut, care, cu certitudine, vor intra în însuşi modul de viaţă al 
copiilor şi elevilor şi le va înrâuri întregul regim de viață şi de 
învăţătură. 

Şi şcolarii mici trebuie să cunoască rolul cu totul remarcabil pe 
care l-au jucat Biserica, ierarhii săi, precum şi credincioşii în istoria 
neamului, îndeosebi în momentele de restrişte. În zilele noastre Bise- 
rica este instituția care se bucură de cea mai mare încredere şi simpatie 
din partea populaţiei ţării; ea inspiră tuturor credincioşilor, şi nu numai 
lor, optimism în realizarea aspirațiilor de mai bine ale cetățenilor. 

b) Conţinutul obiectelor de studiu aparținând tuturor ariilor 
curriculare, fireşte, fiecare cu ponderea sa, deține informaţii cu tentă 
religioasă. Cea mai bogată în asemenea surse este, fireşte, religia după 
care ar putea urma educaţia civică/cultura civică, istoria, precum şi 
discipline cum sunt educaţia plastică şi educaţia muzicală. De asemenea, 
activităţile de dezvoltarea limbajului la grădiniță, cele de citire/lectură şi 
de literatură, conţin creaţii în care sunt înfăţişate şi subiecte pe teme 
religioase, apoi disciplinele ariei curriculare Limbă şi comunicare. 

c) Activităţile educaţionale extradidactice care au loc în incinta 
şcolii — cum sunt cercurile pe discipline, precum şi diverse tipuri de 
activități cu caracter de dezbatere, ale căror principii şi forme de 
organizare au fost prezentate la capitolul referitor la sistemul institu- 
tional al educaţiei, pot cuprinde în tematica lor aspecte atractive pe teme 
religioase. 

Deosebit de atractive şi în acelaşi timp încărcate de valențe atât 
informative, cât şi emoţionale sunt vizitele la obiective de cult: biserici, 
mânăstiri, muzee şi galerii de artă cu conţinut religios, vizite la mari 
edificii religioase cu valoare istorică şi de cult. 

Aria mijloacelor prin care se poate face educaţie religioasă este 
mult mai largă şi stă la îndemâna iniţiativei personalului didactic, 
precum şi a părinților să facă din educaţia religioasă un far strălucitor 
care să lumineze minţile şi sufletele copiilor, elevilor şi tinerilor pentru 
a deveni mai înţelepţi, mai buni, mai iubitori de tot ceea ce e frumos şi 
măreț spre a fi pe placul atât al Creatorului, cât şi al oamenilor. 

D. EDUCAȚIA TEHNOLOGICĂ 
1. Semnificaţia educaţiei tehnologice; delimitări teoretice 


Modelul personalității umane proiectat şi realizat de societatea 
contemporană, presupune, pe lângă o cultură teoretică (intelectuală 
morală, estetică etc.), şi o pregătire tehnică. Specialistul cult solicitat 
de societatea supertehnologizată trebuie să dispună şi de abilităţi 
tehnico-practice, care să-i permită pregătirea într-un domeniu al 
activităţii profesionale preferat şi, în acelaşi timp, adaptarea şi 
readaptarea la solicitările noi impuse de ritmul accelerat al dezvoltării 
sociale şi economice. 

In lumea de azi, practica nu mai este înţeleasă doar ca o aplicare 
a cunoştinţelor teoretice; ea devine o importantă sursă de cercetare şi 
de învăţare a unor cunoştinţe noi, precum şi un bun prilej de inovare, 
de creație. Omul societăţii actuale nu este doar o simplă forță de 
muncă, un simplu executant; valoarea lui în procesul muncii constă în 
participarea creativă la progresul social, prin conştientizarea psiholo- 
gică a muncii în general, a profesiei în special. 

Spre deosebire de celelalte dimensiuni ale educaţiei, educaţia 
tehnologică este mult mai nouă — istoriceşte vorbind. Necesitatea 
pregătirii tinerilor pentru munca practică, pentru învăţarea unei profe- 
sii s-a remarcat o dată cu apariția explozivă a unor meserii în perioada 
Renaşterii. Aceasta se explică prin apariţia şi introducerea în acti- 
vitatea productivă a unor tehnici şi tehnologii noi, care presupuneau o 
pregătire corespunzătoare a tinerilor în asaltul lor pentru învăţarea 
meseriilor noi, care solicitau o corelare, o contopire a pregătirii 
teoretice cu cea practică. 

În aceste condiţii au început să fie utilizate concepte noi, 
specifice condiţiilor concrete de muncă şi învăţare. Cultura tehnică, 
tehnologia au devenit elemente componente ale culturii generale. 

Conceptul de tehnică (gr. tehne — pricepere, meşteşug, artă) 
semnifică, într-o accepţiune clasică, ansamblul factorilor materiali ai 
producţiei, cu ajutorul cărora societatea prelucrează produsele naturii 
pentru a obţine bunuri necesare satisfacerii nevoilor sale. 

Tehnica poate fi definită ca totalitatea mijloacelor materiale cu 
ajutorul cărora se desfăşoară activitatea umană. Ea este o componentă 
importantă a culturii materiale, a civilizaţiei ajunsă la un anumit nivel 
de dezvoltare. 

Folosirea conceptului de tehnică s-a extins şi în alte domenii, 
depăşind pe cel al producţiei materiale. El conţine atribute în domeniul 

valorilor spirituale, având calitatea de a determina comportamente: 
tehnici de muncă intelectuală, tehnici de calcul, tehnici artistice, 
tehnici experimentale; încorporează strategii intelectuale, deprinderi, 
priceperi, atitudini, chiar emoţii. 

Prin natura finalităţilor sale, tehnica este politehnică. Aşa cum 
inteligenţa are capacitatea de a găsi un număr mare de soluţii, tot astfel 
tehnica este, în acelaşi timp, „politehnică”. Caracterul politehnic al 
tehnicii reiese din capacitatea sa de a găsi soluţii pentru desfăşurarea 
activităţii şi de a folosi concomitent metode şi mijloace în cele mai 
diverse domenii tehnice. 

Una din ariile curriculare, care se întinde, practic pe toate 
nivelurile de învățământ şi de cicluri curriculare este denumită 
„Tehnologie” şi cuprinde discipline precum: „Abilităţi practice” — la 
clasele primare, (care urmăresc dezvoltarea cu precădere a deprin- 
derilor de natură aplicativă), „Educaţie tehnologică”, „Opţionale”. Ca 
profil de formare, această arie curriculară are în vedere: înţelegerea şi 
utilizarea în mod adecvat a tehnologiilor în activitatea personală şi 
profesională, utilizarea limbajului informatic ca instrument de 
comunicare şi interacțiune socială, formarea unor atitudini privind 
consecinţele dezvoltării tehnologice asupra omului şi mediului. 

Tehnologia este teoria (Ştiinţa) despre tehnică. Obiectul tehno- 
logiei îl constituie fundamentarea ştiinţifică a organizării, desfăşurării, 
conducerii şi evaluării activităţii tehnice. Datorită legăturii strânse 
dintre ele, tehnologia a fost pusă în relație doar cu tehnica. Se ştie însă 
că orice activitate social-umană îndreptată spre un anumit scop 
presupune o teorie a principiilor, normelor care stau la baza organi- 
zării şi desfăşurării ei, o teorie a metodelor şi mijloacelor folosite, care 
să-i asigure reuşita. Pentru aceasta, în literatura ştiinţifică actuală 
termenul de tehnologie este asociat unor domenii dintre cele mai 
diverse: tehnologie didactică, tehnologia informaticii, tehnologia 
instruirii ş.a. 

Termenul de profesiune este sinonim cu cel de ocupaţie, 
îndeletnicire, pe care o exercită o persoană pe baza unei calificări 
adecvate. Profesiunea presupune un complex de cunoştinţe teoretice şi 
abilități practice, care definesc pregătirea specialistului. 

Toate conceptele analizate se centrează, în ultimă instanţă, pe cel 
de tehnologie. Aplicând această teză şi la educaţie, vorbim de educaţie 
tehnologică, domeniu care cuprinde şi educaţia profesională. 


"M.E. N. — Consiliul Naţional pentru curriculare, Op. cit., p.36. 

În viziunea contemporană, caracterul aplicativ al învățământului 
nu mai are în vedere pregătirea elevilor în vederea însuşirii unei 
meserii, ci face din conţinutul tehnologiei disciplină de studiu pentru 
lărgirea culturii generale a tineretului. In acest fel, educaţia tehno- 
logică este o componentă de sinteză a educaţiei integrale. Ea cuprinde 
elemente ale educaţiei intelectuale, are interferenţe cu educaţia 
morală. In acelaşi timp, educația tehnologică este un domeniu care se 
intersectează cu importante componente ale educaţiei estetice şi ale 
educaţiei fizice. 


2. Obiective ale educaţiei tehnologice 


Educaţia tehnologică privită ca dimensiune a educaţiei integrale 
are o contribuţie cu totul aparte în formarea profilul personalității 
tinerilor, dacă se are în vedere că prin ea se cultivă îndeosebi atitudini, 
comportamente, în care se împletesc elemente ale tehnicii, care au 
implicaţii în activitatea producătoare de valori materiale, cu unele 
componente ale educaţiei morale. Acestea din urmă ţin mai ales de 
atitudinea față de muncă a celor supuşi influențelor acțiunii educa- 
tionale, ceea ce conferă o notă aparte chiar formulării obiectivelor 
educaţiei tehnologice. De asemenea, caracterul specific al obiectivelor 
e determinat şi de angajarea unui efort fizic, fie şi minimal, prin 
folosirea mâinii, chiar în condițiile tehnologiilor moderne, specifice 
epocii actuale. 

a) Pregătirea psihologică pentru muncă reprezintă un obiectiv 
prioritar al educării elevilor în spiritul muncii. 

Există aproape unanim exprimată opinia că activitatea practică a 
elevilor angajează şcoala nu atât ca valoare economică, cu toate că nici 
aceasta nu poate fi neglijată, ci mai ales ca valoare umană, care implică 
virtuți formative. Activitatea practică a şcolarilor este atât un factor de 
existenţă, cât — mai ales — un factor de conştiinţă; e vorba de formarea 
conştiinţei muncii. Atitudinea sănătoasă față de muncă trebuie să devină 
valoare dominantă, în jurul căreia e necesar să fie grupate toate valorile 
morale. De fapt, disciplina, spiritul de solidaritate umană, chiar 
patriotismul îşi găsesc cel mai propice câmp de manifestare, de cultivare 
în procesul muncii, îndeosebi al muncii practice, creatoare de valori 
materiale. Un comportament caracterizat prin înalte virtuţi morale se 
formează, cu cel mai înalt randament, în procesul muncii. 

Pregătirea psihologică pentru muncă a elevilor presupune 
formarea conştiinţei muncii exteriorizată în participarea nemijlocită la 
crearea unor valori materiale, utile. 

Subliniind prioritatea valenţelor educative ale participării 
elevilor la diferite forme de muncă practică, trebuie spus că realizarea 
lor este eficientă numai atunci când se manifestă în atitudini 
comportamentale, în situaţiile de muncă efectivă. 

b) Formarea şi dezvoltarea capacităților de cunoaştere. Însăşi 
pregătirea psihologică pentru muncă are în conţinutul său componente 
intelectuale, care constituie chiar factorul principal al formării 
conştiinţei muncii. Ele au rolul de a orienta o atitudine, o conduită 
corespunzătoare, prin participarea efectivă la muncă. De aceea, 
informaţiile cu privire la valoarea socială a muncii, la necesitatea 
obiectivă a ei, la rolul ei în formarea şi dezvoltarea celor mai alese 
trăsături ale personalităţii, au un mare rol în cultivarea interesului 
elevilor pentru muncă. Aceste componente cognitive îşi găsesc izvorul 
în întregul conţinut al învățământului, ceea ce face ca pregătirea 
psihologică pentru muncă să aibă un caracter pluridisciplinar. 

Valenţele cognitive ale activităţilor practice se regăsesc în însuşi 
procesul învăţării. Astfel, ele anticipează chiar învăţarea unor noțiuni 
ştiinţifice noi, pe care elevii şi le vor însuşi mai târziu. Bunăoară, 
contactul direct cu diferite materiale de lucru, fie luate din natură, fie 
fabricate sau prefabricate, oferă posibilitatea cunoaşterii proprietăţilor 
lor, a provenienţei lor. Pe această cale elevii îşi vor da seama de modul 
în care pot fi ele prelucrate; prin acţiunea directă asupra lor, cu mâna, 
cu uneltele sau instrumentele de lucru, elevii vor conştientiza faptul 
că, în funcție de aceste proprietăți se stabilesc şi modalităţile de 
prelucrare a lor, operaţiile de lucru necesare în acest scop. Ceea ce e 
foarte important este faptul că elevii află aceste adevăruri nu doar 
făcând apel la memorie, ci acționând ei înşişi, cu mâna, asupra materi- 
alelor respective. Susţinând această idee, cunoscutul om de şcoală 
Simion Mehedinţi menționa într-una din scrierile sale că: „Cine îşi dă 
seama de felul cum lucrează creierul vede că nimic nu poate pătrunde 
în sufletul nostru dacă n-a trecut mai întâi prin simţurile noastre şi 
îndeosebi prin mână, tovarăşa oricărui simț” Unitatea dintre 
cunoaştere şi acţiune este susținută în termeni categorici în cunoscutul 
Raport al UNESCO, întocmit de colectivul coordonat de Edgar Faure: 
„O lecţie fundamentală a învățământului ştiinţific ar trebui să fie 
demonstrarea interdependenţei dintre cunoaştere şi acţiune” 


” Simion Mehedinţi, Altă creştere, şcoala muncii, Ed. IV, 1922, p. 18, 22 

" Edgar Faure şi colab., A învăța să fii, Editura Didactică şi Pedagogică, 
1974, p.115. 

În plan psihologic, ideea rolului pe care-l are acţiunea în actul 
învăţării a fost subliniată de multă vreme, iar în zilele noastre ea a fost 
ridicată la rangul de principiu de bază al învăţării, al formării 
inteligenţei. „Ştim (...) astăzi că inteligenţa porneşte înainte de toate de 
la acțiune ...” 

c) Valenţele formative ale muncii; cultivarea spiritului aplicativ. 
Atât pregătirea psihologică pentru muncă a elevilor, cât şi componenta 
ei cognitivă se realizează numai în condițiile unei solicitări şi exersări 
a capacităților intelectuale, pe fondul unor valori formativ-educative 
autentice. Cum ambele aceste direcții implică obligatoriu participarea 
efectivă a elevilor la muncă şi cum activitatea practică presupune 
folosirea mâinii cu care se acționează atât nemijlocit asupra 
materialelor utilizate, cât şi prin intermediul unor unelte sau 
instrumente, un rol cu totul deosebit îl are mişcarea („gestul”) 
mâinilor. Această angajare a mâinilor asigură atât realizarea unor 
obiecte (produse) simple, finite, cu valoare utilă, fie ea cât de mică, cât 
şi dezvoltarea capacităţilor intelectuale şi formarea unei atitudini 
sănătoase față de muncă, a unor trăsături pozitive de caracter. În 
acelaşi timp, coordonarea mişcărilor mâinii şi formarea gestului 
manual, ca expresie a îndemânării, constituie elemente ale spiritului 
aplicativ, unul din scopurile de bază ale activităților practice. 

Mişcările mâinii, gestul manual sunt socotite pentru a se sublinia 
valoarea cu totul remarcabilă a lor, indicatori ai inteligenţei. Mâna a 
fost prima „unealtă” a omului şi stă la originea meşteşugului şi a 
tehnicii, a îndemânării artizanale şi a îndemânării simbolice realizate 
ştiinţific în tehnologie. 

A. Ferrière spunea, într-o scriere apărută şi în limba română, că 
„folosirea inteligentă a mâinii este un lucru esenţial pentru viață şi (...) 
dacă şcoala şi viaţa se gândesc cu seriozitate să se apropie între ele, e 
necesar înainte de orice ca ele să-şi dea ... mâna”, iar Simion 
Mehedinţi, pe care l-am mai evocat, afirmă că „mâna este dascălul 
creierului și prin creier dascăl al întregii făpturi omenești”. 

Ideea rolului pe care îl are gestul manual în întreaga formație a 
personalității umane este subliniată în numeroase lucrări, unele din ele 
de mari dimensiuni. Intr-o lucrare a unor autori francezi, apărută cu 


” Jean Piaget, Psihologie şi pedagogie, Editura Didactică şi Pedagogică, 
Bucureşti, p. 87. 
™* A. Ferrière, Școala activă, Editura Didactică şi Pedagogică, 1973, p. 78. 
“= Simion Mehedinti, Op. cit., p. 180. 

câțiva ani buni în urmă, într-un capitol special consacrat lucrului 
manual în şcoală, după ce se afirmă că munca manuală trebuie ridicată 
la „rangul unei veritabile discipline a educaţiei generale”, că ea 
„constituie o veritabilă cale de acţiune”, autorii elogiază gestul manual 
evidențiind rolul de „stimulator al educaţiei intelectuale”, faptul că 
prin el se stabileşte un contact permanent între gândire şi realitate, că 
„favorizează educaţia estetică”. 

M. Malița, într-un eseu intitulat „Discurs despre inteligența 
mâinilor”, aduce un cald elogiu mâinilor sugerând paralelismul între 
acestea şi inteligență: „Inteligența îşi are originea în mâini; ele sunt 
simbolul cel mai bun pentru acţiune”. Pentru a reliefa şi mai clar 
paralelismul între inteligență şi mâini, autorul consideră mâinile, 
alături de cutia craniană, „depozitare ale gândirii”, „sediu de 
inteligență”, pentru că „o mână corectă şi rapidă concentrează într-o 
fracțiune de timp multă gândire bună (...). Priceperea mâinilor este 
chiar expresia cea mai curată a inteligenţei noastre practice, adică a 
gândirii care acţionează, creează şi transformă”. De aici, concluzia 
este cât se poate de clară: „O educaţie care să se adreseze capului, dar care 
să lase mâinile bicisnice (neputincioase, slăbănoage, debile, n.n. — I. $.) 
este un nonsens. Un cap care nu lucrează pentru priceperea mâinilor 
este un lucru absolut ridicol şi neterminat”. 

Relaţia dintre activitatea manuală şi inteligenţă este menţionată 
şi de cunoscutul pedagog al zilelor noastre, Emile Planchard, astfel: 
„Cultura nu este numai erudiție şi gimnastică mintală; alături de 
inteligența pură şi verbală există inteligenţa mâinii ...”; „... munca 
manuală asociată cu raționamentul prezintă avantaje utilitare într-o 
epocă în care dictonul ajută-te singur se impune din ce în ce mai 
mult” (subl. ns. — I. $.)”. 

In zilele noastre mecanizarea, automatizarea, computerizarea 
s-ar părea că elimină rolul şi importanţa mâinii. Lucrurile nu stau, 
fireşte, aşa. Chiar dacă am rămâne în sfera maşinilor de calcul, a unor 
instalaţii moderne, computerizate, automatizate, în care rolul omului e 
mai mult de supraveghetor, de întreţinere, nevoia de a coordona direct 


” A. Vielars, R. Torailles, Psycho-pedagogie pratique, Paris-Strasbourg, 
Librairie Istra, 1965. 

" Mircea Malița, Aurul cenușiu, Editura Dacia, Cluj, 1971, p. 162. 

“* M. Malita, Op. cit., p. 166. 

“= Ibidem, p. 164. 

“= Emile Planchard, Op. cit., p. 162. 

mişcările mâinii, de a fi posesorul unui gest manual bine format, s-ar 
putea spune chiar că sporeşte. Căci mecanizarea şi automatizarea îl 
scutesc pe om de efort, dar nu-l scutesc în nici un caz de nevoia de a 
comunica tot timpul cu maşina pe care o are în față prin manete, 
butoane, clape, comutatoare. Şi ceea ce trebuie reţinut şi subliniat 
chiar este faptul că omul va trebui să posede o asemenea abilitate 
manuală, care să-i permită să intervină cu mare rapiditate în buna 
funcţionare a maşinilor, a aparatelor, pentru a evita lucrul în gol sau 
funcţionarea lor greşită. Timpul pierdut din cauza lipsei de înde- 
mânare, în condiţiile folosirii unor instalaţii ultramoderne, costă 
extrem de mult şi de aceea capacitatea omului de a-şi coordona corect 
mişcările mâinii, de a dispune de un „gest manual” care să-i permită o 
anumită abilitate reprezintă un obiectiv major al educaţiei elevilor în 
spiritul muncii. 

Comportamentul operaţional dobândit prin efectuarea nemijlo- 
cită a activităților manuale are posibilități de transfer în numeroase 
alte activităţi, inclusiv în cea de învăţătură, precum şi în cea social- 
utilă. In condițiile unui mediu cu o accentuată notă de tehnicitate, 
spiritul aplicativ constituie o condiţie a creşterii randamentului în orice 
tip de activitate. El este cu atât mai necesar în condiţiile actuale, când 
apare pericolul creşterii decalajului între nivelul de pregătire teoretică 
pe care îl pot realiza tinerii şi performanțele lor practice, aplicative, în 
defavoarea acestora din urmă. 

Faptul că maşinile, instalațiile, aparatele moderne scutesc de 
efort creează pentru unii tineri impresia că lucrul cu mâinile este 
primat. De aici şi disprețul chiar față de munca manuală. lar de aici 
până la lipsa unor abilități elementare, ce se manifestă în situaţii de 
viaţă din cele mai diverse, nu e decât un pas. 

Asemenea abilități manuale sunt necesare nu doar pentru 
persoane pe care chiar specificul locului de muncă îi obligă să le 
posede, în special cele care lucrează în cadrul unor servicii publice 
(gestionari, casieri, frizeri, croitori, magazioneri etc.), ci şi în 
obişnuitele preocupări „casnice” pe care le practică oricine pe 
parcursul fiecărei zile, inclusiv acasă, în gospodărie, chiar pentru 
propria servire: toaleta de fiecare dimineaţă, îmbrăcatul, pregătirea 
celor necesare pentru plecarea la locul de muncă etc. Nu pot fi trecute 
cu vederea unele abilităţi manuale solicitate de mecanizarea muncilor 
gospodăreşti, pentru că oricât ar spori numărul depanatorilor, al 
reparatorilor de aparate de uz casnic şi instalaţii de toate felurile, 
asemenea abilități sunt indispensabile fiecărui individ. 

Spiritul aplicativ se manifestă însă şi în situaţii mult mai simple, 
care în aparență nu presupun neapărat îndemânare. Îndemânarea sau — 
dimpotrivă — stângăcia unor persoane se poate manifesta, bunăoară, şi 
în modul de a deschide şi închide servieta, de a introduce o carte în 
ghiozdan, de a închide şi deschide o carte, de a desprinde o filă din 
caiet şi a o împături etc. Există într-adevăr persoane care execută 
asemenea operaţii simple cu mişcări sigure, cu eleganţă chiar, fără 
efort, în timp ce altele manevrează obiecte extrem de uzuale cu gesturi 
lipsite total de fineţe, care deseori încarcă o acţiune simplă cu mişcări 
de prisos, absolut inutile, ce duc la irosirea efortului şi a timpului, fără 
a încerca cea mai mică satisfacție estetică. lată cum califică Mircea 
Malița lipsa de îndemânare: „Prostia mâinilor e mai mare decât prostia 
capului. Ea dă naştere acelui personaj împleticit, a cărui cea mai 
fericită performanţă e să nu se încurce decât pe sine” 

Acţiuni ca cele amintite mai sus se efectuează zilnic de 
nenumărate ori; de aceea ele pot fi transferate cu uşurinţă în altele mai 
complexe. O persoană care, spre exemplu, manevrează cu uşurinţă şi cu 
precizie cheia în broasca uşii sau un întrerupător electric de exemplu, 
are mari şanse de a putea efectua cu uşurinţă operaţii similare necesare 
în manevrarea unor aparate şi instalații mai complexe. 

De aceea, „spiritul aplicativ este un tezaur indispensabil şi 
inestimabil. Ori şcoala nu poate eluda şi nu trebuie să minimalizeze 
cultivare acestei capacităţi spirituale.” 

d) Cultivarea creativității la elevi. Activitatea intelectuală 
implicată în procesul muncii practice constituie mijlocul principal prin 
care se asigură conştientizarea acțiunilor practice. În acelaşi timp, 
participarea elevilor la diferite forme de muncă reprezintă un bun 
mijloc de cultivare a capacităţilor lor intelectuale, creatoare, de fami- 
liarizare cu unele operaţiuni şi tehnici de muncă. 

De aceea, organizând activitatea de efectuare a unor operaţii de 
muncă, trebuie folosită o metodologie care să angajeze, să solicite 
capacităţile intelectuale ale elevilor, îndeosebi gândirea tehnică, 
gândirea creatoare. Elevii, începând cu cei din clasele primare, pot 
dezvolta elemente de creativitate prin activităţile practice. Asemenea 
elemente se pot manifesta în fiecare din momentele ciclului informa- 
țional-operativ al procesului muncii. Astfel, chiar în prelucrarea 


* M. Malita, Op. cit., p. 164. 
G. Văideanu, Semnificația pedagogică a activității tehnice-productive, 
în „Revista de pedagogie”, nr. 9, 1971, p13. 

informaţiilor cu caracter aplicativ, prin selecţionarea şi compararea 
datelor teoretice, prin rezolvarea unor situații-problemă, prin căutarea 
unor soluţii noi la situaţii cunoscute, precum şi a unor elemente 
ornamentale, elevii sunt supuşi unui efort intelectual creativ. 

Ideile exprimate mai sus pot fi susținute de faptul că operaţiile 
gândirii tehnice sunt aceleaşi cu cele întâlnite în gândirea teoretică: 
analiza-sinteza, comparaţia, abstractizarea-generalizarea. Chiar dacă 
au şi note specifice, „... componentele tehnice ale activităţii umane 
(aptitudinile tehnice şi gândirea tehnică) nu reprezintă ceva separat de 
dezvoltarea generală a omului, de gândirea sa, deoarece înţelegerea şi 
creaţia tehnică sunt strâns legate de gândirea sa abstractă, presupun 
cunoaşterea anumitor principii, legi şi aplicarea lor în practică”. 

Dezvoltarea capacităţilor creatoare prin participarea elevilor la 
diferite forme de muncă practică, reprezintă un proces care se 
integrează organic în procesul complex al instruirii şi educării lor. 
Succesul în orice „meserie” este asigurat nu atât de măsura în care 
cineva posedă anumite îndemânări manuale, cât de capacitatea de a 
dezvolta o gândire creatoare. O persoană care este doar „bună în 
meserie” poate fi, fireşte, un bun executant, dar nu poate deveni 
creator în muncă. Aceasta depinde şi de specificul meseriei. 

Aprecierile de mai sus sunt valabile şi când este vorba de 
activitățile practice ale şcolarilor, inclusiv ale celor din clasele 
primare. Simpla executare a unor obiecte, în care activitatea intelec- 
tuală este doar implicată, nu este suficientă. Sunt necesare acţiuni 
speciale, precis dirijate, cu o finalitate care să solicite un efort creator 
din partea elevilor. 


3. Analiza psihologică a procesului muncii practice 


Orice activitate practică implică în mod necesar anumite 
informaţii sau semnale, care vor trebui mai întâi asimilate şi prelucrate 
printr-un efort intelectual, iar apoi transpuse în planul propriu-zis al 
acțiunii. Schema procesului muncii practice are un anume specific, 
determinat de particularitățile fizice şi psihice ale elevilor, precum şi 
de conținutul şi formele activităţilor practice la care ei sunt angajați. 

a) Punctul de plecare în învăţarea unei operaţii de muncă, în 
formarea unui comportament practic, îl constituie sursele de informaţii 
constituite din prezentarea modelului acțiunii practice respective, 


" P. Pufan, Consideraţii asupra formării şi educării gândirii tehnice, 
Editura Politică, Bucureşti, 1971, p. 104. 

însoțite de explicaţiile corespunzătoare din partea educatorului. 
Acestea pot fi completate cu mostre din materialul de lucru folosit, 
imagini (desene) care să reprezinte obiectul ce urmează să fie realizat, 
fazele principale, succesiunea mişcărilor necesare efectuări unor 
operații de muncă etc. Problema esenţială în desfăşurarea acestui 
moment este urmărirea, repetată, de către elevi, a modelului acțiunii 
realizat de propunător. Pentru a preveni tendinţa elevilor de a imita 
mecanic ceea ce li se prezintă sunt necesare explicaţii verbale repetate, 
care vor asigura conştientizarea acțiunii ce urmează s-o efectueze. 

b) Momentul următor constă în punerea elevilor în situația de a 
reproduce verbal informaţiile primite cu privire la realizarea modelu- 
lui propus, în scopul transformării acestuia în model mintal interior. 
Acest model va constitui factorul care reglează direct efectuarea miş- 
cărilor, în succesiunea lor firească, în vederea realizării practice a lui. 

La conturarea acestui model interior mai contribuie şi experiența 
anterioară, datele informatice cunoscute, abilitățile de care dispun 
elevii. Inainte de realizarea modelului noii operații de muncă are loc o 
asimilare a lui pe plan mintal, interiorizarea lui. Cum se vede, în orice 
proces de muncă există o anumită prelucrare mintală. Trecerea la 
efectuarea unei acțiuni noi de muncă presupune, în mod obligatoriu, 
elaborarea de către elevi a răspunsului verbal cu privire la toate 
informaţiile recepționate, referitoare la realizarea practică a modelului. 

c) Realizarea motrică sau acțiunea propriu-zisă încheie ciclul 
informaţional-operativ al procesului muncii. 

Prima încercare a realizării modelului nu înseamnă neapărat o 
reuşită deplină. După un prim ciclu, încheiat cu efectuarea mişcărilor 
corespunzătoare, ca răspuns al interiorizării mintale a modelului, 
intervine o informare a subiectului respectiv (elevului) despre rezul- 
tatul propriei sale acţiuni. Este vorba despre o „conexiune inversă”, de 
o informaţie inversă, care are menirea de a autoregla mişcările 
necesare executării acţiunii cât mai aproape de model. Pe baza acestei 
conexiuni inverse are loc o confruntare continuă a rezultatului parțial 
cu modelul actului respectiv. 

d) Ciclul informaţional-operativ se reia, iar informaţia inversă 
despre rezultatul obţinut la încheierea fiecărui ciclu reprezintă baza 
formării capacităţii de autocontrol, de autoreglare „din mers” a 
mişcărilor necesare executări cât mai corecte a acţiunii respective. 
Fiecare încercare nouă trebuie realizată pe fondul unei activități 
intelectuale, pe baza modelului interior, şi nu pe simpla repetare a 
unor mişcări. Tatonarea are sorți de izbândă numai dacă nu este 

empirică. „Se întâmplă ca tatonarea să se desfăşoare într-adevăr la 
întâmplare, ca soluţiile juste să fie descoperite întâmplător şi să se 
fixeze prin simplă repere, înainte ca subiectul să fi putut înţelege 
mecanismul lor. Aşa se întâmplă că uneori copilul descoperă prematur 
soluţii care depăşesc nivelul său de comprehensiune, această desco- 
perire putând fi doar rezultatul unor întâmplări norocoase şi nu al 
căutării dirijate, dovadă faptul că aceste achiziţii se pierd adesea, 
pentru a face loc mai târziu unei redescoperi inteligente.” 

Precizarea de mai sus priveşte un element hotărâtor al formării 
la elevi a capacităţii de a se autocontrola. Suportul principal al auto- 
reglării îl constituie tocmai modelul actului respectiv, atât ce extern, 
cât şi — mai ales — cel intern, rezultat al unui real efort intelectual. 

In final este necesară o precizare. Aria educaţiei în spiritul 
muncii este foarte largă. Este necesar să fie amintit faptul că învă- 
ţătura, activitatea de bază a tineretului şcolar, şi atitudinea faţă de ea 
exprimă în modul cel mai convingător nivelul general al atitudinii faţă 
de muncă a elevilor. Se impune şi precizarea că, deşi problemele 
teoretice ale activităţii de învăţare au un anumit specific, ele se 
corelează cu cele ale activităţilor practice, procesul acestora din urmă 
fiind, din multe puncte de vede, identic cu cel al cunoaşterii, în 
general. 


E. EDUCAȚIA ESTETICĂ 
1. Semnificaţia educaţiei estetice 


Personalitatea umană integrală, totală, pe care tinde s-o realizeze 
educaţia, cuprinde un sistem de valori, de dimensiuni oferite de 
realitatea extrem de complexă în care trăieşte fiinţa umană. Una dintre 
aceste valori, cu mari resurse informative şi mai ales formativ- 
educative, o constituie componenta estetică a educaţiei. Intr-o definiție 
lapidară, concisă, se poate spune că estetica este ştiinţa frumosului. 

Frumosul există pretutindeni, începând cu frumosul din Univers, 
din sistemul nostru solar: frumosul cerului înstelat, cu lună plină, 
frumosul răsăritului sau apusului de soare, continuând cu frumosul din 
natura terestră, a cărei exuberanţă şi măreție încântă nu doar simţurile 
care îl percep nemijlocit, ci şi — îndeosebi — latura afectivă a existenţei 
umane. Frumosul se află şi în tot ce a conceput şi a înfăptuit societatea 


” J. Piaget, Naşterea inteligenţei la copil, Editura Didactică şi Peda- 
gogică, Bucureşti, 1973, p. 411. 

omenească de-a lungul existenţei sale. Căci dintotdeauna omul, pe 
lângă valoarea de întrebuințare pe care a dat-o bunurilor pe care le-a 
creat, le-a sporit valoarea acestora prin dimensiunea frumosului. Mai 
mult chiar, omul, ca ființă socială, a dat dimensiuni estetice însăşi 
vieţii sociale, relațiilor interumane. Despre cineva care face dovada 
unui comportament moral-civic corespunzător se spune că are o 
purtare frumoasă. Valoarea oricărui produs al activităţii umane 
sporeşte calitativ prin adăugarea frumosului. 

Cu privire la sursele care pot oferi ceva frumos, care să facă mai 
plină, mai bogată viaţa umană, un cunoscut filozof al antichităţii 
spunea că: „Toate lucrurile au frumuseţea lor, dar nu oricine o vede” 
(Confucius). 

lată dar, din cele prezentate mai sus, câteva argumente care 
îndreptăţesc afirmaţia că personalitatea umană nu poate fi considerată 
împlinită fără dimensiunea educaţiei estetice. Căci, amintind de 
cugetarea filosofului antic, frumosul nu se lasă totdeauna descoperit 
singur, în toată plenitudinea lui. Sunt necesare, în acest scop, 
intervenții speciale, competente, care îşi află locul în această latură a 
educaţiei, care e educația estetică. 

Inspirându-se după frumosul din natură, care i-a stimulat curio- 
zitatea, inventivitatea, omul nu s-a mulţumit doar cu perceperea 
frumosului pe care i l-a oferit natura de-a gata. El a încercat şi să o re- 
producă în ce are ea mai frumos, s-o redea în variate forme, culori, su- 
nete şi mişcări deosebite. Pe această cale, omul a creat valori artistice, 
încadrate într-un domeniu distinct, superior al frumosului, care este arta. 

Astfel el a devenit, din simplu admirator, şi un creator de 
frumos. Într-adevăr, chiar şi în confecţionarea uneltelor, în desco- 
perirea instrumentelor pentru producerea focului şi în alte preocupări 
vitale, el a trăit bucuria creaţiei şi a căutat să realizeze frumosul în 
viață. De la încrustarea unor semne ornamentale pe bucăţi de lemn sau 
pe piatră, la desenele şi bazoreliefurile din mormintele egiptene, la 
hieroglifele şi alte semne prin care se marcau „în scris” ideile, artele 
plastice au cunoscut o mare înflorire. Marile construcții ale 
antichităţii, piramidele egiptene, templele greceşti au îmbinat ele- 
mentele de tehnică avansată cu cele de artă, ceea ce a asigurat 
îmbinarea utilului cu frumosul. 

Se poate afirma că modul de organizare a vieţii, munca şi arta au 
apărut şi s-au dezvoltat o dată cu societatea. Modelele artelor din 
antichitate şi cele ale perioadei Renaşterii (sculptura, artele plastice, 
literatura etc.) sunt ilustrative din acest punct de vedere. 

În zilele noastre, existența umană nu mai poate fi concepută fără 
expresia ei estetică. Viaţa ar fi lipsită de farmec, de măreție şi sublim fără 
ceea ce îi oferă artele, forme superioare prin care este exprimat frumosul. 

Cum se poate constată din considerațiile făcute până aici, 
educaţia estetică are o sferă mult mai largă decât artele (educaţia 
artistică). Se poate spune că estetica este teoria generală a frumosului; 
ea cuprinde inclusiv frumosul realizat prin intermediul artelor, care 
au rol cu totul aparte în educaţia estetică. 


2. Obiectivele educaţiei estetice 


a) Formarea şi cultivarea receptivităţii estetice. Este un lucru 
unanim acceptat că frumosul se află pretutindeni. Mai puţin se ţine 
seama însă de faptul că el nu se lasă descoperit şi receptat de la sine. 
Nu oricine îl poate percepe şi se poate bucura de el. De aceea este 
necesară cultivarea la elevi a capacităţii de a percepe frumosul, de a-l 
privi, de a-l auzi, de a-l asculta, de a-l citi. Există o adevărată ştiinţă în 
„a şti” să găseşti frumosul şi în „a-l savura”. Această ştiinţă se învaţă. 
O dată ce individul dispune de această ştiinţă, el este capabil să-l 
găsească şi să-l însuşească. Sesizarea, perceperea şi recepţionarea 
frumosului se realizează de cele mai multe ori concomitent, pe cale 
cognitivă şi afectivă. Intocmai ca şi o normă morală. După aceea, 
informaţia despre frumos, prin trăirea afectivă a lui, determină o 
atitudine care deja intră în domeniul comportamentului. Astfel, 
frumosul a intrat în circuitul valorilor care conturează profilul 
personalităţii umane totale, integrale. 

În cele ce urmează vom sintetiza câteva elemente ale acestui 
obiectiv al educaţiei estetice. 

b) Cultivarea capacităţii de a percepe lumea exterioară ca 
unitate între conţinut şi formă, ca obiectiv principal al educaţiei 
estetice, înseamnă orientarea procesului cunoaşterii atât pe conținutul 
a ceea ce învaţă elevii, cât şi pe elementele, în aparenţă de formă, dar 
care dezvăluie latura frumoasă a conţinutului respectiv. Este vorba de 
a valorifica, din punct de vedere estetic, informaţiile pe care le 
cuceresc elevii, aspectele frumoase care se găsesc în conținutul 
cunoştinţelor. Nu există domeniu al realităților pe care le învaţă elevii 
în care să nu se afle, fie şi în stare latentă, elemente ale frumosului, 
care însă nu se dezvăluie de la sine. 

Resursele estetice ale disciplinelor şcolare sunt diferite, dar 
existenţa lor este indubitabilă. La loc de frunte se situează disciplinele 
cu profil artistic (educaţia plastică, muzica), cele cu profil umanist 
(citirea/lectura, comunicarea, educația moral-civică, religia, istoria), dar 

şi cele cu profil ştiinţific. Nu rareori se poate vorbi de o cale sau de o 
soluție frumoasă în rezolvarea unei probleme de matematică; nu mai 
vorbim de „resursele estetice” ale informaţiilor pe care le dobândesc elevii 
la disciplinele din aria curriculară „Matematică şi Ştiinţe ale naturii”. Ar 
fi o mare eroare didactică să nu fie dezvăluite marile valori estetice ale 
cunoştinţelor la toate obiectele de învățământ. Resursele estetice, cu 
mare valoare formativă, oferă toate activităţile extradidactice, fie că ele 
au loc în şcoală (cercuri pe discipline şi activităţi), fie că se desfăşoară 
în afara şcolii (plimbări, vizite, excursii ş.a.). 

Frumosul se cunoaşte cel mai bine prin contactul nemijlocit cu 
valorile estetice din natură, societate şi artă. 

Natura este un izvor nesecat de frumuseți. Din păcate, cu toate 
că îşi dezvăluie cu generozitate măreţia, omul trece deseori cu 
nepăsare, cu indiferență totală peste ceea ce poate să-i aducă satisfacţii 
nemăsurate, plăceri unice pe care i le poate oferi natura. Căci ce poate 
fi mai încântător decât spectacolul unui răsărit sau apus de soare, mai 
sublim decât un colţ de natură vie, mai emoţionant decât gingăşia 
florilor, ciripitul păsărelelor sau clipocitul izvoarelor — pentru a relua 
numai ideea pe care am expus-o la începutul capitolului. Este ştiut că 
din cea mai fragedă vârstă, copiii au o predilecție cu totul deosebită 
față de frumosul din natură. Şcoala nu are voie să lase în paragină 
această înclinaţie înnăscută a copiilor; dimpotrivă, trebuie s-o cultive. 

Societatea, prin modul de comportare a oamenilor, oferă şi ea 
posibilitatea trăirii unor satisfacţii determinate de frumuseţea şi eleganța 
unor gesturi frumoase, a unor vorbe alese, a unei ţinute elegante. Toate 
acestea trebuie observate, comentate spre a fi cunoscute şi trăite afectiv, 
pentru ca apoi să devină modele comportamentale. 

Numeroase valori artistice, de o mare diversitate, aflate în 
muzee, în galerii de artă, în ateliere, în teatre, în filme, sau prezentate 
pe scene, în săli sau în aer liber, precum şi alte numeroase produse de 
artă sunt tot atâtea surse care emoționează prin cuvinte, prin culori, 
prin sunete, prin gesturi. Toate acestea determină atitudini, 
comportamente estetice. De aceea cunoaşterea şi valorificarea lor este 
un obiectiv de seamă al educaţiei estetice. 

c) Producerea şi educarea afectivității estetice. Cunoaşterea 
frumosului din natură, societate şi artă nu înseamnă implicit şi 
atitudine estetică. Este necesară transformarea reacțiilor respective în 
expresii emoţionale specifice, sub aspectul semnificației lor estetice. 
Această transformare se realizează prin sinteza cognitivului cu 
afectivul, având concursul gândirii, al imaginaţiei şi — mai ales — al 
afectivității (al emoţiilor şi sentimentelor estetice). 

Într-un prim moment al acestui proces sunt frecvente emoţiile 
estetice spontane, necontrolate, determinate de surpriza creată de 
dezvăluirea frumosului. În etapa următoare, acestea sunt motivate, 
înțelese cu ajutorul raţiunii. Contactul raţiunii cu emoția estetică, cu 
sentimentul duce la formarea discernământului estetic. Acum, cel 
angajat în acest proces dispune de capacitatea de a aprecia frumosul în 
toată plenitudinea sa; frumosul face de-acum parte din ființa celui care 
l-a cunoscut şi care vibrează în fața lui. 

„În aprecierea aspectelor estetice din societate, educaţia estetică 
se întâlneşte cu educaţia morală, discernământul moral fiind în acelaşi 
timp discernământul estetic”. Prin urmare, comportamentele, care 
corespund normelor morale ale societăţii sunt purtătoare de frumos. 
Comportarea civilizată, manierată exprimă frumuseţea relaţiilor 
interumane. Pentru aceasta copiii şi tinerii trebuie puşi permanent în 
situația de a exersa o comportare morală demnă şi frumoasă. Pe 
această cale discernământul estetic capătă valenţe noi şi determină 
progrese reale în exersarea comportamentului estetic. 

Participarea rațiunii şi a afectivității în exersarea actelor estetice 
duce la formarea gustului estetic, care presupune capacitatea de a 
recepta eficient frumosul, ca rezultat al educației. El apare ca o trăire 
subiectivă, de satisfacție în faţa a tot ceea ce este frumos. Gustul 
estetic devine o parte a structurii personalității şi se manifestă în toate 
împrejurările în care individul îşi arată preferințele: în alegerea locului 
şi a modului de a-şi petrece timpul, în alegerea şi asortarea ţinutei 
vestimentare, în preferințele pentru anumite creaţii de artă, pentru 
anumite peisaje ale naturii etc. Gustul estetic evoluează şi se rafinează 
prin educaţie, reprezentând capacitatea omului de a se orienta şi de a 
alege frumosul în concordanţă cu autenticitatea lui. În aceeaşi ordine 
de idei se încadrează şi necesitatea formării şi cultivării intereselor 
estetice, precum şi formarea „stilului estetic de viață”, ceea ce 
presupune ca preocuparea pentru cunoaşterea frumosului, pentru 
găsirea plăcerii de a-l avea şi pentru a-l înfăptui, să intre în însuşi 
modul de viață al tinerilor 

d) Formarea şi cultivarea capacităţii de a crea frumosul. 
Comportamentul estetic nu poate fi limitat la stadiul de percepere şi 
înțelegere a frumosului. Omul nu este doar un consumator al valorilor 
estetice, al celor artistice îndeosebi. Adevăratul comportament estetic 
trebuie să se manifeste şi în capacitatea omului de a crea frumosul. 


* N.Oprescu, Op. cit., p. 382. 
Idem. 

Fiecare din cele trei domenii în care este prezent frumosul-natura, so- 
cietatea, artele — oferă posibilitatea exersării unor activităţi creatoare. 

Copiilor le place frumosul din natură; pentru ei nu e nici o 
dificultate să sporească, spre exemplu, frumuseţea unui strat de flori; 
ei sunt capabili să-şi aranjeze ținuta, să folosească un vocabular ales în 
mediul lor social; toţi copiii şi tinerii au, într-o măsură mai mare sau 
mai mică, disponibilități pentru a fi creatori în diverse domenii ale 
artei: muzica (vocală, instrumentală), pictura, desenul, recitarea de 
versuri, interpretarea unor roluri în diverse scenete, dansurile 
(populare sau moderne), mici compoziții literare (compunerile libere), 
crearea unor structuri de exprimare liberă etc. 

Cum majoritatea elevilor au, într-o măsură mai mare sau mai 
mică, predilecţii, chiar înclinații către anumite domenii ale cunoaşterii 
şi ale activităţii umane, şi cum aptitudinile, în special cele din 
domeniul artelor, apar foarte de timpuriu, ele trebuie depistate, 
stimulate, cultivate şi exersate în mod sistematic. 

Din raţiuni de ordin didactic, pentru a fi înţeles cât mai bine în 
ceea ce au ele specific, obiectivele educaţiei estetice au fost prezentate 
separat, pe cele trei domenii. Din punctul de vedere al realizării lor, 
ele se suprapun; mai mult chiar, se contopesc, pentru că o dată cu 
informarea, deci cu perceperea şi receptarea frumosului, apar şi trăirile 
afective, iar în acestea sunt prezente şi elementele cognitive. In ce 
priveşte discernământul estetic, aceasta este de fapt atitudine, 
comportament. 


3. Căi şi mijloace de realizare a educaţiei estetice 


În bună măsură, însăşi tratarea obiectivelor educaţiei estetice ne-a 
introdus şi în domeniul căilor şi mijloacelor prin care se realizează 
aceasta. Pe de altă parte, educaţia estetică are numeroase note comune 
cu educaţia moral-civică, atât în privința conţinutului, a obiectivelor, 
cât şi a mijloacelor de realizare a lor. 

Alegerea metodelor de educaţie estetică se face în funcţie atât de 
specificul obiectivelor acesteia, cât şi de particularităţile de vârstă ale 
copiilor şi elevilor. 

a) Ambianța în care trăiesc, învaţă şi îşi petrec timpul liber 
constituie cel mai la îndemână mijloc de educaţie estetică a copiilor şi 
elevilor. Fiind bine cunoscută tendința lor de a imita, este necesar să li se 
ofere modele ambientale în care frumosul să se afle la el acasă. Un spaţiu 
în care copiii îşi petrec timpul, fie că aceasta este sala de clasă, culoarul 
spre intrarea în sala de clasă, camera de învăţat şi de dormit de-acasă, 
curtea şcolii şi curtea casei, sunt toate, împreună şi fiecare în parte, 
mijloace dintre cele mai eficiente de a face educaţie estetică. Cu o 

condiţie absolut indispensabilă: toate acestea să ofere modele de 
frumuseţe de la care copiii să înveţe ce e frumosul, bunul gust; cunos- 
când ce e frumos în mod nemijlocit, nu doar prin puterea vorbelor, ei vor 
trăi, în primul rând, sentimente de tihnă, de plăcere, de bună dispoziţie. 
Activitatea lor, fie că e învățătura, fie că e odihna sau jocul sub diferitele 
lui forme, va fi fără îndoială stimulată de frumosul care-i înconjoară şi 
care-i învaţă să-l îndrăgească, să-l menţină şi să-i sporească valorile. 

O asemenea ambianţă obligă, de asemenea, la respect; elevul 
este îndemnat, fără insistenţe verbale, nu numai să păstreze frumosul, 
ci să-l răspândească, să-l multiplice în toate ocaziile prilejuite de 
programul zilnic de viaţă şi activitate. Căci, chiar în condiţiile unui 
nivel de conştiinţă civică discutabil, precar, frumosul din mediul 
înconjurător de viață stopează deprecierea lui; în asemenea condiții 
creşte spiritul de solidaritate al copiilor în apărarea frumosului; 
probabilitatea ca unii dintre ei să încalce normele stabilite pentru 
menţinerea frumosului e mult mai mică. 

In felul acesta apare o generalizare a trebuinţelor estetice care 
are în vedere, mai ales, sfera lor motivaţional-afectivă; s-a creat astfel 
în conştiinţa copiilor o sensibilitate estetică, o satisfacție sau o plăcere 
care menţine motivaţia lor pentru crearea şi păstrarea frumosului. 

b) Toate disciplinele şcolare au o contribuţie aparte, specifică, la 
realizarea educaţiei. Fireşte, efortul cel mai mare îl au cele din aria 
curriculară Arte. Prevederile programelor şcolare pentru aceste discipline 
sunt edificatoare. Ele vizează atât obiectivele cognitive, cât şi cele 
afective, şi — îndeosebi — cele creative. Nu este locul şi nici spaţiul nu 
permite să analizăm aportul fiecărei discipline din planul de învățământ la 
realizarea obiectivelor educaţiei estetice. Exemplificările sunt la 
îndemâna oricui. Vom sublinia faptul că până şi discipline din aria 
curriculară „Matematica şi Ştiinţele naturii” provoacă atât satisfacţii 
intelectuale de natură rațională, cât şi emoţii şi sentimente estetice. 

Frumosul în procesul de învățământ se află şi în forme directe, 
simple, în aparență fără valoare estetică. Astfel efectuarea tuturor 
temelor scrise presupune, la toate disciplinele, respectarea unor reguli 
general valabile în care se îmbină frumosul cu utilul, începând cu 
aspectul general al caietelor şi continuând cu acurateţea şi lizibilitatea 
scrisului, aşezarea corespunzătoare a fiecărei teme în pagina caietului 
(păstrarea unei anumite distanţe de la marginea filei, alineatul, distanţa 
între teme etc.) şi continuând cu ceea ce e specific fiecărei discipline 
şcolare: scrierea ordonată a unei formule matematice, desenarea figu- 
rilor geometrice; întocmirea unui conspect, a unor scheme, luarea 
notițelor etc. Ordinea în caietele elevilor este o cerinţă care ține nu 
doar de realizarea frumosului, ci şi de însuşi procesul învăţării; respec- 

tarea unor reguli ca cele amintite mai sus uşurează extrem de mult 
folosirea caietelor în scopul învăţării. De asemenea, aceste compor- 
tamente intelectuale şi estetice intră treptat în stilul de muncă al 
elevilor; ei îşi vor forma obişnuinţe, de care vor beneficia toată viața. 

Lecţia, ca microsistem de instruire are o structură care, fără a fi 
deloc rigidă, sugerează o ordine strictă; şi unde e ordine, e prezent şi 
frumosul. Despre o lecţie se spune nu doar că a fost reuşită sau bună; în 
evaluarea ei se foloseşte mai ales calificativul „frumoasă”. Iată de ce, în 
elaborarea fiecărei lecţii educatorul este un creator de frumos; frumos 
pe care-l oferă ca model elevilor săi. Condiţia e ca el însuşi să realizeze 
frumosul prin modul în care concepe şi realizează fiecare lecţie. 

c) Disciplinele artistice pe care le-am amintit au o contribuţie de 
excepţie în realizarea obiectivelor educaţiei. In grădiniţă şi în şcoală, 
copiii şi elevii iau cunoştinţă cu valori ale artelor din domeniul 
literaturii (creaţiei literare) accesibile lor: povestiri, în care sunt redate 
evenimente biblice adaptate la nivelul de vârstă respectiv, basme, 
legende — inclusiv istorice, fabule ş.a.; compoziții muzicale: cântece 
aparținând unor genuri diferite; dansuri însoțite de acompaniamente 
muzicale, arte plastice cu folosirea unor materiale şi tehnici de lucru 
diferite, inclusiv modelaj. Ceea ce au comun aceste discipline este 
realizarea integrală, unitară a obiectivelor cognitive, afective şi 
creative ale educaţiei estetice, o reală interdependenţă, reciprocitate. 

d) Educaţia estetică se realizează şi printr-o gamă largă de 
activități organizatorice în afara clasei şi extraşcolare, care au fost 
deja amintite în tratarea primei părți a acestei teme. La nivelul şcolilor, 
cele mai des întâlnite sunt cercurile pe disciplinele artistice (pictură, 
desen, muzică-vocală, instrumentală, în funcţie de condiţii, dansuri). 
Pe alocuri, funcţionează cercuri precum al tinerilor naturalişti, 
informatică, al micilor tehnicieni ş.a. În asemenea cercuri chiar dacă 
accentul este pus pe elementele cognitive, de specialitate, educaţia 
estetică este inclusă şi ea. 

Foarte apreciate şi mobilizatoare sunt serbările prilejuite de 
diferite aniversări, tradiţii, precum şi de momente importante ale vieţii 
şi activităţii şcolare: la început şi — mai ales — la sfârşit de an şcolar, în 
preajma vacanței de Crăciun sau cu ocazia cinstirii unor evenimente 
istorice. Toate acestea sunt valoroase atât prin implicarea lor în 
procesul cunoaşterii, cât şi prin marile lor resurse morale şi estetice. 

In rândul activităţilor care au rol de seamă în îmbogățirea culturii 
estetice a copiilor şi şcolarilor se numără excursiile şi vizitele în natură, la 
locuri şi monumente istorice, la obiective economice, precum şi audierea 
unor concerte, vizionarea unor piese de teatru, filme ş.a. 

